
Sosiaali- ja terveyspalveluita uudistavia 
innovaatioekosysteemejä kehittämässä 


Johdanto 


Julkisten palvelujen tuottaminen ja kehittäminen ovat muuttuneet viimeisten vuo- 
sikymmenten aikana radikaalisti. Aikaisemmasta julkishallintovetoisesta ja tuo- 
tantolähtöisestä hyvinvointipalvelujen tuottamisesta on siirrytty vuorovaikutusta 
korostaviin toimintamalleihin, joiden puitteissa julkisten palvelujen tuottamisessa 
ja kehittämisessä korostetaan asiakkaan roolia sekä kysyntä- ja markkinalähtöisten 
palvelujen tuottamista. Viimeaikaisin kehitys on korostanut järjestöjen ja kansalais- 
yhteiskunnan osallistumista palvelukehittämiseen sekä kannustanut julkishallin- 
non organisaatioiden yhdistämiseen toimintakykyisemmän palvelutuotannon var- 
mistamiseksi. Muutostyötä on tehty pitkällä aikavälillä ja tarttumalla usein yhteen 
ongelmakohtaan kerrallaan. Tämä on johtanut tilkkutäkkimäiseen lopputulokseen, 
jossa on kehitetty yksittäisiin palvelutarpeisiin ratkaisuja, ja palvelujärjestelmän ke- 
hittäminen synergisenä kokonaisuutena on laiminlyöty. Siitä huolimatta, että monet 
palvelut toimivat hyvin ja tuottavat vastauksia asiakastarpeisiin, on palvelukokonai- 
suuden kannalta päädytty hämärtyvään lopputulokseen niin sote-palvelun tuottaji- 
en kuin asiakkaiden näkökulmasta. 

Sosiaali- ja terveyspalvelujärjestelmä onkin systeemisen muutoksen edessä. On 
selvää, että sote-palvelujärjestelmää ei voida enää jatkossa kehittää sammuttamalla 
tulipaloja ja tarttumalla yhteen haasteeseen kerrallaan, hahmottamatta vaikutuksia 
kokonaisuuteen. Paineita kehittämiselle aiheuttavat niukentuvat resurssit, kasvava 
palvelun tarve sekä asiakkaiden monimutkaistuvat ongelmat. Asiakkaiden ongelmia 
ei voida enää ratkaista kehittämällä yksittäisiä palvelupolkuja, vaan tarvitaan koko- 
naisvaltaista otetta, jossa yksittäisten palvelujen sijaan kehitetään kokonaisvaltaisia 
palvelukokonaisuuksia. Kokonaisvaltaisen kehityksen tulee mahdollistaa vaikutus- 
ten ja vaikuttavuuden tunnistaminen sekä tiedolla johtaminen. Muutos haastaa pait- 
si palvelujen tuottamisen ja kehittämisen perinteet, myös palvelujen käyttämisen. 
On välttämätöntä muuttaa sekä sosiaali- ja terveyspalvelujen rakenteita että järjes- 
tämisen tapoja. Ratkottavana on siis useiden erilaisten ”ilkeiden ongelmien” vyyhti. 
Tämän takia on välttämätöntä lisätä keskustelua ja luoda luottamusta toimijoiden ja 


Johdanto 


tieteiden välillä sekä nostaa yhteistyö tutkimus, kehitys, innovaatio ja opetus (TKIO) 
-toiminnan keskiöön. 

Innovaatiotoiminnalla on Pirkanmaalla pitkät juuret. Keskeisten julkishallinnon 
toimijoiden kuten Tampereen kaupungin, Pirkanmaan sairaanhoitopiirin ja tampe- 
relaisen yliopisto- ja korkeakouluyhteisön piirissä on tehty vuosikymmeniä innovaa- 
tiotoimintaa. Voidaan arvioida, että sen toiminnan varaan on muodostunut jo vahva 
kehittämisen kulttuuri ja vahva kehittäjäverkosto. Vuosituhannen vaihteessa inno- 
vaatiotoiminta Suomessa oli hajautettua ja sitä myös rahoitettiin sellaisena. Pirkan- 
maalainen logiikka oli luoda suuria yhteistyöhankkeita, kuten esimerkiksi eTampere, 
joiden avulla koottiin laajasti paikallisia ja kansallisia resursseja alueen innovaatio- 
toimintaan ja kehittämiseen. Myöhemmin kansallinen innovaatiotoiminta on ollut 
keskitetympää ja samaan aikaan erityisesti sote-sektorin monet organisaatiouudis- 
tukset ovat suunnanneet kehittämistä enenevässä määrin hallintoon. 

Innovaatiot ja verkostomainen toiminta ovat kuitenkin säilyneet mainittujen 
suurten toimijoiden agendalla, ja pikkuhiljaa mukaan on tullut yrityskenttää ja kol- 
matta sektoria. Myös akateemisen tutkimuksen kohteena innovaatiotoiminta vah- 
vistui ensin erityisesti aluetieteen ja toisaalta myös palvelujen kehittämisen piireissä. 
Pirkanmaan liitto on myös nähnyt innovatiivisen verkosto- ja alustakehittämisen tär- 
keänä, ja onkin siksi kanavoinut EU-rahoitusta tähän toimintaan. Tämän seurauk- 
sena Pirkanmaalla on ollut jatkuvasti käynnissä innovaatio- ja verkostohankkeita. 
Esimerkkeinä voi mainita Palveluinnovaatiokeskus -hankkeen ja siellä toimineen 
sote-verkoston sekä viimeisimpinä CoHeWe, Kampus-sote ja Kehys -hankkeet. In- 
novaatioekosysteemien kehittämiseen tähtäävä TKIO-toiminta on hämmentänyt 
vakiintumatonta teoreettista keskustelua entisestään. Onkin syntynyt paine pyrkiä 
ottamaan innovaatioekosysteemikehittäminen käsitteellisesti haltuun. 

Innovaatioekosysteemit ovat osa vielä muotoutumassa olevaa transformatiivisen 
innovaatiopolitiikan työkalupakkia. Innovaatioekosysteemin käsitteenmäärittely, 
toimintamallien muodostaminen ja tavoitteiden asettaminen ovat tällä hetkellä kan- 
sainvälisestikin polttavia aiheita. Määrittelytyöllä on keskinen merkitys myös siinä, 
millaisiksi tulevaisuuden diskurssit ja toimenpiteet sosiaali- ja terveyspalvelujen ke- 
hittämiseen tähtäävässä TKIO-toiminnassa muotoutuvat. Tällä hetkellä suomenkie- 
linen kirjallisuus teemasta puuttuu lähes täysin. Esimerkiksi Google Scholar -haku 
“sote innovaatioekosysteemi” tuotti yhteensä vain 109 osumaa (4.4.2022), joista val- 
taosa on opinnäytetöitä ja muuta kuin sote-alaan liittyvää tutkimusta. Tämä kirja on 
yksi keino tuottaa käsitteellistä ja teoreettista ymmärrystä siitä, mitä sote-alan ke- 
hittäminen innovaatioekosysteeminä tarkoittaa. Innovaatioekosysteemipohjaisen 
kehittämistyön lähestymistapoja kokoavalle tutkimukselle on ilmeinen tarve niin 
tieteellisesti kuin myös yliopiston monitieteiseen tutkimukseen perustuvassa ope- 
tustyössä. 

Tämän kirjan erityisenä kohderyhmänä ovat laajasti sote-innovaatioekosystee- 
meihin liittyvät ja niistä kiinnostuneet toimijat aina asiakkaista kolmannen sektorin 
toimijoihin ja ammattilaisista hallinnon kehittäjiin ja tutkijoihin. Tutkimusperustei- 

suuden lisäksi kirjassa kiinnitetään erityistä huomiota siihen, miten sote-innovaa- 
tioekosysteemeihin kohdistuva kehittämistyö voisi avautua laajalle yleisölle mah- 
dollisimman ymmärrettävässä muodossa. Tutkimustuloksia avataan kuvaamalla 
tutkimus- ja kehityshankkeissa toteutettuja case-esimerkkejä. 

Tämän tutkimuksen arvoa lisää myös se, että mukaan on kutsuttu laajasti erilaisia 
sote-alan TKI- tutkijoita ja kehittäjiä. Laajalla kokeneiden toimijoiden joukolla olem- 
me voineet vahvistaa moniäänisyyttä sekä parantaa sote-innovaatioekosysteemin 
muotoutumista ja alan tutkimuksen näkyvyyttä ja vaikuttavuutta. 


Kirjan sisältö ja rakenne 


Tämän monitieteellisen ja monialaisen kokoomateoksen tarkoituksena on tunnistaa, 
miten tutkimustiedon avulla voidaan lisätä TKIO-osaamista hyvinvointipalveluis- 
sa ja laajemminkin sote-ekosysteemissä. Jotta kehittämistyö olisi mahdollisimman 
vaikuttavaa, tarvitaan monipuolisia näkökulmia ja tarkasteluja. Kirja kokoaa tutki- 
musperusteisia sote-innovaatioekosysteemin ja palvelukehittämisen teoreettisia ja 
käytännön näkökulmia, joiden avulla kuvataan ja ratkotaan moniäänisen sote-in- 
novaatioekosysteemikehittämisen haasteita. Kirjan viimeiset luvut nousevat kehit- 
tämishankkeiden aikana kerätystä aineistosta ja konkretisoivat osaltaan käytännön 
innovaatioekosysteemien kehittämistyötä. 

Kirjan keskeisinä yhdistävinä kysymyksinä ovat, mitä ekosysteemikehittäminen 
tarkoittaa sosiaali- ja terveyspalveluiden uudistamisessa ja miten sote-innovaatio- 
ekosysteemi parhaimmillaan toimii. Artikkeleissa tarkastellaan myös, minkälaisia 
haasteita ekosysteemimäiseen kehittymiseen siirtymiseen liittyy. 

Kirja auttaa lukijaa analysoimaan, tulkitsemaan ja ymmärtämään innovaatioe- 
kosysteemejä ja sitä, miten niiden avulla voidaan vaikuttaa sosiaali- ja terveysalan 
kehitystarpeisiin. Teos tarjoaa katsauksen uudenlaisiin ekosysteemikehittämisen 
tutkimusilmiöihin ja -menetelmiin, jotka huomioivat yhtäältä yhteiskunnallisten on- 
gelmien kytkeytyneisyyden, kompleksisuuden sekä ratkaisujen vaikutukset ja kon- 
tekstien erityisyyden. Sote-alan kehittämisen tueksi tarvitaan aiempaa holistisempaa 
otetta ja kokonaisuutta paremmin jäsentävää tietoa. 

Kirja tarjoaa monipuolisen artikkelikokoelman muodossa lukijalle ymmärrystä 
sote-alaa ja laajemminkin yhteiskuntaa muovaavista ajankohtaisista muutoksista 
sekä inspiroivia ja oivaltavia esimerkkejä tutkimukseen perustuvasta tiedon tuotta- 
misesta ja käytännön kehittämisestä. Kirja johdattaa lukijan sote-alan vaikuttavien 
ajankohtaisten tutkimusilmiöiden ja -tapojen pariin. Ilmiöpohjainen tarkastelu tar- 
joaa siten tuoreen ja kriittisen näkökulman sote-alan kehittämiseen. 

Kirjan alun artikkeleissa tarkastellaan, miten sote-innovaatioekosysteemi voidaan 
määritellä ja mitä sillä tarkoitetaan. Tämän jälkeen keskitytään johtamisen proble- 
matiikkaan ja moninaisuuteen innovaatioekosysteemien monitasoisessa hallinnassa 


Johdanto 


ja rakenteissa sekä tarkastellaan tärkeää johtamisen teemaa, vaikuttavuutta. Kirjan 
loppua kohti huomion keskipisteenä ovat innovaatioekosysteemiä koskevat käytän- 
nön kysymykset: miten innovaatioekosysteemejä voidaan hyödyntää sosiaali- ja ter- 
veysalan kehittämisessä, miksi niihin liitytään ja millaista arvoa sote-innovaatioeko- 
systeemeistä osallistujat odottavat. 


Innovaatioekosysteemi toimintoina: Käsitteellinen avaus sosiaali- 

ja terveyspalveluiden uudistamisen näkökulmasta 
Artikkeli keskittyy sosiaali- ja terveysalan kehittämiseen innovaatioekosysteeminä. 
Innovaatioekosysteemit innovaatiopolitiikan ja innovaatiotoiminnan lähestymista- 
pana ovat kasvattaneet suosiotaan viime vuosina. Kasvaneesta suosiosta huolimatta 
käsitteen käyttö on toisinaan epämääräistä ja tarkempia määritelmiä yhteisen ym- 
märryksen rakentamiseksi tarvitaan, jotta sosiaali- ja terveysalaa voidaan tavoitteel- 
lisesti kehittää innovaatioekosysteeminä. 

Tämän tutkimuksen tavoitteena on määritellä, mitä sote-alan kehittäminen inno- 
vaatioekosysteeminä tarkoittaa. Artikkelissa tarkastellaan aikaisemman tutkimus- 
kirjallisuuden perusteella käsitteellisesti innovaatioekosysteemien määritelmiä sekä 
empiirisesti sitä, millaisia tulkintoja sosiaali- ja terveysalan toimijat sote-alan inno- 
vaatioekosysteemille antavat. Kirjallisuuden ja empirian vuoropuhelusta kumpuaa 
tulkinta kolmesta vuorovaikutukseen perustuvasta sosiaali- ja terveysalan innovaa- 
tioekosysteemin toiminnan tasosta, jotka edistävät erilaisten toimijoiden keskinäis- 
suhteita. Yhdessä nämä toiminnot muodostavat sosiaali- ja terveysalan innovaatio- 
ekosysteemin toimintamallin, joka toimii analyyttisena sekä toimintapoliittisena 
työkaluna. 


Yliopistot sosiaali- ja terveysalan kehittyvissä ekosysteemeissä 

Suuret yhteiskunnalliset haasteet ratkaistaan tulevaisuudessa toimijoiden välisessä 
yhteistyössä. Vaikka innovointi on tyypillisesti keskittynyt voimakkaasti kasvaville 
aloille ja yksityiselle sektorille, on tärkeää edistää myös innovointia perinteisillä aloil- 
la ja julkisella sektorilla sekä näiden sektorien välillä. Laajaan empiiriseen aineistoon 
pohjautuen tarkastelemme, millainen on yliopistojen rooli sosiaali- ja terveysalan 
kehittämisessä. Tutkimus osoittaa, että nykyisellään tutkimuksen ja osaamisen in- 
tegroinnin menetelmät ja tukimekanismit ovat puutteellisia ja etupäässä keskitty- 
neet yritysyhteistyöhön ja teknologisten innovaatioiden kaupallistamiseen. Niitä ei 
voi nähdä osana korkeakouluyhteisön laajempaa yhteiskunnallista vuorovaikutusta. 
Vaikuttaa siltä, että korkeakoulussa on keskitytty tutkimuksen korkeatasoisuuteen, 
mutta unohdettu, että laadukkainkaan tutkimus ei ilman erilaisia tukimekanismeja 
siirry itsestään yhteiskunnassa hyödynnettäväksi. Yhteistyölle otollisia rakenteita ja 
tukimekanismeja pitääkin rakentaa niin, että ne vastaavat yhteiskunnassa tapahtu- 
viin talouden, teknologian ja arvonluonnin logiikan muutoksiin. 

Näkökulmia sosiaali- ja terveysalan innovaatioekosysteemin johtamiseen 
Monimutkaisten ihmisten terveyteen ja hyvinvointiin liittyvien ilkeiden ongelmien 
vyyhdin selvittämiseksi tarvitaan uutta osaamista ja tietoa, tietojärjestelmien ja toi- 
mintakulttuurin uudistamista sekä uudenlaisia toimintamalleja ja yhteistyötä. On 
tullut selväksi, että näitä haasteita ei voida ratkaista yhden organisaation, instituution 
tai alueen toimesta, vaan tarvitaan uudenlaista organisaatio-, sektori- ja aluerajat ylit- 
tävää yhteistyötä, johon innovaatioekosysteemit tarjoavat ratkaisun. Innovaatioeko- 
systeemi voidaan määritellä jatkuvasti muuttuvaksi ja kehittyväksi kokonaisuudeksi, 
joka koostuu autonomisten toimijoiden keskinäisestä vuorovaikutuksesta sekä näi- 
den omista ja yhteisistä toiminnoista ja tuloksista. Ekosysteemi ympäristönä haastaa 
perinteiset johtamismallit ja niiden johtaminen onkin luonteeltaan enemmän ver- 
taisverkostojen fasilitointia kuin hierarkkista johtamista tai edes perinteisempää ver- 
kostojen johtamista. Lisäarvon tuottamista innovaatioekosysteemin heterogeenisen 
osallistujajoukon keskuudessa voidaan fasilitoida erilaisin keinoin. 

Artikkelissa tarkastellaan innovaatioekosysteemin johtamisen luonnetta sekä joh- 
tamista kolmen toiminnan tason kautta. Empiirisen aineiston ja aikaisemman tutki- 
muskirjallisuuden perusteella kuvataan sote-alan innovaatioekosysteemien johtami- 
seen liittyviä näkökulmia: millaista johtamista innovaatioekosysteemissä tarvitaan 
ja voidaan tunnistaa? Tavoitteena on tarjota innovaatioekosysteemien johtamiselle 
viitekehys, joka toimii sekä analyyttisenä että toimintapoliittisena työkaluna. 


Sosiaali- ja terveysalan innovaatioekosysteemi hybridihallinnan 

järjestelmänä - institutionaalisten logiikkojen näkökulma 
Artikkelissa tarkastellaan sosiaali- ja terveysalan innovaatioekosysteemiä instituti- 
onaalisessa kontekstissa, jota määrittää hybridimuotoiset institutionaaliset logiikat. 
Institutionaalisten logiikkojen tunnistaminen auttaa ymmärtämään innovaatioe- 
kosysteemin institutionaalisen moninaisuuden kirjoa, sitä logiikoiden variaatiota, 
joka ohjaa ekosysteemissä toimivia yksilöitä, ryhmiä ja organisaatioita. Tämä ym- 
märrys on tärkeä jokaiselle Innovaatioekosysteemissä mukana olevalle, mutta erityi- 
sesti ekosysteemin johtamisesta ja hallinnasta vastaaville organisaatioille ja niiden 
johtohenkilöille, jotka usein ovat vastuussa myös sotepalveluiden järjestämisestä. 
Innovaatioekosysteemin logiikkatarkastelu antaa hyvän viitekehyksen ymmärtää 
ekosysteemissä olevaa toimintaa, sen sisältämiä, resursseja, ristiriitoja ja niiden rat- 
kaisuyrityksiä. 

Institutionaalisesti moninaisia innovaatioekosysteemejä tarvitaan, jotta moni- 
mutkaisten yhteiskunnallisten ongelmien ratkaisemiseen saadaan erilaisia resursse- 
ja, näkökulmia ja keinoja. Artikkelissa kuvataan empiirisen aineiston ja aikaisemman 
tutkimuskirjallisuuden perusteella innovaatioekosysteemin institutionaalisia logiik- 
koja sekä samansuuntaisia tai ristiriidassa olevia institutionaalisia logiikkapareja. 
Institutionaalisten logiikkojen näkökulma on osoittautunut hedelmälliseksi tarkas- 
telutavaksi pyrittäessä ymmärtämään innovaatioekosysteemiä ja sen toimijoiden eri- 
laista ajattelua ja toimintaa. Tutkimus kontribuoi aiempaan tutkimuskirjallisuuteen 

yhdistämällä institutionaalisten logiikkojen tutkimuskirjallisuuden näkökulmia ja 
tarkastelemalla näiden näkökulmien kautta sosiaali- ja terveysalan innovaatioeko- 
systeemiä sen toimintakontekstissa. 


Kolme lähestymistapaa sosiaali- ja terveydenhuollon tutkimus-, 

kehitys- ja innovaatiotoiminnan vaikuttavuuden mittaamiseen 
Vaikuttavuuden merkitys tuloksellisuuden osatekijänä on kasvanut viime vuosina 
yhteiskunnan eri sektoreilla. Sosiaali- ja terveydenhuollon tutkimus-, kehitys- ja in- 
novaatiotoimintaa ohjaa pyrkimys aikaansaada entistä parempia ja vaikuttavampia 
palvelumalleja. Myös sote-TKI-toiminnalta odotetaan vaikuttavuutta. Sote-TKI-eko- 
systeemi muodostuu eri toimialojen ja tieteenalojen toimijoiden välisestä yhteistyös- 
tä ja vuorovaikutuksesta, jonka vuoksi TKI-toimintaa ja sen vaikutuksia on tarkas- 
teltava laajemmin kuin yhden toimijan näkökulmasta, ekosysteeminä. Vaikuttavuus 
käsitteenä on monitulkintainen, sillä se voidaan ymmärtää eri tavalla näkökulmas- 
ta ja tutkimuksen alasta riippuen. TKI-toiminnan vaikuttavuuden jäsentäminen 
kompleksisessa ekosysteemissä on tarpeen, sillä aiheesta on suhteellisen vähän tut- 
kimuskirjallisuutta ja tarvitaan käytännön malleja vaikuttavuuden tunnistamisen ja 
mittaamisen tueksi. 

Artikkelissa kuvataan empiirisen aineiston ja aikaisemman tutkimuskirjal- 
lisuuden perusteella sote-TKI-toiminnan vaikuttavuuteen liittyviä näkökulmia, 
sekä esitellään monitoimijaisuutta ja dialogisuutta korostava mittausviitekehys so- 
te-TKI-toiminnan vaikuttavuuden mittaamiseen. Keskeisiksi sote-TKI-toiminnan 
vaikuttavuuden näkökulmiksi tunnistettiin terveys ja hyvinvointi, TKI-toiminnan 
tehokkuus, sekä ekosysteemin toimijoiden vuorovaikutus. Esiteltävä viitekehys tar- 
joaa esimerkkejä erilaisista vaikuttavuuden strategisista tavoitteista ja mittausnäkö- 
kulmista, jotka auttavat tunnistamaan ja mittaamaan sote-TKI-toiminnan vaikutta- 
vuutta käytännössä. 


Sote-alan innovaatioekosysteemiin liittymisen odotukset 
arvolupausten kautta tarkasteltuna 

Artikkelissa käsitellään sote-innovaatioekosysteemiin liittymistä ja siellä toimimista 
pyrkien tunnistamaan niitä arvoja ja hyötyjä, joita osallistujat ekosysteemiltä tavoit- 
televat. Artikkelissa jaetaan arvo-odotukset aikaisempien tutkimusten perusteella 
neljään kategoriaan eli taloudellisiin, toiminnallisiin, emotionaalisiin ja symbolisiin 
arvoihin. Nämä on operationalisoitu kyselyn kysymyksiksi, ja kysely on toteutettu en- 
simmäisessä tilaisuudessa erilaisille Kehys-hankkeen toimijoille. Kehys-hankkeessa 
kehitettiin sote-innovaatioekosysteemiä Pirkanmaalle tiedostaen ekosysteemimäi- 
sen toiminnan olevan samalla myös globaalia. Innovaatioekosysteemissä on näin 
ollen sekä alueellinen että globaali ulottuvuus. Osallistujat ovat samaan aikaan sekä 
paikallisia toimijoita että osa omia kansallisia ja kansainvälisiä verkostojaan. 

Artikkelissa avataan teoriakirjallisuuden avulla arvolupauksen käsitettä ja ar- 
vo-odotusten sisältöä. Arvo-odotuksista eniten ekosysteemin toimintaan motivoivaa 
merkitystä oli toiminnallisilla arvoilla ja vähiten symbolisilla arvoilla. 


Johtamisen menetelmien mallintaminen implementointiprosessissa 
sosiaali- ja terveydenhuollossa 

Implementoinnin johtaminen on tavoitteellista muutoksen toimeenpanon läpivien- 
tiä. Inplementointiprosessi koostuu useasta eri vaiheesta. Keskeisiä implementointi- 
prosessin toteutukseen liittyviä tehtäviä ovat viestintä ja tiedottaminen, päätöksente- 
ko sekä seuranta ja arviointi. Toimeenpanon johtaminen tarkoittaa kokonaisvaltaista, 
systemaattista toimintaa, joka huomioi sekä henkilöstön, toimintaympäristön että 
asiakkaat ja heidän läheisensä. Pysyvät kehittämisen rakenteet ja hyviksi havaitut 
toimintamallit auttavat implementoinnin toteuttamisessa. 

Artikkelissa kuvataan kuuden sosiaali- ja terveydenhuollossa toimivan johtajan 
haastattelun pohjalta rakennettua implementointiprosessia sekä implementointia tu- 
kevia keinoja johtamisen tueksi. Toimeenpanon onnistuminen edellyttää aktiivista, 
tietoista johtamista sekä muutoksen mahdollistamista. 


Yhteiskehittäminen palveluinnovaatioiden edistäjänä sosiaali- ja 

terveysalalla - johtamisen ja hallinnoinnin näkökulma 
Laaja-alaiset toimintaympäristön muutokset, kuten resurssien riittävyys, kustan- 
nusten nousu sekä väestön ikääntyminen ovat haastaneet sosiaali- ja terveysjärjes- 
telmää jo pitkään. Näihin haasteisiin pyritään vastaamaan julkisen sektorin uudis- 
tumisella ja innovaatiokyvyn vahvistamisella. Näin ollen julkishallintoon kohdistuu 
yhä enemmän paineita edistää innovaatiotoimintaa ja kehittää sitä tukevaa toimin- 
taympäristöä. Yhteiskehittämisestä on muodostunut keskeinen käsite ja toimintata- 
pa julkishallinnon uudistamisessa. Tämä artikkeli pyrkii syventämään ymmärrystä 
yhteiskehittämisen mahdollisuuksista palveluinnovaatioiden syntymisen edistäjänä 
ja vauhdittajana julkisella sosiaali- ja terveysalalla. Yhteiskehittämistä lähestytään 
johtamisen ja hallinnoinnin näkökulmasta. Tapaustutkimuksen löydökset vastaa- 
vat kahteen tutkimuskysymykseen; miten yhteiskehittämistä johdetaan ja hallin- 
noidaan? Minkälaisia vaatimuksia johtamiselle ja hallinnoinnille on? Empiirisestä 
aineistosta tunnistettiin sosiaali- ja terveysalan monitoimijaisessa yhteiskehittämi- 
sessä kolme erilaista johtamisen ja hallinnoinnin tasoa sekä kolme johtamiseen ja 
hallinnointiin liittyvää teemaa, jotka ovat keskeisiä edellytyksiä menestykselliselle 
yhteiskehittämiselle. 

Kirjassa tarkastellaan innovaatioekosysteemejä yksittäisten eri tieteenalojen näkö- 
kulmista, mutta samalla on kuitenkin mahdollista nähdä sekä tarvetta että huomat- 
tavaa potentiaalia myös innovaatioekosysteemien poikkitieteelliselle tutkimukselle. 
Sote-ala tulee jatkossakin olemaan monien muutosten kohteena sen organisoituessa 
uudelleen maakuntaperusteisesti, mikä tarjoaa jatkuvasti uusia kehittämisen ja tut- 
kimuksen kohteita. 

Johdanto 


Kirjan pääasiallisina aineiston lähteinä ja aineiston keräämisen 
resursseina toimineiden hankkeiden lyhyet kuvaukset 


Pirkanmaalla samaan aikaan käynnissä olleet KEHYS-, CoHeWe- ja KAMPUS SOTE 
-hankkeet tekivät tiivistä yhteistyötä. Esimerkiksi tietoa kerättiin hankkeiden käyn- 
nissä olon aikana yhdessä monin eri tavoin ja aineistojen pohjalta on käynnistetty 
erillisiä tutkimushankkeita. 


Vaikuttava sosiaali- ja terveysalan TKI-ympäristö, KEHYS - Kehitämme yhdessä! 
Euroopan aluekehitysrahasto (EAKR) rahoitteisessa Kehys-hankkeessa 03/2019- 
09/2021 tavoitteena oli vahvistaa sosiaali- ja terveydenhuollon tutkimus-, kehitys- ja 
innovaatioympäristöä Pirkanmaalla sekä vaikuttaa myös käytännön hoitotyöhön. 
Hankkeen tavoitteena oli rakentaa Pirkanmaalle sote-alan käytännön asiakasarvon 
luomiseen johdettu kehitys- ja innovaatioyhteistyömalli, jonka avulla tutkimus-, ke- 
hittämis- ja innovaatio-osaaminen kytketään systemaattisesti sote-palveluihin niin, 
että TKI-toiminta lähtee asiakkaan tarpeista ja johtaa arvoa asiakkaalle tuottaviin 
palveluihin. Tavoitteena oli myös edistää yritysten integroitumista ekosysteemin toi- 
mintaan ja sitä kautta luoda yrityksille uusia väyliä osaamisensa hyödyntämiseen ja 
uusien palvelujen ja liiketoiminnan synnyttämiseen, uusia innovaatioita hyödyntäen 
ja asiakaskeskeisyys huomioiden. Hankkeen päätavoite koostui neljästä osatavoit- 
teesta, työpaketista: 

1. Sote TKI -ekosysteemin johtamismallin kehittäminen, 

2. Sote TKI -toiminnan ja palvelu- ja hoitoketjujen vaikuttavuuden arviointimal- 

lien kehittäminen, 

3. Sote TKI -ekosysteemin yhteistyömallin rakentaminen ja 

4. Sote TKI -ekosysteemin vaikuttavuuden ja näkyvyyden vahvistaminen. 

Hankkeen osapuolina olivat varsinaisten toteuttajien Pirkanmaan sairaanhoito- 
piirin, Tampereen kaupungin, Tampereen yliopiston ja Tampereen ammattikorkea- 
koulun, Pikassos Oy:n lisäksi hankekumppanina Suomen Yliopistokiinteistöt Oy. Yh- 
teiskehittämiseen osallistuivat Pirkanmaan kunnista halukkaat eli Akaan, Nokian, 
Mänttä-Vilppulan, Pirkkala-Vesilahden, Sastamalan, Tampereen sekä Virrat-Ruove- 
den sote-organisaatiot sekä lukuisa joukko alueen yrityksiä. Työtä ohjasi aktiivinen 
ohjausryhmä ja sparrasi näkemyksellinen korkeakouluyhteisöstä muodostettu Advi- 
sory board. 

Lue lisää Kehys-hankkeesta sekä hankkeen loppuraportti: https://www.tays.fi/fi- 
FI/Tutkimus ja kehittaminen/Kehitys ja innovaatiopalvelut/Kehyshanke 

KAMPUS SOTE -hanke 
Euroopan aluekehitysrahaston (EAKR) rahoittamassa Kampus sote -hankkeessa 
08/2018-07/2021 tavoitteena oli on luoda sosiaali- ja terveysalan uudistusta koskien 
uusi tutkimus-, kehittämis- ja innovaatioekosysteemi Etelä-Pohjanmaan, Pirkan- 
maan ja Satakunnan alueelle. 

Hankkeessa innovaatioekosysteemin rakentumista edistettiin kehittämis- ja ko- 
keilutoiminnan avulla. Hankkeessa fasilitoidut sosiaali- ja terveyspalvelujen yhteiske- 
hittämisprosessit toivat yhteen eri taustaisia toimijoita aina korkeakoulutoimistoista, 
yrityksistä ja kolmannen sektorin edustajista julkisen sektorin toimijoihin sosiaali- ja 
terveysalla ja sen ylitse. Yhteiskehittämisprosesseissa testattiin ja tunnistettiin hyviä 
käytäntöjä yhteistyölle sekä erityisesti sille, miten tutkimusta ja korkeinta osaamista 
voidaan kiinnittää osaksi sosiaali- ja terveyspalvelujen kehittämistä. 

Tampereen korkeakouluyhteisön toteuttama hanke kokosi piiriinsä yhteensä noin 
800 osallistujaa kolmen maakunnan alueella. 


CoHeWe-hanke 

Euroopan aluekehitysrahaston (EAKR) rahoittamassa Co-Created Health and Well- 
being (CoHeWe) -hankkeen 08/2018-12/2020 tavoitteena oli terveyttä ja hyvinvointia 
edistävien sekä sairauksia ennaltaehkäisevien asiakaskeskeisten sosiaali-, hyvin- 
vointi- ja terveyspalveluiden kehittäminen ja käyttöönotto neljässä kaupungissa (Hel- 
sinki, Tampere, Oulu ja Vantaa). Hankkeessa pyrittiin edistämään kaupunkien roolin 
muutosta palveluntuottajasta innovatiivisten asiakaskeskeisten palvelujen mahdol- 
listajaksi. Samalla pyrittiin luomaan yrityksille mahdollisuuksia osallistua entistä 
tiiviimmin uusien palveluiden yhteiskehittämiseen palvelutarpeen kartoittamisesta 
lähtien. 

CoHeWe-hankkeen toteuttajina olivat Pirkanmaan sairaanhoitopiiri, Laurea-am- 
mattikorkeakoulu, Forum Virium Helsinki, Oulun Yliopisto, Tampereen kaupunki, 
Oulun kaupunki ja Vantaan kaupunki. 

Lue lisää CoHeWe-hankkeessa kertyneistä kokemuksista ja havainnoista julkisten 
sosiaali- ja terveyspalvelujen yhteiskehittämisestä eri toimijoiden kanssa: ‘Tarpeesta 
ratkaisuksi - Yhteiskehittämisen opas sosiaali- ja terveydenhuollossa’ 

Innovaatioekosysteemit sosiaali- ja 
terveysalan kehittämisessä 


Toiminnan tasot ja yhteistyön organisointi 


Nadja Nordling, Ulriika Leponiemi, Jari Kolehmainen & Pasi-Heikki Rannisto 


Johdanto: Kohti ekosysteemimäistä kehittämistapaa 


Haasteet sosiaali- ja terveysalan käytännön arjessa ovat monimutkaistuneet. Esimer- 
kiksi väestön ikääntyminen asettaa terveydenhuollolle uusia vaatimuksia, kun tar- 
vitaan entistä parempia hoito- ja hoivaratkaisuja ikääntyville kansalaisille. Lisäksi 
terveysalan nopea tiedon ja teknologian kehitys avaa uusia mahdollisuuksia, mutta 
samalla tuo mukanaan haasteen, kuinka näitä teknologioita voidaan sulauttaa osaksi 
perinteisiä hoitoprosesseja sujuvasti ja turvallisesti. Monimutkaiset terveysongelmat, 
kuten krooniset sairaudet ja mielenterveysongelmat, edellyttävät monipuolista osaa- 
mista eri aloilta yhteistyössä toimivilta asiantuntijoilta. Samalla on tärkeä tasapai- 
notella resurssien jakamista eri palveluiden välillä niin, että hoidon laatua ja saata- 
vuutta voidaan optimoida. Asiakkaiden odotukset ovat myös muuttuneet ajan myötä, 
niin että nykyään odotetaan entistä henkilökohtaisempaa ja käyttäjäystävällisempää 
palvelua. Kaikki nämä haasteet ovat usein yhteen kietoutuneita, mikä tekee niiden 
ratkaisemisesta monimutkaista. Tässä yhteydessä uusien ratkaisu- ja toimintamalli- 
en kehittäminen vaatii laajaa toimijajoukkoa yhteistyöhön, jotta voidaan luoda inno- 
vatiivisia lähestymistapoja vastaamaan näihin haasteisiin. 


Nordling, N., Leponiemi, U., Kolehmainen, J. & Rannisto, P-H. 2023. Innovaatioekosysteemit 
sosiaali- ja terveysalan kehittämisessä: Toiminnan tasot ja yhteistyön organisointi. Teoksessa 
P-H. Rannisto, U. Leponiemi, N. Nordling & J. Kolehmainen, (toim.) 2023. Sosiaali- ja terveysalan 
innovaatioekosysteemit. Tampere: Tampere University Press, 16-38. 
https://doi.org/10.61201/tup.878 


Innovaatioekosysteemit sosiaali- ja terveysalan kehittämisessä 


Yhtä lailla on olennaista huomioida, että kasvun ja kehityksen edellyttämä moni- 
muotoinen osaaminen ja resurssien yhdistäminen ovat keskeisiä. Uudet ideat jalostu- 
vatuusiksi tuotteiksi ja palveluiksi yhä useammin verkostomaisesti usean eri toimijan 
vuorovaikutuksessa (ks. esim. McGahan ym., 2021). Monimutkaisessa toimintaympä- 
ristössä eri toimijoiden yhteiset tavoitteet, pelisäännöt ja matala hierarkia mahdollis- 
tavat innovatiivisen ja ketterän toiminnan. Tutkimuksen, tiedon ja teknologian rooli 
palvelujen ja järjestelmien uudistamisessa korostuu. Tällaisia erilaisten toimijoiden 
muodostamia tutkitun tiedon soveltamiseen ja erilaisten toimijoiden välisiin keski- 
näisriippuvuuksiin perustuvia yhteistyöverkostoja voidaan kutsua innovaatioekosys- 
teemeiksi (Clarysse ym. 2014; Adner 2006; Adner & Kapoor 2010; Rohrbeck ym. 2009). 

Innovaatioekosysteemin käsite onkin viime vuosina kasvattanut suosiotaan, ja 
siitä on tullut tuttu niin innovaatiopolitiikan linjanvetojen, akateemisen tutkimuk- 
sen kuin käytännön kehittämistyön parissa toimiville. Innovaatiopolitiikan työkalu- 
na ekosysteemeillä pyritään yleisesti vastaamaan monimutkaistuvan yhteiskunnan 
haasteisiin, joita mikään organisaatio ei voi ratkaista yksin. Ekosysteeminen lähesty- 
mistapa ilmentää laajoihin yhteiskunnallisiin siirtymiin tähtäävää uuden sukupolven 
innovaatiopolitikkaa. Samalla se heijastaa innovaatiopolitiikan kuluneiden vuosi- 
kymmenten aikana muuttuneita järkiperusteita, siirtyen pelkkien markkinahäiriöi- 
den korjaamisesta aina niin kutsuttujen transformaatiohäiriöiden tunnistamiseen ja 
pyrkimyksiin ohjata yhteiskunnallinen kehitys uuteen vaiheeseen (Diercks ym. 2019; 
Schot & Steinmueller 2018; Kolehmainen ym. 2022). Transformatiivisen innovaatio- 
politiikan linjanvetojen mukaan innovaatiotoiminnalla on taloudellista kasvua ja 
kilpailukykyä edistävien arvojen lisäksi myös yhteiskunnan ja ihmisten hyvinvoin- 
tia edistäviä arvoja (ks. esim. Mazzucato 2018). Ihmisten terveyteen ja hyvinvointiin 
liittyvien suurten haasteiden ratkominen onkin länsimaissa luonteva kohde myös 
innovaatiopolitiikalle, sillä tarvitsemme yhä lisääntyviin hoito- ja hoivatarpeisiin uu- 
denlaisia vastauksia. Niitä saadaksemme meidän pitää kyetä kehittämään parempia 
ja kustannustehokkaampia hoitoratkaisuja ja toimintamalleja. Innovaatiopolitiikan 
näkökulmasta innovaatioekosysteemi tarkoittaa siis siirtymistä kohti toimintoihin 
kytkeytyvää otetta aiempien rakenteellisten analyysien sijaan (vrt. esim. Hekkert ym. 
2007; Bergek ym. 2008). 

Käytännön kehittämistyössä innovaatioekosysteemin toiminnot saavat erilaisia 
muotoja. On eri asia hyödyntää innovaatioekosysteemiä yrityskehityksen organi- 
soimiseen kuin alueen kehittämiseen. Lisäksi innovoinnin edistäminen on erilaista 
esimerkiksi bioteknologiassa kuin sovelluskehittämisessä. Nämä erityispiirteet tulee 
ottaa huomioon innovaatioekosysteemejä määriteltäessä ja suunniteltaessa. Lisäksi 
innovaatioekosysteemeillä ei lähtökohtaisesti ole ennalta määrättyä maantieteellistä 
ulottuvuutta. Erityisesti digitaalisilla alustoilla ja aloilla ekosysteemit ylittävät usein 
ajan ja paikan rajoitukset. Toisaalta innovaatioekosysteemien asettuminen innovaa- 
tiopolitiikan ja muun kehittämispolitiikan kohteeksi on tuonut niille maantieteelli- 
sen ulottuvuuden, sillä politiikka ja kehittämistoiminta jäsentyy useimmiten territo- 
riaalisesti rakentuvien hallinnollisten alueiden kautta tai ainakin ne luovat puitteita 

politiikan tekemiselle ja kehittämistyölle. Tässä artikkelissa tulkitsemme, että inno- 
vaatioekosysteemi juurtuu tietylle alueelle, mutta toimii samalla monilla eri tasoilla. 
Toisin sanoan, ekosysteemi toimii kuin paikallinen keskus, johon osallistujat voivat 
liittyä paikallisesti, kansallisesti ja jopa kansainvälisesti. 

Suosiostaan huolimatta - tai sen johdosta - innovaatioekosysteemin käsitteen 
määrittely näyttäytyy kuitenkin edelleen epäselvänä (Brown & Mason, 2019; Rita- 
la & Almpanopoulou, 2017). Käsitteen horjuvuuteen vaikuttavana tekijänä voidaan 
nähdä käsitteen tuoreus, mutta toisaalta myös ekosysteemikäsitteiden laaja kirjo (ks. 
esim. Oh ym. 2016). Yhteisen ymmärryksen rakentaminen innovaatioekosysteemin 
käsitteen ympärille on tärkeää, jotta innovaatioekosysteemiä voidaan hyödyntää ta- 
voitteellisesti käytännön kehittämistyössä, osana erilaisista lähtökohdista toimivien 
organisaatioiden toimintaa. Tämä vaatii innovaatioekosysteemin käsitteen taustojen 
ymmärtämistä sekä käsitteen ankkurointia osaksi tarkastelunalaista ympäristöä. 

Tämä artikkeli tarjoaa avauksen innovaatioekosysteemeistä sosiaali- ja terveys- 
alan kehittämisen näkökulmasta. Tavoitteena on esittää jäsennys siitä, kuinka so- 
siaali- ja terveysalan kehittäminen innovaatioekosysteeminä voidaan ymmärtää. 
Artikkelissa tarkastellaan aikaisemman tutkimuskirjallisuuden perusteella käsit- 
teellisesti innovaatioekosysteemien määritelmiä sekä empiirisesti sitä, millaisia tul- 
kintoja sosiaali- ja terveysalan toimijat sote-alan innovaatioekosysteemille antavat. 
Kirjallisuuden ja empirian vuoropuhelusta kumpuaa tulkinta sosiaali- ja terveysalan 
innovaatioekosysteemin toiminnoista, jotka edistävät erilaisten toimijoiden keski- 
näissuhteita. Toimintojen yhteen kietominen tarjoaa innovaatioekosysteemin toi- 
mintamallin, jonka tavoitteena on toimia sekä analyyttisena että toimintapoliittisena 
työkaluna. 

Artikkeli on jäsennetty seuraavasti: Ensin kuvataan erilaisten ekosysteemilähes- 
tymistapojen lyhyttä käsitehistoriaa ja käsitellään nimenomaisesti innovaatioeko- 
systeemeihin liittyviä erityispiirteitä sekä tarkastellaan innovaatioekosysteemejä 
osana innovaatiopolitiikan uusia linjanvetoja. Tämän jälkeen artikkelin empiirisessä 
osiossa kuvataan aineisto ja metodologia sekä tarkastellaan asiantuntijahaastatte- 
luiden pohjalta sitä, millaisia tulkintoja innovaatioekosysteemi saa osana sosiaali- ja 
terveyspalvelualan kehittämistä. Viimeisessä luvussa hahmotellaan toimintoperus- 
taista innovaatioekosysteemin mallia näiden teoreettisten ja empiiristen tulkintojen 
pohjalta. Tätä hahmottelua ohjaa kysymys siitä, millaisena sosiaali- ja terveysalan 
innovaatioekosysteemi voidaan ymmärtää. Tulkintaa sote-alan kehittämisestä in- 
novaatioekosysteeminä ohjaa innovaatioekosysteemin tarkastelu paitsi alueellisten 
toimijoiden näkökulmasta, myös ylemmän innovaatiopolitiikan tavoitteiston kautta. 
Molempien näkökulmien korostaminen on innovaatioekosysteemin holistisen luon- 
teen kannalta tärkeää, sillä näkökulmat eivät ole toisiaan poissulkevia, vaan toisiaan 
täydentäviä. 

Innovaatioekosysteemi kehittämisen lähestymistapana 
ja organisoinnin rakenteena 


Ekosysteemilähestymistapojen lyhyt käsitehistoria 

Ekosysteemin käsite on lähtöisin luonnontieteistä, joissa sillä viitataan eri organis- 
mien muodostamaan yhteisöön osana toimintaympäristöään, kuten metsät, järvet, 
suot ja pellot, joissa elävät organismit toimivat symbioosissa. Elottomat elementit ku- 
ten maaperä ja ilmasto asettavat tietyt reunaehdot ekosysteemin toiminnalle. Luon- 
nontieteiden ulkopuolella ekosysteemin metaforaa ei kuitenkaan tarvitse ottaa kirjai- 
mellisesti, vaan käsitteen kytkeytyvän holistisen luonteen avulla voidaan ammentaa 
inspiraatiota aiempaa dynaamisempaan näkymään kompleksisista ja jatkuvasti 
muuttuvista kokonaisuuksista. 

Ensimmäisen kerran ekosysteemin käsitettä luonnontieteiden ulkopuolella käyt- 
ti James Moore vuonna 1993 kuvaamalla, kuinka yritysten toimintaa tulisi käsitellä 
osana niiden laajempaa toimintaympäristöä. Analogia kuvaa, miten yritykset vuo- 
rovaikutuksessa muiden yritysten ja asiakkaiden kanssa luovat lisäarvoa liiketoi- 
mintaekosysteemeissä (Moore 1993; lansiti & levien 2004). Liiketoimintaekosystee- 
min käsitteen evoluutio nivoutuu yhteen avoimen innovaation käsitteen kanssa (ks. 
Chesbrough 2003). Yhdessä nämä luovat kuvaa siitä, kuinka uuden ajan liiketoiminta 
kannustaa avaamaan yrityksen tuotekehitys- ja innovaatiotoimintaa organisaation 
sisäisistä prosesseista myös organisaation ulkopuolelle. Sittemmin ekosysteemin kä- 
site yritysstrategiana ja arvonluonnin logiikkana on saanut osakseen paljon huomio- 
ta (ks. esim. Cusumano & Gawer 2002; Jocobides 2019). Tämä kirjallisuus sanoittaa 
yritystoiminnan muutosta globalisoituvassa ja digitalisoituvassa maailmassa, jossa 
markkinamekanismeja, toimitusketjuja ja alliansseja hyödyntävien yritysten arvon- 
luonnin logiikka toimintamalleista muuttuu ja jossa yritysten on kilpailussa mukana 
pysyäkseen muodostettava uudenlaisia matalan hierarkian verkostoja. Näihin ver- 
kostoihin voi kuula paitsi muita yrityksiä ja asiakkaita, myös tutkimusorganisaatioita 
ja muita julkisen sektorin toimijoita. 

Liiketoimintaekosysteemin käsitteen ”keksimisen” jälkeen ekosysteemin käsitettä 
on hyödynnetty erilaisissa konteksteissa, joissa se saa erilaisia painotuksia riippuen 
hyödyntämisympäristöstään. Teollisuuden ekosysteemeissä keskeistä on edistää niin 
yritysten kilpailukykyä kuin alueellista/kansallista kasvua digitaalista teknologiaa 
hyödyntämällä sekä erilaisten yritysten (sektori, koko) välistä vuorovaikutusta paran- 
tamalla (Benitez, Ayala, & Frank, 2020). Tässä mielessä ekosysteeminen lähestymis- 
tapa voidaan nähdä jatkeeksi tai vaihtoehdoksi klusteriperustaiselle kehittämiselle: 
ekosysteemi eroaa klusterista heterogeenisen ja ylialueellisen luonteensa perusteel- 
la. Startup- ja yrittäjyysekosysteemeillä viitataan erilaisten osatekijöiden summaan 
yrittäjyyden ja kasvuliiketoiminnan tukemisessa (Spigel 2017). Startup- ja yrittäjyyse- 
kosysteemit nousivat elinkeinopolitiikan keskiöön etsittäessä ratkaisuja työllisyyden 
haasteisiin ja havaittaessa tässä yhteydessä, että uudet ja kasvavat yritykset tuottavat 
valtaosan työpaikoista. Tämä oivallus tapahtui samanaikaisesti ekosysteemin käsit- 

teen nousun kanssa, joten käsite omaksuttiin myös osaksi työllisyyden edistämistä. 
Osaamis- tai tietoekosysteemeillä viitataan osaamispääoman kasvattamiseen erilais- 
ten toimijoiden välisen vuorovaikutuksen avulla (Valkokari 2015). Eritaustaiset toimi- 
jat toimivat sytykkeenä uusille näkökulmille ja uudelle tiedolle. 

Innovaatioekosysteemin käsitettä on hyödynnetty erilaisissa konteksteissa. Toi- 
saalta sitä on käytetty vaihtoehtona tai jopa synonyyminä yritysten liiketoimintae- 
kosysteemeille. Ylipäätään yrityskehityksen yhteydessä innovaatioekosysteemin kä- 
sitteellä on korostettu liiketoiminta- ja asiakasarvon luomista uuden tiedon nojalla 
(Adner ja Kapoor 2010). Tapaustutkimukset tässä yhteydessä tarkastelevat etupääs- 
sä tieto- ja viestintäteknologia-aloja tai valmistavaa teollisuutta (ks. esim. Gawer & 
Cusumano 2014; Benitez ym. 2020). Innovaatioekosysteemi on nostettu tarkasteluun 
myös alueiden kasvua ja kilpailukykyä tarkasteltaessa, jossa ekosysteeminen lähes- 
tymistapa korostaa erityisesti kansalaisyhteiskunnan ja yksilöiden roolia, entistä dy- 
naamisempaa otetta ja järjestelmän osien välistä vuorovaikutusta (Diercks ym. 2019). 

Innovaatioekosysteemikirjallisuus ei siis ole yksi yhtenäinen kokonaisuus, vaan 
joukko erilaisista lähtökohdista ponnistavia juonteita, joille yhteisenä tekijänä voi- 
daan nähdä uuden tiedon hyödyntäminen, yhteinen arvonluonti ja luodun arvon 
hyödyntäminen yhteiskunnan hyväksi. Tarkasteltaessa innovaatioekosysteemin kä- 
sitteen suhdetta muihin ekosysteemilähestymistapoihin voidaan oikeastaan todeta, 
että innovaatioekosysteemin käsite kytkee yhteen osaamis- ja tietoekosysteemit sekä 
tarkastelusta riippuen yritysten liiketoimintaekosysteemit, teollisuuden ekosysteemit 
tai startup-/yrittäjyysekosysteemit. Keskeistä on arvon hyödyntäminen tai sen kaap- 
paaminen 

Suurin ero innovaatioekosysteemin ja liiketoimintaekosysteemin välillä on, että 
innovaatioekosysteemi korostaa enemmän arvonluontia ja arvon hyödyntämisen 
mekanismeja - ei niinkään asiakkaan tai käyttäjän roolia (de Vasconcelos Gomes ym. 
2018). Nämä arvonluonnin ja arvon kaappaamisen mekanismit ovat toisaalta tärkeitä 
myös teollisuuden ja startup- ja yrittäjyysekosysteemien kannalta, vaikkei se niiden 
keskiössä olekaan. Käytännössä erilaiset ekosysteemityypit ovatkin toisiinsa kietou- 
tuneita ja päällekkäisiä. Niissä toimivat organisaatiot ovat ainakin osittain samoja, 
mutta ekosysteemien ja toimijoiden intressit, tavoitteet ja päämäärät ja niiden myötä 
myös päämäärien saavuttamisessa käytetyt keinot ja mekanismit vaihtelevat. Näistä 
eroavaisuuksista huolimatta kaikilla ekosysteemityypeillä voidaan tunnistaa yhtei- 
siä ominaisuuksia, joihin lukeutuvat ekosysteemien kompleksisuus ja systeeminen 
luonne, ekosysteemin toimijoiden välinen keskinäisriippuvuus ja vuorovaikutus sekä 
ekosysteemin evolutiivinen luonne (Scaringella & Radziwon 2018 Valkokari 2015; Sant 
ym. 2020; Oh ym. 2016; Dedehayir ym. 2018). 

Tässä artikkelissa innovaatioekosysteemi ymmärretään alueellisena kokonaisuu- 
tena, jossa ekosysteemin arvonluontia tukevat uusi tieto ja teknologia. Uuden tiedon 
ja teknologian soveltamisen ja hyödyntämisen keskiössä ovat vuorovaikutus ja eko- 
systeemien toiminnallisuudet. Alueellisesta ytimestä huolimatta ekosysteemi mah- 
dollistaa myös kansallisten ja kansainvälisten toimijoiden osallistumisen. 

Innovaatioekosysteemien rakentuminen ja toiminnallisuus 
Innovaatioekosysteemissä toimijat edustavat heterogeenisempää joukkoa kuin toimi- 
alasidonnaisissa klustereissa. Lisäksi digitaalisuus korostaa ekosysteemin globaalia 
sijaintia - eikä ekosysteemi näin ole ainakaan täysin rajattu tietylle maantieteelliselle 
alueelle (Rinkinen 2016). Keskustelut nivoutuvat yhteen porterilaisen kansakuntien 
kilpailukyky -keskustelun kanssa tuomalla perinteisten ”triplehelix”-toimijoiden 
(Etzkowitz & Leydesdorff 2000) rinnalle yritysten, julkishallinnon ja yliopistojen lisäk- 
si käyttäjät, kansalaiset ja asiakkaat sekä yhteisöt ja järjestöt (Caryannis & Campbell 
2009) ja laajentamalla näkemystä kattamaan kilpailukyvyn ja kasvun lisäksi laajem- 
pien yhteiskunnallisten haasteiden ratkaisemisen liittyen esimerkiksi hyvinvointiin 
ja ympäristöön (Sotarauta & Suvinen 2019). Käytännössä ekosysteeminen politiikka 
tarkoittaa siis paitsi huolehtimista hyvin toimivasta yleisestä toimintaympäristöstä 
(mm. koulutus, tutkimus, rahoitus, infrastruktuuri), myös innovaatiokentän toimi- 
joiden ponnistelujen suuntaamista kohti merkittäviä yhteiskunnallisia haasteita. Se 
edellyttää aktiivista verkostojen fasilitointia sekä tiivistä vuoropuhelua yritysten ja 
tutkimustoimijoiden kanssa. (Kaihovaara ym. 2017, 8.) 

Innovaatioekosysteemissä keskeisessä roolissa ovat tutkimus, tieto ja uusi tek- 
nologia sekä näitä tuottavat tahot eli yliopistot ja muut tutkimusinstituutiot. Näiden 
lisäksi innovaatioekosysteemi rakentuu muista keskinäisriippuvaisista toimijoista, 
kuten yrityksistä, julkisen sektorin toimijoista ja kansalaisjärjestöistä sekä rahoitta- 
jista. (Carayannis and Campbell 2009; Li and Garnsey 2014; Cohen, 2013.) Opiskelijat, 
tutkijat, asiantuntijat ja työntekijät edustavat erilaisia organisaatioita ja instituutioi- 
ta. Eri sidosryhmillä on innovaatioekosysteemin arvonluonnin prosesseissa erilaisia 
rooleja, jotka voidaan jäljittää osaksi niiden perustehtäviä (van der Borgh ym. 2012; 
West and Bogers 2014; Dedehayir ym. 2018; ks. myös Roth & Vakkuri tässä teoksessa). 
Lisäksi riippuen ekosysteemin rakenteesta arkkitehdillä, fasilitaattorilla, orkestraat- 
torilla tai veturiyrityksellä voi olla keskeinen rooli innovaatioekosysteemin synnyssä 
ja toiminnallisuudessa (Thomas ym. 2014; Nordling, 2019; Thomas ym. 2021; Pikkarai- 
nen ym. 2017; Gawer 2014). 

Innovaatioekosysteemien syntyä ja kehitystä voidaan tukea erilaisilla politiik- 
katoimenpiteillä sekä vakaalla ja ketterällä hallinnolla, joita alueellisen innovaatio- 
ekosysteemin toimijat rakentavat pidemmälle (ks. esim. Grillitsch & Sotarauta 2019; 
Alvedalen & Boschma 2017). Interventioita enemmän innovaatioekosysteemien ra- 
kentumista ja kehittymistä ohjaavat kuitenkin markkinaolosuhteet ja oletus siitä, että 
tulevaisuuden voittajia ja kasvavia aloja ei voida etukäteen ennustaa. Politiikkatoi- 
menpiteiden pitäisikin näin ollen tukea ja mahdollistaa myös tätä ennakoimatonta ke- 
hitystä. Käytännössä innovaatioekosysteemit muodostuvatkin usein jonkin teeman 
tai toiminnan ympärille kerääntyneistä toimijoista. Keskeistä on uuden innovointi 
ja kehittäminen, eikä lähtökohtaisesti aina tiedetä millaisia (liike)toimintamahdol- 
lisuuksia ja yhteistyötä ekosysteemin toiminnasta syntyy (Kapoor & Lee 2013). Yh- 
teiskehittämiselle merkityksellistä on toiminnasta saatava lisäarvo, jota yhdessä luo- 
malla tavoitellaan ja saavutetaan (Bate & Robert 2006; Prahalad & Ramaswamy 2004). 

Samalla tavoiteltava lisäarvo toimii ekosysteemin kokoavana ja ylläpitävänä liimana 
ja kutsuu mukaan eri toimijoita. 

Lisäarvon tuottamista innovaatioekosysteemin heterogeenisen osallistujajoukon 
joukossa fasilitoidaan erilaisin keinoin. Kirjallisuus tunnistaa esimerkiksi erilaiset 
tuote- ja teknologia-alustat ekosysteemin toimijoita yhteen kokoavana toimintana 
(Gawer & Cusumano 2014). Toisaalta erilaiset hubit ja innovaatiokeskukset tarjoavat 
fyysisiä puitteita osallistujien yhteen tuomiselle (Nordling ym. 2020). Tässä mielessä 
myös innovaatioekosysteemien fasilitaattorin, arkkitehdin tai orkestraattorin rooli 
korostuu (ks. Nordling & Kautonen tässä teoksessa). Liiketoimintaekosysteemeihin 
keskittyvässä kirjallisuudessa tätä roolia on kuvattu veturiyrityksiin keskittyen (Zah- 
ra & Nambisan 2012). Innovaatioekosysteemin arkkitehdin rooli tunnistetaan siis eri 
yhteyksissä tärkeäksi innovaatioekosysteemin muodostumiselle ja kasvulle: arkki- 
tehti kokoaa ympärilleen innovaatioekosysteemin toimijoiden joukon ja määrittää 
(yhdessä näiden kanssa) ekosysteemin arvonluonnin mekanismit. 

Innovaatioekosysteemin toiminnallisuuksia ei kuitenkaan pidetä hengissä vain 
politiikkatoimenpitein tai ekosysteemin arkkitehdin voimin, vaan todellisen hengen 
innovaatioekosysteemiin puhaltaa toimijoiden ja osallistujien oma-aloitteellisuus 
ja yrittäjähenkisyys. Innovaatioekosysteemiin osallistuminen perustuu vapaaehtoi- 
suudelle, ja ekosysteemi toimiikin pitkälti itseohjautuvasti: järjestelmä muuntautuu 
jatkuvasti ilman ulkopuolista tai keskitettyä ohjausta. Tällaisessa toimintaympäris- 
tössä keskeistä on yhteisten tavoitteiden ja intressien löytäminen, ekosysteemin sisäi- 
nen tiedonvaihto ja vuorovaikutus, osaamisen monimuotoisuus ja yhdistäminen sekä 
toimijoiden toisiaan täydentävät roolit. Ekosysteemin toimintaan vaikuttaa kuitenkin 
myös ekosysteemin ulkoinen ympäristö, kuten organisaatioiden rakenteet, instituu- 
tioiden asema, lainsäädäntö, rahoitus sekä ylipäätään yhteistyölle ja vuoropuhelulle 
luodut olosuhteet. 

Innovaatioekosysteemin ylläpitäminen vaatii jatkuvaa vuorovaikutusta ja dialo- 
gia, joka ankkuroituu osaksi näkyvää ja tunnistettua toimintaa tai brändiä. Tämä työ 
edellyttää pitkäjänteisyyttä, jota ei lyhytkestoisella projektirahoituksella voida turva- 
ta. Erilaiset innovaatio- ja kehittämisalustat on tunnistettu mekanismeiksi rakentaa 
innovaatioekosysteemejä ja tukemaan erilaisten toimijoiden yhteistyötä, tiedonvaih- 
toa ja yhteisen vision muodostamista (Kaihovaara ym. 2017; Harmaakorpi 2004). 


Innovaatioekosysteemin tulkinta aineiston valossa 


Tutkimuksen tausta ja aineisto 
Tämän tutkimuksen aineisto on kerätty syksyllä 2020 osana Vaikuttava sosiaali- ja 
terveysalan TKI-ympäristö, KEHYS - Kehitämme yhdessä! -hanketta, joka esiteltiin 
tarkemmin kirjan johdantoluvussa. Kehys-hankkeen tavoitteena oli edistää sosiaali- 
ja terveyspalvelualan kehittämistä innovaatioekosysteeminä Pirkanmaan alueella. 

Siitä huolimatta, että Pirkanmaalla on otettu askelia kohti sote-alan kehittämistoi- 
minnan avaamista ja uudelleen organisointia, kohdataan kehittämisessä useita haas- 
teita. Toteutetun selvityksen (Tienhaara, 2018) perusteella Pirkanmaan haasteeksi 
sote-alan kehittämisessä on tunnistettu sosiaali- ja terveysalan TKI-toimijakentän 
hajanaisuus sekä TKI-toiminnan alihyödyntäminen. TKI-toimijoiden yhteistyötä on 
Pirkanmaalla runsaasti, mutta sen tueksi kaivataan nykyistä enemmän systematiik- 
kaa, rakenteita ja esimerkiksi vuorovaikutuskanavia. Systematiikkaa kaivataan myös 
syötteiden eteenpäin viemiseen läpi laajan toimijakentän niin, että tutkimustulokset 
saadaan aikaisempaa napakammin palvelemaan sote-palvelujen uudistumista. 

Tämän tutkimuksen aineisto koostuu 13 asiantuntijahaastattelusta, joiden avulla 
pyrittiin luomaan kuvaa siitä, miten eri taustaiset kokeneet pirkanmaalaiset sosiaali- 
ja terveysalan teemojen parissa pitkään työskennelleet asiantuntijat tulkitsivat inno- 
vaatioekosysteemin osana sote-alan kehittämistä ja sote-järjestelmän uudistamista. 
Tavoitteena oli tunnistaa, millaiset keinot ja toimintamallit tukevat eri taustaisten toi- 
mijoiden välistä yhteistyötä ja vuorovaikutusta sote-alan innovaatioekosysteemissä. 

Haastateltavat edustivat erilaisia innovaatioekosysteemin toimijoita: yliopisto 
(n=2), yritysten ja yhdistysten edustajat (n=5) sekä julkisen sektorin toimijat alueelli- 
sella ja kansallisella tasolla (n=6). Haastateltavat valikoitiin tutkimukseen laaja-alai- 
sen kokemuksensa perusteella. Kaikilla haastateltavilla oli työhistoriaansa perustuen 
laaja kokemus ja näkemystä sote-alan kehittämiseen. Tämän vuoksi haastateltavat 
kuvataan aineistossa numeroin, eikä haastateltavien tällä hetkellä edustamia insti- 
tuutiotahoja korosteta. 

Henkilöhaastattelujen kesto oli noin 1-1,5 tuntia. Teemahaastattelulle ominaisesti 
haastateltavien vapaalle puheelle annettiin tilaa, mutta myös ennalta päätetyistä tee- 
moista keskusteltiin kaikkien haastateltavien kanssa. Teemahaastattelu valittiin tie- 
donkeruun menetelmäksi, sillä sen koettiin antavan tilaa innovaatioekosysteemien 
jäsentämiselle: ilmiö on monitasoinen ja monella tavalla uusi sosiaali- ja terveysalan 
kontekstissa. Näin haastateltavat saivat lähestyä teemaa omista näkökulmistaan ja 
kertoa kokemuksistaan. Aineisto analysoitiin induktiivisen sisällönanalyysin kei- 
noin. 


Innovaatioekosysteemi sosiaali- ja terveysalan kehittämisessä 
Haastateltavia pyydettiin aluksi kuvaamaan, mitä innovaatioekosysteemin käsitteel- 
lä heidän näkemyksensä mukaan tarkoitetaan. Valtaosa haastateltavista kuvasi in- 
novaatioekosysteemiä kehittämistyötä yhdessä tekevänä verkostona, jossa käydään 
avointa vuoropuhelua sekä jaetaan tietoa ja osaamista. Innovaatioekosysteemiin 
liittyy kiinteästi myös kehittäminen, uuden luominen sekä innovointi, jotka perus- 
tuvat juuri avoimuuteen ja osaamisten yhdistämiseen. Lisäksi haastatteluaineistosta 
nousee vahvasti esiin se, että innovaatioekosysteemin toimijoilla tulisi olla yhteinen 
tavoite: asia tai ilmiö, joka sitoo toimijat riittävällä tavalla yhteen. Innovaatioeko- 
systeemin perusta näyttääkin rakentuvan toimijoiden väliselle vuorovaikutukselle: 

ilman vuorovaikutusta ei ole ekosysteemiä. Vuorovaikutus luo puitteet erilaiselle toi- 
minnalle, ideoiden ja innovaatioiden vaihtamiselle sekä uusille ideoille ja avauksille. 
Uusien osallistujien, ajatusten ja resurssien mukaan tuominen on innovaatioekosys- 
teemin kehittymisen kannalta oleellista. 


Ekosysteemi on se, jossa näillä eri toimijoilla on läheisellä yhteistyöllä tai 
vuorovaikutuksen kautta löytyy niitä uusia kombinaatioita, jotka synnyttää 
uusia juttuja. Muutenhan tää on äkkiä semmonen symbioottinen jonkinas- 
teinen semilineaarinen prosessi lähtötuotteista determinoituihin juttuihin. 
Ja sit siinä ekosysteemissä on se yllätys et tiedetään, et ton tyyppisiä asioita 
tapahtuu mutta ei pystytä määritteleen sitä polkuriippuvuutta suoraan sii- 
tä vaan tuodaan, törmäytetään, syntyy ratkasuja, kilpailuja, ne kilvottelee 
keskenään, huonot kuolee, hyvät säilyy. Ja sitä kautta lähtee tapahtuun niitä 
asioita. 


Ehkä se innovaatioekosysteemi nyt on ymmärrettävä tämmöseks vähän elä- 
vämmäks ja vähän jotenkin vapaammin organisoituvaksi toiminnalliseksi 
kokonaisuudeks tai toimijaverkostoksi, joka tähtää nyt sitten jonkun uuden 
luomiseen. Siinä on tämmösiä keskinäisriippuvaisia elementtejä. 


Et niinku näen sen mahdollisuudet aika vahvasti siinä, että kaikkea ei pitäi- 
si yrittää itse tehdä vaan keskittyä siihen missä ollaan itse vahvoja ja sitten 
kumppanoitumalla täydentää sitä osaamista sitten matkan varrella. Kun 
ne osaamisetkin kuitenkin muuttuu vuosi vuodelta, tai jopa lyhyelläkin ai- 
kasyklillä niin ei oo mitään järkeä rakentaa omaa varustelua aina joka ai- 
heeseen, vaan hyödyntää sitten vahvemmin muuta osaamista. 


Innovaatioekosysteemiä kuvailtiin löyhärakenteiseksi kokonaisuudeksi, jossa 
toimijat muodostavat keskenään useita erilaisia tarkoituksia palvelevia verkostoja 
suuren sateenvarjon alla. Innovaatioekosysteemin kokonaisuus elää ja muotoutuu 
koko ajan erilaisten tarpeiden muuttuessa. Löyhä rakenne on siis kuin ameba, joka 
elää ja muotoutuu varsin moninaisesti. Samaan aikaan toimintaan kaivattiin myös 
selkeyttä, jotta toimijat löytäisivät oman toimintansa kannalta olennaiset toimijat ja 
ratkaisut. Innovaatioekosysteemin ei kuitenkaan nähty rakentuvan perinteisen hie- 
rakkisen rakenteen tapaan vaan sen ajateltiin koostuvan vapaaehtoisista löyhistä si- 
doksista. Sidoksia määrittävät kunkin organisaation taustavaikuttimet ja strategiat 
sekä yhteinen intressi, jonka tulee olla riittävän houkuttava, jotta yhteistyöhön lähde- 
tään ja siihen sitoudutaan. 


Aika löyhältä se niinku vaikuttas sillä, että miten niinku varmasti semmos- 
ta niinku sais ehkä sitten selkeyttä tehä voimakkaammin yhteistyötä... Että 

tuntuu, että se pyörää keksitään uudelleen aika paljon varmaan niinku ta- 
hoilla. 


Toistensa kanssa vuorovaikutuksessa olevia toisistaan riippuvaisia yrityksiä 
tai muita organisaatioita, mitkä toimii sellaisessa rakenteessa, joka ei ole pe- 
rinteisen markkinamallin tai tällasen hierarkkisen toimitusketjun muodos- 
sa olevat... Ehkä tää olis se lähtökohta, et se vuorovaikutteisuus, modulaari- 
suus siinä mielessä, et siellä on niitä erilaisia porukoita kenellä on toistensa 
kanssa yhteistä ja jotka sitten rooleiltaan ja osaamisiltaan, resursseiltaan 
eroo sitten taas muista, mutta sitte taas on yhtä lailla niitten muiden modu- 
laaristen ryhmien kanssa sitten vuorovaikutteisuutta, koska he pystyy sitte 
antaan niille muille osapuolille jotakin. 


Se on kuin muurahaispesä, jossa jokainen tietää, niin kun... Et se on toimiva 
asia ja jokainen tietää mitä edellyttää, että saadaan sujuvasti asiat hoidettua. 
Se edellyttää tietynlaisen kulttuurin ja työkulttuurin ja organisaatiokulttuu- 
rin omaksumista, ennen kun tämmönen ekosysteemi voi rakentua laajalti. 
Se edellyttää organisaatioiden ja ihmisten välistä, todella hyvää yhteistyötä 
ja äärimmäisen avointa ja läpinäkyvää kehittymistä. 


Itseohjautuvuus luonnehtiikin innovaatioekosysteemiä, jolla on oltava kyky edetä 
ja toimia joustavasti erilaisten tarpeiden mukaan. Toimijoiden välisillä keskinäisillä 
suhteilla on suuri merkitys siinä, minkälaiseksi sen toiminta muotoutuu. 


No, ekosysteemi mulle tarkottaa ehkä sellasta jotenkin itseohjautuvaa ja jo- 
tenkin henkilö... Silleen niin kun henkilöriippumatonta, et se ei tavallaan 
rakennu jonkun yhden henkilön tai organisaation ympärille, vaan siinä on 
keskinäisriippuvaisuuksia toimijoiden välillä, mut et se tavallaan silleen 
orgaanisesti ja itseohjautuvasti kehittyy. Ja ehkä osittain myös vähän sattu- 
manvaraisesti, et sitä ei niin kun oo sillä tavalla jotenkin joku strategisesti, 
tai niin kun... Elikkä älykkäästi suunnitellut, vaan se on muotoutunut sattu- 
mien ja erilaisten tämmösten keskinäissuhteiden kautta. 


Ja se voi tapahtua vuositasolla strategisesti, mitä siellä vaikka taustalla ole- 
vien organisaatioitten päätöksistä tehdään. On se sitten vaikka sairaanhoi- 
topiiri, siellä halutaan keskittyä tietyntyyppisiin kehityshankkeisiin, vaikka 
kroonisten sairauksien seurantaan. Nyt tänä vuonna halutaan etsiä ratkasu- 
kumppaneita ja toimia tahojen kanssa, jotka keskittyy sydänsairauksiin, ter- 
veydenhuoltoon. 


Innovaatioekosysteemin olemassaolo nähtiin toivottuna ja tarvittavana. Olemas- 
sa oleva “verkosto” mahdollistaa tiedon etsimisen ja avun saannin laajalta ja potenti- 

aaliltaan kattavalta toimijajoukolta. Yhteiskehittäminen myös parhaimmillaan antaa 
voimaa tekemiseen paitsi avun saannin myös yhteisen asenteen ja tahtotilan kautta. 
Tavoitteena on osaamisen ja tiedon kumuloituminen. Hyöty voi siis olla abstraktikin 
tai mahdollisesti vasta pitkän aikavälin kuluttua saavutettavissa. 


Verrattain pysyväisluonteista tapaa toimia ja tuottaa uutta, taikka hankkia 
sen toiminnan kehittämiseen liittyviä signaaleita. Ja tulla tietoseks eri taho- 
jen kehittämispyrkimyksistä ja viedä niitä eteenpäin tietyllä metodiikalla, 
niin kyllähän se tuo siihen toimintaan ryhtiä verrattuna siis siihen, jos vaan 
sitten innovaatioekosysteemi määritellään, et tässä se toimijajoukko on mut 
siin ei ole mitään sellasta moottoria, joka vie sitä johonkin suuntaan. 


Sieltä on mahdollisuus saada semmosia jonkunlaisia muitakin syötteitä 
kuin sellasessa tilanteessa, että esimerkiks tehtäis kehittämistä vaan oman 
organisaation sisällä ja jotenkin rajoittuneena siihen omaan organisaa- 
tioon... Voihan siinä tulla tämmönen kirittämisen näkökulma, eli tavallaan 
kaikki toimijat omalla olemassaolollaan myös jollain tavalla kannustaa sii- 
hen semmoseen kehittämisorientaatioon ja jotenkin ehkä ylläpitää sitä sen- 
tyyppistä hyvää kehää, parhaassa tapauksessa. Se voi tuoda myös haasteita 
siihen kehittämistoimintaan, et jos hommat on kauheen monitoimijaisia ja 
monimutkaisia. 


Ekosysteemi mun mielestäni, täähän tarjoo lisäviitekehystä ja tukea sille, 
näiden yritysten sille omalle strategialle, väyliä viedä näitä asioita eteen- 
päin. Siellä voi olla lisäpanostusta, vaikka joku Business Finlandin rahotusta 
taikka tämmösiä mekanismeja, joilla heitä tuetaan. Tai kaupallisen mallin 
ja liiketoimintamallin sparrausta... Mikä se lisäarvo on mitä me tuotetaan, 
onko se prosessiosaamista, onko se liiketoimintamallin tukemista, sparra- 
usta. On se sitä kliinistä osaamista. 


Haastateltavat tarkastelivat innovaatioekosysteemiä erilaisista tulokulmista ja 
tunnistivat ekosysteemin toimijoille monia erilaisia rooleja. 


Siihen (ekosysteemi) taas sit liittyy monia, monissa roolissa tulevia, just niin- 
ku järjestöt ja palveluntuottajat. Sit siellä voi olla niitä palveluiden järjestä- 
jiä siinä samassa ekosysteemissä tietenkin, ja hyvä että onkin. Ehkä niinku 
toi on se tommonen määritelmällisesti mielessä. Se ekosysteemi on niinku, 
sisältää useita rooleja. Useamman roolin toimijoita kuin tämä perinteinen 
joku rajattu verkosto. 


Haastateltavien mukaan ekosysteemi koostuu siis useista erilaisista toimijaryh- 
mistä, joilla on erilaisia tehtäviä ekosysteemin toiminnassa. Nämä toimijat jakavat 

ekosysteemissä tietoa, ongelmia, ideoita ja ratkaisuehdotuksia. Löyhän verkoston toi- 
mijat löytävät yhteistyökumppaneita ja yhteisiä intressejä, mistä alkaa alun verkos- 
toitumisen jälkeen kehittyä varsinaista kehittämis- ja verkostotoimintaa. Uudet koh- 
taamiset näyttäytyvät innovaatioekosysteemin sytykkeenä, mutta lisäksi tarvitaan 
tavoiteorientoitunutta työskentelyä. Haastateltavien puheessa työskentelyn kuvattiin 
hyötyvän myös jonkinasteisesta fasilitaatiosta, jonka avulla yhdistetään ratkaisujen 
etsijöitä, mahdollistajia ja löytäjiä: tutkijoita, kehittäjiä, innovaattoreita, palvelun 
tuottajia sekä investoijia. Näiden toiminnallisuuksien kautta ekosysteemin toiminta 
konkretisoituu tekemisiksi ja tavoitelluiksi aikaansaannoksiksi. 


Että, kun ekosysteemillä on yhteinen tavoite tai joku päämäärä, mitä koh- 
den mennään, ni siellä tietysti saadaan jokaiselle voi löytyä semmonen oma 
osionsa, mitä kehittää. Sit siellä voi olla niitä yhteenliittymii. Mutta lähinnä 
se, että se päämäärä on yhteinen, jolloin sitten tietysti katotaan, että kuka 
minkäkinlaista panosta voi tuoda sen päämäärän saavuttamiseksi ja ke- 
hittämiseksi. Ja sitten tietysti täytyy olla yhteistä kehittämistä, et ei kaikki 
niinku tee eri koreihin niitä. Siellä voi olla tämmösiä erillisiä osioita osaa- 
misprofiilien mukaan. 


Ekosysteemitoimintaan kuuluu se, että ihmiset voi myös kohdata sellasii toi- 
mijoita mitä ne ei ehkä tavallisesti siinä oman organisaationsa toiminnan 
piirissä ehkä kohtais. Sit on tosi tärkeetä mun mielestä se, et jollakin on ta- 
vallaan hallussa se... Niin, tai mä en tiedä et voisko semmonen olla tärkeetä, 
et jotenkin ois jotain välineitä joiden, niin kun... Jotka mahdollistais sellasen 
osaamisen hakemisen myös. 


Ja tän ekosysteemin sisällä olevat palveluntuottajat ja sitten se julkinen puoli 
ja muut ei keskenään kilpailis, vaan tukis sitä koko ekosysteemirakennetta 
silleensä, että ei koettais että sen ekosysteemin sisällä pitäis kilpailla, vaan 
että saavutetaan hyvä tulos tukemalla sitä yhteistä rakennetta. 


Innovaatioekosysteemissä keskeisimpänä näyttäytyivät siis vuorovaikutus, joka 
mahdollistaa uusia näkökulmia ja avauksia, sekä tavoiteorientoituntunut työskente- 
ly, jota voidaan fasilitoinnilla tukea. Tämän lisäksi tarvitaan kuitenkin myös ymmär- 
rystä suuresta kuvasta ja pitkän tähtäimen toiminnasta, jonka avulla ekosysteemistä 
tulee luonteeltaan tulevaisuusorientoitunut eikä vain reaktiivinen. 


Ekosysteemin yks keskeinen vahvuus on se, että se pystyy reagoimaan, et 
se pystyy yhdistään reaktiivisen ja proaktiivisen toiminnan parhaita puolia. 
Tarkotan sitä, että se pystyy, että jos tapahtuu jotain kamalaa niinku korona, 
niin vahva ekosysteemi varmaan pystyy tuottamaan sinne jotakin ratkasu- 
ja...hyvällä ekosysteemillä on kyvykkyys siihen, että se osaa sopeutua tai 


27 


Nadja Nordling, Ulriika Leponiemi, Jari Kolehmainen & Pasi-Heikki Rannisto 


ottaa tilaisuudesta kiinni... että mitä maailmassa tapahtuu ja kuinka sieltä 
nousee uusia osaamisia, uusia resursseja siihen, että luo semmosta arvoa, 
joka ekosysteemin sisällä saavuttaa vetovoimaa ja toisaalta auttaa ekosys- 
teemin outputtiin eli niiden innovaatioiden ja markkinalähtösten uusien 
ratkasujen luomiseen myöskin. Kaupallisten ratkasujen luomiseen. 


Ja niitä strategisia tavotteita pitää tietysti johtaa ja jalkauttaa siihen toimin- 
taan. Ja jonkinnäkönen operatiivinen malli sinne pitää myös muodostaa. 
Koska jos puhutaan innovaatioekosysteemistä, ja kyllä ehdottomasti se on 
itseohjautuvaa, mutta se ei ole välttämättä ekosysteemi jos me tuodaan toi- 
mijat samaan tilaan, mutta jokanen toimii erillisinä, omalla tavallaan. Vaan 
jotenkin sitä pitää sitä yhteistyötäkin koordinoida. 


Johtopäätökset: Millaisena sosiaali- ja terveysalan kehittäminen 
innovaatioekosysteeminä voidaan ymmärtää? 


Innovaatioekosysteemin peruselementit ja lähestymistavan ominaispiirteet 
Tarkasteltaessa innovaatioekosysteemin käsitettä kirjallisuuden ja empirian valossa 
tunnistamme käsitteen dualistisen luonteen, joka on toki tyypillinen monille muil- 
lekin käsitteille, jotka kuvaavat jollakin tavalla monitoimijaista ja verkostoitunutta 
innovaatiotoimintaa (esim. paikallinen innovaatioympäristö, Kolehmainen 2016). 
Dualistisena käsitteenä innovaatioekosysteemi siis pyrkii olemaan sekä analyyttinen 
että toimintapoliittinen käsite. Analyyttisenä käsitteenä innovaatioekosysteemillä 
kuvataan innovaatiotoiminnan tietyllä tavalla muuttunutta organisoitumisen logiik- 
kaa. Kun innovaatioekosysteemin käsitettä käytetään tällä tavoin analyyttisenä käsit- 
teenä, sen tulee olla tarkkarajainen ja selkeä. Tällöin pitää pystyä määrittämään, mitä 
ekosysteemimäisen toiminnan ominaisuuksia sillä halutaan tarkastella ja arvioida. 
Tässä suhteessa on oleellista tarkastella esimerkiksi sitä, kuinka innovaatioekosys- 
teemi rajataan. Toimintapoliittisena käsitteenä innovaatioekosysteemillä on kuiten- 
kin myös laajempi tehtävä, sillä se pyrkii myös suuntaamaan eri toimijoiden huomion 
ekosysteemimäiseen tapaan toteuttaa innovaatiotoimintaa. Niin analyyttisenä kuin 
kehittämispoliittisenakin käsitteenä innovaatioekosysteemin käsitettä leimaa joka 
tapauksessa monitulkintaisuus ja jopa epäselvyys, mikä on toki varsin tyypillistä vas- 
ta kehkeytymässä olevalle käsitteelle ja lähestymistavalle. 

Kirjallisuuden ja empirian tulkintamme osoittaa kuitenkin, että vaikka innovaa- 
tioekosysteemi saa eri konteksteissa erilaisia ilmenemismuotoja ja painotuksia, nii- 
tä yhdistävät toimijoiden ja heidän välistensä suhteiden hahmottaminen osana laa- 
jempaa toimintaympäristöä. Innovaatioekosysteemin peruselementeiksi voidaankin 
lukea toimijoiden heterogeenisyys, ekosysteemien dynaaminen toiminnallisuuksia 
korostava luonne, sopeutumiskyky sekä ekosysteemien kompleksisuus (Könnölä ym. 

2018; Haddad ym. 2022; Bugge ym. 2018) eli piirteet, jotka ovat tunnusomaisia eko- 
systeemeille myös luonnontieteissä. Huomionarvoista on, että tämä sama analogia 
näyttää toistuvan hyödynnettäessä ekosysteemin käsitettä erilaisissa yhteyksissä 
(Scaringella & Radziwon 2018; Oh ym. 2016). Innovaatioekosysteemeissä koroste- 
taan erityisesti dynaamisuutta uuden tiedon tuottamisessa ja sen hyödyntämisessä 
yhteiskunnassa. Keskeistä on ekosysteemin arvonluonti, joka pohjautuu toimijoiden 
väliseen keskinäisriippuvuuteen sekä ekosysteemin toimijoita yhdistävään tavoittee- 
seen. (Könnölä ym. 2018). 

Kirjallisuuden ja empirian tulkinnasta kumpuaa tulkinta sosiaali- ja terveysalan 
innovaatioekosysteemin toiminnoista, jotka edistävät erilaisten toimijoiden välisiä 
keskinäissuhteita. Haastatteluaineistoa analysoitaessa apuvälineenä käytettiin ai- 
kaisempia tutkimuksia ja seuraavassa esitettävä analyysi on siis rakentunut abduk- 
tiivisesti, teoriasidonnaisesti. Aineistosta tehdyille löydöksille on haettu selityksiä, 
vahvistusta sekä myös poikkeavia havaintoja tutkimuskirjallisuudesta. Heuristisen 
prosessin, asiantuntijahaastattelujen, aineiston analyysin ja huolellisen teoreettisen 
perehtymisen kautta tunnistettiin sosiaali- ja terveysalan innovaatioekosysteemin 
toiminnot. 

Seuraavassa alaluvussa hahmotamme innovaatioekosysteemin toimintojen mal- 
lin, jota voi käyttää sekä analyyttisesti että toimintapoliittisesti. Malli pohjautuu yh- 
täältä innovaatioekosysteemiajattelun käsitteellisiin lähtökohtiin ja toisaalta tämän 
tutkimuksen empiirisiin havaintoihin. Lähtökohtana on, että innovaatioekosysteemi 
toimintoina kiinnittää piiriinsä laajan joukon toimijoita eri tasoisina toimintoina, joi- 
den kautta ekosysteemi toimii koko sosiaali- ja terveysalaa uudistaen. 


Sosiaali- ja terveysalan innovaatioekosysteemi toimintoina 

Sosiaali- ja terveysalan innovaatioekosysteemin toiminnallisuudet voidaan jakaa 
kolmeen tasoon: (1) vuorovaikutustaso, jonka keskiössä on kanssakäyminen ja oi- 
vallukset, (2) kehittämistaso, jonka keskiössä on tuotekehitys- ja innovaatiotoiminta, 
sekä (3) ennakointitaso, jonka keskiössä on tulevaisuus- ja muutostyö. Näiden kolmen 
tason kautta innovaatioekosysteemissä toteutuvat paitsi uusien avausten mahdollis- 
taminen ja osaamisen lisääminen, tuote- ja palvelukehitystä tukeva työ sekä tulevai- 
suuden haasteisiin vastaaminen. 


Vuorovaikutustaso: Kohtaamiset ja uudet avaukset 

Innovaatioekosysteemin perusta muodostuu toimijoiden välisestä avoimesta vuo- 
rovaikutuksesta. Ilman vuorovaikutusta ei ole ekosysteemiä. Vuorovaikutustaso ko- 
rostaa toimijoiden ja toimintaympäristön välistä kanssakäymistä systemaattisena 
toimintana, joka toimii kanavana uusille ideoille, avauksille ja oivalluksille. Avoin so- 
siaali- ja terveysalan toimijat yhteen kokoava TKI-foorumi on vuorovaikutusta akti- 
voiva toiminto, jonka hyödyntämisestä on sovittu yhteisesti relevanttien toimijoiden 
kanssa, mutta jota voivat hyödyntää avoimesti myös mukaan tulevat uudet toimijat. 

On tärkeää, että foorumi toimii kanavana laaja-alaisten koko sosiaali- ja terveysalaa 
koskevien haasteiden ja tulevan hyvinvointialueen johdon näkemysten esiin tuomi- 
seen, mutta yhtä lailla myös pk-yritysten uusien avausten kommunikointiin. On en- 
nakoitavissa, että esimerkiksi digitalisaation osalta vaikkapa pienillä startup-yrityk- 
sillä voi olla ideoita, jotka muuttavat tiettyjen alojen käytäntöjä radikaalisti. 

Koska uusien osallistujien, ajatusten ja resurssien mukaan tuominen on innovaa- 
tioekosysteemin kehittymisen kannalta oleellista, foorumin päätarkoitus on luoda 
puitteet vuorovaikutukselle, erilaiselle toiminnalle, ideoiden ja innovaatioiden vaih- 
tamiselle sekä uusille ideoille ja avauksille. Foorumi toimii sytykkeenä innovaatio- 
ekosysteemille. Toimijoiden vuorovaikutus ei toki ole uusi ilmiö, vaan erilaiset lä- 
hestymistavat, kuten innovaatiosysteemit ja klusterit, ovat korostaneet erilaisten 
alueellisten toimijoiden välistä vuorovaikutusta jo pitkään (Cooke 2002; Porter 2004). 
Ekosysteemisen lähestymistavan uutuusarvo ei synnykään pelkästään vuorovaiku- 
tusta korostavasta luonteesta, vaan enemmän sen tavoitteellisesta toteuttamisesta 
osana ketteriä ja kevyitä kohtaamisia, joita erilaiset matalan kynnyksen foorumit tu- 
kevat. Digitaalisilla alustoilla voidaan tässä yhteydessä nähdä tärkeä asema viestin- 
nänkin näkökulmasta. Mahdollisimman inklusiivinen foorumityöskentely on perus- 
ta innovaatioekosysteemin kehittymiselle. 


Kehittämistaso: Tuotekehitys- ja innovaatiotoiminta 

Siinä missä vuorovaikutustaso tarjoaa tilaa onnekkaille sattumille ja uusille näkökul- 
mille, varsinaisen uuden luomisen ja uudistamisen näkökulmasta se ei kuitenkaan 
ole riittävän tehokas toimintamuoto. Sosiaali- ja terveyspalveluiden uudistamiseen 
tähtäävän innovaatioekosysteemin varsinaisena moottorina toimivat erilaiset toi- 
mijoiden välistä kehittämis- ja innovaatiotoimintaa organisoivat alustat ja projektit. 
Alustoissa ja projekteissa toteutetun työn puitteissa innovaatioekosysteemin toimin- 
ta konkretisoituu tekemisiksi ja tavoitelluiksi aikaansaannoksiksi. Alustat ja projektit 
synnyttävät uusia tuotteita, palveluita ja prosesseja sekä uusia yrityksiä, työpaikkoja 
ja kasvua. 

Kehittämistasoa voidaan tarkastella oikeastaan kahden vuorovaikutusta eri ta- 
voin organisoivan toimintamallin kautta. (1) Innovaatio- ja kehittämisalustat fasili- 
toivat tavoitteellisesti erilaisia tuotekehitys- ja innovaatiopyrkimyksiä. Ne tarjoavat 
yhteyksiä asiantuntijoihin ja käyttäjiin. Toiminta perustuu usein lyhyen aikavälin 
yhteistyöhön, ja toimijat saattavatkin kohdata toisensa vain lyhyesti osana fasilitoitu- 
ja kehittämisprosesseja. Innovaatio- ja kehittämisalustojen keskeisenä periaatteena 
voi pitää sitä, että niiden tulisi pitää sisällään selkeä toimintakonsepti, jolla innovaa- 
tiotoimintaa vauhditetaan. Prosessien tulisi olla riittävän hyvin määriteltyjä, jotta 
ne voidaan toistaa. Toistuvat prosessit mahdollistavat myös oppimisen ja osaamisen 
kumuloitumisen. Samalla mahdollistuu innovaatioalustojen skaalaaminen myös eri- 
laisiin konteksteihin ja sijainteihin. Selkeät konseptit ja prosessit helpottavat myös 
viestimistä innovaatioalustan toiminnasta sekä asiakkaille että muille sidosryhmille. 
Parhaimmillaan näiden alustojen toiminnot on siis systematisoitu ja on selvää, mi- 

ten kehittämisen piiriin pääsee, mitä se vaatii ja millaista lisäarvoa toiminnasta saa. 
Alustat yhdistävät ratkaisujen etsijöitä, mahdollistajia ja löytäjiä: tutkijoita, kehittäjiä, 
palvelun tuottajia, investoijia ja muita innovaatiotoiminnan kannalta olennaisia toi- 
mijoita. 

Siinä missä alustat tarjoavat verrattain avoimen ja ketterän kanavan kehittämi- 
seen, voi vuorovaikutusrakentua luonteeltaan myös pidempiaikaiseksi osana erilaisia 
(2) projekteja, jotka voivat olla SOTE-toimialaan liittyviä tuote- ja palvelukehityspro- 
jekteja, liiketoiminnan kehitysprojekteja ja muita TKI-projekteja. Näiden yhteydes- 
sä kehittämistyö on luonteeltaan tyypillisesti suljetumpaa kuin alustoilla, eivätkä 
kehittämistyön tulokset ole avoimia ja kaikkien hyödynnettävissä kuten alustoilla 
tyypillisesti. Projektit vaativat osallistujilta myös lähtökohtaisesti laajempia resursse- 
ja esimerkiksi rahoituksen ja henkilötyökuukausien muodossa. Projekteista voi syn- 
tyä yhtä lailla uusia tuotteita ja palveluita, mutta myös uusia teknologioita, yrityksiä, 
työpaikkoja ja kasvua. Huomioitavaa on, että erilaiset projektit voivat saada alkunsa 
avoimen TKI-foorumin kautta tai osana innovaatio- ja kehitysalustojen prosesseja, 
mutta ne voivat kummuta myös näiden toimintojen ulkopuolelta ilman laaja-alaista 
osallistavaa vuorovaikutusta. Eri lähtökohdista rakentuvat hankkeet voivatkin ero- 
ta toisistaan huomattavasti esimerkiksi avoimuutensa suhteen. Innovaatioekosys- 
teemin kehittymisen kannalta on tärkeää, että ainakin joitakin osana innovaatio- ja 
kehittämisalustojen prosesseja syntyneitä uusia ideoita, oivalluksia ja tunnistettuja 
tarpeita voidaan projektoida uusiksi hankkeiksi. Tämä edistää kehittämistyön pitkä- 
jänteisyyttä ja uuden tiedon sekä teknologian soveltamista käytäntöön. 


Ennakointitaso: Tulevaisuus- ja muutostyö 

Innovaatioekosysteemeissä yhteiskunnallisia haasteita pyritään ratkaisemaan näke- 
mällä toimijat laajasti osana muuttuvaa toimintaympäristöään. Sosiaali- ja terveys- 
alan innovaatioekosysteemin ruorina ja kompassina toimii aktiivinen tulevaisuus- ja 
muutostyö. Siinä missä vuorovaikutus- ja kehittämistasot tukevat uusia avauksia ja 
tavoitteellista tuotekehitys- ja innovaatiotoimintaa, ennakointitasolla pyritään mää- 
rittämään yhteiskunnasta kumpuavien haasteiden perusteella tavoitteita, jotka osoit- 
tavat kehittämistyölle ja resurssien allokoinnille suuntaa. Linjatut tavoitteet tukevat 
päätöksiä kehittämistoiminnan organisoinnista. Tulevaisuuden haasteiden tunnista- 
misen lisäksi on kuitenkin yhtä tärkeää viedä innovaatiotoiminnan tuotoksia aktiivi- 
sesti ja päämäärätietoisesti osaksi pysyvää toimintaa. Tulevaisuus- ja muutostyö on 
siis kaksisuuntaista. 

Ennakointityössä korostuu alueellisen tason toimijoiden lisäksi kansallinen ja 
kansainvälinen taso, joiden kautta työ ankkuroituu osaksi laajempaa viitekehitystä. 
Osana työtä on tärkeää jakaa ja rakentaa tätä kuvaa tavoitteellisesti ja avoimesti. Vies- 
tinnän rooli korostuu. Ennakoinnin avulla voidaan tunnistaa ja rakentaa laaja-alaista 
kuvaa sosiaali- ja terveysalan kohtaamista tarpeista, jotka voivat liittyä esimerkiksi 
osaamiseen tai resursointiin. Työhön kuuluu lisäksi aktiivinen toimintaympäristön 
ja oman toiminnan analyysityö, jonka avulla voidaan myös tunnistaa innovaatiotoi- 

minnan tarpeita. Näiden vaiheiden avulla on mahdollista asettaa yhteisiä, jaettuja 
tavoitteita sosiaali- ja terveyspalveluiden uudistamiselle. Yhteiset tavoitteet luovat 
myös eri toimijoiden välille keskinäisiä sidoksia ja lisäävät siten innovaatioekosys- 
teemin keskinäisriippuvuutta. Tässä suhteessa on tärkeää esimerkiksi se, että avoin 
TKI-foorumi tuottaa ekosysteemin toimijoille uusia näkemyksiä ja oivalluksia inno- 
vaatiotoiminnan sytykkeeksi. 

Ennakointitason toinen puoli liittyy aktiiviseen muutostyöhön: tulevaisuuden 
haasteiden ratkaiseminen vaatii tiekarttojen laatimisen lisäksi myös reagointia. Tässä 
suhteessa onkin oleellista, että innovaatioekosysteemien toimijat pyrkivät aktiivisesti 
myös viemään eteenpäin uusia avauksia ja jalkauttamaan kehitystyön tuotoksia. Vain 
näin innovaatioekosysteemi voi toimia sosiaali- ja terveyspalveluita uudistavana ja 
eteenpäin vievänä voimana. 


Innovaatioekosysteemin toimintamalli: toimijoiden välisen yhteistyön organisointi 
Innovaatioekosysteemin kolme toiminnan tasoa muodostavat yhdessä innovaatio- 
ekosysteemin toimintamallin sote-alan kehittämiseksi innovaatioekosysteeminä. 
Kolme tasoa ovat käytännössä kietoutuneet toisiinsa, ja parhaimmillaan ne tukevat 
toisiaan kokonaisuutena: vuorovaikutustason kohtaamiset ja uudet avaukset antavat 
syötteitä kehittämistason tuotekehitys- ja innovaatiotoiminnalle, kun taas ennakoin- 
titason aktiivinen tulevaisuus- ja muutostyö puolestaan viitoittaa kehittämistyön 
suuntaa sekä ankkuroi tuotettuja ratkaisuja osaksi pysyvää toimintaa. Erityisen tär- 
keää on ymmärtää eri tasojen toiminnan moottoreita: millaiset toiminnot organisoi- 
vat toimijoiden välistä yhteistyötä ja pitävät innovaatioekosysteemin käynnissä (ku- 
vio 1). 

e Vuorovaikutustasolla vuorovaikutusta ja oivallusten syntymistä edistää 
avoin TKI-foorumi. Tähän voi liittyä erilaisia tekijöitä, kuten fyysiset tilat, 
digitaaliset työkalut, tapahtumat ja verkostot. Avoin TKI-foorumi voikin siis 
olla yhdistelmä erilaisia tekijöitä, työkaluja ja toimintoja, jotka kaikki yh- 
dessä ruokkivat sosiaali- ja terveyspalvelualan kehittämistä uuden tiedon ja 
näkökulmien avulla. Tärkeää kuitenkin on, että näiden tekijöiden välillä on 
näkyvä yhteys ja vuoropuhelu, joka tuo sekä toiminnan että tuotokset yh- 
teen. 

e Kehittämistasolla on tärkeää hahmottaa sekä erilaisten innovaatio- ja kehit- 
tämisalustojen rooli että moninaisten projektien asema. Vaikka innovaatio- 
ja kehittämisalustojen fasilitoimat innovaatioprosessit ovat hyvin erilainen 
instrumentti tuotekehitys- ja innovaatiotoiminnalle kuin projektit, molem- 
missa korostuu fasilitaattorin ja/tai arkkitehdin merkitys. Sekä kirjallisuus 
että empiria tunnistavatkin monia erilaisia tapoja ja mekanismeja innovaa- 
tioekosysteemin fasilitoimiseksi: Siinä missä fasilitaattori osana alustoja 
tuo toimijoita toisinaan jopa yksilötasolla yhteen, hanketasolla fasilitaattori 
kytkee yhteen toisinaan pirstaleisia hankkeita tai muita laajempia koko- 
naisuuksia ja varmistaa kehittämistyön pitkäjänteisyyden. Voidaan puhua 

hankeportfolioista tai portfoliojohtamisesta. Sekä alustojen että projektien 
näkökulmasta toimijoiden ja resurssien yhteen saattaminen vaatii konk- 
reettisia työkaluja ja panostuksia: tarvitaan joku, joka organisoi alustan toi- 
mintaa. 

e Ennakointitasolla tehdään aktiivista tulevaisuustyötä työryhmissä sekä ar- 
von kaappaamisen että sen jalkauttamisen hyväksi. Työryhmän muodosta- 
vat erilaiset sote-alan ammattilaiset tutkijoista kehittäjiin ja johtajiin. Tär- 
keää on, ettäryhmän jäsenillä on vaadittava osaaminen ja näkemys, jotta he 
pystyvät luomaan laaja-alaisen kuvan sote-alasta, sekä toisaalta mandaatti 
jalkauttaa uusia ratkaisuja osaksi käytännön työtä. Käytännössä ryhmä voi 
olla jäsenistöltään tietyin väliajoin muuttuva advisory board -tyyppinen 
ryhmä, jonka toiminta tehdään mahdollisimman avoimeksi esimerkiksi 
julkisilla pöytäkirjoilla. 


TOIMINNAN TASO: ORGANISOINTI: TUOTOS: 


Määritellyt haasteet, tiedon 


Ennakointitaso ; 
soveltaminen 


Uudet ja parannetut 
teknologiat, tuotteet, palvelut, 
prosessit ja konseptit 


Kehittämistaso 


Uudet ideat, näkökulmat ja 


Vuorovaikutustaso A 
oivallukset 


Sitoutuminen, 
sitouttaminen 


Kuvio 1. Sosiaali- ja terveysalan innovaatioekosysteemin toimintamalli. 


Keskeistä kaikissa innovaatioekosysteemin toimijoiden välistä yhteistyötä organi- 
soivissa toiminnoissa on ekosysteemin toimijoiden ja osien välinen vuorovaikutus, 
sillä lopulta innovaatioekosysteemin arvonluonti ja vaikuttavuus tapahtuu käytän- 
nön toiminnan kautta. Innovaatioekosysteemin toimintamalli toimii ikään kuin jat- 
kuvana virtana tai luuppina, jossa vuorovaikutuksen mahdollistamat uudet avaukset 
tarjoavat tulevaisuustyölle syötteitä ja näkemystä. Jokaisella tasolla innovaatioeko- 
systeemin toimijoiden sitoutuminen ja sitouttaminen osana innovaatioekosysteemin 
fasilitoimaa toimintaa on tärkeää. 

Lopuksi 

Tässä artikkelissa on tarkasteltu yhtäältä innovaatioekosysteemin käsitteellistä taus- 
taa, innovaatioekosysteemien elementtejä ja ominaispiirteitä sekä empiirisesti sitä, 
millaisia tulkintoja sosiaali- ja terveysalan toimijat innovaatioekosysteemille antavat. 
Tulkintamme mukaan sosiaali- ja terveysalan innovaatioekosysteemi voidaan mää- 
ritellä kolmen vuorovaikutukseen perustuvan toiminnan tason kautta, jotka yhdessä 
muodostavat sosiaali- ja terveysalan innovaatioekosysteemin toimintamallin. Nämä 
toiminnallisuudet tarjoavat työkalun sote-alan kehittämisen tarkasteluun innovaa- 
tioekosysteeminä, joka edistää eritaustaisten toimijoiden välistä vuorovaikutusta, 
tiedon vaihtoa ja resurssien yhdistämistä. Lopulta toimijoiden välinen keskinäisriip- 
puvuus ja yhteinen arvonluonti tapahtuu käytännön prosesseissa, eikä evolutiivisen 
kehittämistoiminnan tuloksia ja lopullisia päämääriä voida tai pidäkään etukäteen 
määrittää. Tässä artikkelissa kuvatun innovaatioekosysteemin toimintamallin tar- 
koitus on jäsentää yhteistä ymmärrystä siitä, millaisilla tavoilla ja toimenpiteillä 
toimialojen, sektoreiden ja organisaatioiden välistä yhteistyötä voidaan tukea. Inno- 
vaatioekosysteemin arvonluonti ja vaikuttavuus osana sen toiminnallisuuksia ovat 
tärkeitä tulevaisuuden tutkimuskohteita. 

Sosiaali- ja terveysalan kehittyvät 
innovaatioekosysteemit 


Tutkitun tiedon hyödyntäminen ja julkisten toimijoiden rooli 


Nadja Nordling & Mika Kautonen 


Johdanto 


Yhteiskunnassa tapahtuvat talouden, teknologian ja arvonluonnin logiikan rakenteel- 
liset muutokset edellyttävät kokonaisvaltaista otetta kehittämiseen ja politiikkaan. Jo 
ainakin 20 vuoden ajan innovaatioiden ja talouskehityksen tutkijat ovatkin nostaneet 
esiin systeemisen otteen niin teoreettisella kuin käytännön tasolla avatakseen in- 
novaatiotoiminnan dynaamista, osiensa summana rakentuvaa luonnetta (Lundvall 
1992; Freeman 1995; Nelson 1993; Cooke ym. 1997; Asheim & Coenen 2005). Viime ai- 
koina systeemisyys on kuitenkin saanut osakseen laajaa huomiota osana ekosystee- 
min käsitteen kasvavaa suosiota. Sen lisäksi, että ekosysteemistä on tullut trendikäs 
termi muun muassa innovaatioiden, yrittäjyyden ja talousmaantieteen tutkijoiden 
keskuudessa (Cooke 2016; Audretsch & Belitski 2017; Harmaakorpi & Rinkinen 2020), 
käsitettä on käytetty myös osana useiden maiden innovaatio- ja elinkeinopolitiikkaa 
(Sotarauta & Suvinen 2019; Acs ym. 2017; Brown & Mawson 2019). 

Käsitteenä ekosysteemi ponnistaa biologiasta ja luonnontieteistä, joiden ulkopuo- 
lella sitä ei tulisi kuitenkaan ymmärtää kirjaimellisesti vaan metaforana, jolla pyri- 
tään ymmärtämään monialaisia ja monitahoisia systeemisiä kokonaisuuksia orga- 


Nordling, N. & Kautonen, M. 2023. Sosiaali- ja terveysalan kehittyvät innovaatioekosysteemit: 
Tutkitun tiedon hyödyntäminen ja julkisten toimijoiden rooli. Teoksessa P-H. Rannisto, 
U. Leponiemi, N. Nordling & J. Kolehmainen, (toim.) 2023. Sosiaali- ja terveysalan 
innovaatioekosysteemit. Tampere: Tampere University Press, 39-58. 
https://doi.org/10.61201/tup.878 


Nadja Nordling & Mika Kautonen 


nisaatiotasolla (Russell & Smorodinskaya 2018). Ekosysteemit viittaavat toimijoiden, 
kehittämisohjelmien ja resurssien välisiin suhteisiin (Stam 2015) ja prosesseihin, jotka 
yhdistävät ja ohjaavat paikallisen ekosysteemin suoriutumista (Mason & Brown 2014, 
5) ja joiden tavoitteena on tukea innovaatio- ja kehittämistoimintaa systemaattisesti 
(Stam 2015; Malecki 2018). Ekosysteemien keskiössä ovat toimijoiden väliset suhteet 
ja yhteistyöstä saatavat synergiat sekä osaamisen ja muiden resurssien väliset rajapin- 
nat (Granstrand & Holgersson 2020). Tutkimus korostaa erityisesti (sosiaalisen) ympä- 
ristön roolia mahdollistamassa tai rajoittamassa innovaatioita ja kehittämistä (Stam 
2015). Ollessaan vuorovaikutuksessa ympäristönsä kanssa ekosysteemin toimijat 
voivat tunnistaa uusia mahdollisuuksia ja kehittää (liike)toimintaansa (Alvedalen & 
Boschma 2017). 

Ekosysteemit voidaan ymmärtää laajemmin lähestymistapana, jossa korostetaan 
toimijoiden välistä vuorovaikutusta ja resurssien jakamista ekosysteemin määrittä- 
mässä kontekstissa. Innovaatioekosysteemin keskiössä on tutkimustiedon sovelta- 
minen ja kaupallistaminen (Clarysse, Wright, Bruneel & Mahajan 2014). Vaikka in- 
novointi on tyypillisesti keskittynyt voimakkaasti kasvaville aloille, kuten tieto- ja 
viestintätekniikkaan tai biotekniikkaan, on näyttöä siitä, että innovoinnin edistä- 
minen perinteisillä aloilla on aivan yhtä tärkeää (Spithoven, Clarysse & Knockaert 
2011). Näihin aloihin lukeutuvat perinteinen teollisuus, maatalous, palvelut, liikenne 
ja infrastruktuuri. Tieto- ja viestintätekniikka sekä vihreä teknologia ovat merkittä- 
viä aloja, koska niiden avulla voidaan uudistaa muita teollisuudenaloja sekä parantaa 
tehokkuutta ja tuottavuutta (ks. Trippl & Otto 2009). On tärkeää ymmärtää innovaati- 
oiden erilaisia kehityskulkuja eri aloilla sekä menestyksen vaatimuksia ja edellytyk- 
siä (ympäristö mahdollistavana tai rajoittavana tekijänä): perinteisellä alalla voi olla 
esimerkiksi mahdollista kehittää ja tuoda markkinoille uusi menestyksekäs sovellus 
vähäisillä investoinneilla, kun puolestaan biotekniikan edistysaskelten kaupallista- 
minen vie tyypillisesti vuosikymmeniä ja vaatii usein vähintään kymmenien miljoo- 
nien investoinnit. 

Siitä huolimatta, että kirjallisuus korostaa innovaatioekosysteemien dynaami- 
suutta, empiirinen tutkimus on keskittynyt etupäässä kartoittamaan ekosysteemien 
menestystekijöitä voimakkaasti kasvavilla aloilla; samalla huomio on ollut ennem- 
minkin startup-ekosysteemeissä kuin innovaatioekosysteemeissä (Pitelis 2012; Male- 
cki 2018). Vähemmälle huomiolle ovat jääneet ekosysteemien sulauttaminen paikalli- 
siin ja alueellisiin ympäristöihin (Audretsch ym. 2019; Audretsch & Belitski 2017) sekä 
mekanismit, jotka tukisivat tiedon ja tutkimuksen hyödyntämistä perinteisillä aloilla. 
Julkisen sektorin roolia on tarkasteltu etupäässä ekosysteemien toiminnan mahdol- 
listajana erilaisen sääntelyn ja kehittämisohjelmien välityksellä tai julkisten hankin- 
tojen näkökulmasta, ei niinkään ekosysteemien kehittäjänä (Rinkinen & Harmaakor- 
pi 2019; vrt. kuitenkin Mazzucato 2018). Tässä artikkelissa tarkastellaan sosiaali- ja 
terveysalan uudistamista pyrkimyksenä lisätä ymmärrystä innovoinnin kontekstista, 
prosesseista ja mekanismeista. 

Artikkeli etenee seuraavasti: Seuraava luku esittelee tutkimuksen teoreettisen vii- 
tekehyksen, jossa määritellään innovaatioekosysteemin käsite, tarkastellaan yliopis- 
toja osana innovaatioekosysteemejä sekä hahmotellaan innovaatioekosysteemien 
yleisiä menestystekijöitä. Kolmannessa luvussa esitellään tutkimusaineisto ja meto- 
dologia. Neljännessä luvussa tarkastellaan innovaatioekosysteemiä sote-alan kehit- 
tämisen lähestymistapana pyrkimyksenä ymmärtää yliopistoja osana sosiaali- ja ter- 
veysalan innovaatioekosysteemejä ja toimijoiden välistä dynamiikkaa. Viidennessä 
luvussa kootaan pohdinnat ja johtopäätökset. 


Teoreettiset lähtökohdat 


Innovaatioekosysteemit ja yhteinen arvonluonti 
Ekosysteemi-käsitteen käyttö on viime vuosina lisääntynyt räjähdysmäisesti käytän- 
nön kehittämistyössä, politiikkatyökaluna sekä akateemisessa tutkimuksessa. Käsit- 
teen ympärillä käytävä keskustelu on vilkasta ja ekosysteemeillä onkin pyritty ym- 
märtämään ja sanoittamaan monenlaista toimintaa. Ylätasolla käsitteellä kuvataan 
innovaatio- ja elinkeinopolitiikan organisoimista uudella tavalla (Sotarauta & Suvi- 
nen 2019). Toiminnallisella tasolla erilaisia ekosysteemejä voidaan erotella esimer- 
kiksi jakaen ne tutkimus- ja tietoekosysteemeihin (Whittington ym. 2009), yrittäjyys- 
ja startup-ekosysteemeihin (Stam 2015; Spigel 2017), liiketoimintaekosysteemeihin 
(Gawer & Cusumano 2014) ja innovaatioekosysteemeihin (Granstrand & Holgersson 
2020). Clarysse ym. (2014) kuvaavatkin innovaatioekosysteemin oikeastaan liittävän 
yhteen kaksi erillistä ekosysteemiä: tieto- ja liiketoimintaekosysteemin. Toisaalta 
Kahle ym. (2020) yhdistävät innovaatioekosysteemin ja yrittäjyyttä tukevat ekosys- 
teemit. Kuva 1 jäsentää ekosysteemien välisiä rajapintoja. 


Yrittäjyys- ja 


startup- 
ekosysteemi 
Tutkimus- 

/tieto- Liiketominta- 
ekosysteemi ekosysteemi 
Innovaatio- 
ekosysteemi 


Kuva 1. Ekosysteemien väliset rajapinnat. 

Innovaatioekosysteemejä käsittelevä kirjallisuus ei kuitenkaan ole yksi yhtenäi- 
nen tutkimusjuonne, vaan pikemminkin eri näkökulmista ja eri tavoilla innovaatio- 
ekosysteemin käsitteen ymmärtävä tutkimusten vyyhti. Kirjallisuus käsittelee inno- 
vaatioekosysteemejä ainakin teknologisten innovaatioiden kehittämisessä (Rohrbeck 
ym. 2009), digitaalisten alustojen yhteydessä (Gawer & Cusumano 2014), yrittäjyyden 
edistämisessä (Gomes ym. 2018) sekä alueellisesta näkökulmasta käsin (Benitez ym. 
2020; Vlaisavljevic ym. 2020; Pekkarinen ym. 2020). Yhteistä eri näkökulmista moti- 
voituville innovaatioekosysteemien määritelmille on, että innovaatioekosysteemeillä 
pyritään ymmärtämään erilaisia laaja-alaisia systeemisiä kokonaisuuksia ja ekosys- 
teemin toimijoiden, prosessien ja elementtien välisiä vuorovaikutussuhteita huomi- 
oiden sekä kehittämisympäristö että ekosysteemin kehittymiseen vaikuttavat ulko- 
puoliset voimat (Granstrand & Holgersson 2020). Tämän tutkimuksen keskiössä ovat 
innovaatioekosysteemit, jotka keskittyvät uuden tiedon tuottamisen ja hyödyntämi- 
sen yhdistämiseen. Siitä huolimatta, että edellä kuvatuissa konteksteissa innovaation 
lähteet saattavat vaihdella, yleisesti voidaan kuvata, että innovointia innovaatioeko- 
systeemeissä ruokkii aina jonkinasteinen uusi tieto, jonka lähteenä voi toimia toisaal- 
ta tutkittu tieto, mutta myös esimerkiksi asiakkaan tai käyttäjän kokemukset. Tämän 
tutkimuksen olettamana on, että uusi tieto syntyy tuomalla innovaatiotoimintaan 
uusia toimijoita ja ryhmiä sekä tukemalla uudenlaisia kohtaamisia ja vuorovaikutuk- 
sia. 

Innovaatioekosysteemeillä on selviä yhteyksiä vanhempiin systeemisiin lähesty- 
mistapoihin, kuten klusteri- tai innovaatiojärjestelmä-lähestymistapoihin (Pugh ym. 
2021). Innovaatioekosysteemi tuo perinteisten Triple Helix -toimijoiden (Etzkowitz 
& Leydesdorff 2000) rinnalle tarkasteltavaksi yritysten, julkishallinnon ja yliopisto- 
jen lisäksi käyttäjät, kansalaiset ja asiakkaat sekä yhteisöt ja järjestöt (Caryannis & 
Campbell 2009) korostaen näin organisaatioiden ja instituutioiden sijaan enemmän 
yksilön roolia. Lisäksi tämä lähestymistapa nostaa kilpailukyvyn ja taloudellisen kas- 
vun rinnalle tarkasteltavaksi laajempien - esimerkiksi hyvinvointiin ja ympäristöön 
liittyvien - yhteiskunnallisten haasteiden ratkaisemisen (Thomas ym. 2021). Tässä 
mielessä tärkeäksi nousevat toimijoiden kyky ja valmius kiinnittää ja hyödyntää tois- 
tensa osaamista ja muita resursseja osaksi omaa toimintaansa. Innovaatioekosystee- 
min erottaa tietylle maantieteelliselle alueelle rajautuneesta klusterista (joka usein 
korostaa rakennettua infrastruktuuria, kuten tiedepuistoja) globaalien yhteyksien ko- 
rostaminen (vrt. Autio & Thomas 2014) sekä siirtymä digitaalisiin osaamisalustoihin 
ja nopeisiin kokeiluihin (Nordling 2019; Kautonen ym. 2017). 

Kirjallisuus on pyrkinyt tunnistamaan innovaatioekosysteemien menestyste- 
kijöitä, joiksi on tunnistettu esimerkiksi yliopistojen tutkimuskapasiteetti, osaami- 
nen, teknologia ja rahoittajaverkostot (ks. esim. Durst & Poutanen 2013; Oh ym. 2016; 
Valkokari ym. 2017). Menestystekijöiden kartoittamista on tehty voimakkaasti kas- 
vavien alojen kontekstissa eli erityisesti tietotekniikan tai muun nopeasti kehittyvän 
teknologian ympärille rakentuvilla toimialoilla (ks. esim. Gawer & Cusumano 2014). 

Kuten edellä kuvaamme, innovointi, tietotekniikka ja muu teknologia ovat kuitenkin 
myös perinteisten alojen ja julkisen sektorin uudistamisen kannalta tärkeitä. 
Menestystekijöiden rinnalla yhtä tärkeää on ekosysteemin yksittäisten osien vä- 
linen suhde ja vuorovaikutus. Ekosysteemien menestys perustuukin sekä toimijoi- 
den välisiin synergisiin vuorovaikutussuhteisiin että osatekijöiden muodostamaan 
kokonaisuuteen. Innovaatioekosysteemin toimijoiden välinen sujuva vuorovaikutus 
edistää systeemin kasvua ja mahdollistaa jatkuvan osaamisen, pääoman ja muiden 
tärkeiden resurssien ketjun systeemin puitteissa (Russell & Smorodinskaya 2018). Eli 
ekosysteemi syntyy, kasvaa ja kehittyy toimivan vuorovaikutuksen seurauksena, ja 
tämä yhteistoiminta on ekosysteemin menestyksen edellytyksenä yhtä tärkeä kuin 
osatekijöiden muodostama kokonaisuuskin. Osatekijöiden läsnäolo ja tunnistaminen 
on kuitenkin tärkeää, sillä jonkin osatekijän puuttuminen osoittaa innovaatioeko- 
systeemin kehittämiselle suuntaa: mitä vielä tarvitaan, mitä pitää vahvistaa. Alueen 
kehittämisen kannalta on tärkeää määritellä, millaisia (innovaatio)ekosysteemejä 
alueella halutaan tukea ja mitkä ovat kehittämisen päämäärät (Acs ym. 2017). 


Yliopistot innovaatioekosysteemien arkkitehteinä 

Yliopistoille on monesti kehittynyt vahva rooli alueellisissa innovaatiojärjestelmissä 
yhteistyössä yritysten ja julkisen sektorin toimijoiden kanssa (Cooke 2004). Yhteis- 
kunnan monimutkaistuminen edellyttää myös yliopistoilta uudistumista. Yliopis- 
toilta kaivataan tutkimuksen kaupallistamista (Ismail, Nor & Sidek 2015; Vanderford 
& Marcinkowski 2015), mutta myös laajemmin yhteiskunnallisen vuorovaikutuksen 
lisäämistä (Thomas & Pugh, 2020) sekä tutkimuksen soveltamista myös muissa kon- 
teksteissa ja muilla tavoilla kuin kapeasti teknologiansiirtoon keskittyen (vrt. Hayter, 
Rasmussen & Rooksby 2020). Tutkimus haastaa yliopistoja myös aktiivisen otteen 
omaksumiseen alueellisten innovaatioekosysteemien rakentamisessa (Thomas ym. 
2021). 

Haasteita on kuitenkin lukuisia: Yliopistojen sisäistä ja ulkoista vuorovaikutusta 
tukevat rajapinnat ovat tavallisesti sangen suljettuja ja pirstaleisia; tutkimus on her- 
kästi siiloutunut tiedekuntiin, tieteenaloille tai tutkimusryhmiin; TKI-infrastruktuu- 
ri on usein hajanainen ja sen käyttöaste on matala; tutkimus- ja kehittämishankkeet 
jäävät suurista kokonaisuuksista irrallisiksi; verkostot ovat tyypillisesti henkilöity- 
neitä; prosesseja ja palveluita kehitetään usein kokonaisuudesta erillisinä (ks. esim. 
Ismail, Nor & Sidek 2015; Vanderford & Marcinkowski 2015). 

Monet yliopistot ovat olleet aktiivisia alueellisten startup-ekosysteemien raken- 
tamisessa yhteistyössä yritysten ja julkisen sektorin toimijoiden kanssa (Nordling, 
Thomas, Pugh & Rivas Hermann 2020). Sen sijaan yliopistot eivät ole niinkään kes- 
kittyneet innovaatioekosysteemien rakentamiseen (Thomas ym. 2021). Innovaatio- 
ekosysteemien rakentamiseksi yliopistojen tutkimus- ja innovaatiotoiminnan tulisi 
motivoitua yhteiskunnan tarpeista, joiden puitteissa voitaisiin määrittää, millaista 
osaamista tarvitaan (vrt. Mazzucato 2018). Tutkimuksen tulisi näin ollen olla inno- 
vaatioekosysteemeissä suunnannäyttäjä eikä vain kirittäjä: tutkimuksen tulisi näyt- 

tää suuntaa politiikkatoimenpiteille, eikä ainoastaan tutkia toimenpiteiden vaikutuk- 
sia retrospektiivisesti (ks. Wurth ym. 2021). Tämä kehitys vaatii kuitenkin yliopistoilta 
niiden sisäistä organisoitumista ja tiedekuntiin kytkeytyneiden siilojen purkamista 
tai ylittämistä. 

Keskustelu yliopistojen yhteiskunnallisesta vaikuttavuudesta kiinnittyy tarkaste- 
luun niiden laajentuvasta roolista. Yliopistojen rooli tulisi ymmärtää ennemminkin 
laajasti syvemmän yhteiskunnallisen vuorovaikutuksen kautta kuin kapeasti keskit- 
tyen teknologisten innovaatioiden ja teknologiansiirtoyksiköiden toimintaan. Insti- 
tutionaalista yrittäjyyttä ja innovatiivisuutta arvostava kulttuuri voi tukea yliopistoja 
niiden siirtymässä kohti yhteiskunnallista vuorovaikutusta (Liu & Dubinsky 2000). 
Siinä missä Pugh ym. (2018) korostavat yliopistojen yrittäjyysyksiköiden roolia alueel- 
lisen kasvun ja kilpailukyvyn edistämisessä, Thomasin ja Pughin (2020) mukaan yrit- 
täjyysorientoituneista yliopistoista tulisi siirtyä edelleen yhteiskunnallisesti sitoutu- 
neisiin yliopistoihin. Thomas ym. (2020) ehdottavatkin, että yliopistojen tulisi ottaa 
aktiivinen rooli alueellisten innovaatioekosysteemien arkkitehteina. 


Metodologia ja data 


Tämä tutkimus on toteutettu osallistavana toimintatutkimuksena. Osallistava toi- 
mintatutkimus perustuu tutkijoiden kiinnittymiseen osaksi tutkittavaa ilmiötä. Toi- 
minnan tavoitteena on luoda kohdeyhteisössä positiivisia vaikutuksia, joiden eteen 
tutkijat työskentelevät yhdessä kyseisen kohdeyhteisön kanssa. (Susman 1983; DeLy- 
ser & Sui 2013.) Osallistavassa toimintatutkimuksessa tutkijat ovat näin osa käytän- 
nön prosessia. Tutkijoiden tavoitteena on edistää oppimista ja vuorovaikutusta sekä 
ratkaista haasteita ja edistää kehittämistoimintaa yhdessä kohdeyhteisön kanssa (ks. 
esim. Susman 1983). 

Tutkimus perustuu laajaan empiiriseen aineistoon, joka on kerätty osallistavan 
toimintatutkimuksen otteella. Aineisto koostuu haastatteluista (n=65), työpajama- 
teriaaleista (n=23) ja kaksiportaisesta kyselyaineistosta (n=283). Aineisto on kerätty 
vuosina 2018-2020 osana Etelä-Pohjanmaan, Pirkanmaan ja Satakunnan maakuntien 
alueella toteutettua, johdantoluvussa kuvattua Kampus-sote, sosiaali- ja terveysalan 
kehittämishanketta. Tutkimuksen kontribuutio on innovaatioekosysteemikehyksen 
soveltaminen alalla, jossa sitä ei ole ennen sovellettu. Osallistavan toimintatutki- 
muksen menetelmin kerätty aineisto mahdollistaa sisäpiiriläisen näkymän sosiaa- 
li- ja terveysalan kehittämiseen innovaatioekosysteeminä. Tämä syvyys ei olisi ollut 
mahdollista, mikäli tutkijat olisivat keränneet aineistoa perinteisin menetelmin (ks. 
esim. Nordling & Pugh 2019). Kehittäjille tutkimus tarjoaa erityisesti näkökulmia sii- 
tä, miten perinteistä sosiaali- ja terveysalaa voidaan kehittää uuden tiedon pohjalta ja 
miten yliopistot voisivat avata rajapintojaan myös perinteisten alojen kuten sotepal- 
velujen uudistamiseen. 

Tämän tutkimuksen kontekstissa osallistava ote tarkoitti sosiaali- ja terveysalan 
kehittämistä yhteistyössä korkeakouluyhteisön ja sote-alan asiantuntijoiden, palve- 
luntuottajien sekä kehittäjien kanssa. Aineisto kerättiin vuosina 2018-2020 Pirkan- 
maan, Satakunnan ja Etelä-Pohjanmaan maakunnissa toteutetussa kehittämishank- 
keessa, jossa ensimmäinen kirjoittaja toimi hankkeen projektipäällikkönä. 

Yhteensä toimenpiteet toivat 800 osallistujaa kehittämisen piiriin (ml. sosiaali- ja 
terveyspalveluiden tuottajia julkiselta, yksityiseltä ja kolmannelta sektorilta, korkea- 
koulutoimijoita, eri alojen yritysten edustajia sekä muita julkisen sektorin toimijoita). 
Käytännössä tutkimusryhmä yhdessä kohdeyhteisön kanssa tunnisti konkreettisia 
tarpeita ja haasteita sotepalvelualalla ja pyrki löytämään näihin ratkaisuja eritaus- 
taisten toimijoiden välisenä yhteistyönä työpajoissa ja käytännön kokeiluissa. Monia- 
lainen yhteistyö pyrki mahdollistamaan uusia näkökulmia ja avauksia sekä edistä- 
mään innovaatio- ja yrittäjyyshenkistä kulttuuria sote-alalla. 

Tutkimus eteni vaiheittain siten, että jokainen vaihe rakensi ymmärrystä tutkitta- 
vasta ilmiöstä ja tavoista, joilla positiivisia vaikutuksia voitiin edistää. Tutkimuksen 
toteutuksessa edettiin aina senhetkisen ymmärryksen mukaisesti yhdessä kohdeyh- 
teisön kanssa sen resurssit ja tarpeet huomioiden. Vaiheet muodostivat seuraavat ko- 
konaisuudet: 

e 42 kokeneen sote-alan toimijan haastattelua: Haastattelujen tavoitteena 
oli rakentaa kuvaa kokeneiden toimijoiden näkökulmista ja ajatuksista so- 
te-alan kehittämiseen. Toimintatutkimuksen hengessä tämä vaihe ohjasi 
kehittämistoimenpiteitä kohti osa-alueita, joissa niitä koettiin tarvittavan 
(tässä vaiheessa tunnistetut tarpeet olivat mielenterveyttä edistävät palve- 
lut, lapsiperheiden palvelut sekä elämänhallintaa tukevat palvelut). 

e 8 tutkijahaastattelua: Tutkijahaastatteluiden avulla kartoitettiin tutkijoi- 
den kannusteita ja motivaatioita osallistua sosiaali- ja terveysalan kehittä- 
miseen. 

e 15 johtajahaastattelua: Haastattelujen tavoitteena oli erityisesti rakentaa 
ymmärrystä strategisen tason päättäjien näkemyksistä organisaatio- ja toi- 
mialarajat ylittävästä kehittämisestä. Vastaajia olivat eritaustaisten asian- 
tuntijaorganisaatioiden johtajat ja päälliköt. 

e 23 työpajaa, joissa yhteensä 604 osallistujaa: Työpajojen tarkoitus oli lisätä 

ymmärrystä siitä, miten tutkimusta ja tietoa voidaan tuoda osaksi sosiaa- 
li- ja terveysalan kehittämistä, millaisia liiketoimintamahdollisuuksia so- 
te-alan kehittämisessä on ja millaisia haasteita organisaatiorajat ylittävään 
sote-alan kehittämiseen liittyy sekä edistää sote-palvelukonseptien yhteis- 
kehittämistä eri taustaisten toimijoiden välisessä vuorovaikutuksessa. 

e Kysely(241 vastaajaa) sote-alan osaamisesta ja tarpeista. Kyselyn avulla py- 
rittiin ymmärtämään miten ja mihin suuntaan sote-alan kehittämistä tulisi 
viedä. 

e Kysely (42 vastaajaa) organisaatiorajat ylittävästä kehittämisestä pyrki ra- 
kentamaan ymmärrystä sote-alan kehittämisen kokonaisvaltaisista haastei- 

ta sekä samalla herättelemään vastaajia hahmottamaan, kuinka sote-alan 
kehittämishaasteita ei voida ratkaista sammuttamalla tulipaloja tai keskit- 
tymällä yksittäisiin osiin, vaan kehittämisessä tulee omaksua systeeminen 
ote. 

e Sote-palveluaihioiden käytännön kokeilut (150 osallistujaa): Kuvaa jul- 
kispainotteisen sote-alan innovaatioympäristöstä pyrittiin lisäksi raken- 
tamaan fasilitoimalla sote-palvelukonseptien testaamista käytännössä. 
Palveluaihiot kumpusivat edellä mainituista haastattelu-, työpaja- ja kyse- 
lyaineistoista ja niitä kehitettiin edellä mainituissa vaiheissa yhdessä eri- 
taustaisten toimijoiden kanssa. Kuusi palvelukonseptia eteni käytännön 
testaamiseen, jossa niiden toimivuudesta, lisäarvosta ja sovellusmahdolli- 
suuksista kerättiin kokemuksia kevyin haastatteluin ja kyselyin (sote-hen- 
kilökunta, asiakkaat). Palvelukonseptien kehittämisen avulla pyrittiin tar- 
kastelemaan millaisin mekanismein tutkimusta ja tietoa voidaan kiinnittää 
sosiaali- ja terveysalan uudistamiseen. 


Käsillä olevassa tutkimuksessa kykenimme osallistavan toimintatutkimuksen 
avulla rikastamaan kehittämistoimintaa inkrementaalisesti samalla kun prosessia 
jalkautettiin. Tutkimusote mahdollisti aineistoon ja osallistujiin yhteyden, jollaista 
emme muilla tutkimusmenetelmillä olisi voineet saavuttaa. Sisäpiiriläisinä saimme 
mahdollisuuden kerätä aineistoa, olla osa prosesseja sekä vaikuttaa kehittämiseen, 
mikä ei olisi ollut mahdollista perinteisimmillä tutkimusotteilla (ks. Nordling & Pugh 
2019). 

Kuitenkin tällainen henkilötason osallisuus voi aiheuttaa tutkimukselle myös 
haasteita aineiston reflektoinnissa, datan muodostamisessa ja tutkijan mahdollisessa 
vaikutuksessa datan muotoutumiseen (Kesby, Kindon & Pain 2007; Manzo & Bright- 
bill 2007). Näitä haasteita pyrimme välttämään sillä, että aineiston keräämiseen 
(haastattelurungot, haastattelut, työpajojen järjestäminen, kyselyjen muodostami- 
nen, havainnointi) ja reflektointiin osallistui laaja joukko projektiryhmän edustajia 
sekä muita korkeakouluyhteisön ja sosiaali- ja terveysalan TKI-kentän edustajia. Li- 
säksi aineiston analysoinnista ja pohdinnasta vastaa kaksi kirjoittajaa: ensimmäisen 
kirjoittajan roolina on ollut toimia yhteistyössä kentän toimijoiden kanssa, kun taas 
toisen tehtävänä on ollut reflektoida aineistoa ulkopuolisen silmin ja tuoda etäisyyttä 
ja puolueettomuutta datan analysointiin ja tulkitsemiseen. 

Aineiston analyysiä ohjasivat kirjallisuudesta poimitut innovaatioekosysteemin 
yleiset menestystekijät, joita peilattiin sote-alan kehittämistoimintaan. Näiden osate- 
kijöiden valossa aineisto analysoitiin induktiivisella menetelmällä (ks. esim. Thomas 
2006) datatriangulaatiota hyödyntäen (Creswell & Clark 2007). 

Sosiaali- ja terveysalan kehittäminen innovaatioekosysteeminä 


Tässä luvussa kuvataan tiivistetysti keskeiset analyysin tulokset. Aineiston analyy- 
sin avulla pyritään ymmärtämään, miten innovaatioekosysteemi lähestymistapana 
istuu sote-alan kehittämiskontekstiin, millaiseksi lähestymistapa on koettu ja mi- 
ten sitä voidaan hyödyntää. Tämän perusteella rakennetaan kuvaa siitä, miten so- 
te-ala poikkeaa tyypillisistä innovaatioekosysteemialoista ja mitä vaikutuksia tällä 
on. Koska innovaatioekosysteemin keskiössä on toimijoiden välinen vuorovaikutus, 
keskitytään siihen, millaisina toimijoiden väliset suhteet näyttäytyvät sote-alan ke- 
hittämisen näkökulmasta empiirisen aineiston pohjalta. Tarkastelun kohteena ovat 
julkisen ja yksityisen sektorin roolit sekä se, miten kehitettyjä innovaatioita kyetään 
kaupallistamaan tai viemään käytäntöön muulla tavoin. Lisäksi keskitytään siihen, 
millainen on yliopistojen rooli sosiaali- ja terveysalan kehittämisessä ja millaisilla 
mekanismeilla tutkimusta ja tietoa kiinnitetään osaksi sote-alan kehittämistä. Lo- 
puksi kootaan yhteenveto analyysin tuloksista. 


Miten innovaatioekosysteemi lähestymistapana istuu sote-alan kehittämiseen? 
Empiirinen aineistomme auttoi tunnistamaan sote-alan ominaispiirteitä, jotka mää- 
rittelevät sekä alalla tehtävää tutkimusta, liiketoimintaa että julkisen sektorin toimin- 
taa ja toimijoita. Nämä ominaispiirteet sanelevat niin ikään kehittämistoiminnan ta- 
paa ja tahtia. Aineistomme perusteella tunnistettuja ominaispiirteitä ovat esimerkiksi 
hierarkkisuus, joka vallitsee yleisesti johtamisessa, sekä lainsäädännön ja sääntelyn 
ylläpitämä byrokraattisuus organisaatioiden toiminnassa ja kehittämistyössä. Piir- 
teet näkyvät organisaatioiden sisäisen toiminnan kankeutena, hitaana reagoimisena 
toimittaessa vuorovaikutuksessa muiden organisaatioiden kanssa ja usein hitaina in- 
novaatio- ja kehittämisprosesseina. Lainsäädäntö, sääntely ja kankeat johtamismallit 
eivät usein kannusta tai edes mahdollista organisaatioiden tai niiden osien välistä yh- 
teistyötä. Yhteneviä kansallisen tason malleja kehittämiseen ei ole. 

Aineiston perusteella havaittiin, että julkisella sektorilla on Suomessa kansain- 
välisesti verrattuna jopa monopolin kaltainen asema suuressa osassa sote-alaa sekä 
pitkät perinteet julkisessa palvelutuotannossa. Lainsäädäntö ja sääntely vaikuttavat 
siihen, ettäinnovaatioprosessit ovat alalla varsin hitaita. Käytännössä ”so” ja ”te” muo- 
dostavat kuitenkin varsin heterogeenisen kokonaisuuden, jossa innovaatiotoiminnan 
tasossa ja prosesseissa on suuria keskinäisiä eroja (vrt. esim. kliininen lääkekehitys ja 
sosiaalihuolto). Sote-alan eri osa-alueilla tieteellinen tieto, koulutus, yritystoiminta, 
innovoinnin tukitoiminnot ja rahoitus voivat saada hyvinkin erilaisia rooleja ja pai- 
notuksia. Sote-alan innovaatioekosysteemin näkökulmasta hallinnon ja lainsäädän- 
nön merkitys on kaikilla osa-alueilla korostunut, eivätkä innovaatioekosysteemeille 
tyypilliset ketterät kokeilut ole sote-kontekstissa välttämättä kovin ketteriä. Innovaa- 
tioekosysteemi-kehyksessä julkiselta sektoriltakin edellytetään lean-henkisyyttä, 
mutta aineiston perusteella tätä ei esiinny kovinkaan usein. 

Käytännön kokeilut, työpajatyöskentely sekä toimijoiden haastattelut osoittivat, 
että innovaatioekosysteemi lähestymistapana koettiin sote-alan toimijoiden pa- 
rissa usein uudeksi ja vieraaksikin käsitteeksi. Erilaiset TKI-hankkeita jalkauttavat 
sote-sektoria edustavat tahotkaan eivät aina osanneet kuvata, mikä innovaatioeko- 
systeemi olisi sote-alan kehittämisen kontekstissa tai miten lähestymistapaa voisi 
käytännössä soveltaa. Empirian perusteella lähestymistavan hyödyntämisen esteiksi 
nousivat erityisesti alan byrokraattiset ja hierarkkiset rakenteet ja toimintakulttuuri, 
voimakas sääntely sekä aikaa vievät kehittämisprosessit niin kliiniseen tutkimuk- 
seen perustuvassa kuin asiakkaiden ja hoitohenkilökunnan tarpeisiin vastaavassa 
kehittämistoiminnassa. On toki samalla ymmärrettävä, että sääntelyn perustana on 
vahva tarve esimerkiksi yksilönsuojaan ja potilasturvallisuuteen. 

Siitä huolimatta, että eritaustaisten toimijoiden välisestä yhteistyöstä saatavia 
mahdollisia hyötyjä (kuten digitalisaation mahdollisuudet) on tunnistettu, on näi- 
den tahojen vuorovaikutuksessa varsin perustavanlaatuisia haasteita: hierarkkiset 
rakenteet ja valta-asetelmat ovat sote-alalla vahvasti juurtuneita. Ala voidaan näh- 
dä polkuriippuvana; kehittämistyön kulttuuri on sisäänpäin kääntynyttä, eivätkä 
toimintatavat tue innovatiivisuutta tai yrittäjyyshenkisyyttä tai anna niille sijaa jat- 
kuvan resurssipulan paineissa. Toimijat kokevat toisinaan yhteistyön eritaustaisten 
toimijoiden kanssa vieraaksi. 


Miten luodut innovaatiot kyetään kaupallistamaan 
tai viemään muulla tavoin käytäntöön? 

Tämän osallistavan toimintatutkimuksen lähtökohtana oli edistää yhteistyötä ja mo- 
nialaista innovaatiotoimintaa sote-alalla. Tavoitteena oli edistää uusiin näkökulmiin 
ja ideoihin perustuvaa sote-alan kehittämistä, luoda uusia sote-palveluaihioita ja 
-konsepteja sekä kaupallistaa tai muuten viedä käytäntöön yhteiskehitettyjä palve- 
luita ja innovaatioita. Innovaatio osana sote-alan kehittämistä ymmärrettiin laveasti 
käsittämään palvelukehitystyötä aina inkrementaalisista parannuksista uusiin pal- 
veluihin tai palveluiden uudistamiseen esimerkiksi digitaalisuutta hyödyntäen. 

Osana työtä tunnistettiin käytännön haasteita sote-palvelukentällä (haastattelut, 
työpajat, kyselyt). Monialaisena yhteistyönä näiden haasteiden pohjalta rakennet- 
tiin työpajatyöskentelynä (mukana oli kehittäjiä, asiantuntijoita, tutkijoita, työnte- 
kijöitä, yrityksiä ja asiakkaita) 3D-virtuaaliympäristö mielenterveyden tukemiseen, 
lääkehoidon ohjausvideo vanhemmille, omaishoitajan tukihenkilön toimintamalli, 
nuorten palveluja koordinoiva sovellus opiskelijoiden hyvinvoinnin tueksi, sovellus 
liikkumisen ilon löytämiseksi ja yksinkertainen mielenterveyttä kartoittava kysely: 
niin sanottu mielenterveyden seula. Näitä konseptoitiin eteenpäin ja testattiin käy- 
tännössä. Kehitetyt ratkaisut olivat erilaisia palveluaihioita, joita kokeiltiin käytän- 
nössä yhdessä kohderyhmien kanssa (hoitohenkilökunta, asiantuntijat, asiakkaat). 
Empiirinen aineisto osoittaa, että siitä huolimatta, että palveluaihio koettiin tarpeel- 
liseksi, hyväksi ja mielekkääksi, ei tämä vielä tarkoittanut, että aihio olisi edennyt 
käytännössä sovellettavaksi ratkaisuksi. Suurimpia haasteita innovaatioiden kaupal- 

listamisessa ja käytäntöön viemisessä olivat mandaatin, resurssien, johtamisen sekä 
innovaatiotoimintaa tukevien rakenteiden ja kannustimien puute. 

Yritysten kehittämien digitaalisten ratkaisujen koettiin olevan avainasemassa so- 
te-alaa uudistavina innovaatioina. Vuoropuhelu yritysten ja julkisen sektorin toimi- 
joiden sekä lopulta henkilökunnan ja asiakkaiden välillä ei kuitenkaan näyttäytynyt 
yksinkertaisena. Tämä vuoropuhelu on silti ensiarvoisen tärkeää, sillä se rakentaa 
sisällön mille tahansa digitaaliselle ratkaisulle. Empiria osoitti (kenties yllätyksettö- 
mästi), että mitä varhaisemmassa vaiheessa yritykset kykenivät kehittämään tuot- 
teitaan ja palveluitaan yhdessä kohderyhmän kanssa, sitä paremmin ne vastasivat 
käytännön tarpeita. Vaikka yrityksen tuottama ratkaisu olisi tuotettu suoraan esi- 
merkiksi terveysaseman lähtökohdista, ei sitä paradoksaalisesti kuitenkaan voitu 
suoraan ottaa käyttöön, sillä hankintalainsäädäntö ja budjetti rajoittivat ratkaisujen 
etenemistä sovellettaviksi käytännöiksi. Tämä osoittaa, että vaikka yrityksen kehit- 
tämä tuote tai palvelu vastaisi täysin sote-alalla tunnistettua tarvetta, ei alalla ole 
riittäviä vakiintuneita käytäntöjä, joiden kautta kehitettyjä ratkaisuja voitaisiin käy- 
tännössä hyödyntää. Innovatiiviset hankinnat pyrkivät lisäämään ketteryyttä han- 
kintojen osalta, mutta eivät ainakaan nykyisellään kykene vastaamaan laaja-alaisiin 
muutostarpeisiin. 

Yritykset näyttivät lisäksi jäävän sote-alan innovaatioekosysteemissä ulkopuolelle 
vahvan julkisvetoisen ohjauksen työntämänä. Toisaalta innovaatiotoiminnan näkö- 
kulmasta tämä ohjaus näyttäytyy jokseenkin päämäärättömänä. Tämä näkyi aineis- 
tossa siten, että osallistumismahdollisuuksia kehitettiin vahvasti asiakkaan mutta ei 
yritysten lähtökohdista. Yrityksille on kylläkin luotu erilaisia kehittämisympäristöjä, 
mutta polut kehitettyjen ratkaisujen viemiseksi käytäntöön ovat ainakin toistaiseksi 
jääneet kehittämättä. 

Palveluaihion kaupallistamisessa tai muulla tavoin käytäntöön soveltamisessa 
tärkein tekijä näytti laajan aineistomme mukaan olevan se, että mukana innovaatio- 
toiminnassa oli sellaisia toimijoita, joilla oli soveltuva mandaatti ja resursseja, joilla 
kyettiin toteuttamaan pitkän tähtäimen työtä. Julkisen sektorin näkökulmasta tämä 
tarkoittaa strategisen tason ja johtotason tukea ja puoltoa kehittämistyölle. Kette- 
ryyden näkökulmasta tämä tarkoittaa, että palveluaihiot tai innovaatiot kyettäisiin 
parhaiten kytkemään osaksi jotain meneillään olevaa järjestelmän tai rakenteen ke- 
hittämistä. Mikäli käynnissä ei ollut vastaavaa kehittämistyötä, jäivät tarpeellisiksi 
nähdyt ja lisäarvoa tuottavat palveluaihiot usein irrallisiksi. Tämän koettiin olevan 
hanketyön tulosten hyödyntämisen tyypillinen tarina muutenkin: hanketyön koet- 
tiin mahdollistavan kehittämiselle ja innovoinnille resursseja. Nämä resurssit kan- 
toivat kuitenkin vain hankekauden ajan, jonka jälkeen mahdollisuuksia tuotosten 
vakiinnuttamiseen ei usein ollut. Tämän kuvattiin johtuvan siitä, että hankehenki- 
lökunta ei tavallisesti ollut organisaatiossa sellaisessa asemassa, että heillä olisi ollut 
mandaatti viedä tuotoksia osaksi organisaation pysyvää toimintaa. 

Toisaalta haastatteluissa nousi esiin, että innovaatioiden kaupallistamisen tai käy- 
täntöön viemisen ei koettu olevan oman organisaation vastuulla: nähtiin, että oma 

organisaatio ei ollut taho, jonka tulisi tehdä investointeja esimerkiksi digitaalisen inf- 
rastruktuurin suhteen. Tämän kuvattiin usein olevan jokin toinen organisaatio (joka 
paradoksaalisesti ei myöskään kokenut olevansa vastuussa investoinneista ja/tai rat- 
kaisun soveltamisesta). 

Aineiston perusteella voidaan tiivistää, että sote-alan kehittäminen on lukkiu- 
tunut sellaisiin käytäntöihin, jotka eivät edistä sote-alan uudistamista. Innovaa- 
tiotoiminta keskittyy organisaatioiden sisälle sen sijaan, että ratkaisuja haettaisiin 
tärkeiden sidosryhmien kesken. Hankeperustainen, lyhytkestoinen rahoitus ei tue 
TKI-toiminnan avaamista. Innovaatioprosessit ja -kulttuurit ovat hyvin erilaisia so- 
siaali- ja terveyspalvelualojen välillä. Yleisesti terveysalan kenttää voidaan kuvata 
varsin hyvin jäsentyneeksi siinä, miten tutkimus ja tieto tuodaan osaksi kehittämistä 
ja pitkän aikajänteen tekemistä (esim. syöpätutkimus), kun taas sosiaalialan kehittä- 
minen ei ole yhtä linjakasta (esim. mielenterveyspalvelut). Terveysalalla esimerkiksi 
terveysteknologia-ala on nosteessa ja yliopisto-yritys-yhteistyötä on enemmän. So- 
siaalialan yritysten asema jää epäselvemmäksi eivätkä teknologian ja tietotekniikan 
hyödyntäminen ja hyödyt ole yhtä selvässä asemassa. Innovaatiotoiminnan tukitoi- 
minnot edistävät toimijoiden välistä vuorovaikutusta, ja näitä tukitoimintoja on sel- 
västi enemmän terveysalalla, jossa myös yksityistä liiketoimintaa on merkittävästi 
enemmän. Sosiaalialalla järjestöjen rooli on puolestaan korostunut. Edellä sanottu 
ei tarkoita, että sosiaalialalla olisi välttämättä lisättävä yksityistä liiketoimintaa, jotta 
saataisiin lisää innovatiivisuutta, vaan että tulisi luoda sellaisia rakenteita, käytäntöjä 
ja kannustimia, jotka edistävät uusien ratkaisujen kokeilua ja varsinkin käyttöönot- 
toa. 


Millaisilla mekanismeilla tutkimusta ja tietoa kiinnitetään 
sote-alan innovaatiotoimintaan? 

Osallistavan toimintatutkimuksemme keskeinen tavoite oli edistää tutkimuksen 
hyödyntämistä osana sote-alan innovaatiotoimintaa. Empiirisen aineistomme pe- 
rusteella yliopistojen roolia sote-alan kehittämisessä voidaan luonnehtia ennemmin 
tutkimuksen tuottajana kuin sote-innovaatioekosysteemin arkkitehtinä. Yliopis- 
tolähtöinen sote-alan kehittäminen nähtiin vahvasti kiinnittyneenä opetukseen, 
koulutukseen ja alumnitoimintaan. Tutkimuksen kiinnittämisessä innovaatiotoi- 
mintaan ei tunnistettu yhtä systemaattisia rakenteita ja käytäntöjä. Keinoina yhdis- 
tää tutkimusta ja alan kehittämistä nähtiin erityisesti viestintä ja tutkimuksen po- 
pularisointi. Työpajatyöskentelyssä kohderyhmä tunnisti yliopistojen vahvan roolin 
asiantuntijoina ja kumppaneina sote-alan TKI-toiminnassa; tällöin vaikuttaminen 
tapahtuu erilaisten asiantuntija-, kumppanuus- ja sidosryhmäverkostojen puitteissa. 
Nämä verkostot ovat vahvasti henkilöityneitä. Uusien toimijoiden, ideoiden ja näkö- 
kulmien tuominen osaksi henkilötason verkostoihin perustuvaa toimintaa näyttäytyi 
haastavana. 

Nousevana trendinä näyttäytyvät avaukset monialaisen tutkimusyhteisön luomi- 
sessa (Kestävät hyvinvointijärjestelmät -tutkimusohjelma, Tampereen yliopisto, Suo- 


50 


Sosiaali- ja terveysalan kehittyvät innovaatioekosysteemit 


men Akatemia) ja testaus- ja kehittämistoiminnan edistäminen erilaisissa Living Lab 
-ympäristöissä (HeATLab, Tampereen yliopisto; Sote Virtual Lab, Tampereen ammat- 
tikorkeakoulu). Nämä uudenlaiset avaukset perustuvat havaintoihin eritaustaisten 
toimijoiden vuorovaikutusta tukevien ympäristöjen tärkeydestä. 

Aineistomme perusteella näyttää siltä, että korkeakouluyhteisöllä ei sote-alan 
kontekstissa ole yhtä vakiintuneita mekanismeja ja toimintamalleja innovaatiotoi- 
minnalle kuin joillakin muilla toimialoilla (esim. tietoliikenne, valmistava teolli- 
suus). Uudet avaukset pyrkivät kuitenkin edistämään yliopistojen yhteiskunnallista 
vaikuttavuutta sekä tutkimuksen kaupallistamista ja hyödyntämistä myös muilla 
kuin teknologiavetoisilla aloilla (myös tämän artikkelin taustalla oleva osallistavan 
toimintatutkimuksen menetelmiä soveltava tutkimus on esimerkki tällaisista uusista 
tavoista edistää yliopistojen yhteiskunnallista vuorovaikutusta). Haastatteluissa nos- 
tettiin kuitenkin monesti esiin, että yliopistojen rahoitusjärjestelmä ei kannusta tut- 
kijoita yhteiskunnallisen vaikuttavuuden edistämiseen, vaan kannustinjärjestelmä 
on rakennettu enemmän tutkintojen ja julkaisujen määrän ympärille. Jotta yliopistot 
voitaisiin nähdä ekosysteemien arkkitehteina, tulisi yliopistojen kannustinjarjestel- 
mää muuttaa tunnistamaan ja tunnustamaan paremmin yhteiskunnallinen vaikut- 
taminen ja vastuu. 

Yhteenvetona tästä osasta voidaan todeta, että avoimuus ja organisaatiorajat ylit- 
tävä innovaatioekosysteemiperustainen kehittäminen sote-alalla on vasta tekemässä 
tuloaan eikä käytännön toimintamalleja ja työvälineitä vielä tunnisteta tai osata laa- 
ja-alaisesti käyttää ja hyödyntää. Käytäntöjen edistämistä voidaan tukea antamalla 
virikkeitä ja herättelemällä toimijoita ajattelemaan, mitä avoimuus ja yhteistyö toi- 
mijan oman työn ja organisaation puitteissa voisi tarkoittaa ja miten tätä voisi käy- 
tännössä toteuttaa. Tässä hyödyllisinä inspiraation lähteinä voivat toimia erilaiset 
esimerkit ja kokemukset onnistuneista käytännön ratkaisuista. 


Millainen on julkisen sektorin rooli sote-alan innovaatioekosysteemissä? 
Julkisen sektorin rooli on sote-alan innovaatioekosysteemissä korostunut. Kuten 
haastateltavat korostivat, ei ole kuitenkaan olemassa yhtä homogeenista julkista sek- 
toria, vaan julkinen sektori on heterogeeninen kokonaisuus organisaatioita ja insti- 
tuutioita, joilla on monenlaisia tehtäviä: julkisella sektorilla on erityinen rooli pait- 
si palvelujen järjestäjänä ja tuottajana, myös toiminnan sääntelyssä ja suosituksissa 
sekä pitkän aikavälin tutkimuksessa ja poliittisissa linjanvedoissa. Lisäksi julkisen 
sektorin toimijat tuottavat paljon käytännön tietoa ja dataa, toimivat lopputuotteiden 
käyttöönottajina ja hyödyntäjinä sekä tarjoavat kokeiluympäristöjä uusille palveluil- 
le, tuotteille ja prosesseille, joissa sote-ammattilaiset toimivat kokeilijoina, kehittäjinä 
ja asiantuntijoina. Julkisen sektorin toimijoita voidaan siis tarkastella sekä politiikan 
ja ohjauksen näkökulmasta että organisaatio- tai yksilötasolta. 

Sote-palveluja ja -järjestelmää kehitetään julkisen sektorin sisällä esimerkiksi 
kansallisen tason yhteisillä kehittämistoimenpiteillä, mutta muiden sektorien toimi- 
jat jäävät edelleen usein ulkopuolelle. Toisaalta tällainen siiloutuminen liittyy vah- 

vasti myös julkisen sektorin omiin sisäisiin siiloihin, joissa järjestelmää kehitetään 
osaoptimoimalla eli sen eri osa-alueita kehitetään erillisinä osina kokonaisuuden si- 
jasta. Esimerkiksi sosiaalipalvelut ovat erillään terveyspalveluista, jolloin ennaltaeh- 
käisevän ja kokonaisvaltaisen terveydenhuollon toteuttaminen ja asiakaskohtaisten 
palvelujen räätälöinti hankaloituu. Julkisen sektorin siiloutuminen vaikeuttaa niin 
ikään yhteistyötä tutkimusorganisaatioiden, yritysten ja kolmannen sektorin toimi- 
joiden kanssa. 

Kehittämisen painopiste sote-alalla on julkisen sote-sektorin sisäisessä toimin- 
nassa ja kehittämisessä. Suurempaa huomiota tulisi jatkossa kiinnittää yhteistyön 
kehittämiseen muutenkin kuin lääketieteellisessä tutkimuksessa ja yritysten kans- 
sa. Tämän yhteistyön eräänä tavoitteena voisi olla perinteisen ostopalvelutoiminnan 
ylittäminen. Julkisen sektorin toimijoiden tulisi rakentaa systemaattisempaa ja sy- 
vempää yhteistyötä niin tutkimusorganisaatioiden, yritysten kuin kolmannen sekto- 
rin toimijoiden suuntaan unohtamatta asiakaslähtöisyyttä. Merkittävää on, miten hy- 
vin onnistutaan luomaan sellaisia kannustimia, jotka rohkaisevat kehittämään uusia 
vaikuttavampia ratkaisuja. Rahoituksella (ml. aluehallintoviranomaiset ja EU-rahoi- 
tuksen koordinointi) on merkittävä rooli toiminnan kehittämisessä. Avaimena siilo- 
jen purkamisessa toimii luottamusta rakentava vuoropuhelu ja yhteistyön lisääminen 
sekä julkisen sektorin sisällä että yhteiskunnan kaikkien toimijoiden kesken. 

Innovaatiot voidaan viedä käytäntöön sote-palvelun tuottajan toimesta, joka usein 
on julkinen sektori. Mahdollisuudet kiinnittyä innovaatioekosysteemiin ja sitä kaut- 
ta sote-alan kehittämiseen ovat vahvasti riippuvaisia julkisen sektorin politiikkalin- 
jauksista ja organisaatioiden käytännöistä TKI-toiminnassa. Yritysten rooli on alan 
uudistamisen kannalta kuitenkin keskeinen, sillä yritykset tarjoavat sovelluksia ja 
teknologiaa, joita julkinen sektori ei tuota. 

Samalla kun innovaatioekosysteemiperustaisessa kehittämisessä julkiselta so- 
te-sektorilta kaivataan tiiviimpää sisäistä yhteistyötä ja rajapintojen rakentamista 
tutkimuksen suuntaan, vaatii ekosysteemin ideaalinen toteutuminen uudenlaista 
avoimempaa ja osallistavampaa otetta myös yliopistoilta ja muilta tutkimusorgani- 
saatioilta. Tutkimukselta kaivataan avautumista monialaisempaan tutkimusyhteis- 
työhön ja läheisempään yhteistyöhön muun yhteiskunnan kanssa. Yliopistot ovat 
erityisasemassa julkiseen ja yksityiseen sektoriin verrattuna erityisesti siksi, että 
niillä on mahdollisuus pitkän aikavälin toiminnan ja muutoksen tukemiseen: julki- 
sella sektorilla kulloistenkin päätöksentekijöiden poliittinen agenda ja näistä juon- 
tuvat kehittämisen painopisteet saattavat vaihdella nopeasti. Siinä missä poliittiset 
ohjelmat kärsivät usein lyhytjänteisyydestä, myös varsinkin pörssiyrityksiä ohjailee 
niiden vastuu omistajilleen neljännesvuosittaisina tuloksina. Yliopistot voivat edis- 
tää pidemmän tähtäimen tavoitteita puolueettomina toimijoina tarkkaillen ja arvi- 
oiden toimintaa. Yliopistot tuottavat riippumatonta tutkimusta, mutta mekanismit 
tutkimuksen hyödyntämiseksi ovat sote-alaa ajatellen suurelta osin hajanaiset ja 
riittämättömät. Pitkän tähtäimen suunnitelmallisuus puuttuu. Sote-alan innovaa- 
tioekosysteemin arkkitehdin roolissa yliopistojen tulisi kyetä yhdessä alan keskeisten 

sidosryhmien kanssa luomaan myös itselleen vaikuttavia tapoja uuden tiedon ja nä- 
kökulmien kanavoimiseen sote-alalle. 


Johtopäätökset 


Suomalaisiin julkisiin sosiaali- ja terveyspalveluihin kohdistuu ennennäkemättömiä 
muutospaineita hupenevien resurssien luodessa haasteita nykyisen palvelutason yl- 
läpitämiseen. Muutospaineisiin vastaaminen edellyttää sote-alan kokonaisvaltaista 
uudistamista. Uudistamisen ja kehittämisen näkökulmasta innovaatioekosysteemi- 
pohjainen kehittäminen tarjoaa ratkaisuja julkisen, yksityisen ja kolmannen sektorin 
yhteistyön syventämiseen sekä palvelujärjestelmän uudistamiseen tutkitun tiedon 
sekä kehitettyjen ja kaupallistettujen tai muulla tavoin käyttöön otettujen ratkaisujen 
ja teknologian pohjalta. Tästä näkökulmasta onkin tärkeää ulottaa esimerkiksi sosi- 
aali- ja terveysalan uudistamiseen tähtäävän innovaatioekosysteemin toimijoiden 
tarkastelu perinteisten sote-toimijoiden ulkopuolelle. Tämä tarkoittaa esimerkiksi 
sote-palvelujen kehittämistä osana laajempaa hyvinvointijärjestelmää, monialaisen 
tutkimuksen hyödyntämistä hyvinvointi- ja sote-järjestelmää kehitettäessä sekä eri- 
laisten teknologisten ratkaisujen kiinnittämistä niin palvelujen tuottamiseen kuin 
vuorovaikutuksen työkaluiksi. Ideaalitilanteessa julkista palvelujärjestelmää, liike- 
toimintaa ja tutkimusta kehitetään rajapinnoilla dynaamisessa vuorovaikutuksessa 
yksilön ja yhteiskunnan hyvinvointi keskiössä. 

Innovaatioekosysteemiperustainen kehittäminen perustuu organisaatioiden tut- 
kimus-, kehittämis- ja innovaatiotoiminnan systemaattiselle avaamiselle, joka mah- 
dollistaa toimijoiden välisen keskinäisriippuvuuden ja yhteisen arvonluonnin; yhdes- 
sä toimijat voivat luoda enemmän arvoa kuin yksittäisinä toimijoina. Kehittäminen 
perustuu eritaustaisten toimijoiden osaamisen, datan ja toimintaympäristöjen yhdis- 
tämiselle systemaattisesti fasilitoiduissa innovaatio- ja yhteiskehittämisprosesseissa, 
joissa toimijat itseohjautuvasti ja yrittäjyyshenkisesti tunnistavat mahdollisuuksia 
yhteiseen arvonluontiin. Yhteistyö rakentuu avoimuudelle eikä kehittämisen koh- 
teita, menetelmiä tai toimijoita ole ennalta valikoitu: tällöin avautuu jatkuvasti uusia 
mahdollisuuksia ja avauksia niin tutkimukselle, kehittämiselle kuin liiketoiminnalle. 
Tämä kehä toimii houkuttimena uusille toimijoille. 

Sosiaali- ja terveyssektorilla innovaatioekosysteemi on käsitteenä uusi ja jossain 
määrin ehkä vieraaksikin koettu. Sillä olisi kuitenkin mielestämme sektorille paljon 
annettavaa. Voidaan väittää, että sektorille on vuosikymmenien aikana kehittynyt 
voimakas polkuriippuvuus, joka tarkoittaa muun muassa sitä, että sektorilla on usein 
vaikeaa toteuttaa suuria muutoksia. Tämän polkuriippuvuuden syntymiseen on vai- 
kuttanut muun muassa alojen voimakas sääntely, sektorin vahva julkispainotteisuus 
sekä sektorin alojen erityispiirteet, kuten hoivatyön luonne ja kotimarkkinasuun- 
tautuneisuus. Innovaatioekosysteemi lähestymistapana voisi tuoda vakiintuneelle 

kehityspolulle uusia näkökulmia ja ratkaisuja, mikäli se sovitettaisiin käytännönlä- 
heisesti ja eri sidosryhmien tiiviissä vuorovaikutuksessa osaksi sektorin normaaleja 
käytäntöjä. Tässä työssä yliopistoilla voi olla merkittävä rooli. 

Laajaan empiiriseen aineistoon perustuva tutkimuksemme osoittaa, että vaikka 
yliopistot toimivat synnyttääkseen laaja-alaisempaa yhteiskunnallista vuorovaiku- 
tusta, ovat tutkimuksen ja osaamisen integroinnin menetelmät ja sitä tukevat tuki- 
mekanismit sosiaali- ja terveysalalla puutteelliset. Vaikuttaa siltä, että yliopistoissa 
on keskitytty tutkimuksen korkeatasoisuuteen, mutta unohdettu, että laadukkain- 
kaan tutkimus ei tarkoita sitä, että se ilman erilaisia tukimekanismeja siirtyisi yhteis- 
kunnassa hyödynnettäväksi. 

Lisäksi yliopistojen yhteiskunnallinen vuorovaikutus tulisi nähdä osana laajem- 
paa eritaustaisten toimijoiden kokonaisuutta, jossa vaikuttavuus syntyy hyvin mo- 
nenlaisilla tavoilla, kun tähän asti on kapeasti keskitytty ainoastaan yritysyhteistyö- 
hön ja teknologisten innovaatioiden kaupallistamiseen. Kapeasta teknologiansiirron 
näkökulmasta tulee päästä eteenpäin ja laaja-alaistaa yliopiston roolia, jolloin myös 
sosiaaliset ja palveluinnovaatiot otetaan paremmin huomioon. Tätä kautta innovaa- 
tiot kyettäisiin integroimaan paremmin työelämän käytäntöihin ja muuhun ympä- 
röivään yhteiskuntaan. Tulee huomioida, että yhtä lailla sekä teknologiset että sosiaa- 
liset innovaatiot tarvitsevat käytännöiksi kehittyäkseen erilaisia tukimekanismeja, ja 
näiden mekanismien tulisi olla vuorovaikutuksessa keskenään. 

Yhteistyölle otollisia rakenteita ja tukimekanismeja pitääkin rakentaa niin, että ne 
vastaavat yhteiskunnassa tapahtuviin sosiaalisten tarpeiden, talouden, teknologian 
ja arvonluonnin logiikan muutoksiin. 

Näkökulmia sosiaali- ja terveysalan 
innovaatioekosysteemien johtamiseen 


Ulriika Leponiemi, Nadja Nordling, Pasi-Heikki Rannisto & Jari Kolehmainen 


Johdanto 


Ihmisten terveyteen ja hyvinvointiin liittyvät haasteet punoutuvat monimutkaiseksi 
verkoksi useasta suunnasta. Siihen solmunsa tuovat paitsi suuret yhteiskunnalliset 
haasteet liittyen esimerkiksi väestön ikääntymiseen, myös ihmisten monimuotoiset 
palvelutarpeet sekä julkisen palvelujärjestelmän kankea uudistumiskyvykkyys vah- 
vasti säännellyllä ja byrokraattisella alalla. On selvää, että näitä monimutkaisia haas- 
teita ei voida ratkaista yhden organisaation, instituution tai alueen toimesta, vaan 
tarvitaan uudenlaista organisaatio-, sektori- ja aluerajat ylittävää yhteistyötä. Tämä 
asettaa aivan uudenlaisia haasteita myös johtamiselle. Viime vuosikymmeninä so- 
te-alan kehittäminen onkin aktiivisesti suunnannut kohti avoimempaa ja yhteistyö- 
tä korostavaa suuntaa. Esimerkiksi siirtyminen sote-palveluiden tuotantovetoisista 
malleista kohti kysyntä- ja markkinalähtöisiä malleja edustaa merkittävää kehitys- 
askelta. Tällaisen suuntauksen käytännön toteutuksia ovat erilaiset PPP (public pri- 
vate partnership) -mallit, jotka edistävät julkisen ja yksityisen sektorin yhteistyötä 
palvelujen tarjoamisessa. Lisäksi palvelusetelimalli korostaa asiakaslähtöisyyttä ja 
valinnanvapautta. Kuitenkin muutostyötä on leimannut kapea-alaisuus: uudistuksia 
on toteutettu usein yksittäisten palveluprosessien kautta keskittyen enemmän järjes- 
telmän osiin kuin sen kokonaisvaltaiseen uudistamiseen. Edellä mainitut toiminta- 

mallit kiistatta edistävät sote-alan suuntaamista avoimempaan yhteistyösuuntaan 
ja kehitystyö on tuottanut myönteisiä edistysaskeleita yksittäisten palvelujen ja pro- 
sessien osalta. Olemme silti edelleen tilanteessa, jossa kokonaisuuden eri osat eivät 
toimi saumattomasti, ja joissain tapauksissa, eivät edes hyvin yhteen. Tämä asettaa 
muutokselle ja johtamiselle vaatimuksen kokonaisvaltaisesta otteesta ja edellyttää 
ekosysteemiymmärryksen lisäämisestä suomalaisessa sote-kontekstissa. 

Viime vuosinainnovaatioekosysteemin käsite on noussut sanoittamaan systeemis- 
tä otetta monimutkaistuvan maailman haasteisiin vastaamisessa (Könnölä ym. 2021; 
Diercks ym. 2019; Schot & Steinmueller 2018). Innovaatioekosysteemien voidaankin 
nähdä tarjoavan laaja-alaisten toimijoiden ja näiden ympäristön välisiin suhteisiin 
ja vuorovaikutukseen perustuvan lähestymistavan myös sote-alan kehittämiselle. 
Innovaatioekosysteemeillä edistetään sekä yhteiskunnallisten kestävyyshaasteiden 
ratkaisemista että sosio-teknisten siirtymien jalkauttamista. Innovaatioekosystee- 
meissä nämä kaksi kompleksista kokonaisuutta kietoutuvat yhteen käytännön ke- 
hittämistyössä ja erityisesti innovaatioekosysteemeille tunnusomaisissa kokeiluissa, 
joiden avulla vallitsevaa järjestelmää testataan ja kehitetään yhdessä uusien toimija- 
ryhmien ja osallistujien kanssa. (Schot & Geels 2008; Grillitsch ym. 2019.) Nämä toimi- 
jat voivat olla esimerkiksi kansalaisyhteiskunnan edustajia, kaupunkiorganisaatioita 
tai asiakkaita ja käyttäjiä (Diercks ym. 2019; Carayannis & Campbell 2009). Kun inno- 
vaatiotoiminta ulotetaan näin perinteisten toimijoiden kuten yliopistojen ja yritysten 
tutkimus-, kehittämis- ja innovaatioyksiköiden (TKT) ylitse (ks. esim. Kautonen ym. 
2017), on selvää, että tarvitaan myös uudenlaisia toiminnan muotoja, jotka tukevat 
toimijoiden monimuotoisuutta ja keskinäisiä yhteyksiä vahvistaen myös innovaatio- 
ekosysteemin elementtien keskinäisriippuvuutta (Adner 2006). Tämä kehitys haastaa 
myös johtajuuden perinteiset muodot ja mallit. 

Johtamisella tarkoitetaan yleisesti toimintaa, jonka avulla työpanosta, osaamis- 
ta sekä fyysisiä ja henkisiä voimavaroja hankitaan, kohdennetaan ja hyödynnetään 
tietyn tavoitteen saavuttamiseksi. Se on toiminnan käynnistämistä ja jatkuvaa oh- 
jaamista motivoimalla ihmisiä sekä tekemällä tarvittavia päätöksiä ja määräyksiä. 
Innovaatioekosysteemissä johtaminen perustuu vuorovaikutuksen ja toiminnan 
ohjaamiseen, jonka perustana ovat erilaiset sekä pysyvät että tapauskohtaisesti ra- 
kentuvat yhteistyö-, kumppanuus- ja verkostosuhteet eri yhteistyötahojen kanssa. Eri 
tahojen välinen yhteistyö korostuu ja johtamisen voidaan nähdä olevan luonteeltaan 
ennemminkin joustavaa, kannustavaa, hienotunteista ja koordinoivaa kuin käskyt- 
tävää. Innovaatioekosysteemien johtamista kutsutaankin usein orkestroinniksi, fa- 
silitoinniksi tai ohjaamiseksi johtamiskäsitteen sijaan. Ekosysteemin johtamisen on 
mahdollistettava luovuus, vapaaehtoisuus ja tasapuolisuus, vaikka pyrkimyksenä on- 
kin yhteisen tahtotilan saavuttaminen ja jaettujen tavoitteiden tunnistaminen. 

Tässä artikkelissa pureudutaan innovaatioekosysteemien johtamiseen. Artikkelin 
tavoitteena on kuvata, millaista johtamista innovaatioekosysteemeissä tarvitaan ja 
voidaan tunnistaa. Tavoitteena on tarjota innovaatioekosysteemien johtamiselle vii- 
tekehys, joka toimii sekä analyyttisenä että toimintapoliittisena työkaluna. Artikkeli 


60 


Näkökulmia sosiaali- ja terveysalan innovaatioekosysteemien johtamiseen 


rakentuu seuraavasti. Ensin artikkelissa kuvataan aiemman tutkimuskirjallisuuden 
perusteella innovaatioekosysteemin johtamista kolmen toiminnan tason kautta sekä 
tarkastellaan viime vuosina yhä enemmän huomiota saanutta yhdistävän johtamisen 
lähestymistapaa, jonka voidaan nähdä vastaavan hyvin monimutkaisen sote-inno- 
vaatioekosysteemin johtamistarpeisiin. Tämän jälkeen artikkelin empiirisessä osios- 
sa kuvataan aineisto ja metodologia sekä tarkastellaan, millaisia tulkintoja sosiaali- ja 
terveyspalvelualan kehittämisen asiantuntijat haastatteluissaan antavat innovaatio- 
ekosysteemin johtamiselle. Empiirisen tarkastelun avulla voidaan tunnistaa ja ym- 
märtää johtamisen ulottuvuuksia innovaatioekosysteemin toimijoiden näkemysten 
ja kokemusten kautta. Tutkimuksen aineisto on kerätty osana kahta erillistä mutta 
samansuuntaista kehittämishanketta, joiden tavoitteena on ollut koota ja ymmärtää 
ekosysteemikehittämistä sote-alalla ja lisätä toimijoiden yhteistyössä tapahtuvaa ke- 
hittämistä ja ongelmien ratkaisua. Teoreettisten ja empiiristen tulkintojen pohjalta 
artikkelin viimeisessä luvussa hahmotellaan, miten innovaatioekosysteemiä voidaan 
johtaa ja minkälaisia johtamisen tarpeita sen toiminnan tasoilla voidaan tunnistaa 
olevan. Hahmottelu pyrkii lisäämään ymmärrystä siitä, millaiset toimintamallit voi- 
vat tukea innovaatioekosysteemien johtamista. 


Johtaminen innovaatioekosysteemeissä 


Innovaatioekosysteemin toiminnan tasojen johtaminen 
Innovaatioekosysteemin käsite voidaan määritellä kehittyväksi kokonaisuudeksi, 
joka koostuu toimijoista, toiminnoista ja tuloksista käsittäen lisäksi näiden väliset 
suhteet, jotka ovat kaikki yhdessä ja erikseen tärkeitä sekä yksittäisen toimijan että 
toimijoiden joukon suoriutumiselle (Granstrad & Holgersson 2020, 1). Ekosysteemissä 
keskiössä ovat näin autonomiset toimijat ja verkostot, joissa avoimuus, vuorovaiku- 
tus ja toimijoiden välinen keskinäisriippuvuus on syvempää kuin perinteisemmissä 
verkostoissa tai klustereissa (Malecki 2018; Stam 2015). Innovaatioekosysteemit ovat 
kaiken kaikkiaan kehittyviä kokonaisuuksia, joita on johdettava ajassa ja jotka edel- 
lyttävät erilaisia johtamistekoja ja -rooleja (Dedehayir ym. 2018). 

Innovaatioekosysteemit erottaa aiemmista innovaatiotoiminnan viitekehyksistä 
erityisesti niiden toiminnallisuutta, vuorovaikutusta ja avoimuutta korostava luonne 
(Adner 2016; Granstrad & Holgersson 2020). Innovaatioekosysteemit voidaankin näh- 
dä mahdollisena vastauksena koottaessa osaamista ja toimijoita yhteen ratkomaan 
monimutkaisia yhteiskunnallisia haasteita ja ilkeitä ongelmia sekä edistämään so- 
sio-teknisiä siirtymiä. Nämä edellyttävät uusien teknologioiden kehittämisen ohella 
innovaatiotoiminnalta paitsi uusia muotoja ja muutosta vallitsevissa järjestelmissä, 
myös muutosta kulttuurin ja toimijoiden osaamisen suhteen (Schot & Geels 2008). 
Innovaatioekosysteemien luonteen mukaan muutos on kokonaisvaltaista, eikä jär- 
jestelmiä voida muuttaa muuttamalla vain sen osia (Diercks ym. 2019). Tämä tarkoit- 

taa, että muutosta ei saavuteta esimerkiksi vain tuottamalla uutta teknologiaa, vaan 
teknologiaa pitää hyödyntää osana käytännön työtä. Tämä vaatii mm. asenteiden, 
koulutuksen ja työnteon murrosta sekä byrokraattisten ja hierakkisten rakenteiden 
purkamista. 

Kokonaisvaltaisuus ja järjestelmän jatkuvasti muuttuva luonne aiheuttavat myös 
johtamiselle aivan uudenlaisia paineita. Innovaatioekosysteemien johtaminen on- 
kin tunnistettu monitasoiseksi hallinnaksi, jossa tärkeää on johtaa paitsi eri tasoja, 
myös tasojen välisiä suhteita (Bugge ym. 2018). Spatiaalisten tasojen (kansainvälinen, 
kansallinen, alueellinen, paikallinen) lisäksi on tärkeää tunnistaa innovaatioekosys- 
teemin toiminnallisuuksia korostavasta luonteesta käsin motivoituvat innovaatioe- 
kosysteemin toiminnan tasot sekä mahdollisuudet näiden johtamiseen. 

Ensimmäisen innovaatioekosysteemin toiminnan tason muodostaa vuorovaiku- 
tustaso, joka korostaa innovaatioekosysteemin avointa ja osallistavaa luonnetta. Bug- 
ge ym. (2018) kuvaavat ikääntyvien palveluasumista Norjassa käsittelevässä empii- 
risessä tutkimuksessaan, kuinka innovaatioekosysteemin kannalta merkittävää on 
uusien toimijaryhmien (kuten asiakkaiden ja teknologiayritysten) tuominen mukaan 
innovaatiotoimintaan sekä eri ryhmien välisen vuoropuhelun fasilitoiminen. Vuoro- 
puhelu auttaa eritaustaisia toimijoita ymmärtämään paremmin tarpeita ja mahdol- 
lisuuksia kehittämistyössä. Toisaalta esimerkiksi teknologiaa tarjoavat yritykset voi- 
vat näin myös paremmin suhteuttaa omaa tarjontaansa asiakkaiden ja yhteiskunnan 
tarpeisiin, sillä teknologiasta saatava hyöty yhteiskunnassa ei ole kiinni niinkään 
teknologian tuottamisesta kuin sen hyödyntämisen asteesta: teknologisten paran- 
nusten hyöty realisoituu vasta, kun niitä hyödynnetään osana käytännön työtä (Schot 
& Geels 2008). 

Toisen innovaatioekosysteemin toiminnan tason muodostaa kehittämistaso, joka 
kiinnittyy yhteiskehittämis- ja kokeilutoiminnan tukemiseen. Yhteiskehittämis- ja 
kokeilutoiminnan kautta voidaan testata ja löytää toimivia ratkaisuja sekä samalla 
sovittaa yhteen uutta teknologiaa ja sen omaksumista niin instituutio-, organisaa- 
tio- kuin yksilötasolla (Schot & Geels 2008). Esimerkiksi avoimen innovaatioalustan 
käsitettä on hyödynnetty kuvaamaan eri taustaisten toimijoiden välisen vuorovaiku- 
tuksen systemaattista luonnetta, jonka tavoitteena on mahdollistaa spontaani kasvu 
(Raunio ym. 2018; Martikainen ym. 2022). Tämä on tunnusomaista myös innovaatio- 
ekosysteemejä tukevalle innovaatiopolitiikalle, jonka mukaisesti resursseja ei koh- 
disteta vai T&K-toimintaan ja puhtaaseen teknologiansiirtoon, vaan linjanvetojen 
pohjana on vastavuoroisuuden tukeminen, josta ekosysteemin biologiasta ammenta- 
va analogia hakee pohjaa (Diercks ym. 2019; Schot & Steinmueller 2018). 

Schot ja Geels (2008) kuvaavat, kuinka kokeilujen ja yhteiskehittämisen tavoittee- 
na on luoda puitteet ja ympäristö, jossa uusia teknologioita ja teknologisia parannuk- 
sia voidaan luoda ja kehittää elävän elämän ympäristöissä yhteistyössä asiakkaiden 
ja loppukäyttäjien kanssa. Innovaatioekosysteemeissä kyseessä ei näin ole puhtaasti 
teknologiaorientoitunut kehittäminen, vaan kokeilujen avulla kehitetään paitsi tek- 
nologioita myös sosiaalisia ympäristöjä, joissa teknologiaa hyödynnetään. Bugge ym. 

(2018) kuvaavat tätä palveluasumisen esimerkissä kokeilutoiminnalla, jossa sekä jul- 
kinen sektori, teknologiayritykset että asukkaat toimivat yhdessä kokeilujen kantava- 
na voimana. Kuitenkin, kuten Bugge ym. myös korostavat, tärkeää on kuroa umpeen 
kokeilujen ja organisaatiorakenteiden välinen kuilu, jotta kokeilut eivät jää irrallisiksi 
pysyvistä rakenteista. Tässä suuntaa näyttävänä tekijänä on innovaatioekosysteemin 
perimmäinen, ratkaistavasta yhteiskunnallisesta haasteesta käsin motivoituva tavoi- 
te, joka parhaimmillaan antaa kokeiluille mandaatin. 

Kolmannen innovaatioekosysteemin toiminnan tason muodostaa ennakointitaso, 
joka kytkeytyy suurten yhteiskunnallisten haasteiden ratkaisemiseen. Innovaatioe- 
kosysteemin tavoite ja suunta motivoituvat usein jostain suuresta yhteiskunnallises- 
ta (kestävyys)haasteesta käsin (Könnölä ym. 2018; Haddad ym. 2022; Grillitsch ym. 
2019), jolle ikään kuin haetaan vastinpareja ruohonjuuritason käytännön ongelmista 
(Bugge ym. 2018). Ylätason yhteiskunnallinen haaste tai tavoite kuitenkin osoittaa in- 
novaatioekosysteemin piirissä tehtävälle innovaatio-, kehittämis- ja tutkimustoimin- 
nalle suuntaa. Keskeisiksi tekijöiksi nousevat tavoitteiden toteutumisen monitorointi 
ja arviointi sekä resurssien suuntaaminen (Bugge ym. 2018). 

Innovaatioekosysteemien usein yhteiskunnallisista haasteista käsin orientoituva 
lähestymistapa on johtanut myös tarkastelemaan julkisen sektorin ja valtion roolia 
osana innovaatioekosysteemejä. Vallitseva tutkimus onkin korostanut julkista sekto- 
ria sekä innovaatiotoiminnan mahdollistajana että entistä aktiivisempana toimijana 
(ks. esim. Mazzucato 2018; Schot & Steinmueller 2018; Diercks ym. 2019). Tässä mie- 
lessä on siis tärkeää, että innovaatioekosysteemissä ratkaistavat haasteet ja tavoitteet 
määritetään riittävän korkealta tasolta, jotta niiden tavoitteluun voidaan myös aset- 
taa riittävästi resursseja. Käytännön muutostyön kannalta on kuitenkin tärkeää jättää 
riittävästi tilaa ruohonjuuritason toiminnalle, jotta uusia ratkaisuja voidaan kehittää 
ja ne saadaan integroitua osaksi pysyviä rakenteita. Bugge ym. (2018) kuvaavatkin, 
että Norjan sote-alan kehittämisen tapauksessa valtionhallinnon rooli resurssien 
suuntaamisessa ja yhtenevien linjausten tekemisessä oli merkittävä myös alueellisen 
tason kehittämisen kannalta. Vaikka yhteiskehittäminen, kokeilutoiminta ja uusien 
ryhmien ja toimijoiden tuominen mukaan innovaatiotoimintaan toteutetaan käytän- 
nössä alueellisella ja paikallisella tasolla, on valtion tason linjauksilla merkittävä rooli 
suurien yhteiskunnallisten haasteiden ratkaisemisessa. Yksittäisillä organisaatioilla, 
instituutioilla tai alueilla ei ole yksinään riittäviä resursseja ratkaista suuria haasteita. 

Kirjallisuudessa innovaatioekosysteemin kolme toiminnan tasoa näyttäytyvät 
jokseenkin erillisinä, eikä empiiristä aineistoa innovaatioekosysteemin retoriikan 
jalkauttamisesta ole juurikaan saatavilla (Haddad ym. 2022). Lisäksi vähäisen empii- 
risen aineiston perusteella innovaatioekosysteemin toiminnan tasojen johtaminen 
erityisesti eri tasojen välillä näyttäytyy haasteellisena (Bugge ym. 2018; Grillitsch ym. 
2019). Kokeilutoiminnan ja yhteiskehittämisen organisointi sekä tuotosten integrointi 
osaksi vallitsevaa järjestelmää näyttäytyy yksinkertaisempana paperilla kuin osana 
käytännön työtä (Bugge ym. 2018; Schot & Geels 2008). Tämän ohella uusien toimi- 
jaryhmien tuominen osaksi innovaatio- ja kehittämistoimintaa tuo myös mukanaan 

monia haasteita, jotka voivat liittyä esimerkiksi luottamuksen rakentamiseen (Coe- 
nen ym. 2015), toiminnan mandaattiin (Magro & Wilson 2018) ja sidosryhmien ”apati- 
aan” (Bugge ym. 2017). Yhdessä nämä nostavat esiin haasteita liittyen instituutioiden 
ja hallinnan osaamiseen ja kyvykkyyksiin (Weber & Rohracher 2012), vaikeuksiin 
edistää institutionaalista yrittäjyyttä sekä yhteisten tavoitteiden koordinointiin mo- 
nimuotoisissa toimijaverkostoissa (Grillitsch ym. 2019). Näiden haasteiden esiin nos- 
tamisesta huolimatta kirjallisuus ei tarjoa niiden ratkaisemiseksi juurikaan työkaluja 
(Haddad ym. 2022). 

Avoimia kysymyksiä kohdistuu lisäksi alueellisten toimijoiden roolitukseen osana 
innovaatioekosysteemien toiminnan tasojen johtamista tai fasilitointia. Siitä huoli- 
matta, että kirjallisuus on tunnistanut, että alueellisella tasolla julkisilla toimijoilla 
(Bugge ym. 2018) ja yliopistoilla (Thomas, Faccin & Asheim 2021; katso myös Nordling 
& Kautonen tässä teoksessa) voi olla hyvinkin aktiivinen rooli osana innovaatioeko- 
systeemien toimintaa ja toiminnan fasilitointia, kaivataan innovaatioekosysteemin 
toiminnan tasojen johtamisen tavoista ja toimintamalleista vielä enemmän ymmär- 
rystä. Joka tapauksessa on selvää, ettei yksikään organisaatio tai toimija voi yksin 
johtaa innovaatioekosysteemejä, vaan niiden johtaminen on luonteeltaan enemmän 
vertaisverkostojen fasilitointia kuin hierarkkista tai edes perinteisempää verkostojen 
johtamista. Innovaatioekosysteemissä toimijoilla onkin erilaisia rooleja, jotka myös 
vaihtuvat toiminnosta riippuen (Dedehayir ym. 2018). Koska innovaatioekosystee- 
missä yhdistyvät monitahoiset suuret yhteiskunnalliset haasteet, uudenlainen inno- 
vaatiotoiminnan organisointi ja uusien toimijaryhmien yhdistäminen osaksi ratkai- 
sukeskeistä kehittämistyötä vaatii innovaatioekosysteemien johtaminen yhdistävää 
johtajuutta. 


Yhdistävä johtaminen innovaatioekosysteemissä 
Innovaatioekosysteemien johtamista voidaan tarkastella yhdistävänä johtamisena 
(integrative leadership), joka toimii eräänlaisena yläkäsitteenä kaikelle organisaati- 
orajat ylittävälle ja kokoavalle johtajuudelle (Leponiemi 2019). Yhdistävä johtaminen 
on prosessi, jossa kootaan tavoitteiden kannalta eri arvoa tuottavat toimijat, organi- 
saatiot ja sektorit yhteistyöhön ja jossa sen ansiosta saavutetaan jotain, joka ei olisi 
onnistunut yhdeltäkään osallistuneista organisaatioista yksinään (Morse 2010; 232, 
235). Innovaatioekosysteemin näkökulmasta se tarkoittaa erilaisuuksien kokoamista 
ja niiden yhdistämistä. Näin voidaan saada erilaisten mielipiteiden ja näkökulmien, 
intressien ja tiedon yhdistämisellä aikaan jotain uutta siten, että kokonaisuus muo- 
dostaa tavoitteen kannalta parhaan mahdollisen synteesin ilman merkittäviä komp- 
romisseja ja luopumisia (Follett 1918; 1924). Monesta toimijasta muodostuu näin yksi 
yhtenäinen kokonaisuus. 

Innovaatioekosysteemiin osallistuminen perustuu vapaaehtoisuudelle, ja ekosys- 
teemi toimiikin pitkälti itseohjautuvasti. Tällaisessa toimintaympäristössä keskeistä 
on yhteisten tavoitteiden ja intressien löytäminen, ekosysteemin sisäinen tiedonvaih- 
to ja vuorovaikutus, osaamisen monimuotoisuus ja yhdistäminen sekä toimijoiden 

toisiaan täydentävät roolit. Yhdistävä johtaminen voi edistää eri toimijoiden välistä 
ymmärrystä ja rajapintojen yhdistymistä eri tavoin. Luken (1998, 37) mukaan yhdistä- 
vässä johtamisessa tulee keskittyä neljänlaisiin tehtäviin: 1) eri toimijoiden huomion 
kohdistaminen tärkeisiin asioihin, 2) eri lähtökohdista tulevien toimijoiden sitout- 
taminen yhteistyöhön, 3) erilaisten strategioiden ja hankkeiden käyntiin saaminen 
sekä 4) yhteyksien luominen ja ylläpitäminen eri osapuolten kesken. Huomattavaa 
kuitenkin on, että yhdistävä johtaminen voi olla yksilön, mutta myös ryhmän toimin- 
taa (Page 2010, 247). Aloite ongelman ratkaisuun voi siis tulla paitsi johdolta, myös 
ekosysteemin toimijoilta. 

Yhdistävä johtaminen mahdollistaa sen, että ekosysteemin toimijat pystyvät muo- 
dostamaan toimivan ja tehokkaan yhteisen lopputuloksen. Johtaminen mahdollistaa 
eri intressiryhmien huomioon ottamisen, sekä niiden tarpeiden ja resurssien yhdistä- 
misen ja koordinoinnin. Yhdistävä johtaminen on keino saattaa sektorirajat ylittävät 
toimijat yhteen yhteisen tavoitteen saavuttamiseksi. Yhdistävässä johtamisessa, ku- 
ten innovaatioekosysteemien toiminnassakin, korostuvat organisaatiorajojen hälve- 
neminen sekä vaikutusvallan hajaantuminen. Näin ollen, jotta yhteiseen ratkaisuun 
voidaan päästä, keskeisenä johtamisen välineenä on vuorovaikutus. (Morse 2010.) Yh- 
distävän johtajan keskeinen tehtävä onkin korostaa kumppanuuksia yhdentymisessä 
ja mahdollistaa dialogi ja vuorovaikutteiset prosessit. Keskeistä on siis paitsi luoda 
mahdollisuuksia yhteistyön onnistumiselle, myös antaa tilaa toimijoiden omaehtoi- 
selle toiminnalle. 

Innovaatioekosysteemien keskiössä on tiedon tuottamisen ja tiedon hyödyntä- 
misen integroiminen (Clarysse ym. 2014). Myös yhdistävän johtamisen keskiössä on 
integraation aikaansaaminen. Keskeistä on, että toimijat kykenevät muodostamaan 
yhteisen tavoitteen, joka motivoi ja inspiroi heitä aitoon yhteistyöhön (Morse 2010, 
244). Eri toimijoiden yhdistämistä ja vuorovaikutteista toimintaa tukevat prosessit 
edellyttävät yhdistävältä johtajalta strategista ymmärrystä. Yhdistävän johtajan tulee 
ylittää sektori- ja organisaatiorajat, jotta tarvittavat yhteydet saadaan rakennettua ja 
hedelmällistä yhteistyötä aidosti tehtyä ja jotta haluttu lopputulos saadaan aikaisek- 
si. (Crosby & Bryson 2010.) Yhdistävän johtamisen keskiössä on myös toiminnan lä- 
pinäkyvyys ja luottamuksen rakentaminen. Päätöksenteon tulee olla läpinäkyvää ja 
tehtyjen toimien oikeudenmukaisia ja objektiivisia, jotta yhteistoiminta voi onnistua 
(Sun & Anderson 2012, 320). 

Lisäarvon tuottamista innovaatioekosysteemin heterogeenisen osallistujajoukon 
keskuudessa voidaan fasilitoida erilaisin keinoin. Kirjallisuus tunnistaa esimerkiksi 
erilaiset tuote- ja teknologia-alustat ekosysteemin toimijoita yhteen kokoavana toi- 
mintana (Gawer & Cusumano 2014). Nämä alustat ovat usein yritysvetoisia ja niiden 
tavoitteena on paitsi liiketoiminta- myös asiakasarvon luominen. Julkisvetoisella 
sote-alalla yhteistyön, verkoston kokoavan voiman ja toiminnan määrittely on kui- 
tenkin usein monimutkaisempaa kuin liiketoimintaympäristöissä. Myös yhteiskun- 
nallisen arvon edistäminen tekee innovointiympäristöistä usein monimutkaisempia. 
Johtamisen kannalta ekosysteemitarkastelussa korostuvia näkökulmia, riippumatta 

ekosysteemin toimintaympäristöstä, ovat kuitenkin esimerkiksi verkostojen johtami- 
nen, tiedolla johtaminen (mm. arviointitiedon hyödyntäminen, tiedonkulku ja tieto- 
virrat), avoimen innovaation logiikkaan perustuvan toiminnan ymmärtäminen sekä 
uudenlaisten liiketoiminta- ja organisoitumismallien hyödyntäminen. Esimerkkinä 
viimeisimmästä ovat alustatalouden ja hybridihallinnan mallit, joissa korostuvat 
julkisen ja yksityisen sektorin toimijoiden yhteistyö sekä näiden välisten vuorovai- 
kutussuhteiden uudenlainen ymmärtäminen ja jäsentäminen. (Ks. esim. Johanson & 
Vakkuri 2017.) 


Innovaatioekosysteemin johtaminen sosiaali- 
ja terveyspalvelujen kehittämisessä 


Aineisto ja menetelmät 

Tämän luvun aineisto on kerätty osana kahta erillistä mutta samansuuntaista kehit- 
tämishanketta KAMPUS SOTE ja KEHYS-hankkeiden keskiössä oli sosiaali- ja terve- 
ysalan kehittäminen innovaatioekosysteemien kokoamiseen, toimintaan ja johtami- 
seen pureutuen. Artikkelissa on hyödynnetty samaa empiiristä aineistoa kuin edellä 
esitetyssä tämän teoksen artikkelissa ”Innovaatioekosysteemi toimintoina: Käsitteel- 
linen avaus sosiaali- ja terveyspalveluiden uudistamisen näkökulmasta”, jossa aineis- 
toa ja sen keräämistä on kuvattu seikkaperäisesti. Seuraavassa vielä tiivistelmä käy- 
tetystä aineistosta ja menetelmistä. 

Tämän tutkimuksen aineisto koostuu teemahaastatteluista, jotka toteutettiin syk- 
syllä 2020. Haastateltavat, 29 asiantuntijaa, edustivat sekä yksityisen että julkisen sek- 
torin sote-alan ammattilaisia sekä alan tutkijoita ja kehittäjiä kolmen maakunnan, 
Pirkanmaan, Etelä-Pohjanmaan ja Satakunnan alueilla. Haastatteluissa käytettiin 
teemahaastattelurunkoa, jonka kysymykset käsittelivät innovaatioekosysteemin 
määrittelyä ja jäsentämistä, toimintaa sekä johtamista. Aineiston avulla pyrittiin ra- 
kentamaan kuvaa innovaatioekosysteemien toiminnasta ja vastaamaan kysymyk- 
seen siitä, millaiset asiat sote-innovaatioekosysteemin johtamisessa korostuvat. 


Lähtökohtia sote-innovaatioekosysteemin johtamiselle 
Innovaatioekosysteemi nähtiin aineistossa moniselitteisenä, jopa kompleksisena ko- 
konaisuutena. Se koostuu erilaisista toimijoista ja ympäristöistä sekä näiden välisestä 
vuorovaikutuksesta. Ekosysteemikirjallisuudessa on laajasti keskitytty kuvaamaan 
ekosysteemin toimijoita, prosesseja ja ympäristöjä. Keskiössä tulisi kuitenkin olla 
näiden väliset vuorovaikutussuhteet ja se, mikä tuo innovaatioekosysteemin toimijat 
yhteen. 

Sosiaali- ja terveysalan innovaatioekosysteemi rakentuu toimijoiden, prosessien ja 
ympäristöjen tunnistamisen lisäksi niistä yhteiskunnallisista haasteista käsin, joiden 
ratkaisemiseksi tiettyä toimijajoukkoa, tietynlaisia prosesseja ja määrättyjä ympäris- 

töjä tarvitaan. Sote-innovaatioekosysteemi rakentuu erilaisten haasteiden ratkaise- 
miseksi tarvittavasta osaamisesta, tiedosta, resursseista sekä tavoista, käytännöistä 
ja prosesseista, joilla näitä erilaisia kompetensseja ja resursseja hyödynnetään. Yh- 
teiskunnalliset haasteet muuttuvat ajassa ja painottuvat myös alueellisesti eri tavoin. 
Esimerkiksi KAMPUS SOTE keskeisiksi haasteiksi tunnistettiin väestön liikkumatto- 
muus, elämänhallinnan ja mielenterveyden tukemisen haasteet sekä lapsiperheiden 
tarvitsema tuki. Yhteisten haasteiden tunnistaminen on erittäin keskeinen asia inno- 
vaatioekosysteemin johtamisessa. Kyse on yhteisestä tulevaisuustyöstä. 

Innovaatioekosysteemin tärkeimmiksi rakennusaineiksi haastatteluaineiston 
pohjalta nousivat yhteinen tavoite, luottamus ja avoimuus. Sekä luottamuksen että 
toimijoiden välisen yhteisen tavoitteen nähtiin rakentuvan osana vuorovaikutusta. 
Näin innovaatioekosysteemin johtaminen näyttäytyy luottamuksen rakentamisena, 
yhteisen tavoitetilan hahmottamisena ja määrittämisenä sekä vuorovaikutuksen fa- 
silitoimisena monitoimijaisessa verkostossa, joka on luonteeltaan pysyvä ja pitkäjän- 
teinen. Lisäksi innovaatioekosysteemin nähtiin rakentuvan jonkin ytimen - haasteen 
tai tavoitteen - ympärille. 


Innovaatioekosysteemi on jotakin pysyvämpää tai että jotakin sellasta, joka 
on pysyvämmin olemassa. Ja sitten tosiaan se, että ekosysteemillä pitäisi 
olla minusta joku sellainen ydin kuitenkin, se sellainen jonka ympärille se 
ekosysteemi syntyy... Myös sitten niiltä laidoilta yritetään saada mukaan toi- 
mijoita ja lisätään tietosuutta yhä laajemmalle joukolle ja näin poispäin, mut 
et sitten se, et siinä pysyy semmonen suunta ja tarkotus, niin se vaatii sen 
kovan ytimen sitten jo, et kun sellanen työ, joka yrittää pienillä resursseilla 
palvella kaikkia mahdollisia tarpeita suuressa toimijajoukossa, on aika to- 
dennäköisesti tuomittu epäonnistumaan. 


Ja se luottamus et sunha pitää rakentaa, luottamus joka suuntaan ja se avoi- 
muushan ja kaikki nää liittyy toisiinsa että se avoimuus luottamus ja se joh- 
tajuus nii nehä kulukee kaikki käsi kädessä. 


Innovaatioekosysteemin toimijoiden yhteinen tavoite koettiin tärkeäksi, vaikka 
myös osatoimijoiden omat tarkoitusperät osana samansuuntaisen tavoitteen eteen 
työskentelyä koettiin merkittäviksi. Yhteinen tavoite punoo toimijat osaksi suurem- 
paa kokonaisuutta. Ruohonjuuritason toiminnan suhdetta suurempaan yhteiseen 
tavoitteeseen ei kuitenkaan aina koettu yksinkertaisena hahmottaa. Tämä päti myös 
laajemmin yksittäisten toimijoiden roolin ja käytännön toimenpiteiden välisten yh- 
teyksien hahmottamiseen. Yhteisen ymmärryksen ja luottamuksen rakentaminen 
osana vuorovaikutusta yhteisen tavoitteen määrittämiseksi näyttäytyi innovaatioe- 
kosysteemin pohjana. 

Parhaillaan ollaan tosiaan pohdittu sitä et ekosysteemin kautta, tän toimin- 
tamallin kautta löytää ne kumppanuudet, sellainen yhteinen tavoitetila joka 
kytkee ne eri osaamiset yhteen ja tuottaa (-arvoo). 


Tota, tiedä onks tää yksinkertastettu ajatus siitä, mut kyl tää ekosysteeminen 
ajattelu itsellä tarkottaa, on tarkottanu sillon ja tarkottaa edelleen sitä et siin 
on nää eri rajapintatoimijatahot ja niiden omat intressit ja fokukset. Ja sitten 
ne vahvuudet kiedotaan yhteen pakettiin ja sen kautta pystytään luomaan 
laajempi näkemys siitä perustehtävästä jos... Kun ajatellaan et perustehtävä- 
nä on tutkimuksen, koulutuksen, innovaation sekä rakenteellinen että toi- 
minnallinen kehittäminen. Niin me pystytään mallintamaan tän ekosystee- 
min kautta ne vuorovaikutussuhteet jotka eri toimijoiden kanssa on. Ja jotka 
on sitte rajapintojen kautta yhteydessä toisiinsa. 


Se hyöty tai se intressi ei tarvi olla kaikille se sama. Ett se tavote, niitten pitää 
mennä niinku samaan suuntaan... ett se strateginen suunta pitää olla sama... 
että pelataan samaan maaliin, mutta sen maalin ei tarvi tarkottaa kaikille 
samaa. Sulle se voi tarkottaa työn säilymistä. Mulle se voi tarkottaa jotain 
innostavaa ajatusta tai tekemistä tai jotain. Mutt että bisneksess se on aina, 
sitt pitää kuitenkin ymmärtää, että ennen pitkää pitäs viivan alle tulla jotain. 


Ekosysteemin yhtenä keskeisenä tekijänä nähtiin avoimuus. Ilman sitä ei synny 
toimijoiden välistä luottamusta, joka on keskeinen edellytys innovaatioekosystee- 
min toiminnalle. Toiminnan kannalta keskeistä on myös näkökulmien rikkaus. Toi- 
mijoiden keskinäinen luottamus on niin ikään keskeinen tekijä, jotta näkökulmien 
erilaisuutta esiintyy. Ekosysteemissä tulisi olla haastateltavien mukaan taustoiltaan 
ja osaamiseltaan erilaisia ihmisiä, jotta monitieteinen yhteistyö saataisiin aikaan. Sa- 
moin myös paitsi osaamisensa osalta, myös ajattelu- ja toimintatavoiltaan erilaisten 
ihmisten yhteistyö nähtiin keskeisenä. Erilaiset toimijat tuovat paitsi uusia erilaisia 


ideoita, myös uudenlaisia toimintatapoja kehittämistyöhön. 

Saatetaan riittävä osaamispääoma ja sentyyppisiä henkilöitä tai tekijöitä yh- 
teen, jotka luo mahdollisuudet uusien innovaatioiden syntyyn... että pitää 
olla monialaisia osaajia, erilaista osaamispääomaa, semmosta henkeä jossa 
ollaan yhdessä katsomassa vähän niin kun sen boksin ulkopuolelta. 


No kyllä se perusajatus varmaan on hyvin tämmönen laaja-alanen kumppa- 
nuus ja yhteistyö ja se näkemys tosiaan, että siellä jokanen toimija tuo jota- 
kin näkökulmaa ja sisältöä siihen toimintaan. 


Jotenki se ekosysteemi tommosena sanana ja metaforanakin kutsuu jo kiin- 
nittämään huomiota myös niihin, jotka ei suoraan ole siinä verkostossa kiin- 

ni yhteistyöasetelman kautta vaan on esimerkiks kilpailuasetelmassa taikka 
haastavassa roolissa taikka sillä tavalla. 


Johtaminen sote-innovaatioekosysteemin ytimessä 
Sote-innovaatioekosysteemissä tunnistettiin erilaisia toiminnan tasoja, joista ta- 
voitteen ympärille rakentuva taso kytkeytyi usein myös suuriin yhteiskunnallisiin 
haasteisiin. Yhteiskunnallisten haasteiden hahmottamiseen kaivattiin toisaalta avoi- 
muutta ja laajan joukon näkemystä, mutta toisaalta myös tavoitesuuntautuneempaa 
johtamista kehittämisen kärkien tunnistamisessa. Toisaalta innovaatioekosysteemin 
nähtiin konkretisoituvan tekemisen ja tekijöidensä kautta, osana ruohonjuuritason 
toimintaa, erilaisia projekteja ja hankkeita ja näiden välisten rajapintojen tunnistami- 
sena. Haastatellut kokivat, että mikään yksittäinen toimija ei voi kaikkia näitä tasoja 
johtaa, vaan tilanne vaatii jaettua johtajuutta toiminnantasojen sisällä ja välillä. 


Mutta siis kyllä kai tuossa asetelmassa se johtaminen, se ei jotenkin nyt ehkä 
palaudu vaan yhteen kohtaan vaan se tosiaan on tämmöstä jaettua johta- 
juutta, jossa sitten monella taholla pitäis olla joku rooli siinä... Siis positiivi- 
sesti sanottuna niitten pitäisi mennä jotenkin rinta rinnan. Mut se ei oo ihan 
helppoo että jos sitte sen ruohonjuuren ja se tosi ison kuvan yhteensovitta- 
minen, mutta se kokonaisuuskehitys, ni se vaatis kyllä vähän näitä kaikkia 
tasoja. 


Et ekosysteemi pahimmillaan johtaa siihen et se ikään ku, et sillä noustaan 
tekemisestä sinne, strategiselle tasolle parhaimmillaan mutta sitten huonos- 
sa filosofiselle tasolle ja jätetään ikään kuin kertomatta se mitä se konkreet- 
tisesti on. Mut mulle se ekosysteemi tarkoittaa sitä et se on sen tekemisen, se 
on usean eri tekemisen ilmentymä. Eli et jos mä puhun yhteiskehittämispro- 
sessista A niin se ei ole ekosysteemi mut jos niitä on A, B ja C ja siinä on vähän 
muutakin tekemistä niin se yhdessä voi muodostaa ekosysteemin. Näin mä 
aattelen. 


Jaetussa johtajuudessakin voi ja kenties pitääkin olla ydin, jolloin voidaan puhua 
koko kokonaisuutta koordinoivista ja fasilitoivista toiminnoista. Tämän näkökul- 
man puolesta puhuu myös se, että innovaatioekosysteemin toiminnan turvaami- 
sen kannalta olisi keskeistä huolehtia myös sen pysyvyydestä sekä olemassaolon ja 
jatkuvuuden turvaamisesta. Haastateltavat kuvasivat, että tämä voitaisiin turvata 
eräänlaisella ytimellä, joka muodostaisi yhteisen intressin toimijoille ja tärkeydellään 
sitoisi toimijat pysymään mukana toiminnassa. Ytimen muodostaisivat eritaustaiset 
toimijat, joista jokaisen edustamalla taholla olisi erilainen komplementaarinen rooli 
suhteessa toisiinsa. Haastateltavat kuvasivatkin, että ekosysteemillä tulisi olla vetu- 
ritoimija, omistaja tai verkosto, joka huolehtisi innovaatioekosysteemin toiminnan 

tasojen koordinoinnista ja fasilitoinnista. Vastaajat alleviivasivat tämän joukon mo- 
ninaisuutta sekä toiminnan resursointia, kuten rahoitusta. Lisäksi innovaatioekosys- 
teemin ytimeltä odotettiin neutraaliutta ja avoimuutta, jotta kokonaisuutta ei johdet- 
taisi yksittäisen organisaation intressien mukaisesti. 


Se pitää omistaa rohkeesti. Niinku ottaa se omiin käsiinsä. Et mä omistan 
tän prosessin. Mä vien tätä eteenpäin teidän kanssa. Mut et sitä ei voi jät- 
tää kelluu, semmonen pehmeä johtaminen ei tarkota, että ollaan pehmeitä, 
vaan käytetään pehmeitä välineitä. Se perusoppi, että sillon pitää olla tar- 
peeksi kova valta, et voit toimia, käyttää pehmeetä valtaa. 


Kyl mä näen, tämmösessä monitoimialaisessa (kentässä) ja ekosysteemissä, 
niin kyl mä näen yliopiston tehtäväksi sen, pitkän aikavälin perspektiivin 
kantamisen ja tukemisen. -- kuitenkin yliopistot ovat olemassa yli han- 
kesyklien ja yli, puiteohjelmien ja muiden instrumenttien, ja ne keskeiset 
asiat jotka kantaa sitä kehitystä liittyy osaamiseen ja osaajiin. Ja yliopisto- 
jen pitäis olla se paikka missä sitä, kumuloitumista yli vuosien ja vuosikym- 
menten kyetään hyödyntämään, jolloin sitten taas tämmösten yksittäisten 
prosessien tai aloitteiden kannalta niin yliopiston pitäis tuoda sinne, pystyy 
aina haastamaan niitä tekijöitä katsomaan riittävän pitkälle riittävän kun- 
nianhimoisesti, näkemään niitä laajempia konteksteja. Ja siihen ei oo varaa, 
kiireisellä ohuesti resursoidulla kunta- tai maakuntaorganisaatiolla, eikä ole 
mahdollista ylläpitää sellaista kriittistä massaa asiantuntemusta joka perus- 
tuis riittävän tiukasti tutkimukseen niin sieltä se, yliopiston paikka tulee. Ja 
yliopisto sitten taas ei itse, ei se voi koskaan, ankkuroida sitä siihen reaali- 
maailmaan tavalla jonka sit ne alueelliset oikeet, niin sanotut oikeet toimijat 
tekee. Kyl siinä ne komplementaariset roolit on aika helppokin nähdä. 


Tämmönen tiivis ryhma, joka ymmärtää sen kokonaisuuden. Ymmärtää mi- 
ten pitää jakaa johtajuutta sinne alaspäin organisaatiolle... Et sais semmosta 
hyvin ja tiiviisti sen toimivan tämän ideaalirakenteen, missä tekisimme sen 
ekosysteemin eteen aivan kuin muurahaispesässä yhteisesti työtä, tavallaan 
yhteisen päämäärän eteen... Vaikka organisaatioylpeys on, niin olis eko- 
systeemiylpeyttä, että ylpeyttä saada olla mukana tämmösessä toimivassa 
ekosysteemissä ja se ei onnistu ilman hyvää johtajuutta... Jos johtajuutta jae- 
taan, se kärkijohtajuus jaetaan liian laajoille hartioille, niin mä en usko et se 
tulee koskaan hyvin toimimaan. 


Ytimen tehtäviä haastateltavat erittelivät seuraavasti: yhteisen jaetun tehtävän ra- 
kentaminen ja vaaliminen sekä toimintamuodon ja -tavan rakentaminen, keskeisten 
toimijoiden yhteen saattaminen, toiminnan varmistaminen ja tavoitteiden saavutta- 
misen valvonta, vaikuttavuuden mittaaminen, tuloksista tiedottaminen ja ekosystee- 

min toimivuuden mainostaminen eli niin sanottu brändityö, esteiden ja haasteiden 
kartoittaminen sekä niiden huomiointi. Keskeistä olisikin, että ydin kykenisi muodos- 
tamaan juuri kyseiselle alueelle ja toimialalla parhaan mahdollisen toimintamuodon 
ja -mallin, sen erityispiirteet ja ympäristö huomioiden. Koska muutokset ovat niin 
suuria uudenlaiseen toimintamalliin siirryttäessä, myös toiminnan varmistaminen 
ja huolenpito nähtiin ytimen keskeisinä tehtävinä edellisten lisäksi. 


En oo yhtään ekosysteemiä nähny syntyvän täysin orgaanisesti. Yleensä 
on, et mitä vahvempi yksi toimija, sitä paremmin se toimii... että saadaan 
eri toimijoita laajasti kokoon ja pystytään motivoimaan, et okei, tän takii 
kannattaa osallistuu ja panostaa sitä omaa työaikaa ja osaamista siihen, että 
saadaan tästä hyvät ratkasut ja järjestöt toki myös. Niin kun sanoin, niin kyl- 
lä mä uskon, että se ekosysteemi kaipaa sitä yhtä puutarhuria, joka jollain 
lailla sanoo, että täs on tää pläntti ja tälleen täällä toimitaan, kyllä tänne saa 
kasvit tulla ja ruveta kasvamaan. 


Innovaatioekosysteemin johtajuudelta kaivattiin erityisesti mahdollistamista. Sii- 
tä huolimatta, että innovaatioekosysteemin toimijoiden itseohjautuvuutta korostet- 
tiin, nähtiin innovaatioekosysteemin johtaminen jokseenkin matriisiorganisaation 
johtamisena, jossa joku (organisaatio, toimija) ottaa haastateltavien kuvaaman vetu- 
rin, aktivaattorin, resurssi-integraattorin tai ankkuriorganisaation roolin. Näin jonkin 
toimijan odotettiin osoittavan, miten innovaatioekosysteemi toimii, millaisia hyötyjä 
toiminnassa mukana olemisesta saa ja miten mukana ollaan. Tällaiseen rooliin sopi- 
vimmaksi nähtiin maakunnan liitto tai yliopisto. Kuitenkin näiden organisaatioiden 
edustajilta asiaa kysyttäessä he eivät kokeneet roolikseen innovaatioekosysteemin ve- 
turina toimimista, vaan enemmänkin yhtenä tasavertaisena ekosysteemin osana toi- 
mimisen. Selvää kuitenkin oli, että johtamista tarvittiin ja luonteeltaan sitä kuvattiin 
varsin yhtenevästi toiminnan mahdollistamiseksi, koordinoinniksi tai fasilitoinniksi 
sekä erilaisten toimintaa tukevien työkalujen ja kehittämistapojen tarjoamiseksi. 


Tällanen niinku perinteinen ylhäältä alaspäin johdettu asiantuntijajohta- 
minen tavallaan hyvin huonosti sopii tämmöseen ekosysteemiajatteluun. 
Että se pitää rakentua sille yhteistyölle ja yhteiskehittämiselle kuitenkin. 


Innovaatioekosysteemin eteenpäin vieminen voi tietysti olla monenlaista 
tekemistä ja monenlaista touhuamista. Myös sitten niiltä laidoilta yritetään 
saada mukaan toimijoita ja lisätään tietosuutta yhä laajemmalle joukolle ja 
näin poispäin, mut et sitten se, et siinä pysyy semmonen suunta ja tarkotus, 
niin se vaatii sen kovan ytimen sitten jo, et kun sellanen työ, joka yrittää pie- 
nillä resursseilla palvella kaikkia mahdollisia tarpeita suuressa toimijajou- 
kossa, on aika todennäköisesti tuomittu epäonnistumaan. 

Johtaminen, kun se on mun mielestä niin sen ekosysteemin vaiheissa sen pi- 
tää sen viestikapulan pitää muuttua koko ajan. Että siinä voi olla mukana eri 
rooleissa mun mielest eri aikoina ja voi olla että voi hyvin heittäytyä vaikka 
poiskin jossain kohtaa, mutt just se, että sen pitäs eri vaiheissa sen johtami- 
sen siirtyä. Että ei voi rakastua liikaa johonki juttuu ja ajatella, että sen pitää 
mennä tonne suuntaan, koska sitt se suuntahan voi täysin vaihtua ja sieltä 
niin kun sanottu voi tulla jotain ihan muuta. 


Vika tässä toteutustavassa on nää hankkeet, jossa hankkeen päättymisen 
jälkeen ei saa tehdä sitä samaa mitä ennen on tehty, vaikka se ois kuinka 
hyvää. Jolloin pitää keksiä väkisin tai sitten oikeasti keksitään jotain muuta. 
Ja tän tyyppiset aktiviteetit ne on semmosta jatkuvaa huolenpitoa, sit ne voi 
hyvin... Mutta ku se ei oo se stanfordi eli jos sen ekosysteemin oikeesti kriit- 
tinen massa on niin iso että se pyörii ittellään, niin se pitääkin olla, mutta 
se kypsyysaste pitää ottaa huomion... että tääl Tampereella riittävästi tar- 
joomaa, yrityksiä, liikevaihtoo, työpaikkoja ja kaikkee, mut jos on joku täm- 
mönen uus emergoituva jossa on yks ja sit on kilometri tyhjää nii ei se tahdo 
tapahtua ittekseen, se vaatii sitä orkesterointia. 


Innovaatioekosysteemin johtaminen toiminnan eri tasoilla 
Innovaatioekosysteemin rakentaminen kytkeytyy vahvasti luottamuksen ja avoi- 
muuden rakentamiseen kompleksisessa monitoimijaisessa verkostossa. Innovaa- 
tioekosysteemin synnyn edistämiseksi on tärkeää, että toimijat ovat tietoisia toisis- 
taan, toisensa tekemisestä ja siitä, miten nämä liittyvät kokonaisuuteen - yhteiseen 
tavoitteeseen. Tämä kietoutuu vahvasti viestintään ja brändin luomiseen sekä niiden 
johtamiseen. Tietoa tulee saada paitsi yleisellä tasolla kansallisen kehitystarpeen ja 
mahdollisuuksien suunnalta, myös käytännön toimijoiden suunnalta, asiakastyön 
tai vaikkapa yrityskehitystyön suunnalta, sen tarpeista ja mahdollisuuksista. Ekosys- 
teemin moninainen rakenne siis korostaa vuorovaikutusta usealta suunnalta, jotta 
se pystyy toimimaan tehokkaasti kokonaisuutena. Jotta ekosysteemin toiminnasta 
saadaan tietoa monelta eri suunnalta ja monesta tärkeästä näkökulmasta, tarvitaan 
eritaustaisten toimijoiden rinnakkaisuutta. Tämä korostaa sote-innovaatioekosystee- 
min vuorovaikutustason merkitystä. 


Yks ihminen ei pysty kaikkeen, eikä kymmenenkään, että siellä pitää olla 
sitten niitä erilaisia tasoja ja yhteensovittamisia... asioita täytyy hoitaa niin- 
ku ja valmistella ensin tietyssä foorumissa, mut sitten sen nopea jalkautta- 
minen ja se semmonen yhteenkuuluvuuden tunne on aika tärkee... Puhu- 
taan siitä vallan keskittymisestä, niin sekin on ongelmallinen. Et miten sen 
johtamisen ja sen vallankäyttö ja se johtamisen polut niinkun polutetaan 
siitä eteenpäin, niin ne on niinku ne tärkeet. 

Täytyy olla sellasia toimijoita, jotka tuottaa toisilleen lisäarvoo sen yhteis- 
työn ja vaihdannan kautta. Ja sitte siinä täytyy olla riittävä määrä tarjoomaa 
per laji, koska se ei voi olla muutaman, se on tämmönen tavallaan symbioosi, 
et jos se on muutaman toimijan välinen yhteenliittymä, vaikka se ois kuin- 
ka hyvinki vuorovaikutukseen perustuva, nii jos ei siinä oo sitä rikkautta ja 
runsaslukuisuutta, nii se ei oo ekosysteemi. 


Yhteistoiminnan tulee perustua luottamukseen, luottamukseen vastavuoroisuu- 
desta, osapuolten tasa-arvoisuuteen ja kunnioitukseen. Tässä toimintatavoista sopi- 
misessa ja niiden noudattamisessa johtamisella on keskeinen rooli: miten osapuolet 
saadaan toimimaan luottamuksellisessa ilmapiirissä, yhteistyöllä. 


Et kyllä se tavallaan, kun yritykset tekee yhteistyötä, niin sen niinku taval- 
laan mikä siinä on se niinku aina se usein se haaste, jos ei siellä ole sitä luot- 
tamusta pohjalla, niin sitten se tavallaan se yrityssalaisuuksien ja tällaisten 
niinku manageeraus voi helposti viedä sen pohjan siltä yhteistyöltä et se ei 
oo niin hedelmällistä, kun se voisi olla... Mut et just se, ja sitten nimenomaan 
siihen täytyy sopia etukäteen, että millä kulmalla kukakin siihen tulee. 


Johtajuus täytys lähtökohtasesti tulla sen ekosysteemin sisältä ja sitten siinä 
voi olla erilaisia tuki- ja koordinaatiotoimenpiteitä, mitä voi sopivan neut- 
raali toimija tuoda rinnalle, mutta että kiteyteytettynä, niin kyllä se johta- 
juus täytys sieltä ekosysteemin sisältä lähtä kuitenki - siis niistä substanssi- 
toimijoista, jotka uudistaa. 


Ylipäätään sote-innovaatioekosysteemin rakentamisessa ja toiminnan ylläpitämi- 
sessä innostuneiden ja toimintaa kannattelevien ihmisten mukanaolo koettiin kes- 
keiseksi. Haastatteluissa nostettiin esiin, että persoonilla on iso merkitys toiminnan 
ylläpidossa ja etenemisessä. Koska ekosysteemiperustainen kehittäminen on uusi ja 
erilainen toimintatapa, muutokset tekemisen tavoissa ja tekijöissä eivät tapahdu het- 
kessä. Tämän lisäksi, kun vielä monesti kehitystyön ja innovoinnin aikaansaannok- 
set ovat nähtävissä viiveellä, tuki ja kannustus sekä innostuksen ylläpito on keskeistä. 


Jos on semmonen joka innostuu, sitt se kerää niitä muita mukaansa. Toki se 
voi olla organisaatioki ihan yhtä hyvin, mutta organisaatiossakin ne ihmiset 
tekee sen sitten kuitenkin... Toki se voi olla vaikka isompi porukka joka on 
yhtä innostunu siitä, mutt aina se on kiinni kuitenki siitä, ett ne tietyt tyypit 
jaksaa paahtaa ja viedä mukanaan ja kasvattaa ja kerätä. 


Innovaatioekosysteemin rakentaminen edellyttää toimijoilta kulttuurin muutos- 


ta. Innovaatioekosysteemin johtaminen kytkeytyykin vahvasti tämän muutoksen 
käynnistämiseen ja tukemiseen. Kulttuurin muutoksen tulee tapahtua tulevaisuuden 

haasteista käsin, mikä korostaa ennakoinnin merkitystä. Kyse on paitsi strategisesta 
johtamisesta, myös muutosjohtamisesta innovaatioekosysteemin eri tasoilla. Inno- 
vaatioekosysteemin rakentumista tukevat mahdollistava, koordinoiva ja fasilitoiva 
johtajuus sekä kulttuurinmuutosta mahdollistava rahoitus. Rahoituksen rooli ja koor- 
dinointi ovat erityisesti ekosysteemin käynnistymisvaiheessa tärkeitä, mutta inno- 
vaatioekosysteemin itseohjautuvuutta korostaen vielä tärkeämpää on itse toimijoista 
ponnistava ekosysteemin toiminnan mahdollistaminen avaamalla organisaatioiden 
ja yksilöiden omia resursseja, kuten dataa (tutkimusdata, tilastodata) ja ympäristöjä 
(terveysasema, käyttäjät ja asiakkaat). Toisaalta resurssien avaaminen on usein riip- 
puvainen hankerahoituksen turvin tehtävästä kehittämistyöstä. Kuitenkin tässäkin 
suhteessa on tärkeää hahmottaa, mihin kokonaisuuteen usein pätkissä tehtävä han- 
ketyö antaa syötteitä. Tämä on erityisesti ennakointi- ja kehittämistasojen johtamisen 
yhteinen haaste. 


Elikä rahotus, osaaminen, konkretia, se hyötynäkökulma, iso kulttuurilli- 
nen muutos, nää on niinku ne, mihinkä pitää. Myös käyttäjän kulttuurinen 
muutos. Nyt täytyy huomioida se, että me ollaan opetettu 60-luvun sosiaali- 
politiikasta ja terveyskeskuksen perustamisesta saakka väestö tietynlaiseen 
käyttäytymismalliin... Että vaikka ollaan yhtä ekosysteemiä, niin siellä voi 
olla jotakin variaatioitakin palvelun tuottamiseen. Et kyllä tää niinku ihan 
valtavan suuri asia on, miten tää niinku viedään maaliin. 


Koska luottamusta rakennetaan vuorovaikutuksessa ihmisten välillä, tarvitaan 
kohtaamispaikkoja, jotka mahdollistavat ihmisten välisen vuorovaikutuksen. Haas- 
tateltavat kuvasivatkin erilaisten kohtaamispaikkojen tärkeyttä innovaatioekosys- 
teemin rakentamisessa ja toiminnan ylläpitämisessä. Nämä foorumit tarjoaisivat 
digitaalisia ja fyysisiä kohtaamispaikkoja, joissa ihmiset voisivat kokoontua ja löytää 
toisensa. Tarvitaan kuitenkin helpotusta ja välineitä, jotka tukevat kohtaamisia sekä 
yhteistyön jatkumista kohtaamisen jälkeen. Välineitä näihin tulisi olla tarjolla, mut- 
ta ei kahlitsevasti tai pakottavasti, jotta luontevat yhteydet ja yhteistyötavat voitaisiin 
tarpeen mukaan, suhteista riippuen, rakentaa. On myös keskeistä osata viestiä avoi- 
muudesta ja siitä, että erilaiset toimijat todella ovat tervetulleita ja haluttuja ja että 
heidät nähdään arvokkaana lisänä ja kehittämistyön rikastajina. 


Niitten kohtaamisten mahdollistaminen, eli sen mahdollistaminen siis, et 
tommosessa ekosysteemissä eri toimijat pystyy kohtaamaan toisia. Se vois 
tuoda tätä tämmöstä sattumanvaraisuuden elementtiä, eli siis sitä et mä 
jotenkin aattelen et tommoseen ekosysteemitoimintaan kuuluu se, että ih- 
miset voi myös kohdata sellasii toimijoita mitä ne ei ehkä tavallisesti siinä 
oman organisaationsa toiminnan piirissä ehkä kohtais. 


74 


Näkökulmia sosiaali- ja terveysalan innovaatioekosysteemien johtamiseen 


Niin kun tavallaan kaikkein äänenkuuluminen on myös tämmösessä eko- 
systeemi- ja innovaatiotoiminnassa tosi tärkee, että siinä mielessä että usein 
ne parhaat ja uudet ideat tulee joltain ihan muilta kun niiltä, jotka on siellä 
tehnyt tätä hommaa. 


Ja toinen jota me halutaan sinne oppia rakentamaan, mahdollisimman hy- 
vin on se että ne-, me opetellaan sitä että kuinka näistä alustoista tehdään 
avoimia järjestelmiä. Ja silloin me emme puhu vain tieteiden välisyydestä 
ikään kuin akateemisen yhteisön sisällä vaan puhumme siitä että kuinka 
me saamme muuntyyppisiä toimijoita, jäseniksi sille alustan tarjoamal- 
le toimintamallille niin että meillä tulee julkisia, toimijoita ja meillä tulee 
yrityksiä ihan siitä kentästä riippuen niin mukaan hakemaan sitä, lisäarvoa 
jota me voimme toisillemme tuottaa. Ja siinä mielessä, ollaan hyvin paljon 
tässä ekosysteemityyppisessä keskustelussa. 


Toimijat yhteen kokoavia innovaatioalustoja on hyödynnetty Pirkanmaalla aiem- 
minkin. Kuitenkin tässä pitäisi päästä seuraavalle tasolle niin, että alustat rakentui- 
sivat aidosti usean toimijan osaamisen, resurssien ja tahtotilan perusteella. Kentällä 
onkin tarve tällaiselle toiminnolle ja brändille. 


Onko meillä edelleenkään siis sellasta ja voiko sellasta ees olla, sellasta niin- 
kun rajapintaa, että yrityksenä, jolla on joku tämmönen innovaatio, jota vois 
hyödyntää terveyden tai sosiaalipuolen alueella. Ni sen tietäs, ett ku mä otan 
tonne yhteyttä, ne ei ratkase mun asiaani... Että jokaisen ei tarttis miettiä 
että, no keneenkäs mä nyt siellä Taysissa otan yhteyttä tai onhan meillä tää 
PSHP, ett lähtiskö ne kenties tähän mukaan. 


Pohdinta ja johtopäätökset: tulkinta 
innovaatioekosysteemien johtamisesta 


Tässä artikkelissa on empiirisen aineiston ja aikaisemman tutkimuskirjallisuuden 
perusteella kuvattu innovaatioekosysteemien johtamiseen liittyviä näkökulmia ta- 
voitteena ymmärtää, millaista johtamista innovaatioekosysteemissä tarvitaan ja voi- 
daan tunnistaa. Innovaatioekosysteemin johtamisen ymmärtämiseksi on kuitenkin 
ratkaisevaa myös ymmärtää, mitä johdetaan, kun johdetaan innovaatioekosysteemiä. 

Tähänastinen innovaatioekosysteemejä käsittelevä akateeminen kirjallisuus on 
ollut varsin pirstaleista ja innovaatioekosysteemejä onkin tarkasteltu varsin erilaisis- 
ta suunnista (ks. Oh ym. 2016; Scaringella & Radziwon 2018; Gu ym. 2021). Tässä artik- 
kelissa ymmärretään innovaatioekosysteemit niiden alueellisesta ympäristöstä käsin 
(vrt. teknologiaperustaiset innovaatioekosysteemit tai alustaperustaiset innovaatioe- 

kosysteemit, ks. erityisesti Gu ym. 2021). Alueellinen innovaatioekosysteemi voidaan 
määritellä jatkuvasti muuttuvaksi ja kehittyväksi kokonaisuudeksi, joka koostuu au- 
tonomisten toimijoiden, sekä organisaatioiden että yksilöiden, omista ja yhteisistä toi- 
minnoista sekä niiden keskinäisestä vuorovaikutuksesta. Innovaatio ymmärretään 
tässä yhteydessä laaja-alaisesti toimijoiden välisen vuorovaikutuksen kautta lisäar- 
voa tuottavana toimintana, tuotteina, palveluina ja prosesseina. Alueelliset innovaa- 
tioekosysteemit, aiemmasta alueellisen innovaatiosysteemin käsitteestä poiketen (ks. 
esim. Cooke 2004), erottavat erityisesti uusien toimijaryhmien liittämisen innovaatio- 
toimintaan (Bugge ym. 2018), digitaalisen teknologian hyödyntämisen (Schot & Geels 
2008) sekä innovaatioekosysteemien kansainväliset kytkökset (Harmaakorpi & Rin- 
kinen 2019), jotka korostuvat erityisesti innovaatioekosysteemeissä toimivien yliopis- 
tojen kytkeytyessä kansainvälisiin tietovirtoihin (ks. esim. Glarysse ym. 2014) sekä 
yritysten toimiessa yhä lisääntyvästi globalisoituvilla markkinoilla (ks. esim. Iansati 
& Levien 2005). Kaikki nämä tekijät lisäävät myös johtamisen kompleksisuutta. 
Johtamisen kompleksisuutta kuvaa myös se, että innovaatioekosysteemeissä rat- 
kaistavat haasteet motivoituvat oikeastaan kahdesta suunnasta: toisaalta niillä py- 
ritään vastaamaan suuriin yhteiskunnallisiin haasteisiin ja samalla ratkaisemaan 
ihmisten ja organisaatioiden käytännön arjen ongelmia. Tästä syystä temaattisesti 
laaja-alaisetinnovaatioekosysteemit voivatkin olla luonteeltaan varsin löyhärakentei- 
sia, sillä ne sitovat yhteen hyvin erilaisia tarpeita ja toimijoita. Sosiaali- ja terveysalan 
innovaatioekosysteemi on tyypillinen esimerkki tällaisesta tapauksesta: alan sisällä 
on hyvin erilaisia toimintoja ja uudistamistarpeita, vaikka koko sosiaali- ja terveysala 
sinällään pyrkii yhteiseen isoon tavoitteiseen eli ihmisten terveyden ja hyvinvoinnin 
parantamiseen. Tämä asetelma kuvaa oikeastaan transformatiivisiin innovaatioe- 
kosysteemeihin (Könnölä ym. 2018) kytkeytyvän paradoksin: innovaatioekosystee- 
mien tulisi pystyä yhtäaikaisesti vastaamaan suuriin yhteiskunnallisiin haasteisiin 
keskittyen kokonaisuuteen sekä samaan aikaan vastaamaan pienempiin esimerkiksi 
yksittäisiä palvelutarpeita koskeviin ongelmiin keskittyen näin kokonaisuuden osiin. 
Akateeminen kirjallisuus ei tarjoa paljoakaan apua tämän paradoksin selvittämisek- 
si (ks. Bugge ym. 2018; Scordato ym. 2022). Sen sijaan kirjallisuus on pääsääntöisesti 
keskittynyt tarkastelemaan innovaatioekosysteemeihin kytkeytyviä ominaisuuksia. 
Tässä artikkelissa on tarkasteltu innovaatioekosysteemien johtamista. Voidaan 
tunnistaa kolme innovaatioekosysteemin toiminnan tasoa (jotka kukin toteuttavat 
omalla tavallaan innovaatioekosysteemin ominaispiirteitä), jotka tarjoavat käytän- 
nön tarttumapintaa innovaatioekosysteemien johtamiseen: 1) vuorovaikutustasolla 
korostetaan asiakkaan ja markkinoiden roolia ja kytketään uusia ryhmiä ja toimijoita 
innovaatio- ja kehittämistoimintaan, 2) kehittämistasolla testataan ja kehitetään val- 
litsevaa järjestelmää ja organisoidaan innovaatio- ja kehittämistoimintaa uudella ta- 
valla ja 3) ennakointitasolla tunnistetaan suuria yhteiskunnallisia haasteita ja suun- 
nataan resursseja näiden ratkaisemiseen. Eli nämä kolme tasoa pyrkivät punomaan 
yhteen suuria yhteiskunnallisia haasteita ja käytännön arjesta kumpuavia ongelmia 
sekä kiinnittämään innovaatiotoimintaan uusia toimijoita määrittelemään eri tasoi- 

sia haasteita sekä ratkaisemaan näitä tieteenala-, toimiala- ja sektorirajat ylittäen. 
Tulkinta auttaa tunnistamaan niitä toimintoja ja prosesseja, joita ylipäätään voi joh- 
taa. 

Kuvattuja kolmea tasoa ei kuitenkaan tulisi johtaa toisistaan erillisinä lineaarisina 
prosesseina, vaan innovaatioekosysteemi tulisi ennen kaikkea nähdä systeemisenä 
kokonaisuutena, jossa toimijat ja näiden ympäristö ovat jatkuvassa vuorovaikutuk- 
sessa. Johtamisen kannalta tämä tarkoittaa näin ollen paitsi eri tasojen johtamista, 
myös tasojen yhteen sovittamisen johtamista. Johtamisen näkökulmasta tämä tar- 
koittaa hajautettua ja yhdistävää johtajuutta, jossa yhdistyvät toisaalta ylhäältä-alas 
(top-down) ja alhaalta-ylös (bottom-up) suuntautuvat lähestymistavat sekä vertais- 
johtaminen innovaatioekosysteemin toimijoiden välillä (peer to peer) (Harmaakorpi 
& Rinkinen 2019). Johtajuus ja johtaminen ei innovaatioekosysteemissä identifioidu- 
kaan yksittäisiin henkilöihin, organisaatioihin tai instituutioihin, vaan johtajuus in- 
novaatioekosysteemissä korostaa ekosysteemin toimijoiden moninaisia, muuttuvia 
rooleja (ks. esim. Dedehayir ym. 2018). 

Katsauksena näihin rotatoiviin rooleihin voimme lyhyesti todeta, että julkisen 
sektorin osalta johtajuus voi näin ollen tarkoittaa mahdollistamista ja erilaisten po- 
litiikkainstrumenttien yhdistelyä (Borräs & Edguist 2013) tai aktiivisempaa toimi- 
juutta osana alueellisia innovaatioekosysteemejä (Candeias & Sarkar 2022). Toisaalta 
yliopistojen näkökulmasta korostuvat kolmannen tehtävän edistäminen ja aktiivinen 
vuorovaikutus osana yhteiskuntaa (Thomas & Pugh 2020). Yritysten näkökulmasta 
tämä tarkoittaa avoimen innovaation periaatteiden hyödyntämistä ja arvonluontia 
yhteistyössä alueellisten toimijoiden kanssa (vrt. Moore 1996). Kansalaisyhteiskun- 
nan ja asiakkaiden näkökulmasta voidaan tarkastella yhtä lailla muutosta siinä, miten 
kulutamme ja millaisia valintoja teemme (ks. esim. Geels 2021). Johtaminen innovaa- 
tioekosysteemissä näyttäytyy näin muutoksen yhteensovittamisena eritaustaisten 
toimijoiden, toiminnan tasojen ja johtamisen ulottuvuuksien välillä. Johtaminen in- 
novaatioekosysteemeissä on luonteeltaan jatkuvaa sopeutumista ja sopeuttamista. 
Geels (2011) kuvaa muutoksen edellyttävän eritaustaisilta toimijoita kolmen ulottu- 
vuuden sopeuttamista: käyttäytyminen, kyvykkyydet ja resurssit sekä kulttuuri. 

Johtajuus ei innovaatioekosysteemeissä tavallisesti identifioidukaan yksittäisiin 
johtajiin, vaan johtaminen tapahtuu innovaatioekosysteemin toimijoiden ollessa 
vuorovaikutuksessa keskenään (peer-to-peer-johtaminen). Johtamisen rooliksi voi- 
daan näin ollen tunnistaa vuorovaikutuksen tukeminen ja fasilitointi, jossa toimijoi- 
den osaaminen, kyvykkyydet ja resurssit sekoittuvat keskenään osana innovaatio- ja 
yhteiskehittämisprosesseja: ollessaan vuorovaikutuksessa toistensa ja ympäröivän 
yhteiskunnan kanssa ekosysteemin toimijat jakavat ja kerryttävät osaamistaan yh- 
teistyössä ekosysteemin muiden komponenttien kanssa (Adner 2006). Tämä korostaa 
innovaatioekosysteemien toimijoiden autonomiaa ja ekosysteemin jatkuvasti kehit- 
tyvää, dynaamista luonnetta. Innovaatioekosysteemissä muita toimijoita ei nähdä 
kilpailijoina tai itsenäisinä, omasta toiminnasta erillisinä ja riippumattomina orga- 
nisaatioina, vaan aktiivisina toimintakontekstinsa ja alueen kehittämisyhteisön jä- 

seninä, joilla on mahdollisuus verkostoissa toimimisen kautta vahvistaa paitsi omaa 
osuuttaan, myös koko alueellista toimintaa. 

Innovaatioekosysteemin johtamisen ydin rakentuu siis vuorovaikutuksen ja toi- 
minnan ohjaamiseen, jonka perustana ovat erilaiset sekä pysyvät että tapauskoh- 
taisesti rakentuvat yhteistyö-, kumppanuus- ja verkostosuhteet eri yhteistyötahojen 
kanssa. Johtamisen roolina on näin toimia katalyyttinä, muutokseen kannustavana, 
inspiroivana ja ohjaavana tahona. Innovaatioekosysteemin yhteiskehittämisproses- 
seilla on keskeinen rooli, sillä toimintaa määrittävät itsenäiset mutta toisistaan riip- 
puvaiset toimijat ilman selkeitä ohjaussuhteita: tämä korostaa toimintaa ohjaavia 
mekanismeja. Innovaatioekosysteemin tulkitseminen erilaisten vuorovaikutusta oh- 
jaavien toiminnan tasojen kautta tarjoaa kaivattua konkreettista näkökulmaa inno- 
vaatioekosysteemin johtamiseen (ks. esim. Haddad ym. 2022). 

Innovaatioekosysteemien johtaminen on erityisesti implementoinnin eli jalkaut- 
tamisen tukemista johtamisen keinoin. Toistaiseksi tutkimus ei ole kuitenkaan tar- 
jonnut tähän merkittävästi tukea, sillä kirjallisuus on keskittynyt lähinnä innovaa- 
tioekosysteemien ominaispiirteiden määrittämiseen, eikä empiiristä tutkimusta 
alueellisten innovaatioekosysteemien toiminnasta käytännössä ole vielä laajasti saa- 
tavilla. Tämän tutkimuksen empiirisen aineiston löydökset ovat linjassa tutkimuskir- 
jallisuuden tunnistamien innovaatioekosysteemien jalkauttamisen haasteiden kans- 
sa. Nämä haasteet liittyvät innovaatioekosysteemien toimijoiden välisten yhteisten 
tavoitteiden kirkastamiseen (innovaatioekosysteemin suunta); innovaatioekosystee- 
min vuorovaikutuksen fasilitointiin (uusien sidosryhmien kiinnittäminen innovaa- 
tiotoimintaan) sekä johtamiseen innovaatioekosysteemin toiminnan tasoilla (tasojen 
sisäinen ja välinen koordinointi) (ks. myös Haddad ym. 2022; Könnölä ym. 2018). 


Yhteisten tavoitteiden kirkastaminen 

Jotta innovaatioekosysteemi voi toimia tehokkaasti, se tarvitsee yhteisiä tavoitteita, 
joihin kaikkien osapuolten tulee olla sitoutuneita. Monitoimijaista yhteistyötä tarvi- 
taan määrittämään yhteisiä tavoitteita sekä työtä, joka tavoitteiden saavuttamiseksi 
tulee käytännössä tehdä. Innovaatioekosysteemistä saatavat hyödyt eivät ole samoja 
kaikille osapuolille. Tärkeintä onkin löytää ja tehdä näkyväksi ne seikat, joiden perus- 
teella eri toimijat haluavat olla mukana ja jotka sitouttavat toimijan kehittämiseen. 
Isot yhteiset haasteet on kyettävä purkamaan riittävän konkreettisiksi tavoitteik- 
si siten, että ne motivoivat toimintaa toiminnan eri tasoilla. Johtamisen keskeisenä 
tehtävänä on yhteisen tehtävän määrittely ja innovaatioekosysteemin tarkoituksen 
ilmentäminen. Tätä työtä on tehtävä innovaatioekosysteemin eri toiminnan tasojen 
yhteistyönä, jotta tavoitteista tulee aidosti yhteisesti jaettuja. 

Tärkeää onkin siis poluttaa yhteiskunnalliset haasteet, käytännön ongelmat ja 
konkreettiset tavoitteet osaksi alueella tehtävää työtä ja tunnistaa erilliset mutta sa- 
mansuuntaiset kokonaisuudet kuten projektit ja kehittämisohjelmat sekä tukea näi- 
den välistä yhteistyötä ja vuoropuhelua. Samalla voidaan ratkoa myös alueellisella 
tasolla usein tunnistettavaa haastetta siinä, että toisiaan lähellä olevat toimijat ja pro- 

jektit eivät välttämättä ole toisistaan tietoisia eikä yhteistä yhteyttä samansuuntaisten 
haasteiden ratkaisemiseen tunnisteta. Tämä asemointi voisi tuoda kehittämistyölle 
jatkuvuutta ja vahvistaa sen systeemistä otetta. 

Verkostoissa, hierarkkisten valta-asetelmien puuttuessa, toimijoilta vaaditaan yh- 
teistyökykyä ja yhteisiä toimintamalleja. Johdon tulee saada aikaan sopimus yhteisistä 
tavoitteista ja ohjata eri osapuolet toimimaan tavoitteiden mukaisesti. Tässä keskeis- 
tä on vuorovaikutuksen kehittäminen, päätöksenteon läpinäkyvyys ja luottamuksen 
kehittäminen, jotta voidaan luoda edellytyksiä innovaatioekosysteemin jäsenten 
osallistumiseen. Keskinäisriippuvuus onkin keskeinen osa ekosysteemin systeemis- 
tä luonnetta: mikään toimija innovaatioekosysteemissä ei voi yksin saavuttaa niitä 
hyötyjä, joita toimijat yhdessä toimiessaan voivat saavuttaa. Ja toisin päin tarkastel- 
tuna: toimijat hyötyvät vain, jos kaikki innovaatioekosysteemin toimijat tuovat oman 
panoksensa. Sektorit ylittävä yhteistyö tuo innovaatiotoimintaan uusia näkökulmia. 
Jotta yhteiskehittäminen voisi aidosti toimia, tulee aktiivisesti pyrkiä hyödyntämään 
eri osapuolten osaamista ja muita resursseja. 


Innovaatioekosysteemin vuorovaikutuksen fasilitointi 

Jotta toimintaympäristön ja -kontekstin huomioiva hedelmällinen yhteistyö ja in- 
novaatiotoiminta voisivat onnistua, innovaatioekosysteemin tulee mahdollistaa se 
rakenteillaan ja prosesseillaan. Olennaista rakenteiden ja prosessien osalta on johta- 
juus ja luottamuksen ilmapiiri. Tavoitteena on tukea eritaustaisten toimijoiden välistä 
vuorovaikutusta. Tärkeää olisikin kommunikoida, millaisia hyötyjä toimintaan osal- 
listuvat toimijat saavat sekä mitä tätä vastaan pitää investoida. Toimijoiden tulisi itse 
aktiivisesti hakea hyötyjä ja mahdollisuuksia, eikä näin ollen odottaa byrokraattista 
ohjausta, sillä innovaatioekosysteemin toiminta perustuu avoimuudelle. Tärkeässä 
roolissa on innovaatioprosessien fasilitointi, jotta ideoita ja osaamisia saataisiin yh- 
distettyä mahdollisimman tehokkaasti. Prosessi on siis tärkeä, jotta päätökset voi- 
daan muodostaa yhteisiksi erilaisista näkemyksistä huolimatta. Kyky rakentaa siltoja 
eri näkemysten ja organisaatioiden välille kertoo johtamisen poikkeuksellisuudesta 
ja ennustaa hyvää toiminnalle. Yhteiskehittäminen kasvattaa myös toimijaorgani- 
saation oman toiminnan tehokkuutta, koska se mahdollistaa laajemman toimijajou- 
kon kyvykkyyden hyödyntämisen. Jotta tämän voimavaran käyttö olisi mahdollista, 
organisaation tulee saada ihmiset sitoutumaan. Ilman sitoutumista tätä tehokkuutta 
ei saavuteta. 

Innovaatioekosysteemi on osiensa summa, eikä ekosysteemiä voi näin ollen omis- 
taa. Verkostoissa johtajuus saattaa vaihtua toiselle henkilölle tai taholle. Keskeistä 
onkin ymmärtää, että myös yhteiskehittäminen ilmenee ja rakentuu ryhmässä. Vah- 
vaa innovaatioekosysteemiä ei voi rakentaa vain ylhäältä-alas, eikä alhaalta-ylös, 
vaan sitä tulee tehdä ekosysteemin eri osissa. Innovaatioekosysteemin rakenne te- 
kee päätöksentekijäjoukosta laajemman, mikä muuttaa myös perinteistä työnjakoa. 
Johtamisessa edellytetään siis ymmärrystä kollektiivin mahdollisuuksista ja keinoja 
toimia yhteistyössä ja vuorovaikutuksessa kollektiivin kanssa. Kyse on myös kaikkien 

toimijoiden keskinäisestä arvostuksesta ja luottamuksesta. Useiden organisaatioiden 
toimiessa yhdessä myös lukuisat johtajat sovittavat toimintonsa yhteen, ilman että 
heillä on formaalia määräysvaltaa toisiinsa. Tällaisissa laajoissa verkostoissa johta- 
misprosessi on aina erilainen. 

Innovaatioekosysteemin toimintaa tulee tukea siten, että avoin verkosto houkut- 
taa alan toimijat jakamaan osaamistaan ja resurssejaan niin, että kollektiivisen kapa- 
siteetin avulla saadaan ratkottua yhteisiä haasteita vaikuttavasti. 


Johtaminen innovaatioekosysteemin toiminnan tasoilla 

Innovaatioekosysteemin ymmärtäminen systeemisenä ja jatkuvasti kehittyvänä ko- 
konaisuutena, joka rakentuu erilaisista tasoista ja pitää sisällään murroksessa olevia 
organisaatioita, auttaa ymmärtämään myös innovaatioekosysteemin johtamista. In- 
novaatioekosysteemin johtamisen kannalta on tärkeää paitsi tunnistaa, millaista joh- 
taminen on kullakin johtamisen tasolla, myös millaista johtaminen on tasojen välillä. 
Johtamisen ymmärtäminen tasojen sisäisenä ja tasojen välisenä toimintana korostaa 
johtamisen koordinoivaa luonnetta. 

Kunkin toimintatason tärkeimpänä piirteenä on korostaa keskeisten toimijoiden 
vuorovaikutusta toimintaympäristön kanssa. Tämä yhteinen piirre yhdistää kaik- 
ki toimintatasot toimimaan linjassa innovaatioekosysteemin tavoitteen ja suunnan 
kanssa. Samalla ne vetävät mukaan tarvittavat sidosryhmät innovaatiotoiminnan 
piiriin. On keskeistä ymmärtää innovaatioekosysteemin toimintojen sijoittuminen 
osaksi sen laajempaa kontekstia ja tavoitetta. Tämä tarkoittaa kykyä vastata siihen, 
millaiseen yhteiskunnalliseen haasteeseen innovaatioekosysteemi pyrkii vastaa- 
maan - mikä on sen olemassaolon syy. Lisäksi on olennaisen tärkeää hahmottaa in- 
novaatioekosysteemin missio eli millaista vaikutusta ja vaikuttavuutta se tavoittelee. 
Tämä kaikki edellyttää oikeanlaista osaamista ja yhteistyötä, jotta innovaatioekosys- 
teemi pystyy vastaamaan edellä mainittuihin haasteisiin, saavuttamaan yhteisen ar- 
vonluonnin tavoitteet sekä toimimaan tehokkaasti keskinäisriippuvuuden puitteissa. 

Johtamisen fokus kuitenkin vaihtelee eri tasojen välillä. Toisaalta innovaatioeko- 
systeemin käynnissä pitävänä voimana toimivat erilaiset toimijat, joita ekosysteemin 
on olennaista houkutella mukaan toimintaansa. Innovaatioekosysteemin toimijat 
rakentavat sisäistä luottamustaan erilaisten toimintaa käynnissä pitävien prosessien 
välityksellä. Innovaatioekosysteemi vaatii kuitenkin myös suuremman, yhteiskun- 
nallisista tavoitteista motivoituvan mission ja tavoitteen. Käytännössä näitä määri- 
tetään tekemällä aktiivista tulevaisuus- ja muutospohdintaa. Tämän työn on tärkeää 
toisaalta johtaa innovaatioekosysteemiä eteenpäin, mutta toisaalta myös kiinnittyä 
laajempiin alueellisiin, kansallisiin ja kansainvälisiin viitekehyksiin (esim. maakun- 
taohjelma, kansalliset kehittämisohjelmat, EU-politiikka jne.) Olennaista on se, että 
innovaatioekosysteemi ei keskity vain luomaan osallistujilleen tuotekehitys- ja liike- 
toimintaprojekteja, vaan tekemisellä on suurempikin tavoite. Joka tapauksessa myös 
erilaisten projektien toteuttaminen on tärkeää ja luo lisäarvoa, sillä ne luovat kehyksiä 
konkreettiselle yhteistoiminnalle, keskinäisen luottamuksen vahvistamiselle ja osal- 

listujien osaamisen arvostamiselle. Käytännössä siis johtamista tarvitaan kaikilla ta- 
soilla ja niiden välillä. 

Johtamisen tasojen hahmottaminen auttaa ymmärtämään niitä toimintamalleja, 
mekanismeja ja foorumeita, joita innovaatioekosysteemin johtaminen tarvitsee. Tär- 
keää on, että nämä erilaiset toimintamallit, mekanismit ja foorumit tarjoavat toimi- 
joille mahdollisuuden keskustella laaja-alaisesti ihmisten terveyteen ja hyvinvointiin 
liittyvistä kysymyksistä sekä määritellä tarkemmin arjen ongelmia ja niiden ratkaisu- 
ja. Haasteena ei kuitenkaan näytäkään olevan suurten yhteiskunnallisten haasteiden 
tai edes käytännön arjen ongelmien tunnistaminen, vaan pullonkaulat, jotka kum- 
puavat moniorganisatorisen yhteistyön puutteista ja heikkouksista. Kannustamme- 
kin tulevia tutkimuksia keskittymään entistä enemmän innovaatioekosysteemien 
johtamiseen sosioteknisten siirtymien ja muutosjohtamisen näkökulmasta, ottaen 
huomioon innovaatioekosysteemien monimuotoisuuden. 

Innovaatioekosysteemin johtamisen ydin rakentuu siis vuorovaikutuksen ja toi- 
minnan ohjaamiseen, jonka perustana ovat erilaiset sekä pysyvät että tapauskoh- 
taisesti rakentuvat yhteistyö-, kumppanuus- ja verkostosuhteet eri yhteistyötahojen 
kanssa. Johtamisen roolina on näin toimia katalyyttinä, muutokseen kannustavana, 
inspiroivana ja ohjaavana tahona. Innovaatioekosysteemin yhteiskehittämisproses- 
seilla on keskeinen rooli, sillä toimintaa määrittävät itsenäiset mutta toisistaan riip- 
puvaiset toimijat ilman selkeitä ohjaussuhteita: tämä korostaa toimintaa ohjaavia 
mekanismeja. Innovaatioekosysteemin tulkitseminen erilaisten vuorovaikutusta oh- 
jaavien toiminnan tasojen kautta tarjoaa kaivattua konkreettista näkökulmaa inno- 
vaatioekosysteemin johtamiseen (ks. esim. Haddad ym. 2022). 

Sosiaali- ja terveysalan innovaatioekosysteemi 
hybridihallinnan järjestelmänä - 
institutionaalisten logiikkojen näkökulma 


Marco Roth & Jarmo Vakkuri 


Johdanto ja tutkimusasetelma 


Yhteiskunnan monimutkaistuvat ilkeät ongelmat eivät useinkaan pelkisty kysymyk- 
senasetteluiksi, jotka yksittäiset organisaatiot kykenevät yksin omilla toimenpiteil- 
lään ratkaisemaan. Ongelmanratkaisu edellyttää organisaatiorajat ylittäviä toimin- 
nallisia rakenteita ja laajempaa ekosysteemiä (vrt. Autio & Thomas 2021; ks. myös 
Nordling ym. tämän julkaisun luvussa ”Innovaatioekosysteemit sosiaali- ja terve- 
ysalan kehittämisessä”), jossa on erilaisista institutionaalisista taustoista tulevia toi- 
mijoita ja jonka keskeinen etu on kyky hyödyntää moninaisia resursseja ja yhdistää 
toimijoiden joskus ristiinkin meneviä tavoitteita ja keinoja (mm. Weaver 1948; Vak- 
kuri & Johanson 2020a; Vakkuri & Johanson 2018). Tällaiselle moninäkökulmaiselle 
ongelmanratkaisulle on erityinen tarve yhteiskunnan muutoksessa. Samanaikaises- 
ti kun yhteiskuntien tieteellis-teknologiset mahdollisuudet ratkaista yhä ilkeämpiä 
ongelmia ovat räjähdysmäisesti kehittyneet ja parantuneet, institutionaalisten toi- 
mintamallien kyky toimia näiden mahdollisuuksien mukaisesti tai niitä tukevasti on 
edelleen hyvinkin rajallinen. 

Ongelma koskee niin tämän artikkelin kohteena olevaa sosiaali- ja terveysalan 
innovaatioekosysteemiä kuin vaikkapa ilmastonmuutoksen hallintaa, kaupungistu- 

miskehityksen moninaisten vaikutusten haltuunottoa tai yhteiskunnan sosiaalisen 
eriarvoistumisen vähentämistä. Autio (2022) määrittelee innovaatioekosysteemin 
toisistaan riippuvaisten - vaikkakin hierarkkisesti riippumattomien - heterogeenis- 
ten osallistujien yhteisöksi, jotka yhdessä luovat yhtenäisen, ekosysteemitason tuo- 
toksen määritellylle käyttäjäryhmälle. Innovaatioekosysteemin tavoite ei näin ollen 
ole vain summata yksittäisten toimijoiden rationaalisuuksia yhteen, vaan tarkastella 
laajemmin yhteistoiminnan synnyttämää arvoa, yhteiskunnallista vaikutusta ja toi- 
mijoiden keskinäisiä vuorovaikutussuhteita. Tässä oleellista voi olla verkoston vai- 
kutus toiminnan siiloutumisen ja osaoptimoinnin vähentämisessä, ja siinä toimijan 
rooli voi vaihdella palveluprosessin keskeisen toimijan roolista pienten marginaa- 
listen, mutta ekosysteemille tärkeiden erityistehtävien toteuttamiseen. Perustellusti 
ekosysteemin kokonaisuuden oletetaan olevan enemmän kuin osiensa summan (vrt. 
esim. Laihonen & Kokko 2020; Vakkuri & Johanson 2020a; Vakkuri ym. 2021). 

Organisaatiorajat ylittävän toimintamallin tarve ei ole koskaan näyttäytynyt vain 
sektoreiden sisällä, vaan myös niiden välillä. Julkista ja yksityistä sektoria sekä kan- 
salaisyhteiskunnan toimintaa on opittu tarkastelemaan toisistaan erillisinä sekto- 
reina, joiden välisiä ristikkäisiä vaikutuksia on toki analysoitu monipuolisesti, mut- 
ta niiden muodostamaa hallinnan kokonaisuutta ei ole jäsennetty vielä kovinkaan 
pitkälle (Kooiman 2003; Williamson 1999). Edelleen on olemassa monellakin tavalla 
puutteellinen ymmärrys siitä, millaisia perinteiset sektorirajat ylittäviä instituutioita 
ja toiminta- ja arviointimalleja esimerkiksi kansalaisten hyvinvoinnin edistäminen 
tai ilmastonmuutoksen hallinta todellisuudessa edellyttävät. Tätä ovat vahvistaneet 
monetkin tekijät, ei vähiten eri tieteenalojen tutkimuksen organisoituminen, joissa 
ilmiölähtöiset tieteenalojen rajat ylittävät tutkimuksen tavat ovat jääneet vähäisem- 
mälle huomiolle (Vakkuri ym. 2021). On ehkä totuttu olettamaan, että olisi olemassa 
suhteellisen puhtaat julkisen tai yksityisen sektorin toiminnan lajityypit, joita moni- 
mutkaisten ongelmien hallinnassa olisi perusteltua tavoitella, mutta joiden yhdistel- 
miä ja sekoituksia tulisi pyrkiä viimeiseen asti vastaavasti välttämään (Jacobs 1992; 
Menard 2004). Yhteiskunnan tehtävien hallinta on näin ajatellen perustunut vain 
rajalliseen näkemykseen yhteiskunnan resurssien monipuolisesta hyödyntämises- 
tä. Samalla alueen tutkimus on osittain unohtanut, miten tärkeää on jäsentää tapoja, 
joilla erilaiset toimijat, omistajapohjat, rahoitusmuodot ja institutionaaliset logiikat 
joissakin yhteyksissä edistävät ilkeiden ongelmien ratkaisua ja tärkeiden yhteiskun- 
nallisten tavoitteiden saavuttamista, ja miten ne vastaavasti toisissa yhteyksissä luo- 
vat uudenlaisia hallinnan, johtamisen ja tilivelvollisuuden ongelmia (Vakkuri & Jo- 
hanson 2020a). 

Tämän tutkimuksen yleisenä tarkoituksena on ymmärtää sosiaali- ja terveysalan 
innovaatioekosysteemiä hybridihallinnan näkökulmasta. Innovaatioekosysteemis- 
sä sekoittuvat julkisen, yksityisen ja kansalaisyhteiskunnan lähtökohdat ja intressit 
ja jossa hybriditeetti voi liittyä toiminnan omistuspohjaan, kilpaileviin, joskus vas- 
takkaisiinkin institutionaalisiin logiikoihin, moninaisiin rahoitusmuotoihin sekä 
sosiaalisen ja institutionaalisen kontrollin yhdistelmiin. Tässä tutkimuksessa keski- 

tymme tarkastelemaan innovaatioekosysteemiä erityisesti institutionaalisten logiik- 
kojen sekoittumisena eli hybridisyytenä. Institutionaalisten logiikkojen käsite liittyy 
institutionaaliseen teoriaan, joka tutkii miten organisaatiot ja yksilöt sopeutuvat ja 
muodostavat sosiaalisia rakenteita, normeja ja rutiineja yhteiskunnassa. Instituti- 
onaaliset logiikat ovat erityisiä uskomusjärjestelmiä ja käytäntöjä, jotka ohjaavat ja 
legitimoivat toimijoiden toimintaa tietyssä institutionaalisessa ympäristössä (Thorn- 
ton, Ocasio ja Lounsbury, 2012; Friedland ja Arjaliés, 2021) 
Pyrimme löytämään vastaukset seuraaviin tutkimuskysymyksiin: 


1. Millaisia institutionaalisia logiikoita sosiaali- ja terveysalan innovaatioeko- 
systeemissä ilmenee? 

2. Mitenristiriitaisia tai samansuuntaisia sosiaali- ja terveysalan innovaatioe- 
kosysteemin institutionaaliset logiikat ovat? 


Tällaisessa monen toimijan ekosysteemissä, joka sisältää julkista, yritysmuotoista 
ja kolmannen sektorin toimintaa, on siis resurssien yhteisen jalostamisen ja erilaisten 
kyvykkyyksien tuomien hyötyjen lisäksi myös mahdollisesti koko joukko ongelmia. 
Fkosysteemin toimijoilla voi olla erilaisia institutionaalisia logiikkoja, jotka ohjaavat 
heidän ajatteluaan ja toimintaansa. Ne määrittävät merkityksiä erilaiselle toiminnal- 
le ja tuottavat niitä perusperiaatteita, jotka tarjoavat suuntaviivat sekä ohjaavat, moti- 
voivat ja legitimoivat toimijoiden käyttäytymistä (Haveman & Gualtieri 2017). Tällöin 
myös ristiriidat ovat usein väistämättömiä. Tällaisten erilaisten hybridisyyden piir- 
teiden kesyttämisessä tarvitaan hybridihallintaa (Vakkuri & Johanson 2018). 

Tutkimuksessa empiiristä aineistoa ja tutkimuskirjallisuutta tarkastellaan kahden 
keskeisen institutionaalisen logiikan näkökulman kautta: eri toimijoiden erilaisten 
logiikkojen materiaalisina ilmenemismuotoina sekä toimijoiden kognition tasolla 
muodostettujen erilaisten logiikkojen sosiaalisesti konstruoituna yhteenliittymänä. 

Artikkeli etenee seuraavasti. Seuraavassa osiossa esitellään luvun käsitteellinen 
viitekehys, jossa tarkastellaan hybridihallinnan ajattelumallien yleisiä piirteitä sekä 
tarkennetaan institutionaalisten logiikoiden teoriakehyksen roolia hybridihallinnan 
järjestelmissä. Tämän jälkeen tarkastellaan innovaatioekosysteemiä hybridihallin- 
nan järjestelmänä institutionaalisten logiikkojen näkökulmasta. Lopuksi kootaan 
yhteen innovaatioekosysteemin hybridihallinnan tekijät yhtenäiseksi esitykseksi ins- 
titutionaalisten logiikkojen näkökulmasta ja esitämme kokonaisuutta koskevat pää- 
telmät ja tutkimuksen esille nostamat jatkotutkimusaiheet. 

Institutionaaliset logiikat hybridihallinnassa 


Hybridisyys viittaa kahden tai useamman asian sekoittumiseen. Tämä voi tarkoittaa 
hyvinkin erilaisia asioita. Sillä voidaan viitata suvullisessa seuraamisessa esiinty- 
vään risteytymiseen, mitä kuvaa esimerkiksi sekasikiö hybridin yhtenä suomenkie- 
lisenä vastineena. Arkikielessä on totuttu puhumaan hybridiautoista, joissa hybridi- 
syys liittyy autojen voimanlähteiden sekoittumiseen. Sodan modernisoituminen on 
tuottanut ajatuksen hybridisodankäynnistä, jossa perinteisten asevoimien käyttöön 
yhdistyy muunlaisia taistelun muotoja, kuten kyberrikollisuus tai psykologisen ja so- 
siaalisen sodankäynnin variaatiot. Näissä itse hybridisyyden ajatus merkitsee hyvin 
erilaisia asioita täsmällisissä käyttöyhteyksissään (Stross 1999). Kulttuurisessa ja so- 
siaalisessa ympäristössä hybridisyys sisältää myös hankaluuksia. Jane Jacobs (1992) 
on pohtinut poliittisen järjestelmän ja markkinoiden välistä suhdetta. Sekä julkisessa 
hallinnossa että markkinoissa on omat hyvät ja huonot puolensa, mutta hänen mu- 
kaansa niiden sekoittaminen voi tuottaa arvaamattomasti toimivia hirviöitä, koska 
julkisen ja yksityisen sekoittaminen tekee politiikasta tavoitteellisesti onttoa ja liike- 
toiminnasta tehotonta. Jacobsin (1992) tulkinta painottaa julkisen ja yksityisen sekoit- 
tumisen dysfunktionaalisia vaikutuksia. Tämä on vastapainona sille, miten julkisyk- 
sityisen toiminnan innovatiiviset muodot voivat parhaimmillaan yhdistää muuten 
käyttämättä jääviä resursseja tärkeiden yhteiskunnallisten ongelmien hallinnassa 
(Mazzucato 2021). 

Hybridihallinnan piirteitä voidaan ymmärtää organisaatioiden, institutionaa- 
listen järjestelmien ja ekosysteemien viitekehyksessä monella tavalla. Seuraavassa 
tarkastellaan hybridihallinnan keskeisiä piirteitä aiemman tutkimuksen pohjalta 
(Skelcher & Smith 2015; Johanson & Vakkuri 2017). 

1. Julkisyksityinen omistajuus. Omistajuuteen perustuvaa hybridihallintaa voidaan 
tunnistaa seuraamalla esimerkiksi valtionyhtiöiden tai kuntien yhtiöiden toimintaa. 
Myös tarkastelemalla energian toimitus- ja jakeluketjujen organisoinnin muotoja 
maailmanlaajuisesti voidaan havaita, että nämä yhteiskunnille elintärkeät talou- 
delliset toiminnot järjestetään usein julkisomisteisiksi yhtiöiksi, joiden tavoitteena 
on toteuttaa kansakuntien poliittisia tavoitteita liiketaloudellisten toimintamallien 
avulla. Hyvinä esimerkkeinä toimivat vaikkapa Kiinan ja Venäjän vaikutusvaltaiset 
valtionyhtiöt. Kansainvälisten järjestöjen käsikirjat (World Bank 2014; OECD 2015) 
korostavat usein poliittisten prosessien ja yritystoimintojen yhdistämisen mahdolli- 
sia epäkohtia, vaikkakin valtionyhtiöiden toimintamuodot ovat hyvinkin erilaisia eri 
puolella maailmaa. 

2. Päämäärien yhteensopimattomuus ja kilpailevat institutionaaliset logiikat. Ins- 
titutionaalisiin logiikkoihin pohjautuvaa hybridihallintaa voidaan tunnistaa tarkas- 
telemalla esimerkiksi terveyspalveluyrityksiä, jotka toimivat liiketaloudellisen kan- 
nattavuuden periaatteella ja pyrkivät edistämään osakkeenomistajiensa taloudellista 
arvoa. Samalla ne voivat tosiasiallisesti tuottaa julkisia terveyspalveluja, kun kunta 
tai kaupunki on ulkoistanut palvelutuotannon yritykselle. Hybridihallinnan mielessä 

organisaation toiminta nojaa kahteen erilaiseen samanaikaisesti toimivaan toimin- 
talogiikkaan. Joskus nämä logiikat voivat viedä toimintaa kohti yhteistä päämäärää, 
joskus logiikat voivat olla toisilleen kilpailevia tai ristiriitaisia ja tuottaa näin uuden- 
laisia johtamisen, taloudellisen arvioinnin ja tilivelvollisuuden ongelmia (Johanson 
& Vakkuri 2019) 

3. Sekoittuneet rahoitusjärjestelyt julkisen ja yksityisen rajapinnassa. Iso-Britanni- 
assa pitkään käytössä olleet julkisen ja yksityisen sektorin yhteisrahoitukseen perus- 
tuvat toimintamuodot (ns. PPP-mallit) ovat yleistyneet muuallakin, myös Suomessa. 
Nämä alun perin erityisesti infrastruktuurihankkeissa käytetyt rahoitusmallit ovat 
laajentumassa muillekin yhteiskunnan tehtävien toteuttamisen osa-alueille, muun 
muassa terveydenhuoltoon ja hyvinvoinnin edistämiseen. Julkiseen ja yksityiseen 
yhteisrahoitukseen pohjautuvat myös esimerkiksi vaikuttavuusinvestoinnin mallit 
(ns. SIB-mallit, Social Impact Bonds), joissa uudenlaiset rahoitusyhdistelmien muo- 
dot kiinnitetään hankkeilla tavoiteltaviin yhteiskunnallisiin vaikutuksiin. Vaikka 
nämä hankkeet voivat olla muodollisesti julkisessa tai yksityisessä omistuksessa, ne 
kohtaavat erilaisia epäselvyyksiä, joissa julkisen politiikan ja yritystoiminnan logii- 
kat esiintyvät rinnakkain (Grossi ym. 2017). Tämä voi aiheuttaa yhteensovittamisen 
ja valvonnan ongelmia, mutta usein myös mahdollistaa sen, että yhteiskunnan toi- 
minnan kannalta merkittäviä hankkeita kyetään ylipäätään toteuttamaan. Modernit 
megaprojektit, kuten Beijing-Shanghai-luotijunayhteyden rakentaminen tai Airbus 
A380 -lentokoneen valmistaminen ovat hyviä esimerkkejä rahoitusresurssien yhdis- 
tämiseen pohjaavasta yhteistyöstä useiden julkisten ja yksityisten toimijoiden välillä. 

4. Sosiaalisten ja taloudellisten kontrollien yhdistelmät. Yhteensovittamisen ja val- 
vonnan tavat ovat entistä enemmän julkisen ja yksityisen sekamuotoja, joissa julki- 
nen valvoo yksityistä, mutta joissa myös yksityinen voi valvoa julkista. Ajatellaanpa 
vaikka suomalaista kuntien ja kaupunkien tilintarkastuksen järjestelmää, jossa kes- 
keinen osa demokraattisen päätöksentekoprosessin avoimuutta tuotetaan yksityis- 
ten tilintarkastusyhtiöiden palvelutoiminnan avulla (Vakkuri ym. 2006). Tarkemmin 
mietittyään monikin voi löytää esimerkkejä tilanteista, joissa erilaiset valvonnan ja 
kontrollin sekamuodot ovat toimineet jo pitkään. Näin esimerkiksi ammattiryhmien 
itsemääräämisoikeuden ja johtamisen välinen jännite tuottaa alati uusia ammatti- 
ryhmiä ja myös muokkaa olemassa olevien ammattiryhmien keskinäisiä suhteita 
(Pekkola ym. 2020). 


Institutionaalisten logiikkojen erilaiset näkökulmat innovaatioekosysteemiin 
Institutionaalisessa toiminnassa yksi merkittävä hybridihallinnan piirre on päämää- 
rien yhteensopimattomuus ja kilpailevat institutionaaliset logiikat, joihin seuraavas- 
sa tarkemmin syvennymme. 

Institutionaalisten logiikkojen käsite syntyi osana institutionaalista teoriaa. Laa- 
jempaan tutkimuskäyttöön se tuli Friedlandin ja Alfordin (1991) tutkimuksen myötä, 
jossa käsitettä kuvataan erilaisten instituutioiden tapana perustella käytännön toi- 
mintansa organisointia, sen sisältöä ja merkitystä. Tutkijat ehdottivat aluksi typologi- 


89 


Marco Roth & Jarmo Vakkuri 


aa, joka sisälsi viisi länsimaisten yhteiskuntien toimintaa kuvaavaa luokkaa ja niiden 
keskeisiä logiikoita: markkinalogiikka, valtiologiikka, demokratialogiikka, ydinper- 
helogiikka ja kristinuskon logiikka. 

Friedlandin (2017, 2018) määritelmä korostaa institutionaalisen logiikan materi- 
aalisia elementtejä ja suhteellisen pysyvää arvopohjaa, institutionaalista substans- 
sia, joka ilmenee materiaalisessa ympäristössä tapahtuvissa käytännön toiminnoissa 
siellä olevien toimijoiden kautta. Friedland ja Arjaliés (2021) kuvaavat selkeyttävästi, 
miten institutionaalinen logiikka ilmenee institutionaalisen toimijan (subjekti), insti- 
tutionaalisen kohteen (objekti) ja käytännön toiminnan (practice) kolminaisuuden ja 
hyvänä pidettävän välisessä vuoropuhelussa (ks kuva 1). 


Käytäntö 


Objekti Subjekti 


Hyvänä 
pidettävä 


Kuva 1. Institutionaalinen logiikka (Friedland & Arjeliés, 2021) 


Friedland ja Arjaliés (2021) määrittelevät institutionaaliset logiikat organisaatiot 
ylittäviksi toimintamalleiksi, joissa ihmiset suorittavat aineellisen elämänsä ajassa 
ja tilassa sekä symbolisiksi järjestelmiksi, joiden kautta he luokittelevat kyseisen toi- 
minnan ja antavat niille merkityksiä. Institutionaaliset logiikat näyttäytyvät arvos- 
tusten kielioppina. Samoin kuin on olemassa kielen järjestelmää kuvaava sääntöjen 
joukko, joka voidaan kerätä kielen säännönmukaisuuksien pohjalta, hybridihallin- 
nan järjestelmässä voidaan havaita säännönmukaisuuksia institutionaalisten toimi- 
joiden (esim. julkiset, yritys- ja järjestötoimijat), institutionaalisten objektien (esim. 
palvelutuotanto, lääkinnälliset laitteet, arviointi, instituutit), toimijoiden ja objektien 
muodostamien käytäntöjen ja hyvänä pidettävien (esim. markkina-arvo, tasa-arvo, 
oikeudenmukaisuus) asioiden välillä. 

Tämä voi näkyä sosiaali- ja terveydenhuollossa, kun käytäntöjä halutaan muut- 
taa institutionaalisia objekteja tai toimijoita muuttamalla. Esimerkiksi yrityksen, 
julkisen toimijan tai järjestötoimijan tuottaessa terveyspalveluja käytännöt eroavat. 
Samoin muuttamalla jotain institutionaalista objektia, esimerkiksi arviointijärjestel- 
mää, toimintoperusteisesta arvoperusteiseksi, muutetaan terveydenhuollon käytän- 

töjä. Kuten kieliopissa sanojen merkitykset riippuvat niiden normatiivisista, asiayhte- 
ydestä riippuvista käyttötarkoituksista, myös erilaisilla institutionaalisilla objekteilla 
tai toimijoilla on erilaisia merkityksiä sen mukaan, miten hyvänä pidettävät asiat hei- 
dän substanssissaan määrittyvät. Esimerkiksi julkisen palvelutuotannon merkitys on 
julkisen palvelulogiikan omaksuneille toimijoille erilainen kuin markkinalogiikan 
omaksuneille toimijoille. 

Thornton, Ocasio ja Lounsbury (2012) kritisoivat edellä kuvattua institutionaalisen 
logiikan näkökulmaa ja toivat yksilö- ja organisaatiotason tarkastelua institutionaali- 
sen logiikan tutkimuksiin sekä etäännyttivät käsitettä sen materiaalisista rakenteis- 
ta. He lisäsivät yhteisön, yritykset ja profession Friedlandin ja Alfordin (1991) edel- 
lä lueteltujen logiikkojen pääluokkiin sekä luopuivat demokratia-logiikasta. Heidän 
toimijuutta korostava näkökulmansa tekee käsitteestä dynaamisemman tarjoamalla 
toimijoille mahdollisuuksia sosiaalisesti rakentaa ja rekonstruoida logiikkaa heidän 
etujaan heijastavilla tavoilla. Vaikka olisikin sisäistänyt tietyn institutionaalisen lo- 
giikan, on toimija samalla ainakin osittain riippumaton siitä (vrt. Battilana ja Dorado 
2010; Greenwood ja Suddaby 2006). Pääpaino siirtyi kognitioon ja käyttäytymiseen, 
siihen miten ne muokkaavat toiminnan konteksteja (vrt Steele 2021) sekä hermeneut- 
tisempiin tutkimusasetelmiin subjektiivisten tai fenomenologisten merkitysten pal- 
jastamiseksi (Lounsbury ym. 2021). 

Kun Haveman ja Gualtieri (2017) selkeyttivät institutionaalisten logiikkojen kä- 
sitettä analysoidessaan Yhdysvalloissa ja Euroopassa vuosina 1990-2015 julkaistuja 
sosiologian ja hallintotieteen tutkimusartikkeleita, suurin osa tutkimuksista perustui 
tähän kognitiivisuutta painottavaan näkökulmaan. Tämä näkyy heidän kehittämäs- 
sään määritelmässä, jossa institutionaaliset logiikat ovat kulttuurielementtien (arvot, 
uskomukset ja normatiiviset odotukset) järjestelmiä, joiden avulla ihmiset, ryhmät 
ja organisaatiot ymmärtävät ja arvioivat jokapäiväistä toimintaansa ja organisoivat 
sitä ajassa ja tilassa. Institutionaalinen logiikka nähdään kognitiivisena sosiaalisesti 
rakentuneena skeemana, joka sisältää yhteisiä käsityksiä ja (esitietoisia, alitajuntaisia 
tai tietoisia) rationalisointeja. Logiikat eivät heidän mukaansa ole materiaalisissa ra- 
kenteissa, organisaatiorakenteissa, käytännöissä tai politiikoissa, eivätkä rituaaleissa 
tai rooleissa. Nämä materiaaliset ilmenemismuodot ovat pikemmin logiikkojen seu- 
rausta ja niiden kautta logiikkoja voidaan empiirisesti havaita ja tutkia. Institutionaa- 
liset logiikat rakennetaan yhteistyössä, ja niitä vahvistetaan ja ne säilytetään yksilöi- 
den, organisaatioiden ja instituutioiden vuorovaikutuksessa. 

Nämä kaksi keskeistä institutionaalisten logiikkojen näkökulmaa tarjoavat erilai- 
set silmälasit tarkastella tämän tutkimuksen kohteena olevaa innovaatioekosystee- 
miä. Onko innovaatioekosysteemi logiikkatarkastelussa olemassa fyysisissä raken- 
teissa - institutionaalisissa objekteissa - vai ainoastaan sosiaalisena konstruktiona 
ihmisten mielissä? Ovatko innovaatioekosysteemin institutionaalisissa logiikoissa 
ilmenevät arvostukset konkreettisiin elementteihin sidottuina kohtuullisen pysyviä 
vai toimijoiden kognitioihin sidottuina muutosalttiimpia? Tässä tutkimuksessa ei 

oteta kantaa näiden kahden näkökulman keskinäiseen paremmuuteen, vaan hyö- 
dynnetään molempia innovaatioekosysteemin empirian ja teorian tarkastelussa. 


Tutkimuskohde, aineisto ja metodologia 


Tutkimuksen empiirisenä kohteena on Pirkanmaan innovaatioekosysteemi, jonka 
rakenteiden suunnitteluun ja toteuttamiseen osallistuivat Kehys-hankkeen (esitelty 
kirjan johdantoluvussa) myötä Pirkanmaan sairaanhoitopiiri, Tampereen yliopisto, 
Tampereen ammattikorkeakoulu, Tampereen kaupunki, Sosiaalialan osaamiskeskus 
Pikassos ja Suomen Yliopistokiinteistöt Oy. Lisäksi toiminnassa oli mukana alueen 
kuntia, yrityksiä ja järjestöjä. Tässä tutkimuksessa innovaatioekosysteemiä tarkas- 
tellaan institutionaalisten logiikkojen järjestelmänä. Tutkimuksen aineistossa kuva- 
tussa innovaatioekosysteemissä toimii sekä julkisessa että yksityisessä omistuksessa 
olevia toimijoita: alueen yliopistollinen sairaala, kuntien sosiaali- ja terveyspalvelui- 
den julkiset ja yksityiset tuottajat, korkeakouluyhteisö (yliopisto ja ammattikorkea- 
koulu), sosiaalialan osaamiskeskus, alueen elinkeinoyhtiö, yrityksiä ja järjestöjä. 

Tutkimuksen aineisto koostuu sosiaali- ja terveysalan innovaatioekosysteemin toi- 
mijoiden ekosysteemin toimintaa, tavoitteita, mittaamista ja johtamista kartoittavista 
puolistrukturoiduista haastatteluista (n=14), ekosysteemin toimijoiden kokemuksia 
kartoittaneesta kyselytutkimuksista (n=23), kuntien sotealan lähi- ja keskijohdon hoi- 
topolkujen implementointiin liittyneistä haastatteluista (n=6), ekosysteemin viestin- 
nän kehittämiseen tehdyistä haastatteluista (n=7), hankkeen projektiryhmän muis- 
tioista liitemateriaaleineen (n=60) sekä hankehakemuksesta. Haastattelut kattoivat 
julkisia, yksityisiä ja järjestötoimijoita. Haastateltavat ovat erilaisissa johto- ja asi- 
antuntijarooleissa ja vaikuttavat näin ollen merkittävästi organisaatioidensa rooliin 
sosiaali- ja terveysalan innovaatioekosysteemissä. Haastatteluaineisto on litteroitu, 
ja kokonaisuudessaan se kattaa 476 sivua: ekosysteemihaastattelut 334 sivua, kunti- 
en sotealan lähi- ja keskijohdon haastattelut 131 sivua sekä viestinnän haastattelujen 
muistiinpanot 11 sivua, jossa aineistoa ei nauhoitettu eikä litteroitu. Tutkimuksessa 
empiiristä aineistoa ja tutkimuskirjallisuutta tarkastellaan kahden keskeisen insti- 
tutionaalisen logiikan näkökulman kautta: eri toimijoiden erilaisten logiikkojen ma- 
teriaalisina ilmenemismuotoina sekä toimijoiden kognition tasolla muodostettujen 
erilaisten logiikkojen sosiaalisesti konstruoituna yhteenliittymänä. 

Reay ja Jones (2016) määrittelivät kolme tapaa tunnistaa institutionaalisia logiik- 
koja laadullisesta datasta: dedusointi, indusointi ja yhteensovittaminen. Tässä tutki- 
muksessa käytimme indusoivaa interpretivististä analyysiä, jossa lähtökohtana on 
tutkimuksen aineistodata (haastattelut ja muistiot). Tässä tutkimusmetodissa tutkijat 
eivät muunna tekstiä numeroiksi, joita voidaan käsitellä muuttujina. Metodi ei myös- 
kään vaadi ulkoisesti johdettuja kehyksiä ja testaa sopivuutta. Sen sijaan tutkijat van- 
gitsevat logiikat näyttämällä niin paljon raakadataa (haastattelu- ja muistiolainauk- 

set) kuin pystyvät yhteen tai useampaan logiikkaan liittyen. Analysoimme käytettyä 
haastatteludataa ja muistiomateriaalia kahdella tavalla. Aluksi koodasimme haastat- 
telulitterointien ja muistioiden sisällön systemaattisesti induktiivista analyysiä var- 
ten, jotta voimme tunnistaa toistuvia teemoja. Lisäksi poimimme aineistosta suoria 
lainauksia, joiden avulla kuvasimme innovaatioekosysteemissä ilmentyvää instituti- 
onaalista monimuotoisuutta institutionaalisten logiikkojen kautta. Analyysin aikana 
empiiristä aineistoa tarkasteltiin tarkoituksena tunnistaa erilaisia institutionaalisia 
logiikoita ja niiden keskinäissuhteita. Empiirisen ja teoreettisen aineiston vuorotte- 
lulla pyrittiin luomaan uusia ja täydentäviä näkemyksiä (vrt. Yin 2009; Orton 1997). 


Innovaatioekosysteemi institutionaalisten logiikkojen järjestelmänä 


Hybridimuotoiset institutionaaliset logiikat sosiaali- ja 

terveysalan innovaatioekosysteemissä 
Innovaatioekosysteemissä voidaan tunnistaa erilaisia institutionaalisia logiikoita. 
Tämä näkemys pohjautuu sekä empiirisen tutkimusaineiston analyysiin että aiem- 
paan institutionaalisia logiikkoja koskevaan tutkimusperinteeseen (mm. Allen 2014; 
Powell & Castelli 2017; Beedholm & Frederiksen 2019; Laihonen & Kokko 2020; Kokko 
& Laihonen 2021; Kokko & Kork 2021). Millaisia institutionaalisia logiikoita sosiaali- ja 
terveysalan innovaatioekosysteemissä sitten ilmenee? Kokonaisuuden jäsentämisek- 
si olemme hyödyntäneet aiempaa tutkimuskirjallisuutta yhdessä empiirisen aineis- 
ton kanssa. Tulkintamme perusteella innovaatioekosysteemissä voidaan tunnistaa 
seuraavat institutionaaliset logiikat: julkisen sektorin logiikka, markkinalogiikka, 
kansalaisyhteiskunnan logiikka, valtiologiikka, professionaalinen logiikka, mana- 
geriaalinen logiikka, palvelulogiikka, terveydenhuollon logiikka, sosiaalipalveluiden 
logiikka, lääketieteen logiikka, hoitotyön logiikka, sairauksien parantamisen logiik- 
ka, terveyden edistämisen logiikka, tutkimuksen logiikka ja innovaatiologiikka (ks. 
Taulukko 1). 

Taulukko 1. Sotealan innovaatioekosysteemissä ilmeneviä institutionaalisia logiikoita 


Institutionaalinen 
logiikka 


Miten logiikka näyttäytyy aiemmassa 
tutkimuksessa? 


Miten logiikka näyttäytyy 
aineistossa? 


Julkisen sektorin 
logiikka 


Markkinalogiikka 


Kansalaisyhteiskunnan 
logiikka 


Valtiologiikka 


Professionaalinen 
logiikka 


Manageriaalinen 
logiikka 


Palvelulogiikka 


Terveydenhuollon 
logiikka 


Sosiaalipalveluiden 
logiikka 


Lääketieteen logiikka 


Hoitotyön logiikka 


Sairauksien parantami- 
sen logiikka 


Terveyden edistämisen 
logiikka 


Tutkimuksen logiikka 


Innovaatiologiikka 

ym. 2012; Faik ym. 2020. 

Moralee & Bailey 2020; Warther 2018; 

”arvoa julkisten palveluiden kaut- 
ta” 


”yhteiskunta on markkinapaikka, 
jossa asiakas saa valita” 


”sosiaalista hyvinvointia yhteiseksi 
hyväksi” 

”kansallista etua byrokratian 
keinoin” 


”arvoa ammatillisesta osaamises- 
ta” 


”tehokkuutta, laatua ja vaikutta- 
vuutta liikkeenjohdollisin mene- 
telmin” 


”asiakas ensin” 


”hyvinvointia terveyspalveluiden 
kautta” 


”hyvinvointia sosiaalipalveluiden 
kautta” 


”hyvinvointia lääketieteen näyt- 
töön perustuvilla menetelmillä” 


”hyvinvointia hoitotieteen näyt- 
töön perustuvilla menetelmillä” 


”hyvinvointia sairauksia paranta- 
malla” 


”hyvinvointia terveyttä edistämäl- 
la” 


”uutta tietoa akateemisen tutki- 
muksen keinoin” 


”uutta luomalla parempaa käytän- 


eny 


töä 


Tällainen institutionaalisten logiikkojen kirjo ei aina aiheuta institutionaalisia 
jännitteitä ja haasteita ekosysteemille tai sen organisaatioille, mutta ne voivat kuiten- 
kin muotoilla niiden rakenteita ja käytäntöjä (Schildt & Perkmann 2016; Pallas ym. 
2016; Grinevich ym. 2019). Tämä voi tapahtua esimerkiksi mukautumalla hallitsevaan 
logiikkaan tai rinnakkaisten institutionaalisten logiikkojen muodossa, jolloin toimi- 
joita ei pakoteta identifioitumaan yhteen institutionaaliseen logiikkaan (Mair ym. 
2015). Ekosysteemi ja sen organisaatiot voivat siis pyrkiä vastaamaan institutionaa- 

liseen monimutkaisuuteen kahdella päästrategialla: monimutkaisuutta vähentävillä 
strategioilla, joilla pyritään ratkaisemaan monimutkaisuutta esimerkiksi erottamal- 
la vaihtoehtoiset logiikat ja niitä toteuttavien ihmisten käytännöt, tai absorboivilla 
strategioilla, jolloin esimerkiksi logiikkojen valikoivalla yhteen kytkennällä saadaan 
laajempia resursseja ja moninaisempia näkökulmia yhteisten haasteiden ratkaisemi- 
seksi (Grinevich ym. 2019). 

Institutionaalisten logiikkojen tunnistaminen auttaa ymmärtämään innovaatio- 
ekosysteemin institutionaalisen moninaisuuden kirjoa, sitä logiikoiden variaatiota, 
joka ohjaa ekosysteemissä toimivia yksilöitä, ryhmiä ja organisaatioita. Tämä ym- 
märrys on tärkeä jokaiselle Innovaatioekosysteemissä mukana olevalle, mutta erityi- 
sesti ekosysteemin johtamisesta ja hallinnasta vastaaville organisaatioille ja niiden 
johtohenkilöille, jotka usein ovat vastuussa myös sotepalveluiden järjestämisestä. 

Institutionaalisten logiikoiden lisäksi on myös tärkeä tunnistaa logiikoiden kes- 
kinäissuhteiden vaikutus innovaatioekosysteemin hallinnassa. Tässä hyödynnäm- 
me aiemman tutkimuksen ajatuksia logiikkapareista (mm. Caronna 2010; Baroody & 
Hansen 2012). Thorntonin ja Ocasion (2008) mukaan ristiriidassa olevien logiikoiden 
tyyppiparien rakentaminen on hyödyllistä logiikkojen teoreettisen ymmärtämisen 
kannalta, vaikkakin se tarkoittaa usein logiikkojen ominaisuuksien yksinkertaista- 
mista. Ekosysteemin institutionaalisten logiikkojen kaikkien keskinäissuhteiden tut- 
kiminen olisi varmasti hyödyllistä (vrt. Battilana ym. 2017; Besharov & Smith 2014), 
koska silloin mahdollisuus eroihin logiikoiden prioriteettijärjestyksissä on suurem- 
pi kuin dualistisissa yhteyksissä (Mitzinneck & Besharov 2019, 16). Käytännön syistä 
tässä tutkimuksessa logiikkojen keskinäissuhteita tarkastellaan pareina. Tällaisia lo- 
giikkapareja on käytetty aiemmassa tutkimuksessa (Funatsu & Sugiyama 2017; Fu- 
natsu 2018; Gadolin 2018; Furusten & Alexius 2019; Jutterström 2019; Kallio ym. 2021; 
Zhang 2021). Näitä logiikkapareja oli löydettävissä myös aineistosta - joko konflik- 
tissa keskenään tai samansuuntaisesti toimivina. Tulkitsemme niitä sekä mahdolli- 
suuksina luoda uusia ja innovatiivisia toimintamalleja sellaisten institutionaalisten 
logiikoiden pohjalta, jotka usein ajatellaan toisilleen vastakkaisiksi ja poissulkeviksi, 
että hallinnan, johtamisen ja tilivelvollisuuden ongelmina, joissa logiikoiden välinen 
konflikti aiheuttaa erityistä monimutkaisuutta. Innovaatioekosysteemin kannalta 
”hyvän tekemisen” edellytyksiä on mahdollista arvioida kummastakin näkökulmas- 
ta. Logiikkaparien tarkastelu tarjoaa tähän riittävän yksinkertaisen metodisen tavan 
(Caronna 2010; Baroody, A.J., & Hansen, S.W. 2012). Koska tarkastelumme on tietoises- 
ti yleisellä tasolla ja haluamme varmistaa haastateltavien anonymiteetin, käytämme 


sitaattiemme lähteissä muotoiluja ”julkinen toimija”, ”yritystoimija” ja ”järjestötoimi- 


ja”. 

Julkisen sektorin logiikka ja markkinalogiikka 

Ensimmäisenä institutionaalisten logiikkojen parina tarkastellaan julkisen sekto- 
rin logiikkaa ja markkinalogiikkaa (vrt. demokratia- tai valtiologiikkojen käsitteet, 
Friedland & Alford 1991). Sosiaali- ja terveyspalveluiden osalta julkisen sektorin lo- 

giikka liittyy hyvinvointivaltion perusarvoihin, eli siihen että kansalaiset voivat elää 
vallitsevien yhteiskuntastandardien mukaan (Marshall 1950), ja viranomaiset kont- 
rolloivat sitä ”kuka saa mitä, milloin ja miten” (Lasswell 1988). Julkisten palveluiden 
tarjonta muodostaa yhteyden valtion ja kansalaisten välille ja pyrkii varmistamaan 
sen, että kansalaisia kohdellaan tasa-arvoisesti yksityiskohtaisten sääntöjen ja uni- 
versaaleiden periaatteiden mukaan (Weber 1978). Julkisen sektorin logiikassa pal- 
veluja kehitettäessä ja uusia innovoitaessa pohditaan julkisen sektorin perusteita, 
ja palvelujen käyttäjiä tarkastellaan kollektiivisina kansalaisina eikä yksilöinä (Son- 
derskov & Ronning 2021) 

Julkisen sektorin logiikan avainpiirre on sosiaalinen oikeudenmukaisuus, joka oli 
vahvasti näkyvissä myös aineistossa. Aineistossa korostui palveluiden tasa-arvon, 
tasalaatuisuuden ja saavutettavuuden tärkeys. Ekosysteemissä julkisen sektorin lo- 
giikka näkyy keskittymisenä perustutkimukseen ja abstraktimpien ongelmiin ratkai- 
semiseen (vrt Sauermann & Stephan 2012) sekä halussa käyttää teknologiaa yhteis- 
kunnallisen hyödyn saavuttamiseen. Aineistossa julkisen sektorin logiikka ilmeni 
korostetusti julkisen sektorin toimijoiden vastauksissa, mutta sitä oli jonkin verran 
nähtävissä myös yritysedustajien ja järjestöedustajien vastauksissa. 


..varmistaa perusoikeuksien toteutumisen, ne pelkää aina, että jos joku saa 
jotain, niin toinen, se ei ole tasa-arvoista. Nää on näitä isoja kysymyksiä, et 
miten rakennetaan sit semmonen tasa-arvo. Että kaikki toteutuu tasa-ar- 
voisesti, ei tarkoita, että kaikkien palvelut on samanlaisia, vaan vastataan 
tarpeisiinsa... keskeiset teesithän oli, että yhdenvertaiset palvelut koko maa- 
han. Sehän konkreettisesti tarkoittaa sitä, että pitää ottaa huomioon mikä se 
palveluntarve on ja sehän vaihtelee joka puolella- (Julkinen toimija) 


Tietysti varmaan tuossakin on se hyvä kysymys, että puhutaanko me nyt 
niinku lakisääteisestä sosiaali- ja terveyspalvelujen tuottamisesta tässä so- 
te-ekosysteemissä. Että tokihan se sillon varmasti rakentuu niistä julkisista 
toimijoista ja sitten palveluntuottajista, mahdollisesti sitten niistä toimijois- 
ta, jotka kehittää sitä kokonaisuutta- (Julkinen toimija) 


Markkinalogiikassa yhteiskunta nähdään markkinapaikkana (Friedland & Alford 
1991), jossa kustannustehokkaita ja korkealaatuisia palveluja voidaan parhaiten tuot- 
taa markkinoilla, joilla yksityiset palveluntarjoajat kilpailevat mahdollisimman va- 
paasti keskenään ja toisinaan myös voittoa tavoittelemattomien ja julkisten palve- 
luntarjoajien kanssa (Beedholm & Frederiksen 2019). Palveluiden käyttäjät nähdään 
kuluttajina, joilla on valintoihinsa perustuvaa valtaa säädellä tavaroiden ja palvelujen 
laatua ja tarjontaa (Smith 1976). Markkinalogiikassa pyritään kasvavaan kannatta- 
vuuteen (Thornton, Ocasio ja Lounsbury 2012). Tavoitteena on tuottaa taloudellista 
hyötyä eri sidosryhmille, ja toiminnalle ominaista on operoida palveluiden kysyn- 
nän, tarjonnan, hinnoittelun, suorituskyvyn mittaamisen, erilaisten kannusteiden, 

tuottavuuden ja vaikuttavuuden sekä asiakastyytyväisyyden kautta (Reay & Hinings 
2009; Harris & Holt 2013). Aineistossa markkinalogiikka oli nähtävissä niin yritys-, 
järjestö- kuin julkisen sektorin toimijoilla, mutta korostuneesti logiikka ilmeni yritys- 
toimijoiden vastauksissa. 


kyllä siinä on sitten taas niinku oikeasti tarvetta sitten sille tuottavuuskehi- 
tyksellekin, jolloin sitten tämmöinen ekosysteemi vois olla se kirittäjä sitten 
siinä, et miten se julkinen sektori saa sitten omat prosessinsa ja toiminta- 
mallinsa sitten viritettyä siten, että siellä saadaan niinku vaikuttavia ja laa- 
dukkaita ja kustannuksiltaan niinku fiksuja ratkaisuja tuotettua. - (Yritys- 
toimija) 


Kyllähän se nimenomaan se laatuvaikuttavuus ja tuottavuus sieltä pystyt- 
täis paljon paremmin ulosmittaamaan ja sittenhän ne siitä sitten heijastuu 
koko yhteiskuntaan et jos mietitään meidän kustannuspaineita, et miten 
saadaan meidän sote-menot katettua niin kyllähän sekin, et oikeasti fiksu 
kehittäminen niin auttais siinä, et me saatais kustannusten kasvun hillitse- 
minen tapahtumaan tota kautta. -(Yritystoimija) 


Vaikuttavuusnäkökulma on merkittävä ja siinä on järjestöillä paljon annet- 
tavaa. Järjestöt ovat tottuneet mittamaan vaikuttavuutta ja siitä on kertynyt 
osaamista: mistä oikeasti on hyötyä? Hyvinvointihyödyn esiin saaminen, 
tuloksellisuus -(Järjestötoimija) 


Kansalaisyhteiskunnan logiikka ja valtiologiikka 

Toisena logiikkaparina tarkastellaan kansalaisyhteiskunnan logiikkaa ja valtiologiik- 
kaa. Kansalaisyhteiskunnan logiikka ilmenee sosiaalisten tavoitteiden painotuksena, 
joilla pyritään täyttämään yhteisöjen sosiaaliset ja taloudelliset osallistumistarpeet 
(Roy ym. 2013). Logiikka korostaa sosiaalista arvoa ja holistista lähestymistapaa suh- 
teessa yhteistyökäytäntöihin ja yhteistyötä muiden palveluntarjoajien kanssa. Kan- 
salaisyhteiskunnan logiikassa on sosiaalinen ja yhteisöllinen eetos, joka painottaa 
kansalaisten ja henkilöstön vaikutusmahdollisuuksien lisäämistä kaikilla tasoilla. 
Logiikka ilmenee myös henkilöstöresurssien käytössä; vapaaehtoisia hyödynnetään 
usein palvelujen tarjoamisessa, niitä täydentämässä. Logiikka tähdentää henkilöstön 
ja käyttäjäyhteisöjen demokraattista osallistumista ja kansalaisyhteiskunnan vai- 
kutusmahdollisuuksia (Vickers ym. 2017). Kansalaisyhteiskunnan logiikka on käsit- 
teenä lähellä Thornton ym. (2012) määrittelemää yhteisölogiikkaa, joka perustuu hy- 
vinvointikapitalismiin ja keskittyy yhteisön hyvinvoinnin lisäämiseen omaksumalla 
demokraattista osallistumista lisääviä käytäntöjä. Aineistossa oli vain vähän järjes- 
töjen edustajien aineistoja, mutta kansalaisyhteiskunnan logiikka oli selkeästi näky- 
villä niin heillä kuin muilla toimijoilla. Kansalaisyhteiskunnan logiikkaa lähestyttiin 

usein järjestöyhteistyöverkostojen, kokemusasiantuntijuuden ja vapaaehtoistyön 
kautta. Myös aktiivisen kansalaisuuden ja erilaisen kansalaisyhteiskunnan aktivis- 
min teemat nousivat aineistossa esille. 


Mielenterveysomaiset ovat moniuloitteinen joukko ja esimerkiksi ikähaitari 
on suuri. Tavoitteena on, että omaiset otettaisiin nykyistä paremmin huo- 
mioon julkisissa palveluissa monella tavalla. Tässä asiassa kansalaisvaikut- 
taminen ei toteudu. Kumppaneita tarvitaan, koska muuten tavoitteisiin ei 
päästä. Kumppaneita myös yksityiseltä ja kolmannelta sektorilta.- (Järjestö- 
toimija) 


ja kuinka taas me halutaan tehdä se kansalaiskeskeisesti, mitkä tekijät on 
potilaalle tärkeitä just siin valinnanvarassa ja kaikkee muuta- (Yritystoimi- 


ja) 


Monenlaisia juttuja lähteny liikkeelle siitä kansalaisaktiivisuudesta, joka on 
joidenki tyyppien ideoima ja muut lähtee mukaan ja sitte yhtäkkiä syntyy 
kansalaisaktivismia, joka saa juttuja tapahtuun- (Julkinen TKI-toimija) 


Kansalaisyhteiskunnan logiikka painottaa siis organisaatioiden autonomiaa ja 
julkisyhteisöjen voimaannuttamista, kun taas valtiologiikka keskittyy poliittiseen 
ohjaukseen ja valvontaan. Valtiologiikka on lähellä aiemmin kuvattua julkisen sekto- 
rin logiikkaa, mutta painottaa erityisesti kansallisten etujen hallintaa. Valtiologiikka 
nojaa kansallisiin kansalaisuusnormeihin, noudattaa yleistä yhteisön edun strategiaa 
ja johtaa auktoriteettinsa byrokraattisesta ylivallasta (Thornton ym., 2012). Valtiolo- 
giikka ohjaa sidosryhmien huomion siihen, miten tekniikkaa voidaan käyttää valtion 
instituutioiden toimintojen kehittämiseen ja laajentamiseen (Davidson & Chismar 
2007; Faik ym. 2020). Aineistossa eri taustoista tulevat toimijat perustelivat erilaisia 
innovaatioita ja etäteknologioiden käyttöönoton merkitystä kansallisella edulla ja 
kansallisten järjestelmien kestävyydellä. Lisäksi haettiin synergiaa valtiologiikan ja 
kansalaisyhteiskunnan logiikan välillä laajan yhteiskunnallisen hyvän ja sosiaalisten 
tavoitteiden saavuttamiseksi. 


Mutta niinku lähtökohtaisesti meidän niinku maa on niin pieni ja meillä on 
niin vähän euroja, että se kehittäminen kannattais koko ajan kattoo siinä 
niinku kansallisesta vinkkelistä, eikä niinku tehdä vaan hirveän pieniä rat- 
kaisuja- (Yritystoimija) 


ett me ajetaan vain Pirkanmaan etua tai vain Tampereen etua tai vain niin- 
kun nähdään tämmösiä nurkkakuntaisia ratkasuita. Kyllähän meidän pitää 
valtakunnallisesti ja kansallisesti tästä ajatella. Totta kai me ajatellaan- (Jul- 
kinen toimija) 

Et minkälainen teknologiaintegraattori siihen sitten tarvitaan väliin joka 
pystyy sitä koko teknologiaa niinku ekosysteemiä hyödyntämään et se saa- 
taisiin Suomeenkin vähän optimaalisemmin tuotettua erilaisia ratkaisuja- 
(Yritystoimija) 


Professionaalinen logiikka ja manageriaalinen logiikka 

Kolmantena logiikkaparina on professionaalinen logiikka ja manageriaalinen logiik- 
ka. Professionaalisen logiikan ensisijainen legitimiteetin lähde on ammattilaisten 
asiantuntemus (Blomgren & Waks 2015; Andersson & Liff 2018), jota pyritään edistä- 
mään sosiaali- ja terveysalan koulutuksella, vertaisarvioinneilla ja kliinisillä ohjeis- 
toilla (Van de Bovenkamp ym. 2017) potilaiden hyvän hoidon määrittämiseksi (Reay 
ja Hinings 2009). Sosiaali- ja terveydenhuollon ammattilaisten professionaalinen lo- 
giikka kuvaa heidän sisäistä motivaatiotaan hoitaa potilasta parhaalla mahdollisella 
tavalla (Byrkjeflot & Kragh Jespersen 2014). Ammattilaiset ovat vastuussa siitä, että 
he tekevät oikeita yksittäisiin potilaisiinsa liittyviä päätöksiä. Asiantuntemuksen nar- 
ratiivia hallitsee vahva keskittyminen asiantuntemukseen, sote-alan kysymyksiin, 
koulutukseen ja potilaisiin liittyviin yksityiskohtiin. Perinteisesti sosiaali- ja tervey- 
denhuollon ammattilogiikan on nähty olevan lähempänä julkisen sektorin kuin yksi- 
tyisen sektorin eli yritysten markkinalogiikkaa tai järjestöjen kansalaisyhteiskunnan 
logiikkaa. 


Ja kyllä se semmosta vanhaa professiorajojen murtamista, mikä tulee oleen 
ehkä tän ekosysteemin suurin haaste. Sosiaali ja terveys ja sitten vielä siellä 
sisällä olevien ammattiryhmien näkökulma ja mikä se on se oma osuus sii- 
nä. Ja nää professiot on aika pitkälle niinku määritelly tätä soten ekosystee- 
miä.- (Julkinen toimija, johtaja) 


Niin 2020-luvulla mä viel sain tämmösen kommentin, ni kyllä nää aika hi- 
taasti niinku kehittyy nää kulttuurimuutokset, että miltä taustoilta voidaan 
johtaa ja voiko sairaanhoitopiiriä johtaa diplomi-insinööri.- (Julkinen toimi- 
ja, johtaja) 


Manageriaalisessa logiikassa oleellista on keskittyminen organisaatioon, suo- 
rituskykyyn, jatkuvaan parantamiseen ja terveydenhuollon laatuun (ten Dam & 
Waardenburg, 2020; vrt yhtiölogiikan käsitteestä esim. Berente & Yoo 2012; Butler 
2011; Faik ym. 2020). Sosiaali- ja terveydenhuollossa on omaksuttu viime vuosikym- 
meninä monia liiketoiminnasta lähtöisin olevia toimintaperiaatteita, jotka on otettu 
käyttöön sote-toiminnan ja -organisaatioiden organisoitumisessa (Reay ja Hinings 
2009), erityisesti johtamiskäytäntöjen osalta. Mukaan on tullut suorituskyvyn hallin- 
tatyökaluja, prosessin hallintaa ja kustannusten hillinnän menetelmiä (Bode, Lange 
ja Märker 2016) sekä mittareita ja työkaluja organisaation tehokkuuden parantamisek- 

si (McGivern ym. 2015). Lisääntynyt sääntely on tuonut mukanaan terveydenhuollon 
laadun valvonnan ja läpinäkyvyyden (Van de Bovenkamp ym. 2017). Manageriaali- 
nen logiikka ilmeni aineistoissa niissä tulkinnoissa, joissa organisaatioiden tavoit- 
teiden tehokkaamman saavuttamisen koettiin olevan konfliktissa professionaalisen 
logiikan aiheuttamien muutosjäykkyyksien kanssa. 


Me ollaan niin jähmettyneitä nykyisin omiin neliöihin, tiloihin ja tapaan 
tehdä arkista työtä ja se on niin kun aika paljon professiovetoista, mutta niin 
kun tommoset ratkaisut kun me saatais ne professiot mukaan myöskin inno- 
voimaan niitä ja saatais vähän palkittuakin jopa, niin mä luulen et me saa- 
daan ihan uus kone käynnistymään- (Julkinen toimija, johtaja) 


[pitää] määrittää ne tavoitteet mitä pitää ratkaista. Et onko se sitten kustan- 
nuskehitystä tai onko se sitten laadun parantaminen tai vaikuttavuus tai 
jotkut tietyt palvelualueet.. Mut he määrittäis ne tavoitteet mitä sillä pitäisi 
saada aikaiseksi.. Et kun ongelma on ratkaistu niin sitten sieltä pitäis sitten 
johtaa niitä, sitten et sinne itse, et se muutos sitten siellä läpi eri organisaati- 
oiden- (Yritystoimija) 


Tutkimuskirjallisuudessa kuvataan tämän logiikkaparin ristiriitaa erityisesti ti- 
lanteissa, joissa yksityisen sektorin johtamiskäytäntöjä sovelletaan julkisen terve- 
ydenhuollon organisaatioihin (mm. Croft ym. 2015; Noordegraaf & van der Meulen 
2008). Sosiaali- ja terveydenhuollon ammattilaisilla on vahva autonomia ja osaami- 
nen. Tämän vuoksi ne ovat keskeisiä sidosryhmiä esimerkiksi uusien käytäntöjen 
soveltamisessa tai vastustamisessa. Toisaalta jos ammattilaiset ajattelevat, että or- 
ganisaation manageriaalinen logiikka uhkaa heidän professionaalista logiikkaansa, 
esimerkiksi sen arvoja ja käytäntöjä, he todennäköisesti vastustavat johdon ajamia 
muutoksia (Noordegraaf & van der Meulen 2008) ja esimerkiksi vaikuttavuuden lisää- 
miseksi tarvittavia muutoksia on vaikea toteuttaa. Ristivetoa aiheutuu myös siitä, että 
sotealan ammatit menettävät valtaansa organisaatioiden johdolta tulevan paineen ja 
asiakkaiden kohonneiden vaatimusten vuoksi (Noordegraaf 2007). Croft ym. (2015) 
osoittivat, että organisaatiotavoitteet ja professionaaliset arvot ovat usein hankauk- 
sessa, ja ammattilaiset ovat työssään ristiriitatilanteessa sen suhteen mitä logiikkaa 
toiminnassaan noudattaa (Bode ym. 2017). Konfliktit voivat johtaa vähäiseen työ- 
tyytyväisyyteen ja alhaiseen työorganisaation tavoitteisiin sitoutumiseen (Kippist & 
Fitzgerald 2009). Lisäksi konfliktit voivat heikentää suorituksen laatua ja johtaa am- 
mattilaisten korkeaan vaihtuvuuteen (Schafer ym. 2002). Nämä asiat ovat nähtävissä 
myös tutkimusaineistoissa. 


Aina niinku alkuun ja muutoksiin ja tämmösiin liittyy sit semmosia niinku 


omia haasteita. Että sitten, jos lähtötilanne on kovinkin eri, mitä kohti pitäis 
suunnata, ni siinä tulee tämmösiä työyhteisöjen tietynlaisia muutosvasta- 

rintaa ja tämmösiä niinkun että pidetään ihan epärealistisena ja ei lähdetä 
mukaan muutokseen ja sitten on ja on sairaslomia ja näin poispäin.- (Julki- 
nen toimija, johtaja) 


Just tää psykologit ja kuraattorit, että tarvitaanko me kuinka paljon niitä sit- 
ten, jos meillä oliskin koulussa jotain muita. Että me mennään aika pitkälle 
myös siihen professioon, että meillä täytyy olla sen ja tän ja ton nimistä aut- 
tajaa. Ja nyt mä niinku havainnu, että lopulta meillä on niinku lastenpsy- 
kiatri on jo lopulta se, mikä pystyy vaan hoitaan asioita ja kyllä se on väärä 
kehitys. Kyllä jotain täytyy muuta tehdä.- (Julkinen toimija, johtaja) 


Professionaalisen ja manageriaalisen logiikkaparin rinnalle voidaan ajatella näyt- 
töön perustuvien käytäntöjen ja laadun parantamisen logiikkapari (mm. Allen 2014; 
Dokko ym. 2019) sekä erityisesti manageriaalisen logiikan alalogiikkaparina palve- 
luiden standardoinnin ja räätälöinnin logiikkapari (mm. Mannion & Exworthy 2017; 
Greenfield, Eljiz & Butler-Henderson 2018). Palveluiden standardoinnin ja räätälöin- 
nin logiikkaparissa palveluiden standardoinnin logiikka on terveydenhuollon pe- 
rinteinen logiikka, jonka ytimessä on ajatus kaikkien tasavertaisuudesta silloin kun 
kaikki saavat samanlaisen palvelun (vrt. myös julkisen sektorin logiikka). Mannion 
& Exworthy (2017) kuvaavat tällaisen logiikan kääntöpuolta Prokrustesin vuoteena, 
joka kreikkalaisen mytologian mukaan oli vuode, johon kaikkien matkustajien piti 
sopia nukkumaan. Jos matkaaja oli sänkyyn liian lyhyt, hänen jalkoihinsa laitettiin 
alasimet venyttämään hänet vuoteeseen sopivaksi. Jos hän oli taas liian pitkä, hänen 
jalkojaan lyhennettiin sänkyyn sopivaksi. Tämän logiikan vastinparina on palvelui- 
den räätälöinnin logiikka, jossa ajatuksena on tarjota kaikille juuri heille yksilöllisesti 
sopiva palvelu. Tämä logiikka on saanut sijaa yksilöllisen lääketieteen (personalized 
medicine) kehittyessä, kun potilaiden ja asiakkaiden omaa vastuuta ja valinnanvapa- 
utta korostetaan ja heidän arvonsa, toiveensa ja elämäntapansa otetaan huomioon 
(Ferlie 2018). 


Palvelulogiikka ja terveydenhuollon logiikka 

Seuraava logiikkapari, palvelulogiikka ja terveydenhuollon logiikka, nostaa esiin lo- 
giikkojen eroavuudet asiakkaiden tarpeiden ja arvonluonnin ymmärtämisessä. Tämä 
logiikkapari esiintyy harvoin sosiaali- ja terveydenhuollon logiikkoja käsittelevissä ja 
yleensäkin institutionaalisten logiikkojen tutkimuksissa, mutta on ilmiönä tunnistet- 
tavissa sosiaali- ja terveydenhuollon käytännön toiminnassa. 

Palvelulogiikkaa pidetään markkinalogiikan alatyyppinä (Faik, Barrett & Oborn 
2020), joka keskittyy palvelun tuottajan ja asiakkaan väliseen vuorovaikutukseen 
(Grönroos, 2006; FitzPatrick ym. 2015). Se on joukko organisointiperiaatteita, jotka 
ohjaavat asiakkaiden ja työntekijöiden palvelukokemuksia (Kingman-Brundage ym. 
1995). Tämä logiikka korostaa yksittäisten terveydenhuollon palvelujen tuottamisen 
sijaan asiakkaiden omien arvonluontiprosessien tukemista (Grönroos 2011; Grönroos 

& Gummerus 2014; Vargo & Lusch, 2016). Palvelulogiikan näkökulmasta palvelui- 
den käyttäjät nähdään proaktiivisina resurssien integraattoreina ja yhteiskehittäji- 
nä. Tavoitteena on luoda arvoa yhdessä asiakkaiden kanssa. Palvelulogiikka on tapa 
ymmärtää ja kehittää sitä, miten organisaatiot pääsevät lähemmäksi asiakkaidensa 
(palvelun käyttäjien) tarpeita ja niiden merkitystä arvonluonnin mekanismien ym- 
märtämisessä. 

Terveydenhuollon logiikka perustuu sekä lääketieteen logiikkaan - tieteelliseen 
tietoon sairauksista - että hoidon logiikkaan, joka perustuu käytännön kliiniseen 
osaamiseen ja taitoihin, so. tutkimustiedon käyttöönottamiseen, joka muuttaa ter- 
veydenhuoltoa vaikuttavammaksi ja paremmaksi (Dunn & Jones 2010; Miller & Fren- 
ch 2016). Terveydenhuollon logiikan käsite on lähellä sitä, mitä aiemmin kuvattiin ter- 
veydenhuollon professionaalisena logiikkana. Tässäkin logiikan legitimiteetin lähde 
on terveydenhuollon ammattilaisten asiantuntemus ja erilaiset toimialan ohjeistot 
potilaiden ja asiakkaiden hyvän hoidon määrittämiseksi. Terveydenhuollon logiikka 
ei kuitenkaan ole vain professiolähtöinen, vaan siinä tärkeää on myös terveydenhuol- 
lon organisaation sitoutuminen paremman hoidon kehittämiseksi. Yhdestä näkökul- 
masta katsottuna terveydenhuollon logiikka yhdistää professionaalisen logiikan ja 
manageriaalisen logiikan piirteitä. Logiikan fokuksessa on hoidon laatu, potilastur- 
vallisuus ja julkinen arvo, jota terveydenhuollon toiminnalla voidaan tuottaa. 

Palvelulogiikan näkökulmasta palveluiden käyttäjät ovat toimijoita, joilla on re- 
sursseja ja kykyä toimia osana palvelua. Palvelulogiikan näkökulma tuo palvelu- 
tapahtumaan mukaan asiakkaan mukanaan tuomat resurssit, joihin esimerkiksi 
sosiaali- ja terveyspalvelutuottajilla ei ole pääsyä. (Huan ym. 2020). Logiikka ohjaa 
mittaamaan hoidon vaikuttavuutta - esimerkiksi potilasasiakkaiden terveyttä tai hy- 
vinvointia - ja potilaan kohdalla palvelun myötä syntynyttä arvoa, esimerkiksi paran- 
tunutta arjessa selviämistä ja elämänlaatua. Palvelulogiikan mukaisessa palvelussa 
potilasasiakkaan resurssit, esimerkiksi hänen käyttämänsä aika tai rahalliset panos- 
tukset, ovat tärkeässä roolissa arvoa mitattaessa. Terveydenhuollon logiikassa fokus 
on terveydenhuollon organisaatioiden toiminnoissa ja siinä, miten niitä voitaisiin ke- 
hittää mahdollisimman tehokkaasti potilasasiakkaiden hyväksi, tietoon perustuen ja 
tietovirtoja hallitsemalla (vrt. Laihonen 2012; Laihonen ym. 2014; Laihonen 2015). Lo- 
giikka ohjaa mittaamaan organisaation toiminnan tehokkuutta eli tuottavuutta sekä 
vaikutuksia asiakkaassa. Arvoperusteinen terveydenhuolto (value based health care, 
VBHC) on omaksunut piirteitä palvelulogiikasta ja yhdistänyt nämä kaksi logiikkaa. 
Tutkimusaineistossa on nähtävissä, miten nämä kaksi logiikkaa kulkevat vastakkai- 
siin suuntiin, mutta monelta osin esitettiin myös näkemyksiä siitä, että olisi hyödyllis- 
tä yhdistää nämä kaksi logiikkaa ja hyödyntää siten molempien vahvuuksia. Toisaalta 
ajatus siitä, miten olemassa olevien logiikkojen vahvuus ja vaikeus muuttavat käytän- 
töjä, näkyi useassa vastauksessa. 


Ja kyllä muutoksessa aina pitää olla se vahva, varsinkin terveydenhuolto- 
alalla, niin jotenkin mä nään, että se tutkimusnäyttö ja semmonen peruste 

sille toiminnan muuttamiselle sitäkin kautta, niin se on aika tärkee. - (Julki- 
nen toimija, operatiivinen johtaja) 


sehän voi olla aivan eri asia se näkökulma sillä ihmisellä, joka sitä palvelua 
miettii ja harkitsee ja tarvitsenko ja... Ja millä periaatteilla ja arvoilla ja aja- 
tuksilla se valitsee sitä palveluansa, niin... Ja mikä sille on merkityksellistä 
siinä palvelussa, niin sehän on aivan eri näkökulma kun meillä, jotka hyö- 
ritään ja pyöritään siinä. Se on meidän arkee se siellä sen palvelun sisällä 
oleminen - (Julkinen toimija, operatiivinen johtaja) 


Se [asiakasnäkökulman huomioiminen] on kyllä semmonen pysähtymisen 
paikka miettiä, että mikä on se viisain reitti. Ja tietysti ne hoitajat siellä ar- 
jessa ja kentällä on niitä, ketkä käy näitä keskusteluja asiakkaiden kanssa, 
että miten me saadaan se arvokas tieto sieltä, et se ei jää vaan sinne heidän ja 
asiakkaiden välille - (Julkinen toimija, operatiivinen johtaja) 


Palvelulogiikka laajentuu usein palvelulähtöisen logiikan ajatukseen, jossa keskeis- 
tä on ekosysteemin toimijoiden yhteinen järjestelmälähtöinen arvonluontiprosessi. 
Palvelulähtöinen logiikka keskittyy arvon luomiseen kokonaisvaltaisesta näkökul- 
masta ja havainnollistaa toimijoiden ja resurssien integrointia palvelujärjestelmään 
(Vargo ja Lusch 2004, 2008). Luschin ja Vargon (2014) mukaan järjestelmätarkastelu 
mahdollistaa palvelun kuvaamisen kokonaisuutena tilanteissa, joissa kokonaisuutta 
ei voida ymmärtää sen yksittäisten osien perusteella. Tämäkin logiikkanäkökulma 
tuo mielenkiintoisen näkökulman tarkastella ekosysteemiä palveluiden tuottajien 
yhteisenä arvonluontiprosessina, esimerkiksi verkostona tuotetuissa palveluissa (vrt. 
esimerkiksi Tesoman hyvinvointiallianssi) tai erikoissairaanhoidon ja perustervey- 
denhuollon hoitoketjuyhteistyössä. 


ihmisillä on erilaisii tarpeita. Sillä voi olla erikoissairaanhoidon tarvetta ja 
sillon on turha täällä perusterveydenhuollossa tehdä jotain. Tai jos sillä on 
sosiaalinen kysymys, se tarvii päihdekuntoutusta, ni se ei auta sitten joku 
toinen toimenpide. Että tän niinkun ymmärtäminen, että meillä on yhtene- 
väistä se kokonaispäämäärä - (Julkinen toimija) 


Kaikkiaan aineistossa näkyy selkeästi julkisen toimijan ja yrityksille rajapinto- 
ja ekosysteemiin tarjoavien toimijoiden vaikutus. Hankkeen ydinryhmässä ei ollut 
mukana kolmannen sektorin toimijoita, mikä näkyy heidän näkökulmiensa vähäi- 
syytenä sekä hankkeen sisällöissä että suunnitelluissa lopputuotoksissa. Hankkeen 
suunnitelluissa lopputuotoksissa julkisten toimijoiden ja yritysten roolit ovat merkit- 
tävimmät vaikuttavien hoito- ja asiakkuuspolkujen kehittämisessä ja rajapinnoissa, 
jotka tarjoavat yrityksille pääsyn mukaan innovaatioekosysteemiin (Testbed-malli ja 
Orkestraattorimalli). 

Empiirisen analyysin yhteenveto 
Taulukossa 2 on koottu yhteen empiirisen analyysin ja aiemman institutionaalisia 
logiikkoja koskevan tutkimuskirjallisuuden pohjalta aineistosta ilmenneet instituti- 
onaalisten logiikkojen parit. Logiikkaparit on kuvattu logiikkojen konfliktien, niiden 
ratkaisuyritysten ja samansuuntaisuuksien kautta. 


Taulukko 2: Sosiaali- ja terveysalan innovaatioekosysteemin hybridimuotoiset logiikkaparit 


Logiikkaparit: 1. samansuuntaisesti 2. vastakkain 3. ristiriidan ratkaisuyritys 


Julkisen sektorin logiikka & markkinalogiikka 


1. ”julkisen palvelutuotannon tehostamispyrkimykset markkinamekanismeja hyödyntäen” 

2. ”sosiaalisen oikeudenmukaisuuden ja kannattavuuden tavoittelu rajallisin resurssein asettaa 
ekosysteemin toimijat ristiriitaan keskenään” 

3. ”sosiaalinen oikeudenmukaisuus huomioidaan palveluiden ja resurssien tarveperusteisuu- 
della ja kannattavuus segmentoimalla asiakkaat, jotta rajalliset resurssit riittävät pitkällä 
aikavälillä” 


Kansalaisyhteiskunnan logiikka & valtiologiikka 


1. ”sosiaalisella eheydellä kansallista hyvinvointia” & ”kansallisilla rakenteilla sosiaalista hyvin- 
vointia” 

2. ”potilasjärjestö toimiessaan lakisääteisten palveluiden tuottajina joutuu osin luopumaan 
identiteetistään ja ydinagendastaan” 

3. ”potilasjärjestö edistää omia sosiaalisia tavoitteitansa samalla kun tuottaa kansallisen edun 
mukaan määriteltyjä lakisääteisiä palveluja” 


Professionaalinen & manageriaalinen logiikka 


1. ”ammatillisesta osaamisesta paras hyöty tehokkaalla organisoinnilla” 

2. ”lääkärijohtaja joutuu esimiestyössään tekemään ratkaisuja, jotka ovat ristiriidassa lääkäria- 
laisten professionaalisen logiikan kanssa” 

3. ”lääkärijohtaja hyödyntää professionaalista auktoriteettiaan ja saa alaisenaan toimivat lääkä- 
rit toimimaan organisaation manageriaalisten tavoitteiden mukaisesti”. 


Palvelulogiikka & terveydenhuollon logiikka 


1. ”arvoperusteisella terveydenhuollolla arvoa asiakkaalle” 

2. ”terveydenhuollon painopisteen siirtyminen kohti potilaissa tapahtuvia yksilöllisiä muutoksia 
voi olla ristiriidassa palvelutuotantolähtöisen terveydenhuollon kanssa” 

3. ”potilaskeskeiset tyytyväisyys-, tulos- ja kokemusmittarit käyttöön yhdessä terveydenhuollon 
toiminnan mittareiden kanssa” 


Yksittäisten institutionaalisten logiikkojen kirjo (15 erilaista logiikkaa) ilmentää 
monitoimijaisen innovaatioekosysteemin institutionaalista moninaisuutta ja kerrok- 
sellisuutta sekä auttaa ymmärtämään erilaisista institutionaalisista lähtökohdista 
tulevien toimijoiden käyttäytymisen erilaisuutta. Institutionaalisten logiikkojen kirjo 
tuo ekosysteemiin erilaisten tulokulmien rikkautta. Esimerkiksi lääketieteen ja hoito- 
työn logiikat kuvaavat potilaiden hyvinvointiin tähtääviä näyttöön perustuvia mene- 
telmiä lääketieteen ja hoitotieteen näkökulmista. Toisaalta logiikkojen moninaisuus 
voi olla myös potentiaalisten ristiriitojen lähde. Kun esimerkiksi tutkimuksen logii- 
kassa etsitään uutta tietoa akateemisen tutkimuksen keinoin, joissa uuden tieteelli- 
sen tiedon tuottaminen nähdään itsessään arvokkaana (verismi), innovaatiologiikka 
painottaa uuden tieteellisen tiedon instrumentaalista merkitystä mittaamalla tiedon 

arvoa sen kyvyllä aikaansaada parempaa käytäntöä ja taloudellista hyötyä. Hyvän 
tekemisen ja hyvänä pidettävän fokus on molemmissa erilainen, ja ne voivat joutua 
ristiriitaan ekosysteemin yhteistyössä. 

Tarkastelimme kirjallisuuden pohjalta aineistossa ilmenneitä neljää logiikkaparia, 
jotka auttavat ymmärtämään sosiaali- ja terveysalan innovaatioekosysteemiä kahden 
samanaikaisesti vaikuttavan logiikan suhteena. Nämä voivat olla joko samansuuntai- 
sia tai konfliktissa toistensa kanssa. Kun ne ovat konfliktissa, ekosysteemillä on tarve 
ja useimmiten myös mahdollisuus luoda konfliktiin ratkaisu. Esimerkiksi kansalais- 
yhteiskunnan logiikka ja valtiologiikka -parissa kansalaisyhteiskunnan logiikalla 
toimiva potilasjärjestö, joka toimii lakisääteisten palveluiden tuottajana, joutuu kes- 
kittymään ydinagendansa ulkopuolisiin asioihin. Samalla kun potilasjärjestö edistää 
omia sosiaalisia tavoitteitansa, se tuottaa myös kansallisen edun mukaan määritel- 
tyjä kansallisen hyvinvoinnin edistämiseen tähtääviä lakisääteisiä palveluja. Kansa- 
laisyhteiskunnan logiikan ja valtiologiikan yhdistämisellä voidaan potilasjärjestön 
tekemän työn kautta saavutetulla sosiaalisella eheydellä edistää myös kansallista 
hyvinvointia. Toisin päin ajateltuna valtio kykenee luomaan kansallisia rakenteita, 
kuten lapsilisäjärjestelmän, joka luo sosiaalista hyvinvointia lapsiperheille ja tukevat 
sosiaalista liikkuvuutta yhteiskuntaluokkien välillä. 

Logiikkaparitarkastelu nostaa esiin myös logiikkojen toisiaan vahvistavia ele- 
menttejä. Esimerkiksi professionaalisen ja manageriaalisen logiikan logiikkaparis- 
sa organisaatiossaan johtajaksi edennyt lääkäri kohtaa usein päätöksiä tehdessään 
professiolähtöisen ja manageriaalisen logiikan välisen ristiriidan. Jos johtamistyössä 
kyetään yhdistämään logiikkojen samansuuntaiset piirteet, ristiriita on ratkaistavis- 
sa. Ratkaisun löytämisessä syvällinen professionaalisen logiikan ymmärrys voi tukea 
merkittävästikin organisaation manageriaalisten tavoitteiden saavuttamista. 


Päätelmät ja jatkotutkimusaiheet 


Tässä tutkimuksessa olemme tarkastelleet innovaatioekosysteemiä hybridihallinnan 
järjestelmänä erityisesti institutionaalisten logiikkojen näkökulmasta. Koska inno- 
vaatioekosysteemi sisältää erilaisia institutionaalisia toimijoita ja erilaisten toimi- 
joiden erilaiset taustat ja päämäärät tuovat ekosysteemille potentiaalisia hallinnan 
haasteita, on sen tarkastelu hybridihallinnan näkökulmasta luontevaa ja tärkeää. Ins- 
titutionaalisten logiikkojen näkökulma osoittautui kiinnostavaksi ja hedelmälliseksi 
tarkastelutavaksi pyrittäessä ymmärtämään innovaatioekosysteemin toimintaa kon- 
tekstissaan ja toimijoiden erilaisia ajattelu- ja toimintalogiikoita. 
Innovaatioekosysteemissä pyritään yhdistämään julkisen, yksityisen ja kolman- 
nen sektorin toimintoja uudella tavalla alueen hyvinvoinnin edistämiseksi. Innovaa- 
tioekosysteemissä on kyse ekosysteemin rakentamiseen osallistuneiden toimijoiden 
tietoisesti luomasta ja suunnittelemasta hybridihallinnan mallista (by design). Inno- 

vaatioekosysteemin hybridisyyden ymmärtäminen antaa erityisesti ekosysteemin 
toiminnasta ja kehittämisestä vastuussa oleville organisaatioille ja toimijoille välinei- 
tä ymmärtää innovaatioekosysteemiä. Tässä korostuu aloittavien hyvinvointialuei- 
den rooli ja niiden johtamien verkostojen näkökulmat. 

Julkisten yhteiskunnallisten tavoitteiden, yritystoiminnallisten etujen ja järjestö- 
jen sosiaalisten tavoitteiden yhdistäminen ei tapahdu automaattisesti, vaan se vaatii 
työtä. Ekosysteemin eri tasojen toiminnoissa tätä yhdistämistä pitää suunnitella ja 
harjoitella systemaattisesti yhteistoiminnassa. Innovaatioekosysteemin logiikkatar- 
kastelu tarjoaa hyvän viitekehyksen ymmärtää ekosysteemissä olevaa toimintaa, sen 
sisältämiä resursseja sekä ristiriitoja ja niiden ratkaisuyrityksiä. 

Sotepalveluiden monimutkaistuvissa ongelmissa yksittäisten organisaatioiden re- 
surssit ja näkökulmat harvoin riittävät ongelmien ratkaisemiseen. Tarvitaan erilaisis- 
ta institutionaalisista taustoista tulevia toimijoita, jotka osallistuvat yhteisten haas- 
teiden ratkaisemiseen eri lähtökohdista ja näkökulmista. Tulevat hyvinvointialueet 
sotepalveluiden järjestäjinä voivat koota erilaiset sotealan ja muiden alojen toimijat 
kehittämään alueen sotepalveluita. Tämän tutkimuksen tulokset voivat antaa tärkei- 
tä elementtejä erilaisista institutionaalisista taustoista tulevien toimijoiden logiikko- 
jen ymmärtämiseen ja yhteistyön mahdollistamiseen. 

Tutkimuksemme nostaa esille monia käytännön kehittämisen kannalta tärkeitä 
huomioita. Esimerkiksi logiikkatarkastelua on mahdollista hyödyntää ekosysteemien 
yhteisen viestinnän ja johtamisjärjestelmän suunnittelussa. Näihin liittyviä haasteita 
tarkastellaan usein organisaatiolähtöisesti. Ekosysteemin hybridimuotoisten logiik- 
kojen tarkastelu ohjaa päätöksentekijöitä ajattelemaan yli organisaatiorajojen ja tun- 
nistamaan paremmin ekosysteemin tasoisia toimintalogiikoita ja -malleja. Logiikka- 
tarkastelu voi tarjota uudenlaisen näkökulman ekosysteemin kokonaisuuden ja sen 
monimuotoisuuden tarkasteluun ja voi näin toimia tärkeänä kehittämisen välineenä. 

Logiikkaparit nostavat esiin myös toimijoiden ja toimijaverkostojen keskinäiset 
valtasuhteet. Sosiaali- ja terveysalan innovaatioekosysteemissä esiintyvissä logii- 
koissa joku voi olla dominoivampi kuin toiset. Tässä tutkimuksessa ei tarkasteltu lo- 
giikkojen keskinäisiä valtasuhteita, mutta tämä olisi kiinnostava jatkotutkimusaihe. 
Myös ekosysteemissä esiintyvien logiikkojen keskinäistarkastelu moniulotteisem- 
min kuin vain pareina voisi olla varteenotettava jatkotutkimusaihe. Tämän lisäksi 
olisi kiinnostavaa tarkastella erilaisista institutionaalisista taustoista tulevien toi- 
mijoiden arvonluontimekanismeja ja niihin liittyvien ristiriitojen ratkaisuyrityksiä. 
Logiikkatarkastelussa esimerkiksi terveydenhuollon ja tutkimuksen logiikkaparin 
ilmeneminen yliopistollisissa sairaaloissa ja/tai sotekeskuksissa olisi kiinnostava jat- 
kotutkimusaihe, joka ei aineistossamme noussut esiin. 

Kolme lähestymistapaa sosiaali- 
ja terveydenhuollon tutkimus-, 
kehitys- ja innovaatiotoiminnan 
vaikuttavuuden mittaamiseen 


Virpi Sillanpää, Anna-Aurora Kork, Harri Laihonen & Perttu Linna 


Johdanto 


Sosiaali- ja terveydenhuollon kehittämisessä etsitään jatkuvasti entistä parempia ja 
vaikuttavampia palvelumalleja, jotta pystyttäisiin vastaamaan yhä kasvavaan pal- 
veluiden tarpeeseen. Sosiaali- ja terveydenhuollon tutkimus-, kehitys- ja innovaa- 
tiotoimintaan (sote-TKI-toiminta) liittyy muihin aloihin verrattuna erityispiirteitä, 
kuten liiketoimintalähtöisyyden sijaan vahva tutkimusintensiivisyys, pitkät (jopa 
10-15 vuoden mittaiset) ja kalliit TKI-prosessit sekä kliinisen tutkimuksen edellyt- 
tämät lupamenettelyt. Sote-TKI-toiminta kytkeytyy läheisesti julkisen sektorin ke- 
hittämiseen, minkä vuoksi kehittämistoiminta on perinteisesti keskittynyt sairaan- 
hoitopiireihin ja yliopistoihin. Yhä useammin tutkimusta ja innovaatioita tehdään 
eri toimijoiden monitieteellisen ja -toimialaisen yhteistyön tuloksena. Tietopohjaista 
yhteistyötä tarvitaan yritysten, korkeakoulujen ja tutkimuslaitosten, kuntien, liikelai- 
tosten, järjestöjen sekä valtion hallinnon ja kansainvälisten yhteistyökumppaneiden 
kanssa. 2000-luvulta lähtien TKI-toimintaa on luonnehdittu ekosysteeminä, ja viime 
vuosina termi innovaatioekosysteemi on kasvattanut suosiotaan TKI-kontekstissa, 
kuten kirjan johdantoluvussa kuvataan. Ekosysteemiajattelu korostaa toimijoiden ja 
Sillanpää, V., Kork, A-A., Laihonen, H. & Linna, P. 2023. Kolme lähestymistapaa sosiaali- ja 

instituutioiden välistä vuorovaikutusta, keskinäisriippuvuutta ja jatkuvasti muuttu- 
vaa dynamiikkaa (Laasonen ym. 2019). 

Fkosysteemiajattelu heijastuu sote-TKI-toiminnan johtamiseen ja siten vaikutus- 
ten mittaamisen lähtökohtiin. Suoraviivaisen panos-tuotosprosessin mittaamisen 
sijaan on kiinnitettävä huomiota monen eri toimijan tarpeisiin ja erilaisiin tulkintoi- 
hin toiminnan vaikuttavuudesta. Sote-ala on jo itsessään kirjava joukko: kehittäjinä 
voi olla sote-palveluiden järjestäjiä, tuottajia, tutkijoita, yrityksiä, potilasorganisaati- 
oita ja yhdistyksiä, mutta myös lääketeollisuutta, kansainvälisiä investoijia sekä ter- 
veysteknologian innovaattoreita. Eri toimijoilla on erilaisia intressejä ja näkemyksiä 
TKI-toiminnan tavoitteista ja tulosten hyödyntämisestä. Monitoimijaisen toiminnan 
vaikutuksia on arvioitava monenlaisten päämäärien ja arvojen kautta, jotta ekosys- 
teemiin liittyvät odotukset, vaikutukset ja lisäarvo eri toimijoille pystytään osoitta- 
maan riittävän hyvin (ks. Beiräo ym. 2017; Laasonen ym. 2019). 

Artikkelimme lähtökohtana on ajatus siitä, että sote-TKI-toiminnan vaikuttavuu- 
den mittaaminen on monitulkintainen ilmiö, sillä monitoimijuuden lisäksi TKI-toi- 
minnan vaikutuksia syntyy palvelujärjestelmän eri osissa ja tasoilla. Toiminnan 
vaikuttavuutta voidaan mitata esimerkiksi yksilöiden hyvinvoinnin, organisaatioi- 
den tehokkuuden, alueiden tai kansallisen toiminnan näkökulmista. TKI-toiminnan 
vaikutukset ovat moninaiset, ja niitä on vaikea mitata yksiselitteisesti. Vaikuttavuu- 
den mittaamisen kompleksisuutta lisää se, että ekosysteemissä on mukana toimijoi- 
ta yhteiskunnan eri aloilta ja sektoreilta, eli niin yksityisiä, julkisia kuin kolmannen 
sektorin toimijoita, jotka tuovat TKI-toimintaan omat arvonsa, näkemyksensä ja ta- 
voitteensa. 

TKI-toiminnan vaikuttavuuden jäsentäminen kompleksisessa ekosysteemin toi- 
mintaympäristössä on tarpeen, sillä tutkimuskirjallisuutta aiheesta on vielä suh- 
teellisen vähän. Tämän artikkelin tavoitteena on edistää sote-TKI-toiminnan vai- 
kuttavuuden mittaamista tunnistamalla keskeisiä vaikuttavuuden ulottuvuuksia 
ekosysteemissä. Tarjoamme esimerkin monitoimijaisuutta ja dialogisuutta koros- 
tavasta sote-TKI-toiminnan vaikuttavuuden mittausviitekehyksestä, jossa vaikutta- 
vuutta voidaan tulkita 1) sosiaali- ja terveyspalveluiden tuottaman hyvinvoinnin, 2) 
innovaatiotoiminnan tehokkuuden sekä 3) ekosysteemin vuorovaikutuksen näkö- 
kulmista. Vaikuttavuuden painotukset ja sisällöt vaihtelevat valitusta näkökulmasta 
riippuen. 

Tarkasteltaessa sote-TKI-toiminnan vaikuttavuutta on määriteltävä kaksi avainkä- 
sitettä: sote-TKI-toiminta sekä vaikuttavuus. Tässä artikkelissa sote-TKI-toiminnal- 
la tarkoitetaan tavoitteellista yhteistoimintaa, joka tuottaa tietoa uusien ratkaisujen 
löytämiseksi sosiaali- ja terveydenhuollon toiminnan ja palveluiden kehittämiseksi. 
Tutkimus- ja kehittämistoiminta kattaa perustutkimuksen, soveltavan tutkimuksen 
sekä kehittämistyön. Innovaatiotoiminta pohjautuu tutkimus- ja kehittämistoimin- 
taan (vrt. Laasonen ym. 2019; Sotarauta ym. 2016). TKI-toiminnalla tarkoitetaan kaik- 
kia niitä kehittämistoimenpiteitä, joiden tavoitteena on tuottaa uusia tai parannet- 
tuja tuotteita, palveluita tai prosesseja, jotka tuottavat liiketoiminnallista arvoa tai 

yhteiskunnallista hyötyä. Tässä artikkelissa ekosysteemin käsite korostaa keskinäistä 
toimijuutta kuvaten organisoitua monitoimijaista tutkimus-, kehitys- ja innovaatio- 
toimintaa, joka tapahtuu sote-alan kontekstissa (ks. tarkemmin kirjan johdantoluku). 
Tässä artikkelissa vaikuttavuudella tarkoitetaan TKI-toiminnan avulla aikaansaatua 
muutosta tai lopputulosta suhteessa toiminnalle asetettuihin tavoitteisiin. Vaikutta- 
vuuden käsitettä ja siihen liittyviä näkökulmia tarkastellaan tarkemmin seuraavassa 
luvussa. 

Artikkeli perustuu Vaikuttava sosiaali- ja terveysalan TKI-ympäristö, KEHYS - Ke- 
hitämme yhdessä! -hankkeessa kerättyyn empiiriseen aineistoon. Asiantuntijahaas- 
tatteluista ja työpajoista kerättyjä erilaisia tulkintoja TKI-toiminnan vaikutuksista 
peilataan aiemmassa tutkimuskirjallisuudessa tunnistettuihin näkökulmiin toimin- 
nan vaikuttavuudesta sekä vaikutusten mittaamiseen ja arviointiin liittyvään proble- 
matiikkaan. Aineiston keräämisessä vaikuttavuuden käsitettä lähestyttiin useiden 
eri apukysymysten ja sote-alan TKI-toiminnan tavoitteiden, tavoiteltavien vaikutus- 
ten, arvonluonnin ja hyödyn käsitteistön avulla. Tutkimusstrategia muistutti yhteis- 
toiminnallista toimintatutkimusta, jossa sosiaalista toimintaa tutkimalla pyritään 
osallistamaan laajasti toiminnassa mukana olevia käytäntöjen kehittämiseksi. Tut- 
kimusotteelle on ollut tyypillistä prosessimainen lähestymistapa tutkijoiden ja toi- 
mijoiden yhteinen ongelmien tunnistaminen kohti toiminnan kehittämistä (ks. Hart 
& Bond 1995). Se, millaisia erilaisia merkityksiä eri toimijat liittävät TKI-toiminnan 
tavoitteisiin ja vaikutuksiin, auttaa rakentamaan tasapainoista käsitystä ja lisäämään 
ymmärrystä sote-TKI-toiminnan vaikuttavuuden mittaamisen lähtökohdista. 

Artikkeli nostaa esille vaikuttavuuteen liittyviä mittausnäkökulmia. Käytännön 
johtamisen ja kehittämisen tueksi esitellään sote-TKI-toiminnan vaikuttavuuden ar- 
viointikehys, joka perustuu alan toimijoiden näkemyksiin. Viitekehyksen lähtökohta- 
na on ajatus kollektiivisesta tiedonmuodostuksesta eli siitä, että vaikuttavuuden mo- 
nitulkintaisuuden hyväksyminen edellyttää paitsi erilaisten teoreettisten kehysten 
yhteen tuomista myös käytännön toimijoiden merkityksenantoa ja yhteistä dialogia 
mittaamisen näkökulmista. Artikkeli rakentuu siten, että seuraavassa luvussa tun- 
nistamme kolme näkökulmaa sote-TKI-toiminnan vaikuttavuuden jäsentämiseksi. 
Nämä näkökulmat toimivat pohjana sote-TKI-toiminnan vaikuttavuuden mittaami- 
selle, jonka esittelemme luvussa kolme. Tarjoamamme kehys voi tukea käytäntöön 
sovellettavien vaikuttavuusmittareiden valintaa ja vaikuttavuuden mittaamisen ke- 
hittämistä. 


Kolme lähestymistapaa sote-TKI-toiminnan vaikuttavuuteen 


Artikkelin empiirisen aineiston muodostavat syksyllä 2020 suoritetut teemahaastat- 
telut (n=13), joihin osallistui asiantuntijoita Pirkanmaan alueen sote-alan TKIO-toi- 
minnoista (3), julkishallinnosta (5) sekä yrityksistä ja yhdistyksistä (5). Haastateltavat 

valikoitiin tutkimukseen laaja-alaisen sote-TKI kokemuksensa perusteella ja tavoit- 
teena oli saada erityyppisten toimijoiden (yliopisto, yritykset, yhdistykset, kuntasek- 
tori, valtionhallinto) näkemyksiä sote-TKI -toiminnan vaikuttavuudesta. Haastat- 
teluiden teemat käsittelivät innovaatioekosysteemiä ja siihen liittyvää arvonluontia, 
hyötyjä, johtamista, vaikutuksia ja toiminnan mittaamista sekä toimintaympäristöä. 
Haastattelut toteutettiin yksilöllisinä teemahaastatteluina, joiden kesto oli 1-1,5 tun- 
tia. Haastatteluaineisto analysoitiin sisällönanalyysillä. Haastatteluiden pohjalta 
muodostettiin kuva sote-alan vaikuttavuuden tulkinnoista; mitä sote-TKI-toiminnan 
vaikuttavuus tarkoittaa eri toimijoiden näkökulmista, ja millaista tietoa tai mittareita 
tarvitaan vaikuttavuuden todentamiseksi. 

Analyysin tuloksena empiirisestä aineistosta tunnistettiin kolme tulkintaa so- 
te-TKI-toiminnan vaikuttavuudesta: yhden näkökulman mukaan vaikuttavuus 
kytkeytyy erityisesti kansalaisten terveyteen ja hyvinvointiin, toisen mukaan 
TKI-toiminnan tehokkuuteen ja kolmannen mukaan TKI-toimijoiden väliseen vuo- 
rovaikutukseen. Seuraavissa kappaleissa näitä käsityksiä avataan ensin empiirisen 
aineiston kautta, jonka jälkeen keskustelut kytketään aihepiirin tutkimuskirjallisuu- 
teen. 


Vaikuttavuuden monet tulkinnat 

Sote-TKI-toiminnan tavoitteet voivat kytkeytyä alueellisen tai kansallisen kilpailuky- 
vyn lisäämiseen tai yhteiskunnallisten ongelmien ratkaisemiseen. Vaikuttavuuden 
arviointiin ja mittaamiseen liittyy useita yleisesti tunnistettuja haasteita, kuten vai- 
kutusten havaitsemiseen usein liittyvä pitkä aikaperspektiivi ja syy-seuraussuhteiden 
osoittamisen vaikeus. Lisäksi on huomioitava, että TKI-toiminnan vaikuttavuus il- 
menee eri tavoin riippuen siitä, tarkastellaanko toiminnan vaikuttavuutta tutkimuk- 
sen, kehittämisen vai innovaatioiden näkökulmista. Aikajänteet, toimijat, resurssit ja 
budjetit saavat siis erilaisia muotoja riippuen siitä, onko kyseessä "T", "K" vai "I". 


”Vaikuttavuuden suhteen olisi hyvä sopia yhteisistä tavoitteista, mitä tavoitellaan” 
Haastatteluaineisto vahvistaa käsitystä vaikuttavuuden mittaamiseen liittyvästä mo- 
nitulkintaisuudesta. Haastateltavien mukaan vaikuttavuuden arvioinnin itsessään 
tulisi olla yhteinen prosessi, jossa sote-TKI-ekosysteemin tavoitteet tulisi asettaa yh- 
dessä. Näin toimijat oppivat yhdessä siitä, mitä tietoa tarvitaan strategisen päätöksen- 
teon tueksi. Ekosysteemillä pitäisi heidän mukaansa olla seurantamittaristo, jonka 
avulla voitaisiin seurata ekosysteemille asetettujen tavoitteiden toteutumista. Tässä 
prosessissa he voisivat rakentaa yhteistä tulkintaa kokonaisuudesta ja tehdä johtopää- 
töksiä siitä, mitä vaikuttavuus ja kerätty data tarkoittavat koko ekosysteemin kannal- 
ta. Yhteinen prosessi tuottaisi myös yhteistä ymmärrystä ekosysteemin kehityksestä. 
Haastatellut korostivat, että data itsessään ei ole arvokasta, vaan tärkeää ovat yhtei- 
nen tulkinta ja johtopäätösten tekeminen siitä, mihin suuntaan ekosysteemiä halu- 
taan viedä. 

Vaikuttavuuden merkitys julkisen toiminnan tuloksellisuuden osatekijänä on 
kasvanut suomalaisessa yhteiskuntapolitiikassa aina 1980-luvulta lähtien. Yhteis- 
kuntapolitiikan eri osa-alueita, kuten sosiaali- ja terveysministeriön hallinnonalan 
toimintaa, ohjataan vaikuttavuustavoitteiden avulla. Vaikuttavuuden käsite liittyy 
kiinteästi arviointiin ja sen monenlaisiin tarkoituksiin, käytäntöihin ja sanastoihin, 
jotka kumpuavat eri tieteenalojen teoreettisista lähestymistavoista. Vaikuttavuutta 
voidaan arvioida ja hyödyntää esimerkiksi arviointiosaamisen (evaluation capacity 
building), laatujohtamisen (guality development, total guality management), tietoon 
perustuvan päätöksenteon (evidence-based), tulosohjauksen ja tilivelvollisuuden 
(performance management), auditoinnin (auditing), riskien hallinnan, tietojohtami- 
sen ja tiedonhallinnan (knowledge management) sekä yksilöiden vaikutusmahdolli- 
suuksien (empowerment) kehittämistarkoituksiin. (Rajavaara 2007.) 

Myös sosiaali- ja terveydenhuollossa vaikuttavuus on noussut keskeiseksi toimin- 
nan tavoitteeksi, ja yhä useammin vaikuttavuusperusteisuus ohjaa terveydenhuollon 
kehittämistä (esim. Pitkänen ym. 2020). Vaikuttavuusperusteisessa terveydenhuol- 
lossa perimmäinen tavoite on tuottaa asiakaslähtöisiä hyvinvointivaikutuksia (Kok- 
ko 2022). Vaikuttavuusperusteinen terveydenhuolto ei kuitenkaan keskity pelkästään 
asiakkaalle luotavaan arvoon, vaan se huomioi myös muiden terveydenhuollon toi- 
mijoiden näkökulmat ja pyrkii taloudellisesti kestävämmän terveydenhuoltojärjes- 
telmän kehittämiseen (Porter & Guth 2012). 

Vaikuttavuus voidaan ymmärtää monin eri tavoin riippuen ammatista, tieteen- 
alasta, toiminnan kontekstista tai valituista arviointinäkökulmista. Vaikuttavuuden 
tulkinta on seurausta myös toimijoiden arvoista ja preferensseistä (Etzioni 1964; Ca- 
meron 2015). Fi siis ole olemassa yhtä ainoaa määritelmää toiminnan vaikuttavuu- 
desta. Yleisesti ottaen sosiaali- ja terveydenhuollon vaikuttavuudella tarkoitetaan 
palveluilla aikaansaatua vaikutusta terveyteen, hyvinvointiin tai muuhun toivottuun 
asiaan (Torkki & Mäki-Opas 2021). Terveystaloustieteessä vaikuttavuudella tarkoite- 
taan toiminnalla aikaansaatua, rutiiniolosuhteissa tapahtunutta muutosta ihmisten 
terveydentilassa (Pitkänen ym. 2018; alkup. Sintonen ja Pekurinen 2006; Drummond 
2005; Malmivaara 2013). 

Erilaisia alakohtaisia määritelmiä näyttäisi yhdistävän ajatus optimaalisesta 
toiminnasta eli siitä, että toiminnalla aikaansaadaan muutos tai ihanteellinen lop- 
putulos suhteessa toiminnalle asetettuun tavoitteeseen. Muutosta ja tavoitteiden 
saavuttamista voidaan puolestaan tulkita päätöksenteossa eri näkökulmista, kuten 
arvioimalla miten toiminnan tulokset vastaavat alkuperäisiä kehittämistavoitteita, 
kansalaisten odotuksia ja tarpeita tai millaisia yhteiskunnallisia vaikutuksia on saatu 
aikaiseksi (Kork 2016). Siksi vaikuttavuuteen liittyvät läheisesti myös yhteiskunnal- 
lisen vaikuttavuuden, kustannusvaikuttavuuden tai palvelujen laadun käsitteet (ks. 
Meklin 2009). 

Vaikuttavuuden käsite muuttuu ongelmalliseksi silloin, kun sitä yritetään soveltaa 
käytännössä esimerkiksi päätöksenteossa tai toiminnan arvioinnissa. Vaikuttavuu- 
den operationalisointi edellyttää yhteistä ymmärrystä tavoitteista, muutoksen kei- 

noista ja valintojen seurauksista. Sosiaali- ja terveyspalveluissa toiminnan tavoitteet 
ja vaikuttavuus liittyvät ensisijaisesti kansalaisten terveyden ja hyvinvoinnin paran- 
tamiseen (esim. Vaarama 1995; Laine 2005, Kangasharju 2008), mutta näitä vaikutuk- 
sia voidaan tarkastella palvelujärjestelmän eri tasoilla, kuten yksilön, organisaation, 
hyvinvointijärjestelmän tai laajemmin yhteiskunnallisen vaikuttavuuden näkökul- 
mista (Laihonen & Sillanpää 2014; Sillanpää 2016; Beiräo ym. 2017). 


Vaikuttavuus terveytenä ja hyvinvointina 
Kaikki sote-TKI-toiminta ei suoraan liity terveyteen tai hyvinvointiin, vaan toimin- 
nan vaikutukset voivat olla välillisiä. Esimerkiksi moni tutkimus, uudet palvelut, uusi 
teknologia tai uusi tapa organisoitua tai johtaa eivät aina suoraan paranna yhtään 
potilasta, mutta välillisesti niillä voi olla huomattava vaikutus potilaan hoitokäytän- 
töihin. Sote-TKI-toiminnan vaikuttavuudesta puhuttaessa nämä suorat ja välilliset 
vaikutukset kuitenkin usein sekoittuvat ja päädytään puhumaan yleisesti sote-pal- 
velujen vaikuttavuudesta. Vaikuttavuutta mitattaessa on kuitenkin tärkeää erottaa 
sote-TKI-toiminnan vaikutukset sote-palveluiden vaikuttavuudesta. Käytännössä 
tämän eron tekeminen on vaikeaa, koska määritelmät riippuvat siitä, kenen toimijan 
näkökulmasta asiaa tarkastellaan. Tämä kävi ilmi myös haastatteluaineistosta. Sa- 
malla huomio kiinnittyi erityisesti vaikuttavuuden mekanismeihin eli olettamuksiin 
ja prosesseihin, joiden avulla tavoiteltavat vaikutukset saadaan aikaiseksi. Näiden 
mekanismien kautta vaikeasti hahmotettava ilmiö (sote-TKI-toiminnan vaikutta- 
vuus) muuttuu käytännön toiminnaksi, malleiksi tai mittareiksi. Samalla päästään 
kiinni niihin johtamisen valintoihin, joita vaikuttavuuden aikaansaaminen edellyt- 
tää. 
”Hyvinvoinnin paraneminen edellyttää sitä, että ekosysteemi on vaikuttava 
asiakkaan ja kansalaisen näkökulmasta” 
Aineiston perusteella toiminnan tavoiteltavat vaikutukset liittyvät viime kädessä 
yhteiskunnallisiin hyötyihin, terveyden ja hyvinvoinnin edistämiseen ja palvelu- 
järjestelmän kykyyn tuottaa kansalaisille entistä vaikuttavampia palveluita kustan- 
nustehokkaasti. Haastateltujen näkemyksen mukaan sote-TKI-toiminnan yhtenä 
keskeisenä tavoitteena on aikaansaada sosiaali- ja terveyspalveluihin asiakaslähtöi- 
siä palveluita ja toimintamalleja. Vaikuttavien palveluiden kriteeriksi tunnistettiin 
asiakkaan tai palvelun käyttäjän saama hyöty: se, miten palvelut lisäävät asiakkaan 
hyvinvointia ja miten hyvin ne ratkaisevat asiakkaan ongelmia. Asiakkaan näkökul- 
masta vaikuttavien palveluiden elementtejä ovat esimerkiksi valinnanvara palveluis- 
sa, palvelujen saatavuus, oikea-aikaisuus, sujuvat palveluprosessit sekä asiakkaan 
tarpeisiin ja elämäntilanteisiin paremmin kohdennetut palvelut. Haastatteluissa ko- 
rostettiin palvelun käyttäjien osallistamista kehitystyöhön, jotta kehitettävät palvelut 
vastaisivat mahdollisimman hyvin asiakkaiden tarpeita ja toiveita. Kehitystyön pitäisi 
lähteä asiakkaasta, ja asiakkaan tulisi olla aktiivisena toimijana mukana määrittele- 
mässä kehittämistyötä, ”eikä siten, että kehittäjät kehittävät ratkaisuja ja asiakkaalta 

kysytään vähä, että miltä näyttää”. Palvelun järjestäjän näkökulmasta vaikuttavuus 
on sitä, että toiminta vastaa asiakkaiden tarpeita, on kustannustehokasta ja ohjaa ky- 
syntää kohti ennaltaehkäiseviä ja matalan kynnyksen palveluita. 

Sote-TKI-toiminnan odotetaan tuottavan myönteisiä vaikutuksia myös sote-am- 
mattilaisten työhyvinvointiin ja työtyytyväisyyteen. Haastateltavat näkivät TKI-toi- 
minnan mahdollistavan ammattilaisten osaamisen kehittymisen ja osallistumisen 
oman työn kehittämiseen sekä laajemmin tutkimus- ja kehitystoimintaan. Tutki- 
mustulosten hyödyntäminen nähtiin edellytyksenä sille, että tietoon perustuvia toi- 
mintakäytäntöjä saadaan käyttöön. Tutkimukseen ja näyttöön perustuva toiminta 
on olennainen osa ammattilaisten työtä sote-alalla. Tällainen vaikuttavuuden seli- 
tysmalli kumpuaa lääketieteen ja hoitotieteen tutkimustraditiosta. Tavoitteena on 
parhaan mahdollisen hoidon tarjoaminen sitä tarvitseville. Toki niukkojen resurssi- 
en maailmassa näyttöön perustuvaan vaikuttavuuden keskusteluun kytkeytyy myös 
terveystaloustieteellinen käsitys hoidon kustannusvaikuttavuudesta. 

Tarkasteltaessa sote-TKI-toiminnan vaikuttavuutta hyvinvointinäkökulmasta on 
aiheellista huomioida myös sosioekonomiset vaikutukset, jotka liittyvät esimerkiksi 
uusien yritysten ja työpaikkojen syntymiseen ja tätä kautta lisääntyneisiin verotu- 
loihin. Nämä vaikuttavat julkisen sektorin ja laajemmin yhteiskunnan kykyyn tar- 
jota entistä parempia palveluita. Kun sote-TKI-toiminnan vaikuttavuutta pyritään 
mittaamaan, kyse on samalla siitä, kenen ja millaisista arvoista vaikuttavuutta tar- 
kastellaan. Kun puhutaan terveydenhuollon toiminnan vaikuttavuudesta, keskiöön 
nousevat usein hoidon laadun, oikeudenmukaisuuden, saatavuuden tai turvallisuu- 
den näkökulmat. Yhtenä keskeisenä terveydenhuollon vaikuttavuuden mittarina on 
pidetty laatupainotteisia elinvuosia (OALY Ouality Adjusted Life Years). Taustalla on 
rationaalinen ajatus siitä, että potilaan preferenssit, terveydentila ja hoidon vaikutuk- 
set ovat empiirisesti mitattavissa ja että pidempi elinaika ja parempi terveys olisi läh- 
tökohtaisesti aina arvokkaampaa. (Ks. Valtonen 2006, 115-116; Sintonen & Pekurinen 
2006, 254-255.) 

Sosiaalihuollon vaikuttavuudessa puolestaan korostuu kokonaisvaltainen asiak- 
kaan hyvinvoinnin ja elämänlaadun näkökulma. Tällöin otetaan huomioon paitsi se, 
miten palvelut parantavat asiakkaan hyvinvointia, terveyttä ja päivittäistä toimin- 
takykyä, myös miten ne luovat turvallisuutta ja tukea omien valintojen, kykyjen ja 
elämäntilanteen hallitsemiseen. Yhtenä aikuisten sosiaalipalvelujen vaikuttavuuden 
mittarina on kehitetty kansainväliset vertailut mahdollistavaa ASCOT (Adult Social 
Care Outcomes Toolkit) -mittaria, joka olisi vertailukelpoinen terveyspalvelujen elä- 
mänlaatumittareiden kanssa (Nguyen ym. 2021). 

Sote-TKI-toiminnassa koeasetelmat eivät ole yleensä mahdollisia, vaikuttavuu- 
teen vaikuttavat useat tekijät ja vaikuttavuustietoa tarvitaan monista eri näkökul- 
mista. Asiakkaiden osallisuus ja rooli sote-alan toiminnassa tulee muuttumaan. Esi- 
merkiksi palveluiden tuotannossa ollaan siirtymässä massatuotannon paradigmasta 
massakustomointiin, jossa palvelun käyttäjä on toiminnan kehittämisen ja järjestä- 
misen keskiössä. Käytännössä se voi tarkoittaa itsehoitoa, omamittaamista tai jaettua 

päätöksentekoa ammattilaisten kanssa. Toiminta perustuu yhä enemmän vuorovai- 
kutteisuuteen ja siihen, että palvelun käyttäjä on aktiivinen subjekti oman terveyten- 
sä toteuttajana. Asiakkaan osallistaminen ja osallistuminen TKI-toimintaan on yksi 
keskeinen vaikuttavuuden kriteeri (esim. van Geenhuizen 2018). 

Vaikuttavuuden mittaamisen trendi voi kertoa myös uudenlaisesta arvolähtöisyy- 
den korostumisesta, jossa vaikutuksilla halutaan kuvata toiminnan arvoa ja arvo- 
maailmaa. Siirtyminen suorite- ja määräperusteisesta toimintalogiikasta kohti arvo- 
perusteista terveydenhuoltoa (value-based healthcare, ks. esim. Porter & Kaplan 2016) 
edellyttää, että sote-alan toiminnan tavoitteena tulisi olla asiakaskohtainen kustan- 
nusvaikuttavuus eli asiakkaalle positiivisten hyvinvointivaikutusten aikaansaami- 
nen mahdollisimman järkevällä resurssien käytöllä. Vaikuttavuuden mittaamista 
tulisi ohjata sote-toimijoiden yhteinen visio ja strategia, joiden mukaisesti asiakas- 
kohtaista vaikuttavuutta voidaan luoda, tunnistaa ja arvioida. Tätä toimintalogiikan 
muutosta tukemaan tarvitaan myös toimintapolitiikkoja, jotka kannustavat asiakas- 
responsiivisuuteen ja arvon yhteiskehittämiseen asiakkaitten kanssa (Kokko & Kork 
2020). 

Arvoperusteisen tai vaikuttavuusperusteisen (joista jälkimmäinen on sote-alan 
kehittämisessä yleisempi termi) terveydenhuollon yksi tärkeä elementti on organisaa- 
tion oppiminen: potilaalle tuotetun arvon tulisi olla tärkein vaikuttavuuden mekanis- 
mi, jonka avulla voidaan parantaa vaikutuksia paitsi yksilötasolla myös yhteiskun- 
nallisesti (Nordin ym. 2017). Siksi yhteiskunnallisen vaikuttavuuden näkökulmasta 
arvon tuottamisen ei pitäisi rajoittua vain palveluja käyttävään asiakkaaseen, vaan 
vaikutusten mittaamisen näkökulmana on huomioitava hyvinvoinnin kestävyys (ml. 
kansanterveys) pohjoismaisen hyvinvointiajattelun mukaisesti. Asiakkaalle luotava 
arvo määritellään hyvinvointivaikutusten ja niiden aikaansaamiseksi käytettyjen re- 
surssien suhteeksi. Ihanteellisessa vaikuttavuusperusteisessa palvelujärjestelmässä 
asiakasvaikuttavuutta ja siihen liittyviä kustannuksia voidaan tiedolla johtamisen 
avulla yhdistää reaaliaikaisesti diagnoosi- ja hoitoketjuihin. Näin saadaan selville 
palveluiden vaikutukset yksittäiseen asiakkaaseen, ja toisaalta saadaan tietoa palve- 
lujärjestelmän kyvystä luoda hyvinvointivaikutuksia. (Porter & Lee 2013.) Asiakasvai- 
kutusten mittaamiseen kuuluu kliinisten mittareiden lisäksi asiakkaan näkemys ja 
kokemus saamastaan hoidosta; näitä ei perinteisesti ole mitattu mutta voitaisiin mi- 
tata potilaiden raportoimien mittareiden avulla. Esimerkiksi PROM (Patient Reported 
Outcome Measure) - mittarit mittaavat hoidon vaikutuksia tai lopputulemaa, kuten 
toimintakykyä ja itse koettua terveydentilaa, ja PREM (Patient Reported Experience 
Measure) -mittarit kartoittavat asiakaskokemusta, kuten tyytyväisyyttä palveluun ja 
potilaan halukkuutta suositella palvelua muille (Pitkänen ym. 2020, 20; Pitkänen ym. 
2018; Baumhauer 2016; Breckenridge ym. 2015). 


Vaikuttavuus innovaatiotoiminnan tehokkuutena 


Toinen aineistossa korostuva näkökulma lähestyy sote-TKI-toiminnan vaikuttavuut- 
ta innovaatiotoiminnan ja erityisesti sen tehokuuden näkökulmasta, kuten TKI-toi- 

minnan tuotosten ja panosten välisenä suhteena. Vaikuttavuuden rinnalle tulee nos- 
taa myös muita tuloksellisuuden osa-alueita, kuten tuottavuus, laatu ja kustannukset. 
Kyse on laajemmin innovaatioprosessin onnistumisesta ja kyvystä tuottaa sellaisia uu- 
sia tuotteita ja palveluita, jotka ovat aikaisempaa vaikuttavampia. 


”Asiakaslähtöisten innovaatioiden kehittely yhdessä on toiminnan keskeinen ajuri” 
Empiirisen aineiston perusteella uusien asiakaslähtöisten innovaatioiden ja ratkai- 
sujen kehittäminen on sote-TKI-toiminnan keskeinen tavoite. Yritysten näkökulmas- 
ta vaikuttavan innovaatiotoiminnan kriteerinä voi olla yritykselle tuotettu lisäarvo, 
kannattava liiketoiminta tai ekosysteemin tarjoamat mahdollisuudet uusien tuottei- 
den ja palveluiden kehittämiseen ja kaupallistamiseen. Yritysten odotukset liittyvät 
esimerkiksi rahoituksen, prosessiosaamisen, liiketoimintamallin tukemisen tai spar- 
rauksen saamiseen. Haastateltujen mukaan ekosysteemi mahdollistaa osaamisen 
yhdistämisen, kokeilemisen ja innovoinnin toisin kuin kumppanuus tai kilpailutus, 
joissa epäonnistuminen voi merkitä ulkopuolelle jäämistä. Yhteistyön avulla pienet- 
kin yritykset pääsevät mukaan laajempaan kehittämistoimintaan ja toisaalta isot yri- 
tykset voivat keskittyä juuri oman alan TKI-toimintaan. Haastateltavat näkivät, että 
sote-TKI-toiminnalla on vaikutuksia julkisten palvelujen järjestämiseen ja resurssien 
kohdentamiseen ja tätä kautta se mahdollistaa julkisen sektorin toiminnan tehosta- 
misen. Lisäksi sote-TKI-toiminnan yhtenä keskeisenä tavoitteena on vahvistaa alu- 
eellista kasvua ja kehitystä luomalla ja houkuttelemalla alueelle uusia yrityksiä, työ- 
paikkoja ja osaavaa työvoimaa, mutta näiden syy-seuraussuhteiden osoittaminen on 
haastavaa. 

Haastateltavat painottivat korkeatasoista tutkimusta ja monitieteisen yhteistyön 
lisäämistä. He odottivat TKI-toiminnan mahdollistavan yrityksille, järjestöille ja jul- 
kisen sektorin toimijoille paremman pääsyn tutkimus- ja asiantuntijatietoon ja tut- 
kijoille pääsyn aineistoihin, joiden saaminen olisi muutoin hankalaa tai jopa mah- 
dotonta. Lisääntynyt vuorovaikutus tutkimuksen ja käytännön välillä luo pohjaa 
myös tieteellisen tutkimuksen yhteiskunnallisen vaikuttavuuden lisääntymiselle. 
Innovaatiotoiminnan tehokkuuden näkökulmasta tuotantotalouden ja laskentatoi- 
men kirjallisuudesta on löydettävissä lukuisia mittareita ja lähestymistapoja, joilla 
voidaan mitata myös innovaatiotoiminnan tuottavuutta ja tehokkuutta. Tuotaessa 
tehokkuus- tai tuottavuuskeskustelu palveluympäristöön nousee esiin myös uuden- 
laisia mittaamisen kysymyksiä, joista on keskusteltu palvelutuotannon tuottavuutta 
ja suorituskykyä tarkastelevassa kirjallisuudessa jo pitkään (esim. Lönnqvist 2010; Pa- 
rasuraman 2002; Grönroos & Ojasalo 2004; Jääskeläinen, Laihonen & Lönnqvist 2014). 

Palvelutuotannon mittaamista haastaa muun muassa resurssien aineeton luonne 
ja asiakkaan keskeinen rooli niin palveluprosessissa kuin lopputuloksen arvioinnissa. 
Myös toiminnan lopputuotokset, esimerkiksi innovaatiotoiminnassa syntynyt uusi 
tieto, ovat luonteeltaan aineettomia ja niiden mittaaminen on vaikeaa (ks. Kujansivu 
ym. 2007). Tämä korostaa tarvetta erilaisille mittareille ja tulokulmille keskusteltaes- 
sa sote-TKI-toiminnan tuloksellisuudesta. Siinä missä yhdestä näkökulmasta voidaan 

puhua syntyneistä patenteista, tulovirrasta tai alueelle syntyneistä uusista yrityksistä, 
työpaikoista ja verotuloista, on toisesta näkökulmasta keskeistä arvioida esimerkiksi 
henkilöstön saatavuutta ja osaamista tai näiden tuottamiseen tarvittavan tutkimus- 
ja koulutustoiminnan kykyä vastata koulutustarpeisin. Sote-TKI-toiminnassakin on 
kyse viime kädessä siitä, miten tehokkaasti käytettävissä olevat yhteiset resurssit kye- 
tään muuntamaan vaikuttaviksi tuotteiksi ja palveluiksi. Näistä kysymyksistä on kes- 
kusteltu paljon tuloksellisuuden johtamisen ja mittaamisen kirjallisuudessa. 

TKI-toimintaan käytetään Suomessa paljon julkisia resursseja, minkä vuoksi kes- 
kustelussa on syytä huomioida tehokkuuden, vaikuttavuuden ja talouden ohella myös 
erilaiset oikeudenmukaisuuden näkökulmat (esim. Virtanen & Vakkuri 2016). Tämä 
korostaa tarvetta monitoimijaisuutta ja dialogisuutta korostavalle mittauslähestymis- 
tavalle. Esimerkiksi arvon yhteisluomisessa kiinnostus kohdistuu arvon tuottamisen 
prosesseihin, joissa eri ekosysteemin toimijat (palveluntuottajat, tarjoajat, asiakkaat 
ja sidosryhmät) luovat yhdessä arvoa. Tässä yhteisluonnin prosessissa he etsivät uusia 
ja innovatiivisia tapoja tukea toistensa liiketoimintaa. Osallistuminen arvonluontiin 
syntyy aineettomana osana palveluprosessia vuorovaikutuksessa palvelujen käyt- 
täjän kanssa (Vargo ym. 2008). Arvon yhteisluontia on tarkasteltu erityisesti liiketoi- 
minnan johtamisen ja markkinoinnin näkökulmista (ks. esim. Saarijärvi ym. 2013; 
Grönroos 2011). Myös julkisjohtamisen kontekstissa arvon yhteisluonti perustuu jul- 
kisen arvon (Moore 1995) ja Service Dominant Logic -ideoihin, joissa tuotanto- ja or- 
ganisaatiokeskeisyydestä halutaan siirtyä kohti vuorovaikutteista ja asiakaslähtöis- 
tä palvelutuotantoa yhdessä julkisen, yksityisen ja kolmannen sektorin toimijoiden 
muodostamien yhteistyö- ja kumppanuusmallien avulla (ks. esim. Klijn & Teisman 
2003; Osborne 2018; Roth & Vakkuri, tämän julkaisun luku neljä). Sote-TKI-toimin- 
nan vaikuttavuuden mittaamisen näkökulmasta on arvokasta pohtia, millaista arvoa 
luodaan, millä resursseilla ja mekanismeilla ja kenelle arvoa ensisijaisesti tuotetaan. 
Toimijoiden erilaisten arvostamismaailmojen ja arvonlajien analysointi tekee nä- 
kyväksi TKI-toiminnan moninaisuutta, mikä helpottaa yhteisen toiminnan arvon 
jäsentämistä ja todentamista arvostustalouden periaatteiden mukaisesti (ks. Kork & 
Sorsa 2020). 


Vaikuttavuus vuorovaikutuksena 

Kolmas empiirisestä aineistosta nouseva vaikuttavuuden näkökulma kytkeytyy 
toimijoiden yhteistoiminnasta syntyvään arvoon, joka oli myös KEHYS-hankkeen 
keskeinen lähtökohta. Yhteistyön, tiedonkulun ja avoimuuden merkitys ekosystee- 
min vaikuttavuudelle toimii yhtenä kantavana ajatuksena monissa viimeaikaisissa 
liiketoiminta-, innovaatio- tai hyvinvointiekosysteemiajattelua soveltaneissa tutki- 
muksissa (vrt. Iansiti & Levien 2004; Adner 2006; Laihonen 2012; Laasonen ym. 2019). 
Ekosysteemin valmiuksiin kuuluvat erilaiset innovaatioalustat ja foorumit, jotka 
mahdollistavat sosiaalisen kohtaamisen, 'pöhinän”, aktiivisen yhteistoiminnan ja ide- 
oiden kasvattamisen. 

Eli siks pitää olla pöhinää koska se pöhinä mittaa sitä, paljonko tietoo liik- 
kuu. - - Se antaa mahdollisuuden siihen, että tulee eri lähteistä olevaa tietoa 
ja alkaa tulla näkemystä, et toi on tärkeempää ku joku toinen. 


Haastatteluaineistossa ekosysteemin toiminnallisuus ja kypsyys eli sen synnyt- 
tämät mahdollisesti vakiintuvat rakenteet ja toimintatavat nähtiin TKI-toiminnan 
tavoiteltavina vaikutuksina. Ekosysteemin kyvykkyys liittyy sekä hankerahoituksen 
saamiseen että kykyyn houkutella yrityksiä investoimaan innovaatiotoimintaan. 
Useita toimijoita yhdistävinä vaikutuksina nähtiin ekosysteemin toimijoiden välinen 
kumppanuus ja osaaminen, jota ei muuten ole mahdollista saada. 


Ekosysteemityössä on keskeistä, miten laadukkaita 'matchäyksiä' on saatu 
aikaiseksi; miten ekosysteemin ja niiden toimijoiden yhteistyö on kehitty- 
nyt, ja miten yhteistyö tuottaa arvoa toimijoille. 


Haastateltavat odottivat sote-TKI-toiminnan lisäävän julkisen ja yksityisen sekto- 
rin välistä aitoa yhteistyötä, mutta yhteistyölle haluttiin antaa riittävän väljät raamit, 
jotta TKI-toiminnalla olisi mahdollista saada aidosti uudenlaisia ratkaisuja. Yhtenä 
innovaatiotoiminnan osaamisen vahvistamiseen liittyvänä tavoitteena nousi esille 
organisaatioiden oppiminen itse ekosysteemistä ja sen toiminnasta. 

Yhteiskunnassa ja organisaatioissa tapahtuu samanaikaisesti laaja-alaista raken- 
teiden ja toimintakäytäntöjen muutosta, jossa yksittäisten toimijoiden sijaan kehi- 
tyksen suunta määrittyy yhä enemmän toimijoiden välisessä vuorovaikutuksessa. 
Systeemiajattelussa nähdään, että muutokset, toiminta ja toimijat ovat keskinäis- 
riippuvaisia eli muutos yhdellä osa-alueella vaikuttaa koko systeemiin (ks. Meado- 
ws 2008). Systeemiajattelun mukaisesti ekosysteemin vaikuttavuus syntyy siitä, että 
kokonaisuus on enemmän kuin osiensa summa. Kausaalisuhteiden sijaan ongelmat 
ja niiden ratkaisut ovat kompleksisia, yhteydet epäsuoria ja vaikeasti todennettavia. 
Vaikuttavuuden arvioinnissa on siksi kiinnitettävä huomiota mahdollistaviin tekijöi- 
hin ja olosuhteisiin, kuten ekosysteemin verkostovaikutuksiin, toimijoiden välisiin 
vuorovaikutussuhteisiin ja ryhmädynamiikkaan. (Uusikylä 2019; Vataja & Hyytinen 
2019.) 

Vaikuttavuuden mittaamisen näkökulmasta on tärkeää tunnistaa, että tarkastel- 
tavan systeemin ominaisuudet säilyvät, kutsuttiin sitä millä nimellä tahansa. Pelto- 
niemen (2004) mukaan ”käsitteet kuten klusteri, arvoverkko tai liiketoimintaekosys- 
teemi ovat vain käsitteitä, eivätkä ne muuta systeemin ominaisuuksia”. Fri käsitteiden 
sijaan mielenkiintoisempaa on tarkastella, synnyttääkö uusi nimi uudenlaista toi- 
mintaa, joka kykenee muuttamaan systeemiä. Syntyykö ekosysteemiajattelun kautta 
tiiviimpää vuorovaikutusta ja yhteistyötä, joka ruokkii innovatiivisuutta? Voidaanko 
mittaamalla ja uudenlaista mittausinformaatiota tuottamalla tukea tämän kaltaisen 
toivotun kausaliteetin rakentumista? Perimmäisenä ajatuksena mittauskäytäntöjen 
kehittämisessä lienee ajatus siitä, että vastaus edellisiin kysymyksiin on kyllä. Tämä 
kuitenkin edellyttää huomion kiinnittämistä lopputulosten sijaan ekosysteemin yh- 

teistyötä tukeviin rakenteisiin eli siihen, miten toimijat vuorovaikuttavat ja mitä ne 
faktuaalisesti saavat aikaan yhdessä. Kyse on tällöin siitä, muuttuuko uudenlainen 
ajattelu tekemiseksi. 


Lähtökohta sote-TKI-toiminnan vaikuttavuuden mittaamiselle 

Olemme edellä kuvanneet kolme mahdollista lähestymistapaa sote-TKI-toiminnan 
vaikuttavuuden tarkasteluun. Nämä lähestymistavat tarjoavat lähtökohdan vaikut- 
tavuuden mittaamiselle. Kuviossa 1 on kuvattu haastatteluaineistosta ja tutkimus- 
kirjallisuudesta nousevat keskeiset näkemykset ja tavoitteet. Vaikuttavuuden mit- 
taamisessa yhteen sovitettavia elementtejä ovat esimerkiksi strategiset tavoitteet 
suhteessa valittuihin keinoihin, toimijoiden välisen vuorovaikutuksen toteuttami- 
nen ja yhteisen mission muotoilu sekä toimijoiden erilaisten intressien ja vaikutta- 
vuusnäkökulmien yhteensovittaminen. Kuvio havainnollistaa mittaamisen kohteen 
kompleksisuutta. Toiminnan vaikuttavuuden mittaamisessa pitäisi pystyä huomioi- 
maan tasapainoisesti erilaiset sisällölliset tekijät. Ekosysteemiajattelun mukaisesti 
tunnistamme sote-TKI-toiminnan keskeisiksi ominaisuuksiksi ja vaikuttavuuden 
mekanismeiksi toimijoiden itseorganisoitumisen, kytkeytyneisyyden sekä yhteisevo- 
luution, jotka yhdessä mahdollistavat ja luovat edellytyksiä uusien, usein ennalta-ar- 
vaamattomienkin tuotosten syntymiselle (esim. Laihonen 2012; Jalonen 2021). Tässä 
selitysmallissa vaikuttavuuden mittaaminen ja perinteiset kontrolliin, suunnitteluun 
ja valvontaan perustuvat mittaamismallit haastetaan toden teolla. Sote-TKI-toimin- 
nan vaikuttavuudessa kyse on usein enemmän mahdollistamisesta ja olosuhteiden 
luomisesta kuin lineaarisesta panos-tuotosajattelusta. 

Vaikuttavuuden mittaristot, erilaisten näkökulmien yhdistäminen 
(Esim. Tasapainotettu mittaristo, ASCOT, PROM ja PREM -mittarit) 


Systeemin optimaalinen toiminta, 
Asiakaskohtaiset terveysvaikutukset 


Kuvio1: Sote-TKI-toiminnan vaikuttavuuden mittaamisen lähtökohdat, joissa yhteensovitetaan 
strategiset tavoitteet, toimijoiden vuorovaikutukseen perustuva päätöksenteko sekä erilaiset 
vaikuttavuusnäkökulmat. 

Kuten olemme edellä pyrkineet osoittamaan, vaihtoehtoiset vaikuttavuuden tul- 
kinnat ja näkökulmat eivät ole vastakkaisia, vaan pikemminkin toisiaan täydentäviä. 
Keskeinen huomio liittyy siihen, että vuorovaikutukseen perustuvan elinvoimaisen 
innovaatioekosysteemin orkestrointi poikkeaa huomattavasti tehokkaan prosessijoh- 
tamisen näkökulmasta (vrt. Valkokari ym. 2017). Esimerkiksi haastateltavat saattoivat 
samassa lauseessa ihannoida ekosysteemiajattelun mahdollistavaa ja avointa luon- 
netta, mutta tarjottu ratkaisuavaruus perustui kuitenkin prosessiajattelun mukaisen 
toiminnan tuotosten määrämuotoistamiseen ja varsin perinteisen toiminnanohjauk- 
sen ideaalille. Osa haastateltavista kaipasi toimijoille selkeitä tuloksellisuuskriteerei- 
tä, joilla voitaisiin osoittaa toimijoiden hyödyllisyys ja hyväksyttävyys osana inno- 
vaatioekosysteemiä. Seuraavassa luvussa pyrimme luomaan pohjaa eri näkökulmat 
yhdistävälle monitoimijaisuutta ja dialogisuutta korostavalle sote-TKI-toiminnan 
vaikuttavuuden mittaamiselle. 


Kohti monitoimijaista ja dialogista sote-TKI- 
toiminnan vaikuttavuuden mittaamista 


Edellä on kuvattu kolme lähestymistapaa sote-TKI-toiminnan vaikuttavuuden tar- 
kasteluun: vaikuttavuus terveytenä ja hyvinvointina, vaikuttavuus innovaatiotoimin- 
nan tehokkuutena sekä vaikuttavuus vuorovaikutuksena. Tunnistetut lähestymista- 
vat tuovat esiin monet mahdolliset tulkinnat sote-TKI-toiminnan vaikuttavuudesta ja 
sen mittaamisesta sekä erilaiset arvioinnin tietotarpeet. 

Tuloksellisuuden johtamisen ja mittaamisen kirjallisuus on jo pitkään puhunut 
tasapainotetusta mittaamisesta, jossa erilaisten näkökulmien yhteensovittaminen 
edellyttää monitoimijaisuutta ja dialogisuutta korostavia mittaamisen lähestymis- 
tapoja (vrt. Laihonen & Rajala 2020). Tasapainotetun mittaamisen lähtökohtana 
on tällöin ajatus siitä, että organisaation johto tarvitsee päätöksenteon tueksi myös 
muuta kuin taloudellisesta onnistumisesta kertovaa informaatiota. Yksi yleisim- 
min käytetyistä malleista on tasapainotettu tuloskortti (Kaplan & Norton 1992), jos- 
sa suorituskykyä tarkastellaan talouden lisäksi asiakkaan, sisäisten prosessien sekä 
oppimisen ja uudistumisen näkökulmista. Toinen vastaava tasapainotettu malli on 
suorituskykyprisma (Neely & Adams 2000), jossa näkökulmina ovat sidosryhmien 
tyytyväisyys, strategiat, prosessit ja kyvyt sekä sidosryhmien organisaation toimin- 
taan tarjoamat panokset. Suomessa valtionhallinnon tulosohjauksessa (Valtiovarain- 
ministeriö 2005) on pitkään ollut käytössä tulosprisma tuloksellisuuden eri näkökul- 
mien yhdistämiseksi ja vaikuttavuusmekanismien tunnistamiseksi. Tässä mallissa 
yhteiskunnallinen vaikuttavuus rakentuu henkilöstövoimavarojen hallinnan ja ke- 
hittämisen, toiminnan tehokkuuden sekä tuotosten ja laadunhallinnan kautta. 

Erilaisia mittaamiskehyksiä on lähtökohtaisesti kehitetty yksittäisen organisaa- 
tion näkökulmasta. Sote-TKI-toiminnan vaikuttavuuden mittaamiseen tarvitaan 

uudenlaisia arviointimalleja, joissa otetaan huomioon vaikutusten moniulotteisuus 
ja eri sidosryhmien näkökulmat. Sovellamme ajatusta tasapainotetusta mittaami- 
sesta sote-TKI-toiminnan erilaisten vaikuttavuusnäkökulmien välisen tasapainon 
etsimiseen, joka tapahtuu eri toimijoiden välisessä vuorovaikutuksessa ja dialogissa. 
Tämänkaltainen systeemisen mittaamisen (ks. Laihonen ym. 2014) perusajatus on 
tunnistettavissa muun muassa yhteistyöverkostojen suorituskyvyn mittaamisessa 
(esim. Pekkola 2013), sosiaali- ja terveyspalveluiden muodostamien arvoverkkojen 
tuottavuustarkastelussa (Lönngvist & Laihonen 2012), tuloksellisuuden mittaamises- 
sa palvelujärjestelmän eri tasoilla (Sillanpää 2016) ja hybridiorganisaatioiden tulok- 
sellisuuden mittaamisessa (Kokko & Laihonen 2022). Mittaamisen lähtökohtana on 
tällöin erilaisten tavoiteasetelmien ymmärtäminen ja moniäänisyyden huomiointi. 
Koska sote-TKI-toiminta koostuu monista toimijoista, on heillä toiminnan vaikutta- 
vuuteen erilaisia, kilpaileviakin näkökulmia ja intressejä. Sote-TKI-toiminnan vai- 
kutusten mittaamisessa onkin kyse monenlaisten intressien yhteensovittamisesta, 
jolloin ohjaus- ja mittausjärjestelmän pitäisi kyetä samanaikaisesti huomioimaan 
niin innovaatiotoiminnan seurauksena syntyvät hyvinvointivaikutukset kuin inno- 
vaationprosessin tehokkuus ja toimijoiden yhteistyön sujuvuus. Toiminnan tuloksia 
ja syntyneitä vaikutuksia ja innovaatioita voidaan tulkita ja käyttää hyväksi monin eri 
tavoin riippuen kunkin toimijan tulokulmasta. 


Esimerkki TKI-toiminnan moninäkökulmaisesta vaikuttavuuden mittaamisesta 
Kehittäminen ja kompleksisten ongelmien ratkaiseminen edellyttävät luovia ja kokei- 
levia mittaus- ja arviointiasetelmia (ks. Uusikylä 2019), jotka tukevat kaikkien toimi- 
joiden yhteistä päämäärää ja oppimista. TKI-toiminnan vaikuttavuuden arviointiin 
on kehitetty malleja, joissa on korostettu monitoimijuutta ja moninäkökulmaisuutta 
soveltaen tasapainotetun mittaamisen ideaa. Yksi tällainen esimerkki on terveyden- 
huollon tutkimuksen ja innovaatiohankkeiden vaikuttavuuden mittaamiseen kehi- 
tetty MULTI-ACT-malli (ks. www.multiact.eu). Sen mittaaminen perustuu kollektiivi- 
seen vaikutusten arviointimalliin (Collective Research Impact Framework; Multi-act 
2021). MULTI-ACT-malli tarjoaa tukea monitoimijaisten TKI-hankkeiden johtami- 
seen, sidosryhmien osallistumiseen ja vaikutusten mittaamiseen. Sidosryhmien 
välisen yhteistyön, yhteisen mission ja kollektiivisen päätöksenteon edistämisen 
lisäksi vaikuttavuuden mittaamisessa korostetaan potilasnäkökulmaa. Siksi MUL- 
TI-ACT-mallissa on tunnistettu monia toimijoita (esim. potilaat, potilasorganisaatiot, 
kansalaisjärjestöt, sote-alan ammattilaiset, palvelujen järjestäjät, tutkimusorgani- 
saatiot ja -rahoittajat, sääntely- ja valvontaviranomaiset, lääketeollisuus ja yritykset), 
joita yhdistää yhteinen päämäärä toimia potilaan parhaaksi. 

Vaikuttavuuden mittaamisen näkökulmia. Koska sote-alan TKI-toimijoilla kuten 
palveluntuottajilla, yrityksillä, lääketeollisuudella, järjestöillä, tutkimuslaitoksilla tai 
poliittisilla ja hallinnollisilla päätöksentekijöillä on erilaisia intressejä, on vaikutta- 
vuuden mittaamisessa huomioitava toimijoiden eri tulokulmat. MULTI-ACT-mal- 
lin vaikutusten arviointikehikko koostuu viidestä vaikuttavuuden ulottuvuudesta: 

potilasnäkökulma, tutkimuksen laatu, organisatorinen missio sekä taloudelliset 
ja yhteiskunnalliset vaikutukset. Osallistujien näkemykset ovat tärkeässä roolissa 
TKI-hankkeiden vaikuttavuuden arvioinnissa. Mittaamisen ja vuorovaikutuksen on- 
nistuneisuuden näkökulmasta on keskeistä varmistaa, että toimijoilla on yhteinen 
visio ja että yhteistyössä mukana olevien toimijoiden osaaminen on riittävän erilais- 
ta ja toisiaan täydentävää, jotta tavoiteltavia vaikutuksia on mahdollista saavuttaa. 
MULTI-ACT-mallissa korostetaan sidosryhmien yhteistä missiota ja potilasnäkökul- 
maa. Missionäkökulmasta vaikuttavuutta arvioidaan suhteessa siihen, miten toimin- 
ta on luonut arvoa sidosryhmille alkuperäisen mission mukaisesti. Potilasnäkökulma 
liittyy potilaan raportoimiin vaikutuksiin ja potilaiden osallisuuden mittaamiseen. 
Laatunäkökulma mittaa tutkimustoiminnan akateemista vaikuttavuutta. Talousnä- 
kökulma liittyy kustannusvaikuttavuuteen, rahoitukselliseen tasapainoon ja kansan- 
taloudellisiin vaikutuksiin. Yhteiskunnallinen näkökulma liittyy toiminnan pitkän 
aikavälin vaikutuksiin ja epäsuoriin yhteiskunnallisiin vaikutuksiin. 

Esimerkkejä TKI-toiminnan vaikuttavuuden mittareista. MULTI-ACT-mallissa 
TKI-toiminnan tuloksia ja vaikutuksia mitataan moniulotteisella tulosmittaristol- 
la (Master Scorecard). Se sisältää yhteensä 126 potentiaalista indikaattoria, jotka on 
luokiteltu 52 mittausnäkökulmaan (ks. tarkemmin Kork et al. 2022). Ajatuksena on 
yhteisvastuullisuus, jossa TKI-toimintaan osallistuvat sidosryhmät rakentavat yhdes- 
sä yhteisen tulosmittariston olennaisuusanalyysin avulla (Materiality Analysis). Näin 
he voivat valita juuri sellaiset vaikuttavuutta kuvaavat mittarit, joita kaikki pitävät 
merkityksellisimpinä TKI-toiminnan mission kannalta. Tulosmittaristo tukee eri toi- 
mijoiden välistä yhteistyötä, vuorovaikutusta ja kommunikaatiota, koska sen avulla 
saadaan palautetta toiminnasta ja yhteisestä suunnasta. 


Monitoimijaisuutta ja dialogisuutta korostava sote-TKI-toiminnan vaikuttavuuden 
viitekehys 

Sote-TKI-toiminnan vaikuttavuuden mittaaminen edellyttää useiden eri näkökul- 
mien huomioimista. Monitoimijaisuutta ja dialogisuutta korostavalla viitekehyksellä 
tarkoitamme, että vaikuttavuuden mittaamisessa on kollektiivisesti sovitettava yh- 
teen toimijoiden eri intressit, mittausnäkökulmat, vaikutusten moniulotteisuus sekä 
mittareiden valinnat toimijoiden välisessä vuorovaikutuksessa. Viitekehys perustuu 
moniäänisyyden ja dialogisuuden periaatteille, minkä vuoksi se sopii hyvin monitoi- 
mijaisen sote-TKI-toiminnan kontekstiin. Esittelemme kuviossa 2 tutkimuksen em- 
piiriseen aineistoon ja aikaisempaan tutkimuskirjallisuuteen perustuvan viitekehyk- 
sen sote-TKI-toiminnan vaikuttavuuden mittaamiseksi. Mittaamisen lähtökohtana 
toimivat artikkelissa tunnistetut sote-TKI-toiminnan vaikuttavuuden eri näkökul- 
mat: terveys ja hyvinvointi, TKI-toiminnan tehokkuus sekä TKI-toimijoiden vuoro- 
vaikutus. Kuhunkin näkökulmaan liittyy omat missionsa, strategiset tavoitteensa 
sekä mittausnäkökulmansa. Tasapainotetun mittaamisen periaatteiden mukaisesti 
vaikuttavuuden mittaamisen tulisi sisältää mittareita kustakin näkökulmasta. 

Vaikka asiakkaalle luotava arvo (terveys, hyvinvointi) onkin sote-palveluiden ke- 
hittämisen keskiössä, on huomattava, että sote-TKI-toimintaan liittyy myös muita 
intressejä ja tavoitteita, joista TKI-toiminnan vaikuttavuus yhdessä muodostuu. Sekä 
sote-toimintaan että TKI-toimintaan liittyviä mittareita on jo olemassa runsaasti, 
joten viitekehys ei tarjoa varsinaisia mittareita sote-TKI-toiminnan vaikuttavuuden 
mittaamiseen, vaan auttaa tunnistamaan mittaamisen näkökulmat ja mittauksen 
kohteena olevat tekijät. Ajatuksena on, että näiden mittausnäkökulmien avulla eko- 
systeemin toimijat pystyvät yhdessä määrittelemään, valitsemaan ja kehittämään so- 
pivat vaikuttavuuden kontekstispesifit mittarit pyrkiessään mittaamaan sote-TKI-toi- 


minnan vaikuttavuutta. 


Ekosysteemin missio 


Vaikuttavuuden näkökulma 
* Strategiset tavoitteet 


* Mittausnäkökulmia 

Yhteiskunnallinen ja alueellinen 
elinvoima 

Yhteiskunnallinen ja alueellinen 
hyvinvointi 

Kuvio 2. Monitoimijaisuutta ja dialogisuutta korostava viitekehys sote-TKl-toiminnan 
vaikuttavuuden mittaamiseen. 


Yhteenveto ja johtopäätökset 


Olemme tässä artikkelissa kuvanneet sote-TKI-toiminnan moniulotteista luonnetta 
ja todenneet sen edellyttävän monitoimijaisuutta, dialogisuutta sekä tasapainotettua 
lähestymistapaa vaikutusten mittaamisessa. TKI-toimintaan osallistuu erilaisia toi- 
mijoita, ja tällöin keskeiseksi toiminnan johtamisen kysymykseksi nousee se, miten 
vaikuttavuus määritellään ja miten valitaan mittarit, joilla vaikuttavuutta mitataan. 
Vaikuttavuuden monien eri näkökulmien ja tulkintojen esittelyn jälkeen voidaan to- 
deta, että yhtä oikeaa vastausta ei sote-TKI-toiminnan vaikuttavuuden mittaamiseksi 
ole esittää. Uskomme kuitenkin esittelemämme mittausviitekehyksen tarjoavan niin 

tutkijoille kuin käytännön tekijöille lähtökohdan tämän monitulkintaisen ilmiön jä- 
sentämiseksi. 

Mittaamisen ja mittausinformaation käytön näkökulmasta artikkeli nostaa esiin 
vuorovaikutuksen ja yhteistyön tarpeen niin yhteisiä tavoitteita määritettäessä kuin 
tuloksia tulkittaessa. Verkostojen ja ekosysteemien tuloksellisuuden johtamisessa ei 
ole kyse vain toiminnan hallinnasta vaan myös yhteistoiminnan ja toimijoiden vä- 
lisen vuorovaikutuksen mahdollistamisesta. Yhteisessä tuloksellisuusdialogissa 
(Laihonen ym. 2017) rakennetaan jaettua tilannekuvaa, asetetaan yhteisiä tavoittei- 
ta sekä määritellään rooleja ja vastuita. Samanaikaisesti tässä kollektiivisessa tiedon 
muodostuksen prosessissa motivoidaan ja sitoutetaan toimijoita yhteiseen tekemi- 
seen (Laihonen, Kork & Sinervo 2022). Jatkossa olisi tärkeätä tutkia tarkemmin niitä 
jaettuja päätöksentekoprosesseja, joissa vaikuttavuutta jäsennetään ja mitataan so- 
te-TKI-ekosysteemin kontekstissa. Vaikuttavuuden käsitteellisessä jäsentämisessä ja 
mittaamisen kehittämistyössä tulisi kiinnittää aiempaa enemmän huomiota TKI-toi- 
minnan yhteiskunnallisiin hyötyihin, jotka usein realisoituvat vasta pitkällä aikavä- 
lillä. Yhteiskunnallisen vaikuttavuuden arvioimiseen tarvitaan sellaisia työkaluja, 
jotka pystyvät huomioimaan toimintaympäristön moniulotteisuuden, ilmiöiden yh- 
teen kietoutumisen ja eri toimijoiden näkökulmat. 

Tarvitaan myös pohdintaa siitä, mitä vaikuttavuus tai tuloksellinen toiminta on 
useista eri toimijoista koostuvissa ekosysteemeissä, joissa samanaikaisesti tutkitaan, 
kehitetään ja innovoidaan. Tällöin merkitystä on sillä, millainen aikajänne ja resur- 
sointi toiminnan kehittämisen vaikutusten mittaamiselle asetetaan. Sote-TKI-eko- 
systeemissä tapahtuu paljon sellaista, joka ei ole perinteisesti ollut tuloksellisuuden 
mittaamisen huomion kohteena. Huomio on ollut enemmän tuotoksissa ja aikaan- 
saannoksissa kuin yhteisessä tekemisessä ja sen mahdollistamisessa. Vanha viisaus 
on, että innovaatiot syntyvät rajapinnoilla. Tämän vuoksi on tärkeää, että innovaa- 
tioekosysteemi kykenee luomaan tilaa ja edellytyksiä kohtaamisille erilaisilla raja- 
pinnoilla. Monimuotoisuus on nähty keskeisenä ekosysteemin ominaisuutena (esim. 
Clippinger 1999) ja innovaatioekosysteemin onnistumisen edellytykset luodaankin 
kohtaamisissa erilaisten toimijoiden kesken. Tämä tuo mukanaan erilaiset intressit 
ja tavoitteet, odotukset ja osaamiset, joiden hallinnan problematiikkaa on viime vuo- 
sina tarkasteltu esimerkiksi hybridiorganisaatioiden tuloksellisuuden mittaamista 
käsittelevässä kirjallisuudessa (esim. Johanson & Vakkuri 2018; Rajala, Laihonen & 
Kokko 2021; Rajala, Laihonen & Vakkuri 2020; Kokko & Laihonen 2022). 

Yhteisenä nimittäjänä ekosysteemien, verkostojen tai hybridiorganisaatioiden 
toiminnan vaikuttavuuden mittaamiselle on se, että tuotetun mittausinformaation 
avulla pitäisi kyetä valottamaan resurssien monipuolisuutta, prosessien tietynlaista 
ennakoimattomuutta sekä kompleksisuustieteistä tuttua termiä käyttäen emergent- 
tiä eli ilmaantuvaa luonnetta. Tämän vuoksi törmätään usein erilaisiin tulkintoihin 
mittaamisesta ja sen mukanaan tuomiin organisaatiokulttuurisiin eroihin. Perintei- 
sesti suorituskyvyn tai tuloksellisuuden johtaminen ajatellaan ensisijaisesti johdon 
kontrollin välineenä (ks. Anthony 1965; Simons 1994). Ekosysteemiajattelussa johdon 

kontrolli nähdään erityisenä haasteena juuri toimijoiden itseorganisoitumisen ja toi- 
minnan ilmaantuvan luoteen vuoksi. Tämän vuoksi myös mittaamiseen suhtaudu- 
taan usein kriittisesti. Tuloksellisuuden mittaamisen ja johtamisen ytimessä on kui- 
tenkin viime kädessä se, miten henkilöstön (tai laajemmin toimijoiden) energiaa ja 
käyttäytymistä kyetään suuntaamaan kohti halutun kaltaista toimintaa (Adler 2018). 

Vaikuttavuuden mittaamisessa on huomioitava yhteisen arvokeskustelun tärkeä 
merkitys. Kuten kaikessa päätöksenteossa myös sote-TKI-toiminnan vaikuttavuuden 
mittaamisessa joudutaan tekemään priorisointia asiakasvaikutusten ja taloudellisen 
tuloksellisuuden välillä (Kork 2018). Siksi on tärkeää jo TKI-toiminnan alkuvaiheessa 
pohtia yhteistä päämäärää tai missiota, johon kaikkien toimijoiden on helppo sitou- 
tua: mikä tekee yhteisestä toiminnasta tekemisen arvoista ja miten sen tuottama hyö- 
ty eli vaikuttavuus pystytään osoittamaan? Tätä ajatusta tukee myös esiin nostamam- 
me esimerkki monitoimijaisesta ja tasapainotetusta vaikuttavuuden mittaamisen 
mallista, joka voi tarjota konkreettista apua siihen, miten eri sidosryhmät saadaan 
organisoitua ja sitoutettua yhteisen tavoitteen muotoiluun esimerkiksi lähtötilanteen 
ja tarpeiden kartoituksella. Vaikuttavuuden eri näkökulmien yhteensovittaminen 
edellyttää moniäänisyyttä, rakentavaa dialogia ja näitä molempia tukevaa prosessin- 
hallintaa sekä yhteistä tiedonmuodostusta. 

Sote-alan innovaatioekosysteemiin liittymisen 
odotukset arvolupausten kautta tarkasteltuna 


Pasi-Heikki Rannisto & Timo Rintamäki 


Johdanto 


Viime vuosikymmeninä sosiaali- ja terveysala on avautunut yhteistyölle merkittäväs- 
ti. Yksityisen ja kolmannen sektorin rooli on kasvanut myös julkisten organisaatioiden 
järjestämissä palveluissa, ja siitä on tullut keskeinen osa tuottaja- ja kehittäjäyhteisöä. 
Nykyisin sote-alalla voidaan jo puhua ekosysteemistä, olkoonkin, että monessa pal- 
velussa roolit ovat edelleen muuttumattomat. Kehys -hankkeella lähdettiin edelleen 
kehittämään sotealan integraatiota kohteena tällä kertaa TKI-toiminta. Tavoitteena 
oli luoda tulevaisuuden sote-innovaatioekosysteemiä Pirkanmaalle. Mukaan lähti 
toimijoita erikoissairaanhoidosta (PSHP), sosiaali- ja terveydenhuollon peruspalvelu- 
jen tuottajia (Tampereen kaupungin lisäksi useita kuntia Pirkanmaalta), sosiaalialan 
osaamiskeskus Pikassos, yrityksiä ja järjestöjä sekä Tampereen korkeakouluyhteisö 
(Tampereen yliopisto ja Tampereen Ammattikorkeakoulu). Pyrittäessä luomaan täl- 
le laajalle toimijajoukolle yhteisiä TKI-toiminnan muotoja on ensin ymmärrettävä, 
miksi toimijat ovat mukana ja mitä ne yhteistyöltä hakevat. Mikä on se arvo-odotus 
tai ylipäätään arvo, jota erilaiset toimijat TKI-yhteistyöltä ja laajemminkin innovaa- 
tioekosysteemiltä tavoittelevat, ja mitä mahdollisesti pyritään kehittämisen aikana 
aikaansaamaan. 

Sosiaali- ja terveysalan toimintaympäristössä on useita erilaisia toimijoita, joiden 
roolit ja arvon luomiseen kohdistuvat odotukset ovat kovin erilaiset. Kenties helpoin- 
ta on hahmottaa julkisen, yksityisen ja kolmannen sektorin toimijat, jotka osallistu- 
vat välittömästi sote-palvelujen järjestämiseen, tilaamiseen ja tuottamiseen. Tilaajan 
odotukset ja tavoitteet voivat liittyä esimerkiksi laatuun, lisäkapasiteettiin tai kus- 
tannustehokkuuteen. Vastaavasti tuottajan roolissa voisi olla kyse lisämyynnistä tai 
vaikkapa asemoitumisesta tietynlaisten palvelusuoritteiden johtavaksi tuottajaksi. 
Kolmannen sektorin osalta motivaation lähteenä voi olla liiketoiminnan lisäksi omal- 
le taustayhteisölleen tuotettavat paremmat palvelut sekä muita luonteeltaan eettisiä 
tai laadullisia tavoitteita. 

Siirryttäessä palvelujen tuottamisen näkökulmasta palvelujen kehittämiseen ja 
innovointiin (TKT) asetelma täydentyy usein kolmannen osapuolen toimijoilla. Toisin 
sanoen, osan TKI-toiminnasta hoitavat tuottajat ja tilaajat joko yhdessä tai erikseen, 
mutta mukana on usein myös toimijoita, jotka eivät välittömästi osallistu itse palve- 
lujen tilaamiseen tai tuottamiseen. Sote-kontekstissa(kin) on myös tärkeää tehdä ero 
sen suhteen, onko palvelujen arvioinnin keskiössä suoritteiden määrä vai niiden ai- 
kaansaama vaikuttavuus. Tämä määrittää osaltaan sitä, pysyykö toimintamalli sama- 
na kustannustehokkuuden korostuessa yksikkökustannusten tasolla, vai pyritäänkö 
laatua tai muuten määriteltyä vaikuttavuutta optimoimaan kilpailuttamalla erilaisia 
toimintamalleja. Esimerkiksi terveysalan toimija voi kehittää kumppanin kanssa tek- 
nologiaa, joka parantaa hoidon vaikuttavuutta, tai sosiaalialan toimija ottaa käyttöön 
digitaalisen työkalun, jonka avulla voidaan tavoitteellisesti koota olemassa olevia 
palveluntarjoajia asiakkaan tarpeen ympärille ja arvioida niiden vaikuttavuutta. 

Arvonluonnin roolien ja odotusten osalta on olennaista ymmärtää, millaisessa 
rakenteessa sote-palvelujen tuottaminen ja innovointi tapahtuu. Palvelujen tuotan- 
to ja kehittäminen voi olla ”yksissä käsissä”, hierarkkisesti ylhäältä alas määritelty 
ja ohjattu, tai se voi perustua markkinamalliin, jossa parhaat hinnat ja/tai ratkaisut 
voittavat, tai kyseessä voi olla hybridimalli, jossa yhdistyy hierarkkisia ja markkina- 
lähtöisiä elementtejä (Mitronen ja Rintamäki 2012). Monimutkainen markkinapaikka 
tai yhteistyöverkosto - molemmat ilmaisuja, jotka osuvasti kuvaavat myös sote-kent- 
tää - kääntyy puhekielessä usein ekosysteemiksi. Yksinkertaisimmillaan ekosys- 
teemiä voi kuvata tunnistamalla eritasoiset toimijaroolit. Frow ym. (2016) kuvaavat 
terveydenhuollon ekosysteemiä neljän tason kautta. Mikrotasolla voidaan tunnistaa 
potilas-asiakkaan lisäksi kliinikot, hoitohenkilökunta, muut terveydenhuollon asi- 
antuntijat sekä potilas-asiakkaan perhe, ystävät sekä muut potilaat. Mesotasolla on 
kyse toimintayksiköistä, joita ovat sairaalat ja klinikat, paikalliset tukipalveluja tar- 
joavat tahot sekä hoito- ja hoivakodit. Makrotaso koostuu alueellisista terveysviran- 
omaisista, ammattijärjestöistä ja liitoista sekä terveyden vakuuttamisen toimijoista. 
Megataso puolestaan kattaa valtiollisen tason hallintoon, sääntelyyn ja rahoitukseen 
liittyvät tahot sekä median. Samaa analogiaa olisi helppo soveltaa sosiaalipalvelujen 
fokuksella. Tässä artikkelissa tarkastelun huomio erityisesti mikro- ja mesotasoihin 
ja niiden yhteistyönä tapahtuvaan TKI-toimintaan, joskin esimerkiksi korkeakoulu- 

jen rooli sekä sote-kehitystyöhön liittyvät rahoitus- ja sääntelynäkökulmat alleviivaa- 
vat myös makro- ja megatason näkökulmien hahmottamisen tärkeyttä. 

Mutta milloin kyseessä on aidosti ekosysteemi, eikä ”vain” tilaaja-tuottaja-mallin 
puitteissa tapahtuva kehittäminen? Kuka tarvitsee ekosysteemiä ja milloin? Millaisia 
odotuksia ekosysteemi täyttää asiakkaan ja toisaalta ekosysteemin jäsenen näkökul- 
masta? Pelkkä eritasoisten toimijaroolien määrittely ei riitä, vaan on ymmärrettävä, 
mikä ekosysteemissä tapahtuvassa vuorovaikutuksessa on erityistä. Kehys-hank- 
keessa kysyttiin kaikilta mukaan lähteviltä toimijoilta, millaisia tavoitteita ja toiveita 
heillä on sote-palvelujen yhteiskehittämistä kohtaan ja millaisia esteitä he katsovat 
yhteiskehittämisen tiellä olevan. Heitä pyydettiin myös tunnistamaan erilaisia toimi- 
joita, joita TKI-ekosysteemi tarvitsee toimiakseen. Lisäksi eri arvoulottuvuudet ope- 
rationalisoitiin kysymyksiksi, joilla pyrittiin tunnistamaan osallistujien tavoitteita ja 
arvo-odotuksia ekosysteemin toiminnalle. Tämä artikkeli purkaa saatuja vastauksia. 
Tavoitteena on arvolupauksen käsitettä ja sen kautta avautuvia ekosysteemin erityis- 
piirteitä analysoimalla tuottaa näkemys sote-ekosysteemin osallistujan motiiveista ja 
tavoitteista sote-TKI-ekosysteemiä ja sen toimintaa kohtaan. 


Arvolupaus innovaatioekosysteemin 
arvonluonnin avainkäsitteenä 


Fkosysteemien tutkimuksen pioneeri Ron Adner (2016) näkee kaksi laajaa lähesty- 
mistapaa innovaatioekosysteemien määrittelyyn. Ensimmäisessä ja yleisemmässä 
lähestymistavassa keskeistä on verkostomainen vuorovaikutus moninaisten toi- 
mijoiden kesken, jonka lopputuloksena voidaan saavuttaa monenlaista hyvää. Esi- 
merkkejä ovat esimerkiksi Piilaakso tai terveydenhuoltojärjestelmä, joiden ytimestä 
löytyy yksi tai useampi vahva veturiorganisaatio, joko julkinen tai yksityinen. Toinen 
lähestymistapa - jota Adner itse edustaa - rakentuu tiukasti tavoitellun arvolupauk- 
sen ympärille. Tällöin ei katsota, mitä eri aineksista saisi aikaan, vaan rakennetaan 
multilateraalisia kumppanuuksia, jotka edesauttavat arvolupauksen synnyttämistä 
(eli tarvittavat resurssit ja osaamiset valikoituvat arvolupauksen mukaisesti). Yleen- 
sä tämä edellyttää merkittävää riskinottoa veturiorganisaatioilta sekä mukautumista 
osallistuvilta organisaatioilta, jotta arvolupaus voidaan toteuttaa (Adner 2022). 
Sovellettaessa arvolupausajattelua sote-TKI-ekosysteemiin (ks. määrittelystä tar- 
kemmin tämän kirjan ensimmäisessä luvussa), tuleekin huomata, että arvolupauk- 
sen rooli voidaan nähdä kolmella tavalla, jotka kenties ensin vaikuttavat osin risti- 
riitaisilta, mutta jotka tarkemmin tarkasteltaessa täydentävät toisiaan tavalla, jota 
voidaan hyödyntää innovaatioekosysteemien ymmärtämisessä ja kehittämisessä. 
Nämä arvolupauksen roolit liittyvät arvon johtamiseen, arvo-odotusten ymmärtämi- 
seen sekä ekosysteemin osallistujien yhteistyöhön resurssi-integraation perusteella. 
Adnerin edustama ajattelu kattaa kaksi ensin mainittua arvolupauksen roolia. Tar- 


139 


Pasi-Heikki Rannisto & Timo Rintamäki 


kasteltaessa arvolupausta ekosysteemien johtamisen näkökulmasta, nähdään että 
sen sovelluskelpoisuus vaihtelee, riippuen millaisesta ekosysteemistä on kyse. Yh- 
den yhteisen arvolupauksen ympärille rakentuvan ajattelun avulla voidaan kehittää 
erityisesti sellaisia innovaatioekosysteemejä, jotka pyrkivät tuottamaan yhteistyö- 
rakenteita, joissa eriytyneiden roolien ja toisiaan uniikilla tavalla täydentävien toi- 
mintojen ja resurssien avulla voidaan kilpailla muiden toimijoiden kanssa. Tällaisten 
innovaatioekosysteemien toimintalogiikka on lähempänä tuotantoekosysteemejä, 
jolloin myös innovaatioiden kehittämisen asiakaslähtöisyys on toiminnassa sisään- 
rakennettuna (ks. esim. Adner, 2000; 2017; Jacobides, Cennamo & Gaber 2018). Arvon 
johtamisen näkökulman kautta avautuu kuitenkin toinen, asiakasarvon tunnista- 
miseen liittyvä näkökulma. Arvolupausten avulla voidaan ymmärtää kaikkien eko- 
systeemien arvonluontiin liittyviä odotuksia niin asiakkaiden kuin osallistujienkin 
näkökulmasta. Kolmas arvolupauksen rooli koskee kaikkia ekosysteemejä ja liittyy 
verkostomaiseen arvon luomiseen, jossa arvolupaus toimii kriittisenä ekosysteemin 
toimintamekanismina mahdollistamalla osallistujien resurssi-integraation. Seuraa- 
vassa kuvataan arvolupausten roolia keskittyen arvo-odotusten ymmärtämiseen ja 
arvonluomisen mekanismeihin. 


Arvolupaus arvo-odotusten ymmärtämisessä 
Arvolupaus kuvaa organisaation strategista asemoitumista asiakasarvon luomisen 
ympärille, tavoitteena kilpailuedun luominen (Rintamäki ja Saarijärvi, 2021). Arvo- 
lupauksen edellytys on asiakasarvon syvä ymmärtäminen, jota arvolupauksen tun- 
nistamisessa ja johtamisessa hyödynnetään sekä strategisella että operationaalisella 
tasolla. Arvolupauksen roolit arvo-odotusten ymmärtämisen ja arvon luomisen joh- 
tamisen osalta kytkeytyvät siten samaan tutkimustraditioon. Arvolupaus-käsitteen 
juuret ovat olennaisilta osin Lanningin (1988) popularisoimassa mallissa, jossa tuo- 
te- ja tuotantolähtöinen kuvaus liiketoiminnasta kyseenalaistettiin ja kuvattiin arvon 
tuottamisen järjestelmänä. Asiakasarvon paikka mallissa siirtyi organisaation toi- 
minnan lopputuloksesta sen lähtöpisteeksi, kaiken toiminnan ajuriksi. Myös Kaplan 
ja Norton toivat arvolupauksen jo varhaisessa vaiheessa osaksi Balanced Scorecard 
malliaan ja strategiakartta-ajatteluaan (2004). Webster (1994) määritteli arvolupauk- 
sen paitsi ulkoisen kommunikaation (miten viestitään, millaista asemointia tavoi- 
tellaan), myös sisäisen ohjauksen työkaluksi (miten varmistetaan asiakasymmärrys 
organisaatiossa, miten arvon luomisen prosesseja johdetaan). Arvolupaus tuo yh- 
teen kolme näkökulmaa eli ymmärryksen siitä, 1) mikä luo asiakasarvoa, 2) millaiset 
osaamiset ja resurssit asiakasarvon luomiseen vaaditaan, ja 3) miten varmistetaan 
sellaisen asiakasarvon luominen, joka luo organisaatiolle strategista kilpailuetua (ks. 
esim. Rintamäki, Kuusela ja Mitronen 2007). Yksi ekosysteemiajattelun vahvuuksista 
on multilateraalinen dynamiikka, eli ekosysteemin monien toimijoiden integrointi 
arvolupausten ympärille. Esimerkiksi avoimen innovaation malli ilman ekosystee- 
miajattelua on usein ongelmissa sen vuoksi, että innovointiin ja innovoinnin tulosten 
hyödyntämiseen liittyvien prosessien joustava kontrolli on vaikea toteuttaa (Adner 

2017). Tämä arvolupauksen strateginen rooli voidaan nähdä useissa vakiintuneissa 
yleisissä ekosysteemien määritelmissä (esim. yllä viitatut Adner, 2000; 2017; Jacobi- 
des, Cennamo & Gaber 2018), kun taas arvolupaus operatiivisena, ekosysteemin toi- 
mijoita yhdistävänä arvonluomisen mekanismina vaikuttaa korostuvan vahvemmin 
palvelu- ja innovaatioekosysteemeitä koskevissa keskusteluissa (ks. esim. Vargo ym. 
2015; Beiräo ym. 2017). Verrattuna arvolupauksen rooliin toimijoita yhdistävänä me- 
kanismina, arvolupauksen strategista asemoitumista ja asiakasarvon ymmärtämistä 
korostava lähestymistapa antaa kuitenkin enemmän sisältöä ekosysteemin osallistu- 
jien arvo-odotuksiin pureutumalla asiakasarvon käsitteeseen. 

Asiakasarvo kuvaa sitä arvoa, jonka asiakas tai tässä tapauksessa ekosysteemin 
toimija kokee saavansa ekosysteemimäisesti luodun tuotteen, palvelun, yhteisölli- 
syyden, ideoinnin kokemuksen tai käytön perusteella, ja joka määritelmällisesti syn- 
tyy hyötyjen ja uhrausten suhteesta (Holbrook, 1999; Woodruff, 1997; Zeithaml 1988). 
Uhraus-termin valinta asiakasarvon määritelmään korostaa kustannusten sekä ra- 
hamääräistä että ei-rahamääräistä luonnetta, kuten ajankäyttöä tai vaivannäköä. 
Asiakkaan näkökulmasta arvo koetaankin joko hyödyn kasvattamisen ja/tai uhrauk- 
sen vähentämisen kautta. Verrattuna esimerkiksi laadun tai asiakastyytyväisyyden 
käsitteisiin, joissa lähtökohta on perinteisesti ollut organisaation asettamien tavoit- 
teiden täyttyminen (mitataan asiakkaan havaintoja tuotteesta tai palveluympäristös- 
tä), asiakasarvo tarkastelee asiakkaan kokemusta asiakkaan omista tavoitteista käsin 
(mitataan seurauksia, joita asiakkaalle tuotteen tai palvelun käytöstä koitui). Asiaka- 
sarvolla onkin keskeinen rooli päätöksenteon ja asiakaskäyttäytymisen selittäjänä 
(Leroi-Werelds ym. 2014). 

Asiakasarvoa on tutkittu laajasti ja sen määrittelemiseen on useita tapoja, joissa 
vaihtelua on esimerkiksi arvon rakentumiseen, luomiseen ja kokemiseen liittyvissä 
painotuksissa (ks. esimerkiksi Kumar & Reinarz 2016; Zeithaml ym. 2020). Arvo-odo- 
tusten näkökulmasta on tärkeää ymmärtää arvon kokemista jäsentävät ulottuvuudet. 
Neljä keskeistä asiakasarvon ulottuvuutta ovat taloudellinen, toiminnallinen, emo- 
tionaalinen ja symbolinen arvo (Rintamäki, Kuusela & Mitronen 2007; Rintamäki & 
Kirves 2017). Taloudellinen arvo perustuu rahamääräisesti mitattavaan hyötyyn tai 
käänteisesti hintaan tai muuhun asioinnista asiakkaalle syntyvään taloudelliseen 
kustannukseen. Asiakas tai tässä tapauksessa laajemminkin käsitettävä ekosysteemin 
toimija voi saada myös esimerkiksi luotua uusia myytäviä tuotteita tai toimeksiantoja, 
jotka tuottavat hänelle tuloja. Luonnollisesti rahallisen kustannuksen vähentäminen 
luo asiakkaalle tai toimijalle taloudellista arvoa, useinhan TKI-toiminnalla pyritään 
myös tehokkuuden kasvattamiseen ja kustannusten vähentämiseen. 

Toiminnallista arvoa luonnehtii asiakkaan tai toimijan näkökulmasta ratkaisu- 
keskeisyys, joka voi ilmetä esimerkiksi vaivattomuutena, helppoutena tai asiakkaan 
ajan, vaivan ja päätöksentekokustannuksen (esimerkiksi palvelun käyttöön liittyvien 
asioiden selvittely ja opettelu sekä vaihtoehtojen vertailu) säästönä. Kyse on paitsi sii- 
tä, että asiakas saa ongelmansa ratkaistua, myös tavoista, joilla ratkaisun syntymistä 
sujuvoitetaan. Toiminnallisuutta voi olla myös pääsy ylipäätään ratkomaan ekosys- 

teemissä käsiteltäviä TKI-asioita. Voi olla, että yksittäinen toimija ei ole mukana sel- 
laisissa tilaisuuksissa, joissa palveluiden tai tuotteiden piirteistä ja toiminnoista pää- 
tetään, mutta nimenomaan TKI-ekosysteemiin mukaan pääseminen avaa uusia ovia. 

Asiakkaan tai toimijan kokema emotionaalinen arvo syntyy tunneperusteisesti, 
miellyttävämpänä (asiakas)kokemuksena ja asiakassuhteen hoitona. Luottamuksen 
rakentaminen ja kyky minimoida asioinnin osatekijät, jotka johtavat stressiin, epä- 
toivoon ja muihin negatiivisiin tuntemuksiin ovat myös esimerkkejä tavoista luoda 
emotionaalista arvoa. Ekosysteemin sisällä tapahtuva vuorovaikutus luo osaltaan 
luottamusta ja vahvistaa yhteisöllisyyttä. Symbolinen arvo puolestaan korostaa asi- 
akkaalle tai toimijalle tärkeitä merkityksiä, jolloin arvo syntyy esimerkiksi asiakkaan 
itsetunnon vahvistamisena tai yhteenkuuluvuuden tunteen luomisena. Ekosystee- 
min toimintaan osallistuminen voi näin jo itsessään johtaa symbolisen arvon muo- 
dostumiseen. Toisaalta asiakkaalle tai toimijalle tärkeiden merkitysten huomiotta jät- 
täminen tai suoranainen vähättely voi johtaa esimerkiksi epäoikeudenmukaisuuden 
tai häpeän kokemiseen. 

Taloudellinen, toiminnallinen, emotionaalinen ja symbolinen ulottuvuus tarjo- 
avat toimijoiden arvo-odotusten ymmärtämisen kannalta näkökulman, joka on tar- 
peeksi yleinen soveltuakseen strategiseen suunnitteluun useissa eri konteksteissa, 
mutta toisaalta myös sovellettavissa tietynlaista arvoa luovien toimintojen toteutta- 
miseen käytännön tasolla. Arvoulottuvuuksien sisällä on lisäksi tärkeää ymmärtää, 
milloin potentiaali on hyötyjen lisäämisessä ja milloin hyötyjen saamista estävien 
uhrausten vähentämisessä eli kitkatekijöiden poistamisessa. Nämä molemmat nä- 
kökulmat mielessä pitämällä asiakasarvon relevanssi kirkastuu yli toimialojen ja tuo 
ekosysteemimäiselle toiminnalle houkutustekijöitä tai vaihtoehtoisesti jarruttaa toi- 
mijoiden liittymistä ekosysteemiin. 


Arvolupaus arvonluomisen mekanismina 
Arvon kokeminen perustuu aina vuorovaikutteiseen toimintaan ja on lopulta asiak- 
kaan subjektiivinen kokemus eli vain asiakkaan itsensä määrittämä (Holbrook 1999). 
Arvon luominen sen sijaan kannattaa nähdä jatkumona, jossa voi painottua asiak- 
kaan ja/tai organisaatio(ide)n rooli: arvonluominen voi perustua yhteisluomiseen, 
mutta se ei aina vaadi sitä, eikä kaikki vuorovaikutteisuus ole arvoa luovaa. Lisäksi 
samassa ”yhteisluomisen prosessissa” lopputulema on yhteinen, mutta sen arvo on 
usein aivan eri asia eri osapuolille ja sitä mitataan eri mittareilla. Tämä on myös inno- 
vaatioekosysteemien näkökulmasta kriittisen tärkeä havainto, koska usein odotukset 
ja kannusteet osallistua sisältävät yhteisten tavoitteiden osalta myös hyvin osallis- 
tujakohtaisia, joskus keskenään kilpaileviakin, tavoitteita. Onnistuakseen jokaisen 
osapuolen on koettava arvoa omilla mittareillaan arvioituna. Lopulta arvon yhteis- 
luomisessa on kyse resurssi-integraatiosta: mitä kukin osapuoli tarjoaa ja millaisen 
mekanismin kautta resurssit muuttuvat arvoa luoviksi (Saarijärvi 2012). Arvon yhteis- 
luomisen monipuolisuuden ymmärtäminen korostuu erityisesti ekosysteemeissä ja 
resurssit voidaankin käsittää TKI-ekosysteemien yhteydessä laajasti. Ne voivat olla 
esimerkiksi vuorovaikutusta, tekemistä, fasilitointia, digitaalisia alustoja, ideoita, 

työpanosta jne. Arvon yhteisluominen resursseja integroimalla edellyttää yhteisluo- 
misen ja toiminnan käytäntöjä. Sote-ekosysteemien kontekstissa Frow ym. (2016) ovat 
tunnistaneet kahdeksan käytännettä: 
1. Käytänteet, jotka antavat toimijoille sosiaalista pääomaa 
2. Käytänteet, jotka tarjoavat toimijoille ekosysteemin, jossa on yhteinen kieli, 
yhteisiä symboleja, merkkejä ja tarinoita 
3. Käytänteet, jotka muokkaavat toimijan omia mentaalimalleja 
4. Käytänteet, jotka vaikuttavat ekosysteemien luomiseen tai rajoittavat niiden 
kontekstiin liittyviä rakenteita ja instituutioita 
5. Käytänteet, jotka muokkaavat olemassa olevia arvo-odotuksia ja luovat uu- 
sia 
6. Käytänteet, jotka vaikuttavat pääsyyn hyödyntämään ekosysteemin resurs- 
seja 
7. Käytänteet, jotka vaikuttavat uusien suhteiden luomiseen ja/tai luovat uusia 
mahdollisuuksia kokea tai vuorovaikuttaa 
8. Käytänteet, jotka luovat epätasapainoa tai tuhoa ekosysteemin sisälle 


Koska ekosysteemien kontekstissa arvon luominen on verkostomaista, arvolupa- 
uksen rooli toimijoiden linkittämisessä korostuu. Frow ym. (2014, 340) määrittelevät 
arvolupauksen ekosysteemien kontekstissa ”dynaamiseksi ja sopeutuvaksi meka- 
nismiksi, jolla neuvotellaan, miten resursseja jaetaan ekosysteemissä”. Määritelmää 
tarkasteltaessa on myös tärkeää hahmottaa, miten arvolupauksen eri tasot määrittä- 
vät konkretiaa ekosysteemissä. Frow ym. (2014; ks. myös esim. Chandler and Vargo 
2011) käsittelevät arvolupauksia mikro-, meso- ja makrotasolla ja käyttävät yhtenä 
esimerkkinä ikääntyneiden hoivapalveluja Australiassa tarjoavaa Care Connectia. 
Mikrotasolla kyse on arvolupauksesta asiakkaalle. Tässä tapauksessa lupaus toteu- 
tuu ”hoivapäälliköiden kautta”, jotka käyvät ikääntyneen kanssa hänen tarpeidensa 
ja preferenssiensä perusteella palvelutarpeita ja palveluntarjoajia läpi. Asiakkaalla 
on tällöin aina sama tuttu ja luotettu yhteyshenkilö, joka hoitaa arjen asiat asiakkaan 
kotona ja pitää yhteyttä puhelimitse. Mesotasolla on kyse siitä, miten hoivapalvelu 
suunnittelee ja johtaa arvolupauksensa suhteessa avainkumppaneihin. Esimerkissä 
on kyse laajasta joukosta (80 kansallista verkostoa) yksityisiä, julkisia ja kolmannen 
sektorin palveluntarjoajia, joiden avulla hoivan eri osa-alueiden palvelut on mahdol- 
lista kattaa, oli kyse esimerkiksi sairaalapalveluista, kuntoutuksesta tai mielenterve- 
yspalveluista. Care Connect toimii välittäjänä yhdistäen määritetyllä kriteeristöllä 
asiakkaan ja palveluntarjoajan. Makrotason arvolupaus laajentaa tarkastelukulmaa 
yhteiskunnalliselle tasolle, jossa Care Connect innovoi paikallisyhteisöjä vahvista- 
via hoivapalveluja. Taustalla on - Suomestakin tuttu - yhteiskunnallinen tarve etsiä 
kustannussäästöjä mahdollistamalla ikääntyneiden itsenäinen eläminen omissa ko- 
deissaan hoitolaitosten sijaan. Tällöin arvolupaus on lähtökohtaisesti laajempi kuin 
perinteinen terveydenhuollon tai sosiaalipalvelujen näkökulma; arvon luomisessa 
korostuu osallisuus ja aktiivinen toimijuus sekä kyky tehdä yhteistyötä yli toimiala- 
rajojen. Innovaatioekosysteemin näkökulmasta mikro-, meso- ja makrotasot ovat 

relevantteja kahdella tavalla: toisaalta on ymmärrettävä mitä innovoidaan (mille ta- 
solle tai tasoille innovaation vaikuttavuus kohdistuu) ja toisaalta miten innovoidaan 
(miltä tasolta tai tasoilta ekosysteemin toimijat osallistuvat innovaatiotoimintaan). 
Mitä-kysymykseen vastaaminen edellyttää siten tuotantoekosysteemin toiminnan ja 
siihen luotavan arvon ymmärtämistä, miten-kysymys sen sijaan kuvaa innovaatioe- 
kosysteemin kokoonpanoa, joka ei ole suoraan riippuvainen tuotantoekosysteemistä, 
johon innovaatio kohdistuu. 


Aineisto ja sen tulkinta 


Kehys-hankkeen alkuvaiheen tilaisuuksissa kerättiin kyselyllä mukaan tulevilta toi- 
mijoilta näkemyksiä siitä, mitkä ovat heille tärkeitä tekijöitä ekosysteemissä ja siellä 
toimimisessa. Alun esittelytilaisuuksia järjestettiin yrityksille, kuntien sote-johdolle 
ja mukaan lähtevien kuntien ammattilaisille. Lisäksi hankkeen käynnistyttyä en- 
simmäisissä tilaisuuksissa diabetes-työpajassa kerättiin vastauksia kyselyyn (liite 1). 
Taustalla kysymysten operationalisoinnissa olivat edellä kuvatut arvoulottuvuudet 
eli taloudellinen, toiminnallinen, emotionaalinen ja symbolinen. Arvoulottuvuudet 
operationalisoitiin kukin useaksi väitteeksi, joilla arvoulottuvuuden eri puolia pyrit- 
tiin avaamaan. Vastaajat arvioivat kunkin väitteen Likert-asteikolla 1—5, jossa luku 
viisi edusti suurinta tärkeyttä ja luku 1 ei lainkaan tärkeää. Kysymyslomake on esitet- 
ty liitteessä 1. Lomakevastaukset täytettiin ja ne kerättiin vastaajilta kunkin ryhmän 
ensimmäisissä tilaisuuksissa paikan päällä jokaisen vastatessa kyselyyn. Vastauspro- 
sentti oli kyselyyn 100, mutta aivan jokaiseen yksittäiseen kysymykseen ei jokaisessa 
vastauksessa vastattu. 

Vastauksia saatiin yhteensä 84 kappaletta, jotka toimijaryhmittäin jakautuivat 
seuraavasti: 

e Yritysten edustajat 13 vastausta, 

e kuntien sote-henkilöstö 35 vastausta, 

e kuntien sote-johdon edustajat 14 vastausta ja 

e projektiin osallistuvat ja ohjaavat toimijat, projektiryhmä 5, ohjausryhmä ja 

advisory board 9 vastausta 
e ensimmäinen Diabetestyöpaja 8 vastausta. 


Kehys -hankkeessa oli ohjausryhmän lisäksi erikoisuutena advisory board, joka 
koostui yliopiston ja sidosryhmien edustajista ja oli näin sekoitus akateemista osaa- 
mista useiden tieteiden alalta sekä monipuolista kokemusta käytännön toimijoilta. 
Kummassakin ryhmässä oli edustajia eri sidosryhmistä, kuitenkin niin, että advi- 
sory boardissa painotus oli eri tieteenaloilta tulevista yliopiston edustajista. Molem- 
mat ryhmät käsittelivät hankkeen aikaisia toimintoja, tuloksia ja menetelmiä antaen 
omaa asiantuntijapanostaan hankkeen toteuttajille. 

Koska ryhmittäisiä vastauksia on kutakin varsin vähän, hyödynnetään vastauksia 
tässä lähinnä laadullisena aineistona. Käsittelyssä nostetaan aineistosta esiin lähin- 
nä esimerkkejä siitä, miten arvo-odotukset ja -lupaukset realisoituvat osallistujien ta- 
voitteissa ja näkemyksissä. 

Toinen aineistolähde ovat diabeteksen ja päihdepalvelujen kehittämisen työpajat 
(n=5). Näissä työpajoissa tutkijat toimivat osallistuvan tarkkailijan roolissa ja tekivät 
havainnoistaan muistiinpanoja. Kehityspajoihin osallistuivat paikalliset ammattilai- 
set, asiakkaiden edustajat (yleensä kokemusasiantuntijoita) sekä jonkin verran pai- 
kallisia esimiehiä. Yksittäisissä tilaisuuksissa osallistujamäärä vaihteli ollen 15-30 
henkeä. Havaintoja pyrittiin tekemään erityisesti siitä: 1) miten osallistujat kertoivat 
tavoitteistaan palvelujen sisällöille ja saavutettavuudelle, 2) millaista hyötyä erityi- 
sesti asiakkaiden edustajat palveluilta tai niiden tuotantotavoilta toivovat sekä 3) 
löytyisikö sellaisia tekijöitä tai esteitä, jotka vähentäisivät halua palvelujen käyttöön. 
Lisäksi pyrittiin tunnistamaan mahdollisuuksia digitaalisille palveluille tai yritysyh- 
teistyölle. 

Ekosysteemin toiminta Kehys-hankkeen puitteissa rajautui Pirkanmaalle. Tähän 
vaikutti kaksikin syytä. Hankkeen alussa oli tarkoitus avautua laajemminkin Pirkan- 
maan ulkopuolelle, mutta osana Tampereen yliopiston Johtajuussymposiumia syk- 
syllä 2019 järjestetyn kick off -seminaarin jälkeen Covid-19-virus esti kaiken fyysisen 
kokoontumisen, myös ekosysteemin tapaamiset. Johtajuussymposiumiin oli mah- 
dollista osallistua myös striimin välityksellä ja osallistujiksi oli kirjautunut ihmisiä 
ympäri Suomen. Tämä hyvä alku kuitenkin tyrehtyi koronarajoituksiin. Lisäksi tar- 
koituksena oli saada käyttöön myös avoimempia sähköisiä alustoja, joilla myös toi- 
mintaa olisi voitu avata avoimena, mutta toimijoiden tiukoista tietoturvakäytännöis- 
tä johtuen hankkeessa jouduttiin tyytymään suljettuun Moodle ympäristöön. Tämä 
oletettavasti vaikuttaa myös kokemukseen innovaatioekosysteemin onnistumisesta. 
Ekosysteemilta puuttui sellainen fasilitoiva organisaatio, joka olisi pystynyt fasilitoi- 
maan avointa ekosysteemiä. Nyt PSHP pystyi kyllä fasilitoimaan ansiokkaasti koottua 
hanketta ekosysteemin luomiseksi. 


Tulokset - Osallistujien odotukset ja arvolupaukset 
sote-alan TKI-ekosysteemissä 


Arvo-odotukset ja arvolupaukset ekosysteemin toimintaa kohtaan 
Koko aineistoa tarkasteltaessa esiin nousee innovaatioekosysteemin kehittämisen 
kannalta luontevia tekijöitä. Osallistujat toivovat, että yhteistyöverkostoon kuulumi- 
nen auttaa heitä kehittämään kustannustehokkaita palveluita (taloudellinen arvo) 
sekä jakamaan tietoa toimivista ratkaisuista ja näin välttämään virheinvestointeja ja 
ajankäytön hukkaa (toiminnallinen arvo). Myös palvelukehittämisen uusien tuulien 
haistelu on merkityksellistä (emotionaalinen arvo). Innovaatioekosysteemiin kuulu- 

minen auttaa toimijoita myös vahvistamaan asiakaslähtöisyyttä ja lisäämään asia- 
kashyötyä (toiminnallinen arvo). Oman henkilöstön kehittäminen (toiminnallinen 
arvo) on niin ikään merkityksellistä samoin kuin oma verkostoituminen (emotionaa- 
linen arvo). 


Taulukko 1. Kyselytutkimuksen tulokset keskiarvoina eri vastaajaryhmittäin eriteltyinä 


Kuntien SOTE- Yritys- Projekti- Advisory Diabetes- Keskiarvo 


työpaja johto työpaja ryhmä board paja yhteensä 
Yhteistyöverkostoon kuuluminen 3,5 3,9 3,4 2,8 3,2 3,9 3,5 
tuottaa taloudellista hyötyä. 
Yhteistyöverkostoon kuuluminen 4,0 4,5 4,1 3,8 4,7 4,1 4,2 
auttaa kehittämään kustannuste- 
hokkaita palveluita. 
Verkostossa voi syntyä asiak- 4,0 3,0 3,4 4,4 3,7 3,5 3,7 
kuuksia. 
Verkostoitumalla saan tietoa 4,6 4,4 3,4 4,4 4,1 4,4 4,3 
toimivista ratkaisuista ja vältän 
virheinvestointeja tai ajankäytön 
hukkaa. 
Löydän luotettavia kehittäjiä 3,6 3,8 2,8 3,6 3,6 3,9 3,5 
palveluilleni. 
Yhteistyöverkostosta löydän part- — 4,2 3,9 3,6 4,2 4,2 3,9 4,0 
nereita palveluprosesseihin. 
Saan uusia ideoita asiakashyödyn 4,6 4,4 4,0 4,8 4,2 4,4 4,4 
lisäämiseen. 
Saan tietoa ja kokemuksia digi- 3,9 4,4 3,0 4,0 3,9 4,5 3,9 
taalisista palveluista. 
Oman henkilöstön osaamisen 4,3 4,7 3,4 3,8 3,8 4,1 4,1 
kehittäminen mahdollistuu. 
On innostavaa kuulua kehittäjä- 3,9 4,1 4,0 4,0 4,2 3,9 4,0 
verkostoon. 
Saan uusia kontakteja ja verkos- 4,2 4,1 4,1 4,6 4,3 4,0 4,2 
toidun. 
Olen sote-kehittämisen ytimessä. 3,7 4,1 3,9 4,2 4,2 3,3 3,9 
Saan tietoa palveluiden kehittä- 3,9 4,4 4,3 4,4 4,2 4,3 4,2 
misen uusista tuulista. 
On hienoa olla digitaalisuuden 3,2 3,7 3,2 3,2 3,2 3,0 3,3 
edelläkävijä. 
Verkostossa tutustun tärkeisiin 4,1 4,0 4,0 4,2 3,7 3,6 4,0 
toimijoihin. 
Mahdollisuus vaikuttaa SOTE-alan 3,7 4,1 3,8 4,2 4,0 3,1 3,8 
kehitykseen valtakunnallisesti. 
Olen osa arvostettua kehittäjä- 3,6 3,7 3,8 3,2 37 3,1 3,6 
verkostoa. 
Kollegat arvostavat minua kehit- 3,2 3,2 2,7 2,8 3,1 3,0 3,1 
täjänä. 
Yhteistyöverkostoon kuuluminen 3,5 3,1 2,9 3,2 3,6 2,9 3,3 
on tärkeää asiakkaiden silmissä. 
Organisaation maine sidosryhmi- 4,1 3,6 3,5 3,6 3,6 3,3 3,8 


en silmissä kasvaa. 

Taloudellisista arvo-odotuksista keskeisimmäksi nousi väite: ”Yhteistyöverkos- 
toon kuuluminen auttaa kehittämään kustannustehokkaita palveluita”. Kaikilla muil- 
la paitsi projektiryhmällä tämä nähtiin vastauksissa keskiarvona, joka ylitti arvon 4, 
eli asiaa voidaan pitää merkittävänä odotuksena ekosysteemiin liittymisen osalta. 
Sen sijaan suora kysymys taloudellisen hyödyn saamisesta tai suorien asiakkuuksien 
synnyttämisestä ei ollut osallistujille näin keskeinen motivaattori. Poikkeuksena oli- 
vat kuntapajan osallistujat sekä projektiryhmä, joiden mielestä uusien asiakkaiden 
saamisen mahdollisuus oli merkittävä ekosysteemin toimintaan osallistumista mo- 
tivoiva tekijä. 

3; 


2,00 
1,00 

Yhteistyöverkostoon kuuluminen tuottaa Yhteistyöverkostoon kuuluminen auttaa Verkostossa voi syntyä asiakkuuksia 

Kuvio 1. Osallistujien näkemykset taloudellisen arvon merkityksestä osallistumiselle sote- 
innovaatioekosysteemiin 


Toiminnalliset arvo-odotukset ekosysteemimäistä toimintaa kohtaan ja motivaa- 
tiona kuulua ekosysteemiin olivat vastaajien näkemyksen mielestä keskeisiä. Vaikka 
yksittäisissä kysymyksissä olikin vaihtelua jonkin verran, nähtiin väitteet ”Verkostoi- 
tumalla saan tietoa toimivista ratkaisuista ja vältän virheinvestointeja tai ajankäytön 
hukkaa” sekä ”Saan uusia ideoita asiakashyödyn lisäämiseen” keskeisinä motivaatto- 
reina ja tavoiteltavina arvoina ekosysteemiin kuulumiselle. Myös väitteet ”Saan tietoa 
ja kokemuksia digitaalisista palveluista” ja ”Oman henkilökunnan osaamisen kehit- 
täminen mahdollistuu” nähtiin merkittävänä syynä osallistua sote-innovaatioeko- 
systeemin toimintaan. Poikkeavana ryhmänä vastauksissa erottuivat yritystoimijat, 
jotka näkivät toiminnallisia arvo-odotuksia osallistumiselleen motivoivina tekijöinä 
ainoastaan kysymyksen ”Saan uusia ideoita asiakashyödyn lisäämiseen” osalta. 

ajankäytön hukkaa 


mKuntapaja mSotejohto mYritys mProjektir mAdvBoard mDiabetes 


Kuvio 2. Osallistujien näkemykset toiminnallisen arvon merkityksestä osallistumiselle sote- 
innovaatioekosysteemiin 

Emotionaaliset arvo-odotukset olivat toiminnallisten odotusten ohella keskeisiä 
motivaation lähteitä kuulua mukaan sote-alan ekosysteemiin. Ryhmien välisissä ar- 
vioissa oli kuitenkin suuria eroja. Tässä kysymysryhmässä diabetestyöpajan osallis- 
tujat eivät antaneet yhtä korkeita arvioita motivoitumiselleen kuin muut. Kaikki vas- 
taajaryhmät näkivät verkostoitumisen ja kontaktien saamisen sekä tiedon saamisen 
palvelujen kehittämisen uusista tuulista motivoivina tekijöinä. Myös ekosysteemin 
kehittäjäverkostoon kuuluminen koettiin valtaosin innostavana, samoin kuin se, 
että pääsee olemaan sote-palvelukehittämisen ytimessä. Sen sijaan digitaalisuus ja 
sen tarjoamien mahdollisuuksien hyödyntäminen ei juuri innostanut vastaajia. Vas- 
tausten keskiarvo kysymykseen ”On hienoa olla digitaalisuuden edelläkävijä” oli pää- 
sääntöisesti vain vähän yli 3. 

On innostavaa Saan uusia Olen sote- Saan tietoa On hienoa olla Verkostossa tutustun Mahdollisuus 

kuulua kontakteja ja kehittämisen palveluiden digitaalisuuden tärkeisiin toimijoihin vaikuttaa SOTE-alan 
kehittäjäverkostoon — verkostoidun ytimessä kehittämisen uusista edelläkävijä kehitykseen 
tuulista valtakunnallisesti 


mKuntapaja mSotejohto MYritys mProjektir MAdvBoard mDiabetes 


Kuvio 3. Osallistujien näkemykset emotionaalisen arvon merkityksestä osallistumiselle sote- 
innovaatioekosysteemiin 

Symbolisia arvo-odotuksia ei osallistujilla merkittävästi ollut. Lähinnä kysymyk- 
set: ”Olen osa arvostettua kehittäjäverkostoa” ja ”Organisaation maine sidosryhmien 
silmissä kasvaa” pääsivät lähemmäksi nelosta kuin kolmosta, muiden kysymysten 
jäädessä lähelle kolmosta. Poikkeuksena oli ryhmä Kuntapaja, jonka osallistujat tun- 
nistivat itselleen merkittäväksi osallistumisen motivaattoriksi oman organisaation 
maineen kehittymisen. 

Olen osa arvostettua Kollegat arvostavat minua Yhteistyöverkostoon kuuluminen Organisaation maine sidosryhmien 
kehittäjäverkostoa kehittäjänä on tärkeää asiakkaiden silmissä silmissä kasvaa 


m Kuntapaja mSotejohto mYritys mProjektir mAdvBoard mDiabetes 


Kuvio 4. Osallistujien näkemykset symbolisen arvon merkityksestä osallistumiselle sote- 
innovaatioekosysteemiin 


Kuviossa 5 on nostettu esiin kolmen hanketoimijoihin kuulumattoman keskeisen 
toimijaryhmän tärkeimmiksi osoittautuneet motivaatiotekijät kuulua ekosysteemiin 
ja toimia siellä. Kaikkien kolmen roolin näkökulmasta tärkeäksi nousi väittämä ”Saan 
uusia ideoita asiakashyödyn lisäämiseen”. Sote-johdon ja henkilöstön osalta henki- 
löstön kehittäminen nousi listalle (”Oman henkilöstön osaamisen kehittäminen 
mahdollistuu”). Yrityksille ja sote-johdolle yhteistä oli kiinnostus palvelukehittämi- 
sen trendien ja toisaalta kustannustehokkuuden osa-alueisiin (”Saan tietoa palvelui- 
den kehittämisen uusista tuulista” sekä ”Innovaatioverkostoon kuuluminen auttaa 
kehittämään kustannustehokkaita palveluita”). Sote-johdon näkökulmasta korostui 
”Tieto ja kokemukset digitaalisista palveluista”. Henkilöstön näkökulmasta korostui- 
vat väittämät ”Verkostoitumalla saan tietoa toimivista ratkaisuista ja vältän virhein- 
vestointeja tai ajankäytön hukkaa” sekä ”Yhteistyöverkostosta löydän partnereita pal- 
veluprosesseihin”. Yritysten näkökulmasta korostuivat itse verkostoitumisen hyödyt 
(”Saan uusia kontakteja ja verkostoidun”) sekä verkostoon kuulumisen emotionaali- 
nen arvo ”On innostavaa kuulua kehittäjäverkostoon”. 

Sote-johdon startti 4.6.2019 (n=14), Kuntien yhteinen työpaja 28.8.2019 (n=35), Yritystyöpaja 1.10.2019 (n=13) 


Sote-johto Henkilöstö Yritykset 


* Saantietoa palveluiden 
* Oman henkilöstön osaamisen * Saan uusia ideoita asiakashyödyn kehittämisen uusista tuulista 
kehittäminen mahdollistuu lisäämiseen * Innovaatioverkostoon kuuluminen 
+ Innovaatioverkostoon kuuluminen * — Verkostoitumalla saan tietoa auttaa kehittämään 
auttaa kehittämään toimivista ratkaisuista ja valtan kustannustehokkaita palveluita 
kustannustehokkaita palveluita virheinvestointeja tai ajankäytön * Saan uusia kontakteja ja 
+ Saan uusia ideoita asiakashyödyn hukkaa verkostoidun 
lisäämiseen * Oman henkilöstön osaamisen * Saan uusia ideoita asiakashyödyn 
+ Saan tietoa palveluiden kehittäminen mahdollistuu lisäämiseen 
kehittämisen uusista tuulista + — Yhteistyöverkostosta löydän * Oninnostavaa kuulua 


+ Tietoja kokemukset digitaalisista partnereitä palveluprosesseihin kehittäjäverkostoon 
palveluista 


Kuvio 5. Ekosysteemin keskeisten ulkoisten toimijaryhmien motivaattorit kuulua ekosysteemiin 


Havainnot työpajakehittämisen osallistujien tavoitteista ekosysteemiä kohtaan 
Kehys -hankkeen työpajojen keskeinen tavoite oli kehittää diabetespotilaiden ja toi- 
saalta päihdehoitopotilaiden palveluprosesseja ja asiakaslähtöisyyttä. Työpajoissa 
myös kerättiin ideoita niin palveluiden kehittämiseen kuin digitaalisten välineiden 
kehittämiseen. Ensimmäisessä vaiheessa tarkasteltiin palveluprosessien toimivuutta 
prosessikohtaisissa työpajoissa. Työpajojen käytännön vetämisestä vastasivat Tam- 
pereen ammattikorkeakoulun ja PSHP:n toimijat. Tämän lisäksi Sosiaalialan kehit- 
tämiskeskus Pikassoksen sekä yliopiston edustajat toivat tilaisuuksiin osaamistaan. 
Yliopiston toimijat toimivat samalla tilaisuuksien tarkkailijoina havainnoiden erityi- 
sesti sitä, millaisia palveluinnovaatioita ja palvelutarpeita paikalla olevat asiakkaiden 
ja mahdollisten yritysten edustajat voisivat tilaisuudessa tunnistaa sekä sitä, mitkä 
tekijät edesauttaisivat tai vähentäisivät halua palveluiden käyttöön. Tarkkailurooli 
kerrottiin työpajan alussa olleessa esittäytymisessä, joten se oli osallistujilla tiedossa 
työskentelyn aikana. 

Yritysten edustajia ei osallistunut palveluprosessien kehityspajoihin, ja siitä syys- 
tä heille räätälöitiin omia työpajojaan. Paikalle tulleet asiakkaiden edustajat olivat 
pääsääntöisesti kokemusasiantuntijoita. Useamman työpajan kokemuksella näytti 
siltä, että heidän suhteensa vallitseviin palveluihin oli luonteeltaan säilyttävä. Palve- 
luita kohtaan ei osoitettu kritiikkiä eikä juuri kehittämisehdotuksiakaan. Arvo-odo- 
tusta voisi tässä mielessä kuvata lähinnä toiminnallisen arvon tavoitteluksi ja vain 
vähäisessä määrin taloudellisen arvo-odotuksen tavoitteluksi. Emotionaalista tai 
symbolista arvoa asiakkaiden edustajat eivät näytä tavoittelevan. Luonnollisesti itse 
palvelutilanteista toivotaan kohtaamista, joka on asiakasta kohtaan arvostava ja koh- 
taamisen tavoitteita tukeva. Palvelujärjestelmää ja palvelujen muotoja kohtaan ei kui- 
tenkaan esitetty juurikaan kehittämisehdotuksia. Vaikka Kehys-hankkeen keskeinen 
ajatus oli sote-TKI-ekosysteemin kehittäminen, ei työpajoilla juurikaan päästy inno- 
vaatioiden äärelle. Keskeinen osallistujien tavoite, niin asiakkaiden edustajien kuin 
ammattilaistenkin, näytti olevan prosessin olemassaolon varmistaminen ja vähäinen 
sisällöllinen kehittäminen. 

Johtopäätökset 


Innovaatioekosysteemien rakentaminen ja kehittäminen edellyttää monipuolista 
ymmärrystä systeemisestä verkostossa tapahtuvasta arvon luomisesta. Arvolupaus 
tarjoaa käsitteellisiä työkaluja tämän ymmärryksen muodostamiseen. Arvolupaus 
strategisena näkökulmana auttaa hahmottamaan innovaatioekosysteemin luonnet- 
ta. Mooren (1993) varhainen hahmotelma nelivaiheisesta ekosysteemien kehitysvai- 
hemallista on kestänyt hyvin aikaa. Syntyvaiheessa on keskeistä tunnistaa ja inno- 
voida arvolupaus yhdessä asiakkaiden ja kumppanien kanssa. Laajentamisvaiheessa 
fokus siirtyy verkostomaiseen kumppanuusyhteistyöhön ja kolmannessa vaiheessa 
johtamiseen, jonka avulla asiakkaat ja kumppanit sitoutetaan yhdessä toiminnan 
ylläpitämiseen ja kehittämiseen. Neljäs vaihe (self-renewal) tunnistaa innovaatto- 
reiden kanssa työskentelyn, jotta arvolupaus voidaan uudistaa ekosysteemissä, sen 
rakenteita ja logiikkaa hyödyntäen. Tämä ajattelumalli edustaa ekosysteemiteoreet- 
tista liiketaloustieteen näkökulmaa, jossa korostuvat yhteinen arvolupaus, erilais- 
tuneet toimijaroolit ja arvolupauksen perusteella hiottavat toiminnot ja resurssit. 
Kehys-hankkeesta saatujen kokemusten ja myös innovaatioekosysteemien tutkimus- 
kirjallisuuden perusteella arvolupauksen rooli vaikuttaisi keskittyvän enemmän re- 
surssi-integraatioon, joka mahdollistaa toimijoiden yhteistyön. Toisaalta mitä enem- 
män innovaatioekosysteemit ovat tosiallisen tuotantorakenteen kanssa päällekkäisiä, 
sitä perustellumpaa on korostaa ekosysteemin yhteisten arvolupauksien roolia myös 
innovaatioekosysteemien johtamisessa. Onkin relevanttia kysyä, onko kyseessä itse 
asiassa Mooren (1993) kuvaama neljäs vaihe, jossa uudistuminen tapahtuu tuotan- 
toekosysteemin sisältä käsin, vai syntyykö innovaatioekosysteemi, jolla on oma, tuo- 
tantoekosysteemistä erillinen identiteettinsä ja toimintamallinsa. 

Kehys-hankkeen osalta oli selkeästi nähtävissä, että sote-innovaatioekosysteemin 
kehittyminen on varhaisessa vaiheessa, eikä ajatus yhteisestä arvolupauksesta, saati 
ekosysteemin johtamisesta sen avulla ole ainakaan vielä ajankohtainen. Sen sijaan 
osallistumisen selittäjinä arvo-odotukset toimivat hyvin. Ne tuottavat hajontaa eri 
tekijöiden ja toimijoiden välille, mitä voi pitää realistisena tuloksena. On luontevaa, 
että sote-johdolla ja työntekijöillä tai palvelujaan tarjoavilla yrityksillä on erilaisia ta- 
voitteita ja motivaatiotekijöitä koskien innovaatioekosysteemiä. Onnistuakseen eko- 
systeemin on luonteestaan riippumatta pystyttävä tarjoamaan arvoa eri toimijoille 
näiden itsensä määrittämien mittarien kautta arvioituna. 

Arvo-odottamat eli taloudellinen, toiminnallinen, emotionaalinen ja symbolinen 
arvo realisoituvat eri toimijoiden osalta eri tavoilla. Tämä on myös samalla yksi se- 
littäjä vastausten hajonnalle eri kysymyksissä. Innovaatioekosysteemiin kuulumisen 
nähtiin itsessään avaavan potentiaalisia palvelun kehittämisen mahdollisuuksia niin 
taloudellisessa kuin toiminnallisessakin mielessä. Ekosysteemi koettiin myös tilana 
vaihtaa kokemuksia ja tietoja toimivista käytännöistä, joka edelleen auttaa kehittä- 
mään toimivampia palveluja ja toisaalta ehkäisemään turhia kustannuksia ja epäon- 

nistumisia. Henkilöstön kehittämisen osalta innovaatioekosysteemi nähtiin mahdol- 
lisuutena kehittää itseään ja henkilöstöään. 

Arvolupausten roolia voidaan tarkastella myös metaforien avulla ekosysteemin 
mikro-, meso- ja makrotasoilla (Frow ym. 2014). Mikrotasolla arvolupaus voidaan 
nähdä lupauksena (promise) tai ehdotuksena (proposal) asiakkaalle. Ensimmäinen 
metafora viittaa arvolupauksen yksisuuntaisesti määrittyvään arvoon: millaisia hyö- 
tyjä tuotteen tai palvelun käyttämisestä tai omistamisesta syntyy, millaista arvoa asi- 
akkuus luo (Grönroos 2011)? Lupaus voi olla implisiittinen, esimerkiksi mielikuvaan 
perustuva, tai eksplisiittinen, asiakkaalle esitettäviin tietoihin perustuva. Arvolupa- 
us ehdotuksena korostaa arvon yhteisluomista ja resurssi-integraatiota sekä oletusta 
vastavuoroisuudesta (Vargo & Luch 2004; Ballantyne & Varey 2006). Toimijoilla on siis 
aktiivinen rooli ja arvo neuvotellaan ja luodaan yhdessä. Mesotasolle siirryttäessä 
Frow ym. (2014) esittävät arvolupauksen metaforiksi kutsua (invitation to play) sekä 
siltaa (bridge connecting our worlds). Kutsu-metafora korostaa arvolupausten roolia 
ekosysteemissä, jossa on tarpeen ymmärtää monenkeskinen vuorovaikutus sekä sen 
keskeiset kosketuspisteet, etenkin resurssi-integraation näkökulmasta. Silta-metafo- 
ra ottaa johtamisen näkökulman ja auttaa hahmottamaan, millainen ekosysteemin 
toimijoiden välinen suhde on - millaiset intressit heitä yhdistävät ja miten osapuolten 
on tultava toisiaan vastaan. 

Metafora auttaa myös näkemään sillanrakennusprosessin ainutlaatuisuuden, eli 
sama ”silta” sopii harvoin yhdistämään eri toimijoita. On helppo nähdä, että TKI-eko- 
systeemien luomisessa ja onnistuneessa toiminnassa kutsu- ja silta-metaforat nou- 
sevat tärkeiksi, sillä kyse on eri toimijoiden välisten yhteistyömahdollisuuksien 
hahmottamisesta - siitä, miten ekosysteemi houkuttelee oikeanlaisilla resursseilla 
varustettuja toimijoita, ja miten ekosysteemin yhteistyömallien avulla saavutetaan 
enemmän kuin yksittäisten resurssien summana voitaisiin saavuttaa. Lopulta mak- 
rotasolla arvolupaus voidaan nähdä villinä korttina (wild card) tai matkana määrän- 
päähän (journey to a destination). Villin kortin pelimetafora korostaa epävarmuuden 
ja disruption roolia ekosysteemissä, mikä näkökulmasta riippuen voi avata uusia 
mahdollisuuksia tai tuoda merkittäviä uhkia. Lopulta matka määränpäähän -me- 
tafora korostaa arvolupauksen roolia ekosysteemien kehittämisessä tietyn suunnan 
mukaisesti. Nämä arvolupaukset auttavat ekosysteemin toimijoita hahmottamaan 
tiekartan muutokseen ja sen, miten ekosysteemin jäsenten väliset suhteet, dialogin 
luomisen ja tiedon jakamisen tarpeet sekä vaihdettavat resurssit muotoutuvat. 

Yllä kuvatut metaforat haastavat pohtimaan arvolupausajattelun tarjoamia mah- 
dollisuuksia Sote-alan innovaatioekosysteemien kehittämiselle. Ne tekevät näkyväk- 
si mikro-, meso-, makrotasojen erot ekosysteemiajattelussa ja korostavat arvolupa- 
usten erityisrooleja eri tasoilla. Vaikka vaikuttaisikin että arvo-odotukset korostuvat 
mikrotasolla, arvon luomisen mekanismit mesotasolla ja strategisempi näkökulma 
arvon luomisen johtamiseen makrotasolla, ekosysteemin toiminnan kompleksisuus 
ja keskinäisriippuvaisuus edellyttävät kokonaisuuden hallintaa. Siksi toivommekin, 
että arvolupaus käsitteenä ja sen tarjoamat näkökulmat auttavat ja inspiroivat jatkos- 
sa sote-alan innovaatioekosysteemien kehittämisessä. 

LIITE 1: 


KEHYS - Kehitämme yhdessä! 17.5.2019 


Vaikuttava sosiaali- ja terveysalan TKI-ympäristö, KEHYS - Kehitämme yhdessä! 
-hankkeen aloitusinfo 4.6.2019 Tays, Palvelutalo. 


Arvoisa vastaaja, 

Vaikuttava sosiaali- ja terveysalan TKI-ympäristö KEHYS - Kehitämme yhdessä! - 
hankkeen tavoitteena on rakentaa malli, jonka avulla ekosysteemin toimijoiden tut- 
kimus-, kehittämis- ja innovaatio-osaaminen kytketään systemaattisesti sote-palve- 
luihin niin, että TKI-toiminta lähtee asiakkaan tarpeista ja johtaa arvoa asiakkaalle 
tuottaviin palveluihin (asiakaslähtöiset ja integroidut palveluketjut). 

Tässä vaiheessa halutaan selvittää ekosysteemin toimijoiden odotuksia, toiveita ja 
tarpeita rakentuvan verkoston suhteen. Toivomme Sinun vastaavan kyselyyn omasta 
näkökulmastasi, vapaasti omin sanoin. Kyseessä on alkukartoitus ja toivomme saa- 
vamme monipuolisia näkemyksiä, jonka avulla voidaan rakentaa kattavaa ja uuden- 
laista mallia yhteistyölle - sana on siis vapaa! 


1. Sote-palvelujen yhteiskehittäminen 
Minkälaista tukea sote-palveluiden kehittäminen mielestänne Pirkanmaalla tällä 


hetkellä tarvitsee? Miten sote-palveluita voitaisiin kehittää entistä tehokkaammiksi 
ja vaikuttavimmiksi? 


Palveluita kehitetään yhteistyöllä. Mitkä asiat muodostavat esteitä tai haasteita yh- 
teistyöverkoston, ekosysteemin, toimimiselle? Mitkä asiat ovat keskeisiä yhteiskehit- 
tämisen rakentumisen, toteutumisen ja onnistumisen kannalta? 


Jotta yhteistyöverkosto voisi toimia parhaalla mahdollisella tavalla, keitä toimijoita ja 
tahoja ekosysteemissä tulisi olla mukana? 

2. Tavoitteet ja odotukset 


Kuinka tärkeänä pidät itsesi ja organisaatiosi kannalta seuraavia innovaatiover- 
koston tekijöitä? 


1= ei lainkaan tärkeä 5= erittäin tärkeä 


Innovaatioverkostoon kuuluminen tuottaa taloudellista hyötyä 


Innovaatioverkostoon kuuluminen auttaa kehittämään kustannustehokkaita 
palveluita 


Verkostossa voi syntyä asiakkuuksia 


Verkostoitumalla saan tietoa toimivista ratkaisuista ja vältän virheinvestointeja tai 
ajankäytön hukkaa 


Löydän luotettavia kehittäjiä palveluilleni 


Innovaatioverkostosta löydän partnereita palveluprosesseihin 


Saan uusia ideoita asiakashyödyn lisäämiseen 


Saan tietoa ja kokemuksia digitaalisista palveluista 


Oman henkilöstön osaamisen kehittäminen mahdollistuu 


On innostavaa kuulua kehittäjäyhteisöön 


Saan uusia kontakteja ja verkostoidun 


Olen sote-kehittämisen ytimessä 


Saan tietoa palveluiden kehittämisen uusista tuulista 


On hienoa olla digitaalisuuden edelläkävijä 


Verkostossa tutustun tärkeisiin toimijoihin 


Mahdollisuus vaikuttaa SOTE-alan kehitykseen valtakunnallisesti 


Olen osa arvostettua kehittäjäverkostoa 


Kollegat arvostavat minua kehittäjänä 


Innovaatioverkostoon kuuluminen on tärkeää asiakkaiden silmissä 


Organisaation maine sidosryhmien silmissä kasvaa 


Toiveet ja terveiset hankkeelle, mitä toivotte hankkeelta jatkossa? 

Johtamismenetelmien mallintaminen sosiaali- ja 
terveydenhuollon implementointiprosessissa 


Riitta Salunen & Sari Mäkinen 


Johdanto 


Sosiaali- ja terveydenhuolto on keskellä isoja rakenteellisia muutoksia. Rakenteita 
uudistetaan ja samaan aikaan toimintaa kehitetään paikallisella tasolla entistä asi- 
akasystävällisemmäksi ja toimivammaksi. Tämä tarkoittaa toimintakäytäntöjen 
muuttamista, asiakaspalvelun kehittämistä sekä uusien työkalujen ja näyttöön pe- 
rustuvien menetelmien käyttöön ottamista. Toiminnan uudistamisen lähtökohtana 
on tarve sekä asiakas- että kustannusvaikuttavuuden lisäämiseen. 

Muutosten läpivieminen onnistuneesti ei ole itsestään selvää. Varmasti kaikilla 
sosiaali- ja terveydenhuollossa työskentelevillä on tästä omakohtaisia kokemuksia. 
Muutoksen laajuuden ja aiheen mukaan vaihdellen toimeenpano koskettaa hyvinkin 
erityyppisiä joukkoja sote-ammattilaisia, asiakkaita, johtoa sekä yhteistyökumppa- 
neita. Sen vuoksi ei ole olemassa yhtä yhteistä, kaikkiin tilanteisiin sopivaa toimeen- 
pano-ohjetta. Viime kädessä kyse on siitä, miten muutos näkyy asiakkaan ja ammat- 
tilaisen välisessä kohtaamisessa. Muutoksia onnistuneesti läpivieneillä johtajilla on 
kokemusta asioista, jotka on hyvä huomioida silloin, kun muutosta toimeenpannaan 
keskellä kiireistä arkityötä. Tässä artikkelissa kuvataan sosiaali- ja terveydenhuollos- 
sa toimivien johtajien näkemyksiä muutosten implementointi- eli toimeenpanopro- 
sessista ja siihen vaikuttavista tekijöistä. 


Salunen, R. & Mäkinen, S. 2023. Johtamismenetelmien mallintaminen sosiaali- ja 
terveydenhuollon implementointiprosessissa. Teoksessa P-H. Rannisto, U. Leponiemi, N. 
Nordling & J. Kolehmainen, (toim.) 2023. Sosiaali- ja terveysalan innovaatioekosysteemit. Tampere: 
Tampere University Press, 158-185. https://doi.org/10.61201/tup.878 

Implementointi on oleellinen osa sote-innovaatioekosysteemissä tehtävää kehit- 
tämis- ja innovaatiotyötä. Käytännössä se tarkoittaa sote-innovaatioekosysteemissä 
tuotetun uuden tiedon, toimintamallin tai palvelun käyttöönottoa. Viime kädessä se 
näkyy uudenlaisena toimintana sosiaali- ja terveyspalveluissa sekä positiivisina vai- 
kutuksina palveluita käyttävien asiakkaiden elämässä. Parhaimmillaan niin imple- 
mentointi kuin muukin kehittämistyö hyötyvät sote-innovaatioekosysteemin tuo- 
man verkoston tuesta. 

Implementointitutkimusta voidaan tehdä useista eri näkökulmasta. Perinteises- 
ti on tutkittu implementointiprosessia tai implementointiin vaikuttavia tekijöitä tai 
on arvioitu implementoinnin onnistumista (Sipilä ym. 2016). Implementoinnin joh- 
tamista voidaan myös tarkastella useista eri näkökulmista. Muutoksen läpivieminen 
on todennäköisempää, jos ymmärrystä implementoinnin johtamisesta lisätään tar- 
kastelemalla sitä useiden viitekehysten kautta. Näitä ovat esimerkiksi henkilöstöjoh- 
taminen, organisaation rakenteet, organisaatiokulttuuri ja valtarakenteet (Juuti & 
Virtanen 2009). Implementointia voidaan lähestyä myös systeemiteorioiden (Burke 
& Litwin 1992) tai kasvatus- ja käyttäytymisteorioiden kautta (Grol ym. 2013). Useat 
implementoinnin taustalla esiintyvät teoriat on alun perin kehitetty elintapamuutos- 
ten tukemiseen (Grol ym. 2013). 

Tämä artikkeli perustuu kuuteen sosiaali- ja terveydenhuollossa toimivan johtajan 
haastatteluun. Haastattelujen pohjalta kuvattiin implementointiprosessia ja koottiin 
yhteen implementointia tukevia keinoja johtamisen tueksi. Toimeenpanon onnistu- 
minen edellyttää aktiivista ja tietoista johtamista sekä muutoksen mahdollistamista. 


Muutoksen toimeenpano 


Sana implementointi voidaan kääntää suomeksi toimeenpanoksi, toteuttamiseksi, 
käyttöönvienniksi tai käyttöönotoksi. Käyttöönoton muuttuminen päivittäisiksi ru- 
tiineiksi edellyttää tehokasta ja aktiivista viestintää sekä muutoksen esteiden pois- 
tamista koulutuksen ja tehokkaiksi todettujen menetelmien avulla (Grol & Wensing 
2013a). Sipilä ym. (2016) ovat määritelleet terveydenhuollossa tapahtuvan implemen- 
toinnin seuraavasti: 


Tietoon perustuvien toimintat saattaminen käytäntöön toimintaympäris- 
töön räätälöidyillä keinoilla; uuden tiedon soveltamisen esteet tunnistetaan 
ja autetaan niiden ylittämisessä. Toimeenpano terveydenhuoltojärjestel- 
mässä on kaksisuuntaista. Sitä tapahtuu sekä ylhäältä alaspäin että alhaalta 
ylöspäin. Ylhäältä alaspäin tapahtuva implementointi on käyttöönvientiä ja 
vastaavasti alhaalta ylöspäin on toimijoiden itsensä tekemä käyttöönottoa. 

Tässä artikkelissa implementoinnilla tarkoitetaan toimintatapojen tai toiminta- 
käytäntöjen aktiivista käytäntöön saattamista eli juurruttamista. Se sisältää sekä yl- 
häältä tapahtuvan käyttöönviennin että toimijoiden itsensä tekemän käyttöönoton. 
Implementointiprosessi sisältää tiedon levittämisen, kohderyhmille suunnatun tie- 
dottamisen sekä tarvittavan muutosprosessin. Implementoinnin kehittäminen tar- 
koittaa uusien ideoiden, työvälineiden, toimintamallien ja menetelmien löytämistä, 
niiden analysointia, yhdistämistä ja testaamista. Tätä tehdään yhdessä eri toimijoi- 
den kanssa. 


Implementointiprosessi 

Implementointia tapahtuu useilla eri toiminnan tasoilla riippuen kehitettävästä asias- 
ta. Käyttöönotto voi edellyttää toiminnan muutosta niin alueellisella tasolla, paikal- 
lisen yhteistyön tasolla, organisaation sisällä kuin myös asiakkaan ja ammattilaisen 
välisessä kohtaamisessa. Implementoinnissa eri tasoilla tapahtuvat muutosprosessit 
ovat osittain yhtäaikaisia ja osittain rinnakkaisia, ja tasot kietoutuvat tiiviisti yhteen. 
Siksi onnistuminen edellyttää vahvaa yhteistyötä organisaation sisällä ja organisaa- 
tioiden välillä sekä paikallisesti että alueellisesti. Monitoimijaisuus voi olla yksi syy 
siihen, että esimerkiksi valtakunnalliset tai alueelliset suositukset eivät ole kaikilta 
osin juurtuneet laajamittaiseen käyttöön. 

Implementointiprosessi voidaan jakaa eri vaiheisiin. Jako voidaan tehdä eri ta- 
voilla riippuen siitä, tarkastellaanko prosessia työntekijän, asiakkaan, johtamisen vai 
organisaation näkökulmasta. Lähtökohtana kuitenkin on, että ensin yksilö tiedostaa 
muutosimpulssin, sen jälkeen hän käsittelee ja hyväksyy sen ennen kuin ajattelu ja 
toiminta muuttuvat (Salminen 2008). 

Grol & Wensing (2013b) korostavat omassa implementointimallissaan implemen- 
toinnin suunnitelmallisuutta ja systemaattisuutta, vaikka implementointi voidaan 
toteuttaa tilanteesta riippuen eri tavoilla. Inplementointisuunnitelman tulisi vastata 
kysymyksiin mitä, miksi, kuka, miten ja milloin (Salminen 2008). Myös muutoksen 
tavoitteella on merkitystä. Jos muutoksella tavoitellaan tehokkuuden, vaikuttavuu- 
den tai asiakaslähtöisyyden lisäämistä, se sisältää väistämättä koko organisaatiossa 
tapahtuvia uudistuksia ja myös rakenteellisia muutoksia (Grol & Wensing 2013a). Sil- 
loin muutos on implementoitava johdonmukaisesti kaikilla organisaation tasoilla ja 
kaikissa henkilöstöryhmissä. 

Implementointiprosessin vaiheita on eri lähteissä kuvattu usein neljästä seitse- 
mään. Vaiheet sisältävät samankaltaisia asioita, mutta ne on jaoteltu hieman eri ta- 
voilla. Keskeistä on taustoihin tutustuminen ja analysointi, prosessin suunnittelu 
ja valmistelu, varsinainen käyttöönotto suunnitelman mukaisesti sekä toiminnan 
vakiinnuttaminen, seuranta ja arviointi. (Aarons ym. 2011; Fixen ym. 2015; Grol & 
Wensing 2013b.) Kuviossa 1 on esitetty yksi näkemys implementointiprosessista. 

Kuvio 1. Implementointiprosessin vaiheet 


Tarve muutokselle voi tulla niin organisaation ulkopuolelta kuin yksittäisen asia- 
kaskohtaamisen kautta. Johdon on tunnistettava tarve ja puettava se sellaiseen muo- 
toon, että kaikki voivat ymmärtää ja hyväksyä sen (Tuominen 2017). Tarve voi nousta 
esimerkiksi taloudellisesta tilanteesta, asiakkaan antamasta palautteesta, yhteistyön 
haasteista, toimimattomista prosesseista, tiedon lisääntymisestä tai alueellisesti tai 
valtakunnallisesti esiin nostetuista teemoista. Tarve käydään yhdessä läpi kaikkien 
niiden kanssa, joita muutos koskee. Usein omasta työstä saatu palaute auttaa kirkas- 
tamaan kehittämistarpeita, ja se myös osaltaan edesauttaa muutokseen sitoutumista. 
Implementointiprosessi on osa kehittämisprosessia, ja se tulisi aloittaa jo varhaisessa 
vaiheessa. Myös valmiin toimintamallin käyttöönotto edellyttää soveltamista paikal- 
lisiin olosuhteisiin. 

Toimeenpanon lähtökohtana on tietoisuus implementoitavasta asiasta. Se tarkoit- 
taa toisaalta aktiivista tiedon hankkimista, mutta myös tiedon levittämistä alueel- 
lisesti ja oman työyhteisön sisällä. Uuden oppimisen rinnalla tarvitaan työyhteisön 
sisällä tapahtuvaa opitun reflektointia ja yhteistä pohdintaa siitä, mitä tämä tarkoittaa 
meillä. Pohdintaa tulisi käydä laajasti moniammatillisena yhteistyönä, jotta jokaisen 
työntekijän erilaiset roolit käyttöönotossa saadaan sovitettua yhteen. Yhteisen ym- 
märryksen lisääntyminen tukee asetettujen tavoitteiden toteutumista. 

Aikomus muuttaa toimintaa vaikuttaa siihen, toteutuuko muutos käytännös- 
sä (Ajzen 1991; Dolcourt 2000). Jos toimijalla ei yksilötasolla ole aikomusta muuttaa 
omaa toimintaansa yhteisestä tavoitteesta ja muutosprosessiin osallistumisesta huo- 
limatta, voi muutos jäädä tekemättä, tai ainakaan se ei ole pysyvä. Muutos tarvitsee 
toteutuakseen tietoisen päätöksen uuden toimintatavan käyttöönotosta. Muutoksen 
toteuttaminen saattaa etenkin alkuvaiheessa edellyttää mahdollisuutta käyttää työ- 
aikaa, ja joskus tarvitaan myös uusia työvälineitä tai muita resursseja. Myös tehtävien 
aikatauluttaminen ja vastuiden jakaminen ovat tärkeitä, muuten toimeenpanoa saa- 
tetaan siirtää kiireeseen vedoten ja lopulta muutos jää tekemättä (Kallankari 2019). 

Muutos on tapahtunut vasta silloin, kun ihmisten käyttäytyminen on muuttunut 
(Kallankari 2019). Muutoksen pysyvyys edellyttää sitoutumista muutokseen. Van- 
hat rutiinit vievät kiireessä helposti mukanaan ja uusi toimintamalli jää taka-alalle 
(Salunen 2016). Siksi tarvitaan pitkäjänteistä työtä vielä käyttöönoton jälkeenkin. Sitä 
tukevat seuranta ja toiminnasta saatu systemaattinen palaute. Heti toimeenpanon al- 
kuvaiheessa on tärkeää määrittää seurantaa varten mittarit, joiden kautta saadaan 
palautetta muutoksen toteutumisesta. Parhaita mittareita ovat ne, joissa tiedonkeruu 

on helposti ja luotettavasti toteutettavissa. Implementoinnin onnistumista voidaan 
mitata esimerkiksi seuraamalla menetelmän käytön laajuutta ja käytön uskollisuut- 
ta, keräämällä suoraa palautetta asiakkailta ja ammattilaisilta sekä hyödyntämällä 
mahdollisuuksien mukaan vaikuttavuuden mittareita (Kouvonen & Laajasalo 2019). 
Tärkeää on, että työntekijät saavat palautetta omasta toiminnastaan ja muutoksen 
asiakasvaikutuksista. 

Implementointiprosessin lisäksi implementoinnin onnistumiseen vaikuttavat lu- 
kuisat muutkin tekijät. Näitä ovat esimerkiksi muutettava asia, muutoksen kohderyh- 
mä, muutosympäristö sekä muutosmetodit, intensiteetti ja muutoksen tukena käytet- 
tävät strategiat (Grolym. 2013). Muutos koskee usein tavalla tai toisella laajaa joukkoa. 
Muutoksen toimeenpanon onnistumiseen vaikuttavat osallisten tiedot ja taidot, mie- 
lipiteet, asenteet, toimintarutiinit sekä heidän persoonansa. Myös asiakkaat ovat 
osallisia muutoksessa, ja heidän tarpeensa, asenteensa ja käyttäytymisensä vaikut- 
tavat lopputulokseen. Aiemmista tutkimuksista on löydetty varoitusmerkkejä, jotka 
ennakoivat juurruttamisen mahdollista epäonnistumista. Näitä ovat taloudellisten 
resurssien puute, ulkopuolisten yhteistyötahojen tuen puute, rekrytointivaikeudet ja 
pysyvän henkilöstön vaihtuvuus, hankalaksi koettu työtapa sekä huono yhteensopi- 
vuus henkilöstön osaamisen tai organisaation toimintatavan kanssa (Massatti ym. 
2008). Asiakaslähtöisen palvelumallin käyttöönoton keskeisimmiksi esteiksi tunnis- 
tettiin asenteet ja resurssit sekä ammattilasten kokeman hyödyn puuttuminen (Le- 
väsluoto & Kivisaari 2012). 


Implementoinnin johtaminen 

Implementoinnin johtaminen on aktiivista toimintaa, jonka tavoitteena on tukea, 
mahdollistaa ja edesauttaa toimintamallin tai työvälineen käyttöönottoa ja juur- 
tumista pysyväksi osaksi organisaation toimintaa. Implementoinnin johtaminen 
voidaan lyhyesti määrittää tavoitteelliseksi, hallituksi käyttöönottoprosessin läpi- 
viemiseksi. Implementoinnin johtaminen edellyttää johtajalta ihmisten johtami- 
sen osaamista, kykyä avoimeen vuorovaikutukseen sekä taitoa vaikuttaa ihmisten 
asenteisiin, ajatuksiin ja tunteisiin (Salminen 2008). Implementoinnin johtaminen 
on käsitteenä lähellä muutoksen johtamista. Käytännössä niillä tarkoitetaan yleensä 
samaa asiaa. Muutosjohtaminen voidaan nähdä hallituksi muutosprosessin ja siihen 
liittyvien toimenpiteiden ohjailuksi kohti tavoitteita suunnitellussa aikataulussa ja 
saatavilla olevilla resursseilla (Kallankari 2019). 

Implementoinnin johtaminen edellyttää johtajalta aivan omanlaista osaamista. 
Muutoksen johtaminen on taito, joka sisältää sekä ihmisten että asioiden johtamista 
ja näiden yhdistämistä tarkoituksenmukaisella tavalla (Kallankari 2019). Johdon teh- 
tävä on perustella muutos, asettaa tavoitteet, laatia suunnitelmat, huolehtia resurs- 
seista ja kehittämisosaamisesta sekä saada työntekijät mukaan muutokseen ja in- 
nostaa heitä eri tehtäviin (Tuominen 2017). Pienemmissäkin muutoksissa työntekijät 
tarvitsevat tukea johdolta, mutta erityisen tärkeää se on isoissa, useita työntekijöitä 
koskevissa käyttöönottoprosesseissa. Tuen muotoja on erilaisia: joskus riittää keskus- 

telu, toisinaan tarvitaan esimerkiksi lisää koulutusta. Muutoksen onnistuminen edel- 
lyttää myös johdon omaa sitoutumista (Tuominen 2017). 

Viestintä on johdon keino vaikuttaa työntekijöiden ajatteluun ja sitä kautta myös 
käyttäytymiseen (Salminen 2008). Henkilöstö saadaan parhaiten mukaan keskinäi- 
sen vuorovaikutuksen, osallistamisen sekä henkilöstön ajatusten ja tuntemusten 
ymmärtämisen kautta (Kallankari 2019). Implementointiprosessi perustuu vuorovai- 
kutukseen, ja sitä tarvitaan kaikissa toimeenpanon vaiheissa. Keskeistä on muutok- 
sen syiden perusteleminen ja yhteisen ymmärryksen luominen. Muutokseen sitoutu- 
minen helpottuu, kun työntekijä tietää, miksi muutos tehdään ja miten se vaikuttaa 
omaan työhön (Kallankari 2019). Konkreettiset esimerkit voivat myös auttaa viestin 
ymmärtämisessä. Lähijohto on avainasemassa eri vaiheissa tapahtuvassa viestinnäs- 
sä, ja he myös ottavat vastaan työntekijöiden mahdollisen muutosvastarinnan (Kou- 
vonen & Laajasalo 2019). Viestinnän tulee olla pitkäjänteistä jo senkin vuoksi, että 
alkuvaiheessa tunnereaktiot voivat estää tiedon vastaanottamisen (Kallankari 2019). 
Tiedon levittämisessä virallisten kanavien ja tilaisuuksien lisäksi kullanarvoisia ovat 
epäviralliset, esimerkiksi työn lomassa käydyt keskustelut. Ne vahvistavat uskoa 
omiin kykyihin ja madaltavat kynnystä käytännön kokeiluihin. 

Implementoinnin johtamisessa korostetaan usein motivoinnin merkitystä. Muu- 
tosvalmiuteen ja sitoutumiseen vaikuttavat motivaation lisäksi yksilön kyvyt ja mah- 
dollisuudet toteuttaa muutos (Kouvonen & Laajasalo 2019). Pelkkä motivaatio ei riitä 
aikaansaamaan haluttua muutosta, jos rinnalla ei ole taitoa toimeenpanna muutosta. 
Toimeenpanon taito tarkoittaa taitoa tietoisesti hyödyntää ja säädellä omaa ajattelua, 
uskomuksia, toimintaa ja tunteita sekä ulkoisia ympäristötekijöitä tavoitteen saavut- 
tamiseksi (Parppei 2018). Implementoinnin johtamisella vahvistetaan näitä taitoja. 
Esimiehen tehtävä on voimaannuttaa työntekijöitä ylittämään aiempia tekemisen 
rajoja ja ottamaan henkilökohtaista vastuuta omasta toiminnasta ja päätöksistä (Kal- 
lankari 2019). Toimeenpanon taito varmistaa, että väliin tulevat häiriöt, kiire tai muut 
tekijät eivät estä tavoitteen saavuttamista (Parppei 2018). 

Aktiivista toimeenpanon johtamista tarvitaan kaikissa implementointiprosessin 
vaiheissa. Implementoinnin johtamisen keskeisiä tehtäviä ovat muutostarpeiden 
määrittäminen, tavoitteiden asettaminen toimeenpanon mahdollistaminen, tiedon 
välittäminen, osaamisen varmistaminen sekä suunnitelmallinen ja pitkäjänteinen 
sitouttaminen muutokseen. Implementointiprosessiin kuuluu myös päätösten teke- 
minen prosessin eri vaiheissa. Johdon rooli korostuu silloin, kun valitaan käyttöön- 
otettavia ja kehitettäviä asioita. Lisäksi johdon tehtävänä on varmistaa, että muutosta 
suunniteltaessa ja toteutettaessa asiakas, hänen tarpeensa ja asiakkaalle tuleva hyöty 
ovat keskiössä. Uuden toimintatavan käyttöönottoa tukee myös se, että samalla pure- 
taan vanhoja käytäntöjä (Leväsluoto & Kivisaari 2012). Tärkeää on, että suunnittelun 
lisäksi muutos myös toteutetaan ja prosessi viedään hallitusti loppuun, jolloin uusi 
toimintamalli muuttuu automaattiseksi arvojen ohjaamaksi tavaksi toimia (Tuomi- 
nen 2017). 

Organisaatiokulttuuri 
Muutosten toimeenpanoon vaikuttaa organisaatiossa vallitseva kulttuuri ja se, kuin- 
ka hyvin kulttuuri tukee kehittämistä ja implementointia. Organisaatiokulttuuri il- 
menee organisaation tavassa tehdä asioita (Saukkonen ym. 2019). Se heijastaa tapaa, 
jolla organisaatiossa toteutetaan muutoksia ja toimeenpannaan uudistettuja toimin- 
tamalleja. 

Organisaatiokulttuuria on perinteisesti kuvattu Edgar Scheinin (2016) esittämän 
tasomallin avulla. Ylimpänä ovat näkyvät ja tunnistettavat rakenteet ja prosessit, joita 
voi havainnoida (artefaktit). Toisella tasolla ovat arvot ja uskomukset. Kolmannella 
tasolla ovat perusolettamukset, jotka ovat tiedostamattomia, mutta ne määrittävät 
käyttäytymistä, ajattelua ja tunteita. Ne ovat hyvin syvälle juurtuneita ja näkymät- 
tömiä, eikä niitä ole siksi helppo muuttaa. Myös artefaktien tulkintaan vaikuttavat 
toisella ja kolmannella tasolla olevat tiedostamattomammat asiat. 

Organisaatiokulttuuri sisältää sekä formaaleja käyttäytymissääntöjä ja toiminta- 
malleja että epävirallisia käyttäytymismalleja. Organisaatiokulttuuriin vaikuttavat 
esimerkiksi epäviralliset organisaation sisäiset rakenteet, rutiinit, arvostusjärjestel- 
mät ja henkilöstön muodostamat klikit. Johtamisella voidaan kuitenkin vaikuttaa or- 
ganisaatiokulttuurin muodostumiseen ja muutosta tukevan kulttuurin syntymiseen. 
Kehitystä tukevat sekä asenteet että muutoskyvykkyys. Organisaation sisällä voi olla 
myös useita alakulttuureita, joihin vaikuttavat erilaiset yhteiskunnassa liikkuvat 
mikrotrendit. Johtajan on oltava läsnä työyhteisössä, koska vain silloin hän voi tulla 
tietoiseksi työyhteisössä esiintyvistä mikrotrendeistä ja niiden vaikutuksista alakult- 
tuurien syntymiseen. (Juuti & Virtanen 2009.) 

Muutosprosessi on helpompi toteuttaa organisaatiossa, jossa on muutokselle 
myönteinen kulttuuri (Kallankari 2019). Siksi kulttuurin muotoutumiseen kannattaa 
kiinnittää huomiota. Implementoinnin keskiössä ovat ne työntekijät, joiden toimin- 
taan toimeenpano eniten vaikuttaa. Implementointiprosessissa auttaa, jos tukena 
on tehtävään nimettyjä kehittäjäosaajia, jotka tukevat kehitettyjen toimintamallien 
käyttöönottoa. Usein työpaikoilla on lisäksi heitä, jotka innostuvat uusista asioista en- 
simmäisenä ja jotka motivoivat muita ja puhuvat työyhteisössä muutoksen puolesta 
(Kallankari 2019). Heillä on johdon rinnalla merkittävä rooli myönteisen kehittämis- 
kulttuurin syntymisessä. 


Aineisto ja analyysi 


Aineisto muodostuu kuudesta haastattelusta. Haastateltavat työskentelivät eri ni- 
mikkeillä Pirkanmaan sosiaali- ja terveyskeskuksissa lähi- ja keskijohdon tehtävissä. 
Haastateltavien johtajien organisaatiot olivat mukana Pirkanmaalla toteutetussa Vai- 
kuttava sosiaali- ja terveysalan TKI-ympäristö KEHYS - Kehitämme yhdessä! -hank- 
keessa. Hankkeen aikana kehitettiin aikuistyypin diabetes- ja päihdeasiakkaiden 

palveluita, hoidon järjestelyitä sekä omahoidon tukea huomioiden asiakkuuksien 
segmentointi. Asiakkuuksien segmentoinnissa käytettiin Suuntima-palvelua. Asia- 
kas arvioi omia voimavarojaan ja ammattilainen sairauden hoidon tai tilanteen haas- 
teellisuutta. Tuloksena saadaan jokin neljästä erilaisesta asiakkuudesta. Asiakkaille 
määritetään asiakkuuden mukainen polku eli hänelle sopivat hoidon ja palveluiden 
järjestelyt sekä omahoidon tukikeinot. Hankkeen tavoitteena oli palveluiden kehit- 
tämisen lisäksi Suuntima-palvelun käyttöönotto. Haastatteluteemat koskivat sekä 
hankkeessa toteutettua muutosta että implementoinnin johtamista yleisellä tasolla. 
Tässä raportissa keskitytään implementoinnin johtamiseen yleisellä tasolla. Haastat- 
telujen avulla pyrittiin vastaamaan siihen, mitkä tekijät vaikuttavat implementoinnin 
onnistumiseen ja miten johtaja voi tukea muutoksen toimeenpanoa. 

Haastattelut tehtiin Skypen välityksellä marras-joulukuussa 2020. Teemahaastat- 
telut kestivät 1-1,5 tuntia. Implementoinnin johtamisen yleisen tason haastattelutee- 
mat koskivat implementoinnin vaiheita, implementoinnin onnistumista, organisaa- 
tiokulttuuria, asennemuutosta sekä johtamisen tehtäviä ja keinoja tukea muutosta 
implementointiprosessin eri vaiheissa. Erikseen käsiteltiin viestinnän, päätöksen- 
teon ja arvioinnin rooleja muutoksen aikaansaamisessa. Haastattelut litteroitiin ja 
käsiteltiin aineistolähtöisellä sisällönanalyysillä. Tekstit ryhmiteltiin samansisal- 
töisten teemojen alle. Teemat muodostuivat osittain haastatteluteemojen alle, mutta 
jäsentyivät tarkemmin haastattelujen sisältöjen mukaisesti. Tulosluvussa on kuvattu 
haastatteluteksteistä eri teemojen alle nousseet sisällöt. Lisäksi keskeisiä teemoja on 
havainnollistettu suorilla lainauksilla. 

Aineistona käytettyjä haastatteluja oli suhteellisen vähän. Sen vuoksi jotkut imple- 
mentoinnin johtamiseen sisältyvät näkökulmat ovat voineet jäädä näistä tuloksista 
pois, mikä on huomioitava, kun tuloksia sovelletaan muualle. 


Tulokset 


Implementoinnin haasteet ja onnistumisen avaintekijät 

Haastateltavat tunnistivat tekijöitä, joiden vuoksi implementoinnilla on suuri riski 
epäonnistua. Käytännönläheiset muutokset ja sellaiset muutokset, jotka vaikuttavat 
suoraan omaa toimintaa helpottavasti, onnistuvat yleensä parhaiten. Vähemmän 
mieluisat muutokset jäävät helpommin tekemättä. Erityisesti hankalaksi tai vaikeak- 
si koetut toimintamallit eivät haastateltavien mielestä juurru käytäntöön, ellei niitä 
jatkuvasti arvioida ja seurata. Tuttu on turvallista, ja siksi aiemmin opittuun on help- 
po palata. Myös mukavuudenhalu nousi esiin. Jos muutos vaatii vaivaa, se on helppo 
jättää toteuttamatta, etenkin jos hyöty ei näy heti. 

Jos muutoksen koetaan tulevan ylhäältä annettavana käskynä, eikä itse nähdä sen 
merkitystä, voi sitä olla hankala viedä eteenpäin. Muutoksen epäonnistumisen syynä 
voi myös olla aikapula, jolloin kenelläkään ei ole aikaa paneutua muutosprosessiin 

kunnolla. Jatkuvan kiireen vuoksi kaikki uusi tuntuu lisäkuormalta. Siksi tarvitaan 
rinnallakulkijaa, joka kannustaa ja tarvittaessa myös vaatii menemään eteenpäin. 
Haastavaksi koettiin myös tilanne, jossa kyseisen asian etenemisessä avainasemassa 
oleva henkilö vastustaa muutosta. Tällöin pelkkä johdon puolesta puhuminen ei riitä. 
Joissain paikoissa henkilökunnan jatkuvan vaihtumisen nähtiin hidastavan muutok- 
sen toteuttamista. 

Yksittäisinä avaintekijöinä implementoinnin onnistumisessa mainittiin innos- 
tuneisuus, sitoutuminen, johdon tuki ja keskinäinen reflektointi sekä halu muuttaa 
asioita. Avaintekijöitä ovat haastateltavien mielestä myös selkeä päätös muutoksesta 
ja sitoutuminen päätökseen, vahva tietopohja sekä ymmärrys muutoksen peruste- 
luista ja siitä, mitä muutos tarkoittaa omalla kohdalla. Esimiesten kouluttaminen ensi 
vaiheessa koettiin tärkeäksi. Lisäksi panostaminen resursseihin sekä ajantasaiseen 
tiedottamiseen ja avoimeen keskusteluun koettiin merkitykselliseksi. Avaintekijöitä 
ovat myös muutoksen seuranta ja arviointi sekä ketterä reagointi ja suunnan muut- 
taminen tarvittaessa. Muutokselle on lisäksi annettava aikaa ja työntekijöille mah- 
dollisuuksia käsitellä muutoksen aiheuttamia tunteita. Muutosta tukee selkeä, hyvin 
suunniteltu muutosprosessi. Muutoksen avaintekijöinä mainittiin myös kollektiivi- 
suuden huomioiminen sekä asiakkailta tulevan palautteen kuunteleminen. 


Implementointiprosessin vaiheet ja siihen liittyvät tekijät 

Haastateltavat kuvasivat implementointiprosessin vaiheet johtajan näkökulmasta 
(kuvio 2). Vaiheet eivät etene suoraviivaisesti, vaan ne ovat osittain päällekkäisiä. En- 
sin johtajan pitää hankkia tietoa asiasta, sisäistää se ja ymmärtää sen merkitys. Vasta 
sen jälkeen hän pystyy perustelemaan asian tärkeyttä muille. Toisessa vaiheessa joh- 
taja välittää tietoa lähiesimiehille. Johtaja keskustelee lähiesimiesten kanssa ja antaa 
heille riittävästi aikaa asian pohtimiseen. Tarvittaessa järjestetään myös koulutusta. 
Johtaja varmistaa, että kaikilla lähiesimiehillä on yhteinen ymmärrys ja tahto edetä 
asiassa. 

Kolmannessa vaiheessa tehdään toimintasuunnitelma, jossa sovitaan käyttöön- 
otosta, työntekijöiden koulutuksesta, aikataulusta ja niin edelleen. Neljännessä vai- 
heessa asiasta tiedotetaan työntekijöille ja asiakkaille. Kaikkia viestintäkanavia pyri- 
tään käyttämään tehokkaasti ja tarkoituksenmukaisesti. Keskiössä on mielenkiinnon 
herättäminen, perehdyttäminen, kouluttaminen ja opastaminen tulevaan toiminta- 
käytäntöön. Tässä on hyvänä apuna esimerkiksi työpajatyöskentely. Tärkeää on, että 
saadaan luotua mahdollisimman laaja-alainen ymmärrys asiasta. Tämä edellyttää 
toistoa, ja erityisesti alkuvaiheessa johdon tulee varautua käsittelemään työntekijöi- 
den taholta tulevia tunnereaktioita. Johdon ei tarvitse kuitenkaan tehdä kaikkea itse, 
vaan apuna voidaan käyttää koulutettuja kehittäjäosaajia tai muita aktiivisia asiasta 
innostuvia työtekijöitä. 

Viidennessä vaiheessa toimintamalli otetaan konkreettisesti käyttöön. Käyttöön- 
otto tapahtuu ennalta sovitusti ja sovittuna ajankohtana. Tässä vaiheessa työntekijät 
tarvitsevat vahvaa tukea, mahdollisuutta keskusteluun ja asian toistuvaa esillä pitä- 

mistä. Myös motivointi uuteen toimintatapaan on tärkeää. Kuudennessa vaiheessa 
arvioidaan toimintamallin toteutumista ja sen vaikutuksia. Arvioinnin pohjalta teh- 
dään tarvittaessa muutoksia tai vakiinnutetaan toiminta. Ennen implementointipro- 
sessin onnistumisen arviointia tarvitaan myös väliarviointia ja jatkuvaa seurantaa. 


itselle 


Tiedon hankkiminen 


Tiedottaminen 
lähijohdolle 


Toiminta- 


suunnitelman 
tekeminen 


asiakkaille 


Tiedottaminen 
työntekijöille ja 


Konkreettinen 
käyttöönotto 


arviointi 


tärkeä ja miksi 


jat 


esillä pitäminen 


- aiheeseen - keskustelu - sovitaan käyt- - viestinnän kei- - toimitaan sovi- - väliarviointi 
tutustuminen - aikaa pohdin- töönottota- not ja kanavat tulla tavalla so- - loppuarviointi 
eri lähteistä nalle vasta, koulutuk- - mielenkiinnon vitusta päivästä - jatkuva seu- 

- ymmärryksen - osaamisen var- sesta, aikatau- herättäminen alkaen ranta 
muodostumi- mistaminen lusta, arvioin- - perehdytys, - johdon läsnäolo 
nen ensin itselle - yhteinen ym- nista jne. koulutus, opas- ja tuki 
- miksi asia on märrys taminen, työpa- - asian jatkuva 


Seuranta ja 


toistaminen motivointi 


tunnereaktioi- 


siihen kannat- 
taa panostaa 


den käsittelemi- 
nen 


Kuvio 2. Implementointiprosessi johtajan näkökulmasta 


Implementointiprosessi ja siihen liittyvät tekijät on tiivistetty kuviossa 3. Imple- 
mentointiprosessi on jaettu viiteen vaiheeseen. Implementointiprosessin onnistumi- 
seen vaikuttaa monia tekijöitä, joita on ryhmitelty omiksi kokonaisuuksiksi kuvion 3 
ulkokehälle. Näitä tekijöitä käsitellään tämän artikkelin luvussa Implementointipro- 
sessia tukevat tekijät. Sisäkehällä on kuvattu sellaisia haastatteluissa esille nousseita 
tehtäviä, jotka liittyvät implementointiprosessin johtamisen eri vaiheisiin. Näitä käsi- 
tellään tarkemmin luvussa Johtamisen tehtävät implementointiprosessissa. Muutos- 
prosessi alkaa siitä, että tullaan tietoiseksi implementoitavasta asiasta, ja implemen- 
tointia tukee toisessa vaiheessa tapahtuva oppiminen, reflektointi ja ymmärryksen 
luominen kehitettävästä asiasta. Kolmannessa vaiheessa toimintaa kehitetään siten, 
että muutoksen tekeminen on mahdollista. Haastateltavien mukaan vaarana on, että 
varsinainen implementointi eli muutoksen toteuttaminen jää liian vähälle huomiolle, 
eikä muutoksen toteutumista seurata systemaattisesti tai vakiinnuteta toimintatavak- 
si asti läheskään aina. Varsinainen konkreettinen käyttöönotto tapahtuu vaiheessa 
neljä, mutta se ei tapahdu tyhjiössä, vaan edellyttää aiempien vaiheiden toteutumista. 
Viimeisessä vakiinnuttamisen vaiheessa keskeistä on systemaattinen seuranta ja ar- 
viointi sekä palautteen antaminen muutoksen toteutumisesta. 

Haastateltavilta kysyttiin, mikä implementoinnin vaihe on heidän mielestään 
kaikkein kriittisin. Vastauksissa oli jonkin verran hajontaa. Tärkeinä pidettiin alku- 
vaiheen tiedottamista ja kouluttamista, koska niiden avulla perustellaan, miksi muu- 
tos on tärkeä. Toisaalta tärkeimpänä vaiheena pidettiin konkreettista käyttöönottoa. 
Käyttöönottohetki on kriittinen, ja sen läpiviemiseen pitäisi erityisesti panostaa. Yksi 
haastateltava piti tärkeimpänä vaiheena seurantavaiheen arviointia ja mittaamista, 

ja yksi taas alkuinnostuksen jälkeistä hetkeä. Se on hetki, jolloin esimiehen on oltava 
erityisesti hereillä, koska silloin palataan helposti vanhaan toimintatapaan. 


Tietoisuus 
Kehittämiskulttuuri L hk" 


Viestintä ja oi 
tiedottaminen Uuden oppiminen, 


reflektio, 
ymmärryksen 
luominen 


Vakiinnuttaminen 


Seuranta ja 


aia Päätöksenteko Kehittämisen 
arviointi 
Asennemuutos rakenteet 
= 


Toiminnan 
kehittäminen 
<— 


Muutosta tukevia 


työkaluja 


Kuvio 3. Implementointiprosessi, sen onnistumista edellyttävät tehtävät sekä 
implementointiprosessiin vaikuttavat muut tekijät 


Johtamisen tehtävät implementointiprosessissa 
Viestintä ja tiedottaminen 
Johtamisen keskeiset tehtävätimplementointiprosessissa on kiteytetty kolmeen koko- 
naisuuteen: viestintä ja tiedottaminen, päätöksenteko sekä seuranta ja arviointi. 
Kaikki haastateltavat pitivät viestintää erittäin tärkeänä, sillä mitään muutosta ei 
tapahdu ilman sitä. Viestintää ei voi olla koskaan liikaa. 


Sinä päivänä kun joku sanoo mulle että nyt on tiedotettu tosi hyvin, että nyt 
tieto kulkee, niin mä tilaan jonkun semmosen taideteoksen, missä on suuri 
punainen raksi ja pistän sen jonnekin näkyvälle paikalle, että nyt se tapah- 
tui. Ei oo vielä tarvinnut tehdä tilausta, ikinä. 


Viestintäkanavia käytetään monipuolisesti. Haastateltavat olivat sitä mieltä, että 
pelkästään yhtä kanavaa käyttämällä tieto ei välity riittävästi. Vaikka kanavia käytet- 

täisiinkin monipuolisesti, aina löytyy niitä, jotka eivät ole asiasta kuulleetkaan. Eräs 
haastateltava kuvasikin tilannetta seuraavasti: 


Kyllä siinä tarttee olla sen vastaanottavankin osapuolen sitten vastaanotin 
auki. 


Osittain kyse voi olla muutosvastarinnasta, mutta toisaalta myös ihmisten vas- 
taanottokyky on rajallinen. Asia on ilmaistava riittävän selvin sanakääntein. Kuu- 
leminen on vasta ensimmäinen askel kohti asian ymmärtämistä ja käyttöönottoa. 
Useampi haastateltava korosti monipuolisen viestinnän merkitystä koko implemen- 
tointiprosessin ajan. 


Se viestintä pitää olla mun mielestä monitasosta ja toistuvaa ja säännöllistä, 
ja saa olla vähän päällekkäinkin, koska väki ei välttämättä lue kaikkia vies- 
tejä. Toki, ei saa mitään viestitulvaa olla, mutta jotenkin musta tuntuu, että 
aika paljon menee ohi, jos laittaa aina yhden viestin jostakin asiasta, niin se 
ei toimi. 


Haastateltavien mukaan lähiesimiehillä on merkittävä rooli myös viestinnässä. 
Lähiesimies päättää ruohonjuuritason viestinnästä: onko asia tärkeä, paljonko sii- 
hen käytetään aikaa, mikä on viestintäkanava, miten se toteutetaan ja velvoitetaan- 
ko henkilökuntaa osallistumaan esimerkiksi infotilaisuuksiin. Lähiesimiehen kautta 
kulkee myös palaute implementointitavan onnistumisesta. Viestintäkanavia on mo- 
nia ja viestejä tulee paljon (ks. taulukko 1). Siksi tarvitaan myös kokoavaa viestintää, ja 
siinä avainasemassa on jälleen lähiesimies. Hän tuntee työntekijät ja oman yksikkön- 
sä toimintakulttuurin ja pystyy parhaiten välittämään viestiä tehokkaimmalla tavalla 
juuri omaan yksikköönsä. Haastateltavien mukaan jossain yksikössä on tapana, että 
kaikki lukevat ja sisäistävät viestit, mutta jossain ei jakseta perehtyä niihin eikä tartu- 
ta niiden perusteella toimeen. Siksi lähiesimiehen on hyvä koostaa ydinviestit tiiviisti 
ja varmistaa, että kaikki ovat huomanneet asian ja myös reagoivat siihen omassa toi- 
minnassaan. 

Esimiehet voivat hyödyntää viestinnässä myös tutoreita tai muita avainhenkilöitä, 
jotka sopivassa tilanteessa muistuttavat asiasta. Heillä on suora henkilökontakti työn- 
tekijöihin, jolloin he voivat helposti muistuttaa uudesta toimintatavasta. 

Taulukko 1. Haastateltavien näkemyksiä erilaisista implementointia tukevista viestintäkanavista 


Viestintäkanava | Hyödyt Haasteet 
Sähköposti e Käytössä jokaisella työpaikalla e Sähköpostin voi ohittaa lukematta - ei 
e Hyvä muutosviestinnän tuki, ei kuitenkaan ehditä lukea 
pelkästään riitä e Postia tulee paljon, asia hukkuu viestitul- 
e Joudutaan käyttämään paljon, kun työs- vaan 
kennellään fyysisesti eri työpisteissä e Asioiden painotukset eivät tule esille kuten 
suullisessa viestinnässä 
e Osastolla työskennellään yhteiskoneilla, 
eikä sähköposteja lueta muun työskente- 
lyn ohessa. Sähköposteja varten on varat- 
tava erillistä aikaa, eikä se ole mahdollista 
riittävän usein. 
Intranet, e Sama viesti tavoittaa laajasti henkilokun- | Asia hukkuu tietotulvaan 
SharePoint taa 
e Perustieto implementoitavasta asiasta, 
jokainen voi tarkistaa milloin vain 
Teams e Etätyöaikana käytetään kokoontumisissa, | + Kirjallisen viestin haasteena on, että 
hyödynnetään myös osallistavia työkaluja rivien väleihin voi jäädä asioita, jotka joku 
e Lähetetään ryhmäviestejä, joista tulee tulkitsee virheellisesti. Rinnalla tarvitaan 
herätteitä asioiden suullista käsittelyä. 
e Tavoittaa paremmin kuin sähköpostit, var- 
sinkin jos tärkeimmissä asioissa käytetään 
molempia rinnakkain 
e Perustieto implementoitavasta asiasta, 
jokainen voi tarkistaa milloin vain 
e Kaikki ovat saman tiedon äärellä 
e Jatkuva muistio ja ajankohtaisten asioiden 
lista 
Valkotaulu / * Tuki monelta tasolta tulevalle viestille e Tietojen päivittäminen mekaanisesti 


ilmoitustaulu 


Hyödyllinen esim. seurantatiedon välittä- 
misessä 


Inforuutu 


Voisi käyttää muutosviestinnässä enem- 
mänkin kohderyhmät huomioiden 


Pelkistetty viesti 


Pikaviestipalvelut 
esim. Signal 


Sopivat nopeiden ryhmäviestien välittä- 
miseen 


Viestit rajatulle kohderyhmälle 


Infotilaisuudet ja 
koulutukset 


Hyviä kanavia perustiedon välittämiseen 
Viestiä tukee diat, joissa on oleelliset tiedot 
Interaktiivisuutta mukaan myös etäaikana 
Ei tiedon kaatamista toiseen päähän vaan 
aitoa keskustelua. Tarkoitus on herättää 
kuulijaa, niin että viesti saisi aikaan muis- 
tijäljen. 


Kaikki eivät pääse kerralla mukaan, vaan 
joudutaan pitämään useita saman sisäl- 
töisiä tilaisuuksia. Tärkeää huolehtia siitä, 
että viesti on joka kerta samanlainen. 


Osastopalaverit ja 
muut säännölliset 
kokoontumiset 


Yhteistä keskustelua mahdollisimman 
paljon 

Tärkeää, että voi esittää heti kysymyksiä 
Tarjotaan aikaa ja mahdollisuus keskuste- 
lulle etenkin isoissa muutosprosesseissa - 
tarvittaessa järjestetään erillisiä keskuste- 
lutilaisuuksia 


Haasteena miten tieto saadaan niille, jotka 
eivät ole läsnä, koska kaikki eivät ehdi 
kokouksiin 

Pelkästään osastopalavereissa käsittele- 
minen ei riitä muutoksen aikaansaamiseksi 
Koronatilanteen vuoksi yhteisiä tapaamisia 
ei ole voitu järjestää riittävästi 


Epäviralliset 
kahvipöytä- 
keskustelut 


Keskinäinen kokemusten vaihto kannustaa 
Joskus hedelmällisempi maaperä muistut- 
taa asioista kuin virallinen kokous 
Epävirallisissa tilanteissa päästään syvem- 
mälle asiassa 


Keskustelua ja ideointia on hyvä jatkaa 
isommalla porukalla esim. osastokokouk- 
sessa 

Viestinnässä on ratkaisevaa ensin miettiä kohderyhmä ja sen jälkeen viestin sisäl- 
tö. Myös viestien laadulla ja sävyllä on merkitystä. Merkittävä ero nähtiin siinä, onko 
viesti uuvuttavaa tekstiä vai hyvin palasteltu. Kokonaisuuksien tulee olla ymmärret- 
täviä ja riittävän konkreettisia. Viestissä on hyvä peilata asiaa oman työn kautta ja 
miettiä, mitä tämä merkitsee minulle. Hektisen työn keskellä ei jakseta eikä ehditä 
keskittyä asiaan kauaa. Myös viestin positiivinen sävy on tärkeää. Lisäksi tarvitaan 
toistoja ja varmistusta. Työntekijää voidaan esimerkiksi pyytää kertomaan, mitä hä- 
nen nyt pitää tehdä ja mitä omassa yksikössä pitää tapahtua. Johdon on lisäksi var- 
mistettava, että työntekijällä on vaadittuun tehtävään aikaa, koska muuten positiivi- 
nen ja aktiivinen viestintä vesittyvät. 

Muutostilanne on erityinen haaste tiedon kulussa. Johdolla saattaa olla oletukse- 
na, ettäkyllähän kaikki jo tästä tietävät. Jos viestintä ei ole riittävää ja jatkuvaa, voi tul- 
la esille yllättäviäkin tietoaukkoja ja myös virheellisiä oletuksia. Myös positiivisesta 
etenemisestä tulisi kertoa. Organisaatiossa on huolehdittava viestinnästä myös heille, 
joita muutos ei suoraan koske. Haastateltavien mukaan tiedottaminen on erityisen 
haasteellista organisaatioissa, joissa työskennellään fyysisesti eri toimipaikoissa. Joh- 
don olisi tärkeää päästä kuulemaan henkilökunnan ajatuksia ja vastaamaan suoraan 
heidän kysymyksiinsä myös kauempana olevissa toimipisteissä. Varsinkaan luonte- 
via ohimennen tapahtuvia tapaamisia ei näissä paikoissa pääse helposti syntymään. 


Päätöksenteko 

Päätöksentekoa ei välttämättä heti yhdistetä implementointiin samalla tavalla kuin 
vaikka viestintä. Kysyttäessä kaikki haastateltavat pitivät sitä kuitenkin erittäin tär- 
keänä. Sen merkityksen ajateltiin riippuvan implementoitavan asian luonteesta. Eräs 
haastateltava kommentoi päätöksentekoa seuraavasti: ”päätöksenteko on edellytys sii- 
hen, että mitään tapahtuu.” 

Päätöksen tulee olla kirjallinen, se sisältää perustelut ja sen on oltava kaikkien 
nähtävillä. Se antaa tuen asian käytäntöön viemiselle. Siihen on myös hyvä palata 
tarvittaessa implementoinnin eri vaiheissa. 

Päätöksentekijöinä mainittiin toimialatiimit ja johtoryhmä. Joskus päättäjä voi 
olla päättävässä asemassa oleva henkilö. Implementoinnin kannalta pidettiin tärkeä- 
nä sitä, että päätöksiä tekevä henkilö on koko ajan jollain tavalla mukana implemen- 
tointiprosessissa. Päätöksentekijä tukee muutosta parhaiten olemalla siinä itse mu- 
kana ja seuraamalla kiinnostuneena etenemistä. Päätöksenteon katsottiin kuuluvan 
jokaiselle tasolle. Jokaisella organisaation tasolla tehdään asiasta päätös, johon sitou- 
dutaan. Päätösten konkretian taso vahvistuu sitä enemmän mitä lähemmäs käytän- 
nön työtä mennään. Viime kädessä jokainen työntekijä tekee oman päätöksen, miten 
hän toimii asiakkaidensa kanssa. 

Haastatteluissa korostui alkuvaiheen päätöksenteko. Aluksi tarvitaan päätös sii- 
tä, että muutosta lähdetään tekemään. Muita alkuvaiheessa päätettäviä asioita ovat 
resursointi sekä tavoitteiden ja välitavoitteiden asettaminen. Joskus alkuvaiheen pää- 
tös riittää, mutta usein sitä joudutaan tarkentamaan, kun implementointi etenee. Joi- 

denkin haastateltavien mielestä uusi päätös tarvitaan aina siinä vaiheessa, kun uusi 
toimintamalli otetaan varsinaisesti käyttöön. Jotkut kytkivät päätöksenteon imple- 
mentoinnin arviointiprosessiin. Ilman sitä on vaarana, ettei mitään konkreettista ta- 
pahdu. 

Fräs haastateltava piti tarpeellisena kirjata ylös kaikki implementointiprosessin 
vaiheet, kuten sen, kuka on osallistunut missäkin vaiheessa mihinkin koulutukseen 
ja miten asia on edennyt. Avointa kirjaamista ja tietojen hyödyntämistä prosessin ai- 
kana pidettiin osana päätöksentekoa. Esimies pystyy silloin itse paremmin seuraa- 
maan implementoinnin etenemistä ja puuttumaan tarvittaessa asioihin. 

Autoritääristä päätöksentekoa ei pidetty hyvänä. Parempana pidettiin yhdessä 
tehtyä päätöstä esimerkiksi siitä, mistä päivästä alkaen toimitaan uudella tavalla. 
Samalla sovitaan seurantapäivästä, jolloin arvioidaan, miten hyvin muutos on toteu- 
tunut. Jos seurantapäivänä huomataan, että toiminta ei ole edennyt suunnitellusti, 
mietitään yhdessä, miten edetään. Saavutettu tulos ja sen hyödyt on hyvä tehdä nä- 
kyväksi mahdollisimman konkreettisesti, ja on hyvä myös juhlia yhdessä, kun tavoite 
saavutetaan. Silloin toimintatavasta tulee parhaiten koko työyhteisön yhteinen juttu. 

Kehittämistyö on perinteisesti keskittynyt uusien toimintakäytäntöjen suunnitte- 
luun. Suunnittelua ja kehittämistyötä tehdään paljon työyhteisössä yhdessä pohtien 
ja erilaisia kehittämistyökaluja hyödyntäen. Se toimii haastateltujen mielestä hyvin. 
Hienot suunnitelmat saattavat kuitenkin jäädä täysin hyödyntämättä. Syynä voi olla 
se, että suunnitelmia ei viedä riittävän konkreettiselle tasolle tai ei ole mietitty, mitä 
muutos oikeasti edellyttää esim. resurssien osalta. Toisaalta suunnitelman tekemisen 
jälkeen sen toteutumista pidetään itsestäänselvyytenä eikä etenemistä varmisteta. 
Siksi haastateltavien mukaan tarvitaan erikseen päätös toimia tehdyn suunnitelman 
mukaan. Johdon tuella vaikeakin asia päästään viemään maaliin asti. Jotkut haasta- 
tellut tunnistivat tilanteen, jossa päätöksenteko saattoi puuttua koko muutosproses- 
sista. Silloin asia jää herkästi harhailemaan jonnekin eikä siihen enää myöhemmin 
palata. 


Seuranta ja arviointi 

Seurantaa ja arviointia tehdään haastateltavien mukaan kahdella tavalla. Toisaalta 
seurataan prosessin etenemistä kysymällä työntekijöiltä, miten menee, onko toimin- 
ta edennyt ja onko ollut ongelmia. Toisaalta korostettiin myös mittareiden merkitys- 
tä. Seurannassa tarvitaan tunnuslukuja ja numeroita monella tasolla. Haastatteluissa 
nostettiin esiin myös palautekyselyt eri ryhmille kuten asiakkaille, työntekijöille ja 
johdolle. Tunnuslukujen saamista pidettiin tärkeänä myös resurssien allokoimista 
varten. 

Haastateltavien mukaan tunnusluvut toimivat myös kirittäjinä työntekijöiden 
kesken. Ne auttavat johtoa tukemaan työn tasapuolista jakautumista ja arvioimaan 
asetettujen tavoitteiden saavuttamista. Lisäksi ne tuovat kaivattua konkretiaa ja mah- 
dollistavat tulokseen johtaneiden syiden arvioimista. Juurruttamisen näkökulmasta 
yksilötason tieto on myös tärkeää. Haastatteluissa tuli esiin, että joissakin tapauksissa 

yksikön kokonaistulos voi näyttää periaatteessa hyvältä, mutta tuloksen tekee vain 
yksiihminen samalla kun muut toimivat samoin kuin ennenkin. Jos kaikki toimisivat 
sovitusti, saataisiin muutoksesta eksponentiaalinen hyöty. Yksittäinen työntekijä kai- 
paa myös palautetta omasta työstään. Arviointitieto tekee näkyväksi, mihin työaikaa 
käytetään ja mihin sitä olisi tarkoituksenmukaista käyttää. Samalla saadaan työpa- 
nokset kohdennettua vaikuttavasti. 

Mittaamista pidettiin helppona toteuttaa etenkin, jos tiedon saa valmiista tilas- 
toista. Esimerkiksi käyntimäärät saa helposti esille, mutta ne eivät sovellu kaikkiin 
tilanteisiin. Joihinkin asioihin voi olla hankala löytää seurantadataa, ja erityisesti 
laadullisen tiedon saaminen voi olla haastavaa. Pelkän mittaamisen lisäksi on syy- 
tä määrittää selvät vastuut kyselyjen lähettämisestä ja tietojen kokoamisesta. Kyselyt 
ovat hyviä, mutta niitä ei pidä olla liian usein, jottei niitä koeta uuvuttavaksi lisätyöksi. 
Usein kaikkein tärkeintä olisi saada tietoa asiakkaan subjektiivisesta kokemuksesta 
ja toipumisprosessista, mikä on suhteellisen työlästä. Toisaalta asiakkailta toivottiin 
saatavan numeerisen arvosanan lisäksi sellaista palautetta, jota voi oikeasti hyödyn- 
tää jatkokehittämisessä. Asiakkaille on myös tärkeää antaa tietoa siitä, miten heidän 
näkemyksensä on huomioitu. 

Kehittämishankkeisiin pitäisi aina sisällyttää loppuarviointi, mutta sen lisäksi 
tarvitaan myös väliarviointeja ainakin isommissa hankkeissa. Loppuarviointia ei 
myöskään pidä tehdä liian aikaisin vaan vasta muutaman seurantakuukauden ku- 
luttua hankkeen päättymisestä. Jotkut korostivat myös pysyvää seurantaa ja mittaa- 
mista osana perustoiminnan arviointia. Pelkkä projektin arviointi ei kerro juurikaan 
implementoinnin pysyvyydestä. Usein on käynyt niin, että projektin loppuraportis- 
ta puuttuu kokonaan arviointiosuus. Siihen pitäisi kirjata projektin tulosten lisäksi 
myös arviointisuunnitelma jatkoa varten. 


Sitähän sen pitäis sitte olla loppuelämä, että sitten katsotaan, että miten 
homma toimii, keskustellaan siitä ja sit kohennetaan jotakin ja sitte taas 
mennään vuosi ja taas keskustellaan ja kohennetaan jotakin. Sitten vaikka 
todetaan, että kaikki toimii hyvin, jatketaan näin, niin silti sitä muistuteltais 
vaikka nyt sitten vuoden päästä. Kun on näitä projekteja ja on sitä innostus- 
ta ja on paljon uutta tulossa ni sit ne vanhat tuppaa unohtumaan. Jotenkin 
muistuttaa siitä toimintatavasta ku henkilökunta vaihtuu, et sit se edelleen 
pysyisi hyvänä ni sekin on sitihan tärkee aspekti. Sit pidetään sitä yllä. 


Kaikki eivät olleet käyttäneet implementoinnissa mitään mittareita, mutta kaik- 


kien mielestä niitä pitäisi käyttää. Haastateltavien mielestä palautteen pohjalta on 
myös tärkeää muokata toimintaa tarvittavaan suuntaan. 

Implementointiprosessia tukevat tekijät 
Implementoinnin onnistumista tukeviksi asioiksi tunnistettiin asenteiden muuttu- 
minen myönteiseksi muutettavalle asialle, kehittämismyönteinen organisaatiokult- 
tuuri, toimijoille annettavat erilaiset tehtävät ja roolit sekä pysyvät kehittämisraken- 
teet. Implementoinnin johtamisen tueksi koottiin myös implementointia helpottavia 
työkaluja. 


Asennemuutos 

Asennemuutosta pidettiin haastavana, ja erään haastatellun mielestä se on ”syvähuo- 
kauksen paikka”. Asennemuutoksen aikaansaamisessa on tärkeää antaa aikaa muu- 
toksen pureskeluun, käydä avointa keskustelua, perustella miksi muutos tehdään ja 
rohkaista muutoksen tekemiseen. Haastateltavien mukaan näyttöön perustuvan tie- 
don esittäminen on tärkeä perustelu. Asennemuutos edellyttää myös asian toistamis- 
ta yhä uudelleen. Asennemuutosta tukee positiivinen palaute, jota eri tahoilta tulee 
muutoksen onnistumisen myötä. Laajempaa hyväksyntää muutos saa silloin, kun sii- 
tä on hyötyä kaikille. Siksi eri tahojen saamaa hyötyä tulisi käyttää perusteluna mah- 
dollisimman kattavasti. Esiin on hyvä nostaa työntekijöiden saaman hyödyn lisäksi 
asiakkaan saama hyöty. Haastavaa se on silloin, kun muutos edellyttää panostamista 
tässä hetkessä ja hyöty näkyy vasta myöhemmin. 

Eräässä haastattelussa nostettiin esiin termi asennevaikuttaminen. Asennevai- 
kuttamista pidettiin tärkeänä ja sen tulisi ulottua asiakassuhteeseen asti. Asennevai- 
kuttamista tehdään haastatellun mielestä vähän. Pelkkä koulutuksen järjestäminen 
ei riitä, vaan asioita pitäisi käsitellä yhdessä. Työyhteisössä tarvitaan säännöllisiä ko- 
koontumisia ja erikseen varattua aikaa keskustelulle. Aluksi jokainen työntekijä saa 
tuoda esiin omat käsitykset, ja samalla opitaan hyväksymään erilaisia näkemyksiä. 
Avoimen keskustelun ja perustelujen kautta löydetään lopulta yhteinen ymmärrys, 
joka muuttaa asennoitumista. Asennevaikuttaminen on hidasta ja siihen voi mennä 
aikaa vaikka vuosi. 

Asennemuutos on aktiivista toimintaa ja toisinaan se edellyttää johtajalta asioiden 
syöttämistä siten, että saa työntekijät itse oivaltamaan asioita. Eräs haastateltu kuvasi 
sitä suorastaan psykologisena manipulointina. Esimiehen täytyy tuntea työntekijät 
hyvin, ja jokaiselle täytyy tulla ymmärrys siitä, mitä itseltä odotetaan ja miten ede- 
tään. Johto tarvitsisi tässä tuekseen kehittäjäosaajia, jotka toimisivat puolestapuhuji- 
na käytännön työssä. Eräs haastateltu kuvasi muutosprosessia näin: 


Se tarviikin muuttaa ensin siellä pään sisällä jos ei siellä päässä oo tapahtu- 
nu mitään, niin eihän se sillon mee käytäntöön, se on ihan selvä. Et se täytyy 
lähtee sieltä pääntasolta, että täytyy hyvin olla perusteltu, että miksi tämä 
muutos tehdään ja tarvittaessa ensin sitä koulutusta siihen. 

Organisaatiokulttuuri 

Organisaatiokulttuuri vaikuttaa siihen, miten muutos etenee työyhteisössä. Tunteet 
ovat vahvasti mukana muutoksessa ja organisaatiokulttuuri vaikuttaa niiden esiin 
tulemiseen. Sen vuoksi muutos vie aikaa. Joskus voi olla vaikea tunnistaa syitä sil- 
le, miksi organisaatiokulttuuri on yhdessä työyhteisössä kehittämismyönteinen ja 
jossain toisessa työyhteisössä negatiivinen. Taulukossa 2 on kuvattu haastateltavien 
tunnistamia implementointiin vaikuttavia organisaatiokulttuureita ja niiden omi- 
naispiirteitä. 


Taulukko 2. Erilaisia organisaatiokulttuureita ja niiden vaikutuksia kehittämiseen ja 
implementointiin. 


Organisaatio- 


Asenne 


Suhde kehittämi- 


Vaikuttaminen ja 


Muutoksen haasta- 


kulttuuri seen osallistuminen jat tai esteet 
Kehittämis- Innokas meininki Tämä tuli valmiiksi, Työntekijät Joukossa voi olla 
myönteinen mitä seuraavaksi haluavat olla muka- muutama vastus- 
tehdään na vaikuttamassa taja 
Negatiivinen Ei innostuta Sisäsyntyinen Opittu asenne Vahvat persoonat 
mistään vastustus kaikkea vaikuttavat ilmapii- 


uutta kohtaan - 
muutosvastarinta 


riin ja asenteisiin 


Kankea Byrokraattinen Asioiden eteneminen Rahoituksen saa- Kankeat kehittämis- 
toimintamalli vaatii hyväksyntää minen hankalaa eri käytännöt hidasta- 
useissa erilaisissa portaissa tapah- vat toimeenpanoa 
elimissä tuvien päätösten 
vuoksi 
Ulkoisten Jatkuva muutos Koronaviruspande- Jatkuva resurs- Työyhteisöllä ei 
tekijöiden lamaannuttaa mia uuvuttaa pitkäk- sipula vaikuttaa voimavaroja muu- 
näännyttämä eikä johtokaan si aikaa sekä asenteisiin tokseen 
jaksa viedä asiaa että organisaatio- 
eteenpäin kulttuuriin 
negatiivisesti 
Historiaan Meillä on aina Repsahdetaan Historia on hyvä Ei haluta / uskalleta 
jämähtänyt tehty näin helposti takaisin tuntea, mutta sen ei päästää vanhasta 
vanhaan saa antaa liian pal- irti 


toimintatapaan, jos 
se sallitaan 


jon määrätä uuteen 
siirtymistä. Historia 
voi tukea myös 
onnistumista. 


Aina organisaatiokulttuuri ei ole avointa eikä siihen ole helppo vaikuttaa. Haasta- 
teltavat tunnistivat hyvin piilokulttuurin, jonka vaikutus muutoksen läpiviemiseen 
voi olla vahva. Sen olemassaolo tunnistettiin sekä työntekijätasolla että johtamisessa. 
Useat haastateltavat kuvasivat sen liittyvän tiettyihin työntekijöihin, jotka vaikutta- 
vat muutosta tukevasti tai estävästi pelkästään läsnäolollaan. Heidän ei välttämättä 
edes tarvitse sanoa asiasta mielipidettään. Piilokulttuuriksi tunnistettiin myös paik- 

kakunnalla vallitseva yleinen asennoitumistapa, johon suhtaudutaan lähinnä hy- 
mähdellen. 

Silloin, kun työyhteisössä on vallalla kehittämismyönteinen organisaatiokult- 
tuuri, se kestää yksittäisen ihmisen piilovaikuttamisen. Johtajan on hyvä tunnistaa 
myös pinnan alla oleva taso, jotta se ei saa estettyä asioiden viemistä eteenpäin. Erään 
haastatellun mukaan tällaisella vaikuttajahenkilöllä on usein paljon voimavaroja, ja 
ne olisi hyvä saada valjastettua tarkoituksenmukaisesti esimerkiksi antamalla henki- 
lölle sopivia kehittämistehtäviä. 

Haastateltavien mukaan piilokulttuuria esiintyy myös johtamiskäytännöissä. 
Esimerkiksi henkilövaihdosten jälkeen saatetaan ajautua toimimaan tietyllä tavalla 
ilman, että asioista on yhteisesti sovittu. Periaatteessa käytännöt ovat selkeitä ja joh- 
tajat nimetty tietyille osa-alueille, mutta käytännössä asiat hoidetaan toisin. Valta- ja 
vastuurakenteiden muotoutuminen vaikuttaa vahvasti tapaan, jolla muutoksia joh- 
detaan käytäntöön: kuka niitä johtaa vai johtaako käytännössä kukaan? 

Kehittämismyönteistä organisaatiokulttuuria pitää tietoisesti ylläpitää ja ruokkia. 
Positiivista organisaatiokulttuuria luodaan aiemmilla hyvillä kokemuksilla onnistu- 
neesta implementoinnista. Johtaja voi myös omalla toiminnallaan tukea kehittämis- 
myönteistä kulttuuria samalla, kun hän johtaa muutosta. Haastateltavat toivat esille 
mm. uskalluksen tuoda rohkeasti esille tavallisuudestakin poikkeavia asioita ja ide- 
oita. Tärkeätä on molemmin puoleinen kuulluksi tuleminen. Ratkaisevana pidettiin 
esimiehen kykyä ruokkia hyvää ilmapiiriä ja onnistumisen kehää. Keskeistä on myös 
johtajan oma sitoutuminen implementoitavaan asiaan ja suhtautuminen siihen. Or- 
ganisaatiokulttuurin muotoutumisessa on tärkeätä, miten lähiesimiehet suhtautuvat 
ylipäänsä muutoksiin ja esitettyihin ideoihin. Esimiehellä tulisi olla riittävästi aikaa 
perehtyä asiaan ja myös avointa mieltä, kun monista kiinnostuksen kohteista valitaan 
niitä mihin fokusoidaan. 

Johtajan mahdollisuutta luoda kehittämismyönteistä organisaatiokulttuuria pi- 
dettiin myös persoonakysymyksenä. Jokaisella on oma tyylinsä innostaa, ja toiset 
jaksavat tehdä sitä enemmän. Taitava johtaja saa muutoksen vietyä lävitse siten, että 
yksikössä vallitsee ajatus siitä, että se on itse hoksannut muutostarpeen tai toimin- 
tamallit. Johtajan on tärkeä tiedostaa toiminnassaan organisaatiokulttuurin merki- 
tys. Vaikuttamiskeinoina pidettiin hyväksyvää ja innostavaa asennetta, henkilöstön 
mukaan ottamista, ajoissa tapahtuvaa tiedottamista ja avointa keskustelua. Johtaja 
voi ottaa organisaatiokulttuurin paremmin huomioon silloin, kun hän tuntee henki- 
löstön yksilötasolla ja osaa arvioida onko joku henkilö sellainen, joka olisi hyvä saada 
muutoksen puolelle ja sen puolesta puhujaksi. Muutoksen vetäjältä, oli se johtaja tai 
muu siihen nimetty henkilö, edellytetään osaamista ja taitoa huomioida työyhteisö 
ja sen jäsenet muutoksen läpiviennissä. Muutoksen läpivientiin vaikuttaa yksikön 
historia ja aiempi tapa tehdä muutosta. Johtaja voi myös vaikuttaa siihen, mitä histo- 
riasta nostetaan esille. Historian kautta voidaan peilata epäonnistumisia, mutta sitä 
voidaan käyttää myös tukena nostamalla esiin onnistumisia. 

Toimijoiden roolit implementointiprosessissa 

Haastateltavien mielestä johdon tehtävänä on olla mukana implementointiproses- 
sissa koko ajan. Ylimmän johdon rooli korostuu muutoksen alkuvaiheessa. Yleensä 
muutos lähtee liikkeelle ylimmän johdon päätöksestä. Heidän tehtävänsä on vastata 
toiminnan kokonaiskuvasta. He harkitsevat onko muutos tärkeä sekä miten ja missä 
vaiheessa sitä lähdetään toteuttamaan. Suunnitelmat tarkentuvat ja konkretisoituvat 
sitä mukaa, kun prosessia viedään hierarkiassa alemmalle tasolle. Johdon yhtenä tär- 
keimpänä tehtävänä pidettiinkin työn sisällön kehittämistä. 

Johdon tehtävänä on antaa lupa kehittämistyöhön, antaa siihen aikaa ja opastaa 
etenemisessä. Lähijohto koki, että ylemmän johdon tehtävä on antaa lupa käyttää ai- 
kaa muutoksen toteuttamiseen. Lisäksi on tärkeää, että johto määrittelee etenemisen 
nuotit. Johdon tehtävä on myös perustella muutoksen merkitys siten, että muutosta 
toteuttavissa yksiköissä ymmärretään sen tarve. Ylemmän johdon on tässä myös hyvä 
kuulla lähijohdon näkemyksiä. Eri tasoilla tarvitaan jatkuvaa keskinäistä keskuste- 
lua. Haastateltujen omat organisaatiot olivat hyvin erilaisia ja myös johtajien roolit 
oli määritelty eri tavoilla. Isoissakin organisaatioissa muutos on mahdollista viedä 
onnistuneesti eteenpäin, mutta se edellyttää, että johto kokoontuu välillä yhteisen 
pöydän ääreen. Yhteisen pöydän ääressä luodaan yhteistä näkemystä siitä, mitä ol- 
laan tekemässä. Lähijohdon mielestä pelkkä sähköpostien vaihtaminen ei riitä, vaan 
tarvitaan avointa keskustelua ja näkemysten vaihtoa, jonka pohjalta haetaan välillä 
myös kompromisseja. Jos ylemmällä johdolla ja lähijohdolla on yhteisesti jaettu näke- 
mys, silloin viesti välittyy samanlaisena myös henkilöstölle. 

Kaikki haastateltavat korostivat muutoksen läpiviennissä lähiesimiehen roolia ja 
tehtävää. Mikä tahansa asia joko nousee tai laskee lähiesimiesten mukana. Tärkeintä 
on, että lähiesimiehet itse ymmärtävät asian, uskovat siihen, seisovat sen takana ja 
heillä on riittävä osaaminen. Heidän tulee myös olla motivoituneita ja vakuuttuneita 
uudesta toimintamallista. Jos he vievät asiaa eteenpäin vain virkansa puolesta pako- 
tettuina, on sen onnistuminen erittäin epävarmaa. Lähiesimiesten roolia kuvattiin 
sanalla sitoutuminen. Pelkkä muutosprosessin läpivienti ei riitä, jos sen seurantaan 
ja ylläpitoon ei ole sitouduttu. Erään haastateltavan mielestä lähijohdon sitoutuminen 
on jopa ylimmän johdon sitoutumista tärkeämpää, koska he seuraavat työntekijöiden 
työtä siellä missä muutos oikeasti tehdään. Ylimmän johdon rooli korostuu päätök- 
senteossa ja muutoksen käynnistämisessä, mutta varsinaisen muutosprosessin to- 
teuttaminen on yleensä lähiesimiesten vastuulla. 

Lähiesimiehellä tulee olla herkät korvat kuulla ja seurata, miten muutokseen suh- 
taudutaan. Se edellyttää perusluottamusta henkilökuntaan. Haastateltavien mukaan 
kyse ei ole kyttäämisestä, vaan rinnalla kulkemisesta. Esimiehen tulisi aina välillä 
kysyä miten menee, minkälaista tukea tarvitset ja sitten yhdessä miettiä, mistä tukea 
voisi saada. Parhaat vastaukset tulevat yleensä ammattilaisilta itseltään, kunhan niitä 
vaan kysytään. Lähiesimies ylläpitää myös omalla toiminnallaan uutta toimintamal- 
lia. Lähiesimiehen rooli korostuu silloin, kun alkaa tulla väsymystä ja alkuinnostuk- 
sen jälkeen palataan vanhaan. Silloin tarvitaan tsempparia ja tukipilaria, joka ohjaa 


177 


Riitta Salunen & Sari Mäkinen 


oikeaan suuntaan. Joskus yksittäinen työntekijä voi innostua asiasta ja saada myös 
muita mukaan. Yhden lähiesimiehen mukaan laajamittaisempi toimintakäytännön 
leviäminen on kuitenkin aika harvinaista ilman lähijohdon mukana oloa. 

Fräs lähiesimies vertasi omaa tehtäväänsä implementoinnin johtamisessa mark- 
kinamyyjän tehtävään: 


markkinamyyjän hommaa niinkun on, et ostakaa, ostakaa, tää on oikeesti 
hyvä juttu. 


Lähiesimiehet ovat kaikkein lähimpänä työntekijöitä ja siksi heidän rooliinsa kuu- 
luu kaikenlaisen palautteen vastaanottaminen: 


lähiesimies on se kaiken kaatopaikka, niin hyvän ku huononkin asian. Sä 
oot tosiaan se äiti ja isä ja erotuomari ja rauhanrakentaja ja kaikkee muuta. 


Muutos synnyttää aina muutosvastarintaa. Kuten eräs haastateltava sanoi: ”ei niin 
pientä asiaa, ettei siitä myrskyä saada aikaiseksi.” Johtajien mielestä muutosproses- 
siin kuuluu tunteiden käsitteleminen, ja se on osa esimiestaitoja. Keskeistä on kuun- 
teleminen ja avoin vuorovaikutus sekä tilan antaminen myös negatiivisille tunteille. 
Johtajan tulee olla valmis vastaanottamaan voimakastakin kritiikkiä. Joskus riittää 
pelkkä kuunteleminen ja kritiikin vastaanottaminen. Keskustelussa etsitään yhdessä 
vaihtoehtoja ja kuunnellaan työntekijän näkemyksiä siitä, miten asiassa tulisi edetä. 
Työntekijältä on hyvä kysyä, miksi tämä muutos tuntuu hänestä niin hankalalta. 

Haastateltavien mukaan on hyvä tiedostaa, että kritiikissä on myös voiman sie- 
men. Joskus kaikkein kovimmat vastustajat saattavat viedä asiaa voimakkaimmin 
eteenpäin, kunhan he vain oivaltavat, mistä on kyse. Parhaimmillaan esimies pys- 
tyy kaivamaan tunteiden alta esiin positiiviset voimavarat ja saa keskustelujen kautta 
hyödyllisen potentiaalin käyttöön. Joskus tarvitaan aikaa tilanteen prosessoimisel- 
le. Silloinkin lähdetään liikkeelle määrätietoisesti ja edetään vaikka pienemmissä 
sykleissä. 

Esimiestä auttaa työssään faktatieto ja oma ymmärrys muutettavasta asiasta ja 
sen laajemmasta merkityksestä. Hän pystyy sen nojalla perustelemaan muutosta ja 
sen merkitystä eri näkökulmista. Negatiivisten tunteiden käsittelemisestä on tärkeää 
päästä myös eteenpäin, niin että päällimmäiseksi tunteeksi jää positiivinen olo. Tämä 
vaatii erityistä osaamista kuunnella, etsiä ratkaisuja ja löytää reitti eteenpäin. 

Välillä esimiehen on myös velvoitettava alaisiaan toimimaan sovitulla tavalla. 
Viime kädessä työnantajalla on oikeus määrittää, mitä asioita tehdään ja miten nii- 
tä tehdään. Lähtökohtana on kuitenkin positiivisuuden kautta eteneminen. Yhden 
haastatellun mielestä isolla osalla esimiehistä on vaikeuksia olla jyrkkä määrääjä ja 
napakasti edellyttää toimimista sovitulla tavalla. Tärkeänä pidettiin myös esimiesten 
yhtenäistä toimintalinjaa: 

tarinathan leviää äärimmäisen nopeesti ja sit mä kuulen tai meiän henkilös- 
tö kuulee tuolta naapurista, että no ei niitten oo ny pakko tehä, että ei siellä 
niittenkään pomot oo sitä mieltä, että sitä tarvii sillai tehdä, ni kyl se niinku 
vesittää sit sen munkin vahvuuden siinä kohtaa. 


Johto kaipasi implementoinnin tueksi innostuneita vastuuhenkilöitä työntekijöi- 
den joukosta. Heitä kutsuttiin myös tutoreiksi, vastuuihmisiksi ja positiivisiksi ve- 
tureiksi. Heidän keskeinen tehtävänsä on aina sopivassa tilaisuudessa muistutella 
asiasta, vetää pois vanhasta toimintatavasta ja kannustaa kokeilemaan uutta. Vah- 
vuutena pidettiin sitä, että toinen, joka tekee samanlaista työtä, osaa paremmin men- 
nä kollegan asemaan. Hän myös huomaa kannustamiseen sopivan hetken esimiehiä 
helpommin. Kollegan muistuttelu on tärkeä lisä johdon antamalle tuelle. Useampi 
haastateltava toivoi, että varsinkin isompien muutosten läpiviemiseen löytyisi näitä 
asian puolesta kovaan ääneen puhuvia työntekijöitä. 

Frityisestiisommissa muutoksissa nähtiin tarpeellisena irrottaa henkilöstöä muu- 
toksen toteuttamiseen esimerkiksi osa-aikaisesti. Tehtävään palkattujen henkilöiden 
on helpompi viedä muutosta eteenpäin ja käyttää aikaa kehittämistoimien suunnitte- 
lemiseen ja toteuttamiseen. Lisäksi mainittiin erikseen kehittäjäkoulutuksen käyneet 
työntekijät, jotka pitävät työpajoja ja tukevat asian viemistä eteenpäin. Lisäksi jokai- 
sen työntekijän tehtävä on paitsi toimeenpanna muutosta myös perehtyä siihen, mitä 
se tarkoittaa oman työn näkökulmasta. 

Muutamat haastateltavat mainitsivat yhtenä tärkeänä implementointiin osallistu- 
jana asiakkaat. Heidät mainittiin mm. tiedottamisen kohteena, sillä heidän on tärkeä 
tietää mitä muutetaan ja miksi. Lisäksi asiakkaiden tärkeä tehtävä on antaa palautetta 
muutoksesta. Sitä tulisi myös kysyä heiltä systemaattisesti muutoksen eri vaiheissa. 
Yhdessä haastattelussa tuotiin esiin asiakkaan rooli toiminnan kehittämisessä muu- 
tenkin kuin informaation kohteena tai palautteen antajana. Palvelua ei voi kehittää 
ilman palvelun käyttäjää. Asiakkaan näkökulma on aivan erilainen kuin ammattilai- 
sella tai organisaation johdolla. Asiakkaan näkökulmia ovat esimerkiksi millä arvoilla 
ja ajatuksilla hän valitsee palvelunsa ja mikä hänelle on palvelussa merkityksellistä. 


Kehittämisen rakenteet 

Haastateltavat uskoivat kehittämisen rakenteiden tukevan implementoinnin onnis- 
tumista. Joidenkin mielestä rakenteista olisi todennäköisesti hyötyä, toisten mielestä 
ne ainakin auttavat vahvasti tai niitä pidettiin erittäin tärkeinä. Eräs haastateltava oli 
sitä mieltä, että vaikka rakenteista olisi hyötyä, ne eivät välttämättä riitä rikkomaan 
vanhaa kulttuuria. Kehittämisen rakenteita ei koetuista hyödyistä huolimatta ole 
välttämättä kuvattu henkilöstön nähtäville tai niistä ei ole sovittu. 

Kehittämisen rakenteisiin miellettiin kuuluvaksi koulutettujen kehittäjäosaajien 
käyttö työpajojen pitämisessä. Erään haastateltavan mukaan implementoitavaa asiaa 
lähdetään työstämään koulutuksen käyneiden johdolla ja samalla sitoutetaan henki- 
lökuntaa mukaan. Kehittämisen rakenteisiin kuuluu haastateltavien mielestä sään- 

nöllisin välein tehtävä arviointi. Käyttöönoton jälkeen asian toteutumista seurataan 
jatkuvasti esim. yksikköpalavereissa. Myös ajankäytön mahdollistamisen miellettiin 
kuuluvan rakenteisiin. Ylemmältä taholta oli eräässä paikassa lopetettu hoitajien 
säännölliset aamukokoukset, koska aikaa haluttiin käyttää enemmän asiakastyöhön. 
Samalla menetettiin hyvä kehittämisen maaperä, mahdollisuus yhteiseen ideointiin 
ja oman työn parantamiseen. Ongelmaksi koettiin myös se, että usein kaikki kehitet- 
tävä tulee vanhan päälle eikä rinnalle, niin kuin pitäisi. 

Kehittämisen rakenteita ovat haastateltavien mielestä myös isommista muutok- 
sista tehtävät projektisuunnitelmat. Niissä on kuvattu muutosprosessi, aikataulu, 
ketkä henkilöt osallistuvat ja kuka päättää mistäkin. Lisäksi tehdään suunnitelmat 
koulutusajankohdista ja viestintäsuunnitelmat asiakas- ja henkilöstöviestintää var- 
ten. Viestinnässä huomioidaan tarpeen mukaan myös päättäjät ja muut sidosryhmät. 
Suunnitelmien sisällöt vaihtelevat muutostilanteen mukaan, mutta rakenne on va- 
kio. Joidenkin haastateltavien mielestä muutosprosessin pitäisi olla aina etukäteen 
mietitty, mutta näin ei aina ole. Muutoksessa ei edetä saman rakenteen mukaisesti, 
vaikka se helpottaisi työtä. Kehittämisrakenteiden luominen mainittiin myös oman 
organisaation kehittämistarpeena. Rakenteista ja implementoinnin malleista kat- 
sottiin olevan hyötyä erityisesti silloin, kun monta kehittämisprojektia on käynnissä 
yhtä aikaa. 


Implementoinnin johtamisen työkalut 

Haastateltavilta johtajilta ja esimiehiltä kysyttiin, mitä konkreettisia implementointia 
tukevia menetelmiä tai työkaluja heillä olisi tiedossa. Aiemmin kuvattujen lisäksi he 
nostivat esiin johdon läsnäolon, jalkautumisen, innostamisen ja motivoinnin. Yhtenä 
työkaluna mainittiin johtajan oma persoona. Johtaja tekee työtä omalla tavallaan, ja 
parhaimmillaan hänen työtapansa ja innostuksensa tukee onnistumista. Konkreet- 
tisena työkaluna mainittiin PDSA-sykli (suunnittelu, testaus/toteutus, arviointi ja toi- 
meenpano), joka jäsentää koko kehittämistä. Sen hyvänä puolena pidettiin erityisesti 
käytännönläheisyyttä. 

Johtajan on huomioitava toimintaympäristö, jossa implementointia tehdään. 
Erään haastateltavan mukaan on eri asia implementoida terveyskeskuksessa kuin 
erikoissairaanhoidossa tai miettiä toteutusta pienellä tai isolla paikkakunnalla. Tar- 
peet ja tilanteet ovat erilaisia eri puolilla toimintakenttää. 

Myös ajallinen pakko on hyvä toimeenpanon kirittäjä. Kokemusten mukaan olo- 
suhteiden pakosta on saatu asioita nopeammin eteenpäin ja lopputulos on koettu hy- 
väksi. Onnistumista tukee myös jämäkkä kokeilunhaluinen ilmapiiri. Ilman ulkois- 
ta pakkoakin toivottiin ripeämpää tapaa kokeilla muutosta. Kokeilujen tueksi johto 
voi nimetä pienen seurantaryhmän, jolla olisi muita enemmän vastuuta muutoksen 
käynnistämisestä, ja he myös raportoisivat etenemisestä johdolle. Esimiehen tueksi 
voidaan nimetä vastuuhenkilö. Hänen tehtävänään on tukea muita työntekijöitä, jot- 
ta he pysyvät sovituissa toimintatavoissa. Vanhaan palaaminen on petollisen help- 
poa, jos työntekijä jää yksin. 

Johtaja voi antaa innostuneille henkilöille ja lähijohdolle mandaatin, aikaa ja vas- 
tuuta muutoksen eteenpäin viemiseksi. Implementointiin kaivattiin lisää konkretiaa 
ja käytännön esimerkkejä. Implementoinnin tukena mainittiin myös yhteiset kehit- 
tämispäivät ja työpajat, vaikka niitä onkin käytetty enemmän innovoimiseen kuin 
toimeenpanoon. 

Eräs keskeinen johtajan työkalu implementoinnissa on tietojohtaminen. Haasta- 
teltavien mukaan se edellyttää, että johtajalla on käytössään sellaiset työkalut, joilla 
tietoa saa helposti esille ja joilla sitä on helppo myös jakaa työyksiköihin. Esimerkkei- 
nä hyödynnettävistä tiedoista mainittiin kliiniset mittarit, käyntitiedot ja eurot. Val- 
kotaulua pidettiin edullisena ja kätevänä tapana tuottaa muutoksen seurantatietoa 
kaikkien näkyville. Toiveissa on, että jatkossa vastaavat tiedot voitaisiin esittää suo- 
raan sähköisen portaalin kautta, jolloin sama tieto olisi käytettävissä myös fyysisesti 
etäällä olevissa työpisteissä. 

Eräänä konkreettisena implementoinnin työvälineenä mainittiin pop-up tai 
non-stop-tilaisuudet. Tilaisuudessa voisi pyöriä vaikkapa puolen tunnin välein sama 
aihe ja sinne voisi tulla kuuntelemaan, juttelemaan ja vaikka kokeilemaan uutta työ- 
välinettä käytännössä. Samalla henkilökunta pääsee kyselemään ja keskustelemaan. 
Tästä oli hyviä kokemuksia ainakin yhdellä työpaikalla. Eräällä toisella työpaikalla 
oli hyödynnetty johdon kuulemistilaisuuksia, joissa työntekijät pääsivät kertomaan 
omista muutoksen herättämistä huolista ja saivat vastauksia avoimiin kysymyksiin. 

Yksi konkreettinen juurruttamisen työväline on uuden asian rakentaminen toi- 
minnan sisään siten, että sitä ei voi ohittaa. Tässä voivat auttaa esim. tietojarjestel- 
mään rakennettavat muistutteet tai työtehtävän muokkaaminen pysyvästi uuden 
sabluunan mukaiseksi. Uudistus on paljon helpompi ohittaa, jos sitä ei ole järjestel- 
mätasolla pakotettu huomioimaan. 

Palkitsemista pidettiin hyvänä keinona tukea implementointia. Sen käyttöön 
ei kuitenkaan ole kunta-alalla paljon mahdollisuuksia. Palkitsemisena mainittiin 
myönteinen suhtautuminen lisäkoulutuksen hankkimiseen. Palkitsevina pidettiin 
myös yhteisiä kehittämispäiviä, joissa työntekijät pääsevät tuomaan esille ajatuksia. 
Palkitsemisen mahdollisuuksia kuvattiin erittäin pieniksi, jopa säälittäviksi. Jossain 
kunnassa oli mahdollista hankkia kiitokseksi elokuvalippuja tai mennä tiiminä syö- 
mään tai teatteriin. Joskus esimies saattoi ostaa kakun hyvin edenneen kehittämis- 
työn johdosta. Kaupungilla saattoi olla koko kaupunkia koskevia oma palkitsemisjär- 
jestelmiä. Yleensä palkinto oli vain sanallinen kiitos hyvästä työstä. Haastateltavat 
pitivät tärkeänä sitä, että sekä tiimin että yksilön onnistumiset tuodaan esille ja luo- 
daan sillä positiivista ilmapiiriä. Toisaalta jossain vaiheessa myös pelkkä sanallinen 
kiitos menettää tehoaan. 

Johtopäätökset 


Implementointiprosessia ja siihen vaikuttavia tekijöitä on kuvattu ja tutkittu jo pit- 
kään. Ne ovat myös käytännön toimijoilla hyvin tiedossa. Silti implementoinnissa 
on paljon ongelmia. Yksi avaintekijä on implementoinnin merkityksen tiedostami- 
nen. Kyse on aktiivisesta, jatkuvasta toiminnasta, joka edellyttää organisaation kaik- 
kien tasojen ja toimijoiden panosta. Kehittämismyönteisen organisaatiokulttuurin 
luominen ei yksistään riitä, vaan kehittämisessä tulisi kiinnittää erityistä huomiota 
toimeenpanovaiheeseen. Se tarkoittaa implementoinnin aktiivista johtamista ja seu- 
rantaa koko prosessin ajan jatkuen vielä varsinaisen muutosvaiheen jälkeenkin. Joh- 
taja tarvitsee myös taitoa varmistaa, että kehittäminen ei jää kesken, vaan kehitetty 
asia otetaan myös käyttöön (Tuominen 2017). 

Implementoinnin onnistunut johtaminen edellyttää kokonaisvaltaista näkemystä 
sekä toimeenpantavasta asiasta että toimeenpanoprosessista itsestään. Lisäksi joh- 
tajalta edellytetään kehittämisympäristön, ympäröivän yhteiskunnan ja henkilöstön 
tuntemista ja huomioimista koko prosessin ajan. Implementoinnin johtamisen tehtä- 
vä on varmistaa kyvykkyys ja osaaminen sekä käyttöönotettavasta asiasta että muu- 
toksen toteuttamisesta ja ylläpitämisestä (Kallankari 2019). Sen lisäksi johtaja mah- 
dollistaa implementoinnin onnistumisen ja luo sille otolliset puitteet. Kolmas tehtävä 
on toimeenpanon onnistumisen tukeminen olemalla läsnä ja vuorovaikutuksessa 
työntekijöiden kanssa. Lisäksi hänen tehtävänsä on toteuttaa implementointisuunni- 
telmaa ja sen mukaisesti arvioida toteutumista ja ryhtyä tarvittaviin toimenpiteisiin. 

Aina pelkkä johdon tukikaan ei riitä toimintakäytäntöjen muuttumiseen. Työn- 
tekijä näkee toiminnan oman kokemuksensa ja ammatillisen osaamisensa kautta, ja 
hän voi pitää johdon näkemyksiä vääränä (Juuti & Virtanen 2009). Voi myös olla, että 
johto ja työntekijät eivät jaa yhteistä tavoitetta. Syynä tähän voi olla erilainen koke- 
musmaailma, mutta myös asenteet ja yhteisen tahtotilan puuttuminen. 

Haastattelut voidaan kiteyttää yhteenvedonomaisesti neljään kokonaisuuteen, joi- 
hin kannattaa panostaa implementoinnin johtamisessa. Ensinnä haastateltavat ko- 
rostivat ymmärryksen muodostumista muutettavasta asiasta. Johdon on ensin muo- 
dostettava itse ymmärrys, ja sen jälkeen myös muutosta toteuttavien ammattilaisten 
tulisi jakaa sama ymmärrys. Lisäksi on tärkeää oivaltaa, miksi muutos tehdään ja mitä 
hyötyä siitä on oman työn näkökulmasta. Toisena korostettiin lähijohdon roolia toi- 
meenpanossa. Se tarkoittaa avointa vuorovaikutusta, läsnä olevaa tukea, sitoutumista 
ja innostamista. Kolmantena korostui tiedon hallinta. Se sisältää tiedon hankinnan, 
analysoinnin, hyödyntämisen ja välittämisen. Kaikkea tätä tehdään koko implemen- 
tointiprosessin ajan alkuvaiheesta seurantaan asti. Tiedon hallinnan keskiössä on 
avoin tiedottaminen eri kanavia pitkin riittävän laajalle joukolle. Neljäntenä koros- 
tui systemaattinen implementointiprosessi. Prosessin vaiheet tunnistetaan ja niitä 
toteutetaan muutostilanne ja henkilöstön tarpeet huomioiden. Muutosprosessin to- 
teutumista tukevat kehittämisen rakenteet ja päätöksenteko. Päätöksiä tehdään aina 
kehittämishankkeeseen osallistumisesta tai toimintamallin kehittämisestä, mutta 

käyttöönottovaiheeseen siirtyminen tai konkreettinen toteuttamistapa voivat jäädä 
ilman erillistä päätöstä roikkumaan ilmaan. Silloin hyvätkin suunnitelmat valuvat 
hukkaan tai toteutuvat vain osittain eikä kehittämistavoitteita saavuteta. Systemaat- 
tinen implementointiprosessi tuo tukea toimeenpanoon erityisesti silloin, kun henki- 
löstöä vaihtuu paljon tai meneillään on useita yhtäaikaisia kehittämishankkeita. 

Implementointi ja sen johtaminen ovat taitoja, joita voi harjoitella ja oppia. Osa 
tehtävistä on johdon vastuulla, mutta apuna kannattaa käyttää koulutettuja kehittä- 
jäosaajia. He voivat olla omalta osaltaan tukemassa käyttöönottoa ja tuomassa siihen 
menetelmätukea. Joskus paras tuki on työntekijän vierellä oleva toinen ammattilai- 
nen, joka on perehtynyt kyseiseen asiaan ja on halukas jakamaan osaamistaan myös 
muille. Tärkeää on, että toimeenpano ei jää yksittäisten työntekijöiden innostuksen 
varaan. Kiireisen arjen keskellä innostus lopahtaa helposti ja paluu vanhoihin rutii- 
neihin on helppoa. Silloin tarvitaan taitoa ja yhteistä tahtoa viedä muutos maaliin. 
Onnistuminen on paljon todennäköisempää silloin, kun toimeenpanosta tulee koko 
työyhteisön yhteinen asia. 

Sote-innovaatioekosysteemissä toiminnan keskiössä on uuden luominen ja kehit- 
täminen. Kehittämisen ja innovaatiotoiminnan tulos todentuu yksittäisissä palvelu- 
tilanteissa onnistuneen implementointiprosessin tuloksena. Kehittämistä saatetaan 
tehdä paikallisesti, mutta usein mukana on laaja joukko sote-innovaatioekosystee- 
min toimijoita. Sote-innovaatioekosysteemissä tapahtuva kehittäminen tarkoittaa 
aina merkittävää panostamista siihen osallistuvilta toimijoilta. Sen vuoksi on tärkeää 
huolehtia jo prosessin alusta alkaen siitä, että kehittämisen tulokset hyödynnetään 
mahdollisimman maksimaalisesti käytännön työssä. Se edellyttää panostuksia myös 
implementointiprossiin ja sen johtamiseen. 

Yhteiskehittaminen palveluinnovaatioiden 
edistajana sosiaali- ja terveysalalla - 
johtamisen ja hallinnoinnin näkökulma 


Sami Kauppinen & Satu Luojus 


Johdanto 


Laaja-alaiset toimintaympäristön muutokset, kuten resurssien riittävyys, kustannus- 
ten nousu sekä väestön ikääntyminen ovat haastaneet sosiaali- ja terveysjärjestelmää 
jo pitkään. Samanaikaisesti sosiaali- ja terveyspalveluiden käyttäjät odottavat palve- 
luiden olevan entistä laadukkaampia, personoituja sekä ajasta ja paikasta riippumat- 
tomia. Uusia näkemyksiä, tietoa ja resursseja yhdistävät innovaatiot ovat keskeisessä 
asemassa, kun sosiaali- ja terveysalan haasteita pyritään kestävällä tavalla ratkaise- 
maan. Systemaattisen innovaatiotoiminnan avulla voidaan kehittää vaikuttavampia 
palveluratkaisuja, hoitokäytäntöjä ja teknologioita sekä hillitä kustannuspaineita 
(WHO 2021). 

Julkishallintoon kohdistuu yhä enemmän paineita edistää innovaatiotoimintaa ja 
sitä tukevaa toimintaympäristöä. Tarve uudenlaisen innovaatiokulttuurin luomiseen 
on tunnistettu myös pääministeri Marinin hallitusohjelmassa, jonka yhtenä keskei- 
senä tavoitteena on tehdä Suomesta toimiva kokeilu- ja innovaatioympäristö, joka 
tuottaa kestäviä ratkaisuja yhteiskunnallisiin haasteisiin. Tämän tavoitteen saavut- 
tamista edistämään laadittu kansallinen tutkimus- ja kehittämistoiminnan tiekartta 
linjaa kolme toisiinsa liittyvää strategista kehittämiskohdetta, jotka ovat (1) merkit- 

tävä kansallinen osaamis- ja koulutustason nostaminen, (2) TKI-toimijoiden yhteis- 
työtä vahvistavan uudenlaisen kumppanuusmallin kehittäminen sekä (3) julkisen 
sektorin uudistumisen ja innovaatiokyvyn vahvistaminen. Uusilla yhteistyötä tuke- 
villa toimintamalleilla, kuten uudella kumppanuusmallilla, pyritään julkisen ja yk- 
sityisen sektorin yhteistyön vauhdittamiseen ja tiivistämiseen. Tavoitetta tukemaan 
valmistellaan lisäksi julkisen sektorin innovaatio-ohjelmaa, jolla pyritään julkisen 
sektorin, muun muassa sosiaali- ja terveysalan, kehityshaasteiden ratkaisemiseen 
TKI-toimintaa hyödyntämällä sekä avaamaan yrityksille uusia liiketoimintamahdol- 
lisuuksia (TEM 2019). Innovaatioita korostavan uuden julkisen hallinnon (New Pub- 
lic Governance) yhdeksi keskeiseksi käsitteeksi on muodostunut yhteiskehittäminen 
(co-creation), joka nähdään loppukäyttäjiä ja eri toimijoiden yhteistyötä vahvistavana 
lähestymistapana sekä lähtökohtana uudenlaisen kumppanuusmallin kehittämiselle 
(Osborne ym. 2013; Osborne 2018). 

Tämä artikkeli pyrkii syventämään ymmärrystä yhteiskehittämisen mahdolli- 
suuksista palveluinnovaatioiden syntymisen edistäjänä ja vauhdittajana julkisella 
sosiaali- ja terveysalalla. Yhteiskehittämistä lähestytään johtamisen ja hallinnon 
näkökulmasta. Tutkimusaineisto on kerätty Co-Created Health and Wellbeing (Co- 
HeWe) -hankkeen aikana. Hankkeen tavoitteena oli terveyttä ja hyvinvointia edistä- 
vien sekä sairauksia ennaltaehkäisevien sosiaali-, hyvinvointi- ja terveyspalveluiden 
yhteiskehittäminen yhteistyössä asiakkaiden, yritysten ja hankkeessa mukana ole- 
vien kaupunkien kesken. 

Artikkelin rakenne on seuraava: Johdannossa perustellaan tarve julkisen sekto- 
rin hallinnon uudistamiselle ja innovaatiokyvyn vahvistamiselle sekä taustoitetaan 
tutkimuksen lähtökohtia. Luvussa Yhteiskehittämällä parempia sosiaali- ja terveys- 
palveluita, tarkastellaan julkishallinnon uudistamisen malleja ja pohditaan niiden 
vaikutuksia innovaatiotoimintaan sekä teoreettisella että käytännön tasolla. Lisäk- 
si pohditaan yhteiskehittämisen roolia palveluinnovaatioiden synnyttämisessä sekä 
yhteiskehittämisen johtamista ja hallinnointia. Luvussa Tutkimuksen metodologiset 
ratkaisut, esitellään tutkimusongelma ja tutkimusasetelma. Seuraavassa luvussa esi- 
tellään tutkimuksen tulokset. Artikkelin viimeisessä luvussa keskustellaan tuloksista 
ja pohditaan niiden merkitystä. 


Yhteiskehittämällä parempia sosiaali- ja terveyspalveluita 


Palveluympäristöjen monimutkaisuus ja muutosten vauhti edellyttävät julkisilta or- 
ganisaatioilta uudenlaista nopeutta ja ketteryyttä innovaatiossa (Ostrom ym. 2015). 
Sosiaali- ja terveysalan innovaatiolle on ominaista kompleksisuus, voimakas sääntely 
sekä eri arvojärjestelmien välinen jatkuva ristiriita. Näin ollen innovaatiotoiminnas- 
sa on otettava huomioon hyvinvointivaltion arvot, kuten demokratia, turvallisuus, 
tasa-arvo ja oikeudenmukaisuus. Toisaalta on huomioitava myös ammattieettiset 

arvot, kuten toiminta yksittäisen potilaan parhaaksi ja luottamuksellisuus. Lisäksi 
toimintaan vaikuttavat sellaiset julkisen vallan byrokraattiset arvot kuin julkisuus, 
oikeusturva ja oikeiden prosessien korostaminen sekä liiketoiminnan arvot, kuten 
taloudellisen tuloksen korostaminen (Lääkäriliitto 2022). Tästä johtuen sosiaali- ja 
terveyspalveluihin liittyvä päätöksenteko perustuu vain harvoin yhden organisaation 
tavoitteisiin (Harrison ym. 2014). Palveluihin vaikuttavat ja niitä muokkaavat myös 
monenlaiset toimijat, kuten poliittiset päättäjät, kansalaiset, potilaat, sote-alan am- 
mattilaiset, palveluntuottajat ja palveluntarjoajat (Smith ym. 2021). 


Innovaatiostrategiat julkishallinnon johtamismalleissa 
Innovaatiotutkimus on suurelta osin keskittynyt yksityisen sektorin innovaatioon, 
kun samaan aikaan julkishallinnon johtamisen kirjallisuudessa innovaatiota on käsi- 
telty huomattavasti vähemmän (Moore & Hartley 2010). Tästä syystä innovaatiokäsit- 
teen kattavammat määritelmät ja innovaatiota edistävät strategiat ja toimet liittyvät 
useammin yksityiseen kuin julkiseen sektoriin. OECD (2018, 20) määrittelee innovaa- 
tion "uudeksi tai parannetuksi tuotteeksi tai prosessiksi (tai näiden yhdistelmäksi), 
joka eroaa merkittävästi yhteisön olemassa olevista tuotteista tai prosesseista ja joka 
on saatettu potentiaalisten käyttäjien saataville (tuote) tai otettu käyttöön yhteisössä 
(prosessi)." Vaikka innovaatio ei ole julkisella sektorilla uusi asia, yhtenäisempi inno- 
vaatiopolitiikka on tutkimusalue, joka syntyi vasta vuosituhannen vaihteen jälkeen 
(Jäppinen 2015; Hautamäki & Oksanen 2016). Nykyään innovaatioita pidetään jopa 
välttämättömänä edellytyksenä julkisella sektorilla hyvinvointipalvelujensa tason yl- 
läpitämisessä ja sen legitimiteetin säilyttämisessä (Langergaard 2011). Laajasti määri- 
teltynä julkisen sektorin innovaatio käsitetään uutena ideana, jonka julkinen organi- 
saatio on ottanut käyttöön (ks. esim. Bloch 2011; Damanpour 1991, 2002; Demircioglu 
2016, 2017; Laegreid ym. 2011; Wynen ym. 2014; Demircioglu & Audretsch 2016). 

Julkishallinnossa vallitsevat johtamismallit ovat vaikuttaneet eri tavoin inno- 
vointiin ja siihen, kenellä on mahdollisuus osallistua sen toteuttamisen vaiheisiin 
julkisen sektorin sisällä ja sen ulkopuolella. Seuraavaksi julkisen sektorin innovaa- 
tiostrategioita tarkastellaan lyhyesti kolmen julkishallinnon johtamismallin kautta: 
perinteinen julkisen hallinnon teoria (Traditional Public Administration), uusi julkis- 
johtaminen (New Public Management, NPM) ja uusi julkinen hallinto (New Public 
Governance, NPG). 

Julkisen hallinnon teoria korostaa weberiläistä hallintokäsitystä, jonka mukaan 
poliitikot ovat vastuussa päätöksenteosta ja julkisen sektorin työntekijöiden tehtävä- 
nä on tuottaa päätöksentekoon perustuvia julkisia palveluita. Päätöksenteko ja jul- 
kiset palvelut perustuvat laajalti vallitsevaan lainsäädäntöön sekä byrokraattiseen ja 
sääntöihin nojaavaan toimintatapaan. (Windrum 2008). Vaikka kansalaisten osallis- 
tuminen yhteisöllisiin kehitysaloitteisiin voidaan jäljittää 60-luvulle, on julkisen sek- 
torin ulkopuolisilla toimijoilla, kuten kansalaisilla ja yrityksillä, vähäinen rooli julkis- 
ten palvelujen kehittämisessä (Langergaard 2011). 

Innovaatio käsitteenä yhdistetään selkeämmin uuden julkisjohtamisen (NPM) 
teoriaan. Windrumin (2008) mukaan uusi julkisjohtaminen lähtee ajatuksesta, jon- 
ka mukaan yksityisen sektorin johtamistaitojen ja -käytäntöjen omaksuminen on 
välttämätöntä, jotta voidaan vastata julkisten palveluiden laatuun ja kustannuksiin 
liittyviin haasteisiin. Uusi julkisjohtaminen lähestymistapana pyrki muokkaamaan 
innovaatiotoiminnan painopistettä julkisen sektorin sisällä yksityiselle sektorille 
ominaisten “kovien” tulostavoitteiden avulla. Julkisten organisaatioiden tehtävänä 
on saavuttaa mitattavissa olevat asiakastyytyväisyyttä, tehokkuutta ja menoja koske- 
vat tulostavoitteet. (Windrum ym. 2008). Uusi julkisjohtaminen noudattaa yksityisen 
sektorin mallia asiakaslähtöisten palveluiden tuottamisessa. Palveluita koskeva inno- 
vaatio ja päätöksenteko tapahtuu tällöin suurelta osin julkisen sektorin organisaati- 
otasolla. (Langergaard 2011). Myöhemmin uutta julkisjohtamista kohtaan on esitetty 
kritiikkiä ja sitä pidetään monilta osin epäonnistuneena julkishallinnon uudistami- 
sen strategiana. Se ei esimerkiksi ota palveluiden tuottamisessa huomioon julkisten 
organisaatioiden ulkoisia prosesseja ja toimijoita eikä niiden välisiä suhteita (Osbor- 
ne ym. 2013). Vaikka uuden julkisjohtamisen logiikka tunnistaa julkisten palveluiden 
asiakkaan, perustuu se edelleen lineaariseen ja tuotekeskeiseen liiketoimintalogiik- 
kaan, jossa julkinen organisaatio on hallitsevassa asemassa. 

Uuden julkisen hallinnon (NPG) perusajatuksena on ollut pyrkimys tehostaa hal- 
lintoa jalisätä sen legitimiteettiä osallistamalla laajempi joukko eri toimijoita mukaan 
sekä poliittiseen päätöksentekoon että palveluiden suunnitteluun ja tuottamiseen 
(Pollit & Bouckaert 2017). Innovaatiossa korostetaan palveluita ja käyttäjien uuden- 
laista roolia tuotekeskeisen lähestymistavan sijasta. Julkisten palvelujen tuottami- 
nen ei ole pelkästään riippuvainen organisaatioiden välisten verkostojen hallinnasta, 
vaan se edellyttää, että julkiset palvelut ymmärretään sekä palveluina että vuoro- 
vaikutteisten julkisten palvelujärjestelmien tuloksena. Julkisen sektorin innovaati- 
ot muodostuvat palvelujärjestelmien eri osatekijöiden, kuten palveluiden tarjoajien, 
julkisten palveluiden ammattilaisten, käyttäjien ja yhteisöjen, vuorovaikutuksessa 
(Osborne & Radnor 2016). Osborne ym. (2013) ehdottivat julkisen sektorin palvelu- 
keskeisen mallin perustaksi neljää lähestymistapaa: (1) Kansalaiset ja käyttäjät ovat 
keskeisiä sidosryhmiä julkisen politiikan ja julkisen palvelun tuottamisprosesseissa, 
ja heidän osallistumisensa näihin prosesseihin tuo lisäarvoa molemmille. (2) Julkis- 
ten palvelujen markkinakeskeinen lähestymistapa on olennainen, jotta voidaan sekä 
muuttaa julkisen palvelun strateginen aikomus palvelulupaukseksi tai -tarjonnaksi 
että muokata käyttäjien ja palvelutyöntekijöiden odotuksia. (3) Palvelun yhteiskehit- 
täminen on olennaista julkisten palveluiden tuottamisessa ja suunnittelussa. (4) Toi- 
minnanohjausta tarvitaan tehokkaiden ja vaikuttavien julkisten palveluiden varmis- 
tamiseen ja lupausten täyttämiseen (Osborne ym. 2013). 


189 


Sami Kauppinen & Satu Luojus 


Yhteiskehittämisellä julkisia palveluinnovaatioita 

Julkisen sektorin yhteiskehittäminen on käsitteenä ja toimintatapana vielä monitul- 
kintainen, koska ilmiö on vielä suhteellisen uusi ja tutkijayhteisö on monitieteellinen 
ja laaja. Yhteiskehittäminen on alun perin liiketalouden kirjallisuudessa esitetty käsi- 
te, joka korostaa loppukäyttäjien aktiivista osallistumista palveluiden arvonluontiin 
tuotantoprosessin eri vaiheissa (Prahalad & Ramaswamy 2000; Vargo & Lusch 2004). 
Loppukäyttäjät nähdään palveluinnovaatioiden lähteenä sekä niiden mahdollisina 
yhteiskehittäjinä. Käyttäjäkeskeisyydestä ja yhteiskehittämisestä onkin yhä useam- 
min muodostunut yritysten liiketoimintaa ohjaava strategia ja toimintamalli. Vaikka 
yrityksille on liiketoiminnan kasvun kannalta tärkeää asiakastyytyväisyys ja kilpai- 
luedun saavuttaminen, yhteiskehittäminen on merkityksellinen käsite ja toiminta- 
tapa myös julkisella sektorilla, jossa palvelujen laadun lisäksi kustannusten nousun 
hillitseminen ja resurssien riittävyys ovat keskeisiä haasteita. 

Yhteiskehittämisen termiä on ryhdytty vasta viime aikoina käyttämään laajem- 
min julkishallinnon johtamiseen liittyvässä tieteellisessä keskustelussa (ks. esim. Os- 
borne 2018). Käsite on pyritty erottamaan aikaisemmin samantapaisesta Ostromin jo 
1970-luvulla esittelemästä yhteistuotannon (co-production) käsitteestä. Näiden kah- 
den käsitteen selkeää erottelua vaikeuttaa kuitenkin niiden epämääräinen määrittely 
kirjallisuudessa ja se, että niillä usein tarkoitetaan samanlaista toimintatapaa (Voor- 
berg ym. 2015; Brandsen ja Honingh 2018). Laajasti tulkittuna Voorberg ym. (2015) 
näkevät yhteiskehittämisen kansalaisten, yritysten ja julkisen sektorin toimijoiden 
osallistumisena julkisten palvelujen määrittelyyn, suunnitteluun ja tarjoamiseen. 
Brandsen ja Honingh (2018) katsovat, että kansalaisten osallistuminen palveluiden 
suunnitteluun voidaan käsittää yhteiskehittämiseksi, mutta osallistuminen tuotan- 
toprosessin myöhempään vaiheeseen on yhteistuotantoa. Osborne (2018) tekee yh- 
teenvedon julkishallinnon kirjallisuudessa käytävästä keskustelusta ja väittää, että 
yhteistuotanto perustuu lineaariseen, tuotekeskeiseen liiketoimintalogiikkaan, jossa 
julkinen palveluorganisaatio on hallitsevassa asemassa, kun taas yhteiskehittäminen 
edellyttää dynaamista suhdetta, jossa arvo luodaan asiakkaan ja palveluntarjoajan 
vuorovaikutuksen yhteydessä. Torfingin ym. (2019) mukaan yhteiskehittämisen käsi- 
te tarjoaa laajemman kuvauksen ja ymmärryksen julkisten ja yksityisten toimijoiden 
vuorovaikutuksesta julkisten palvelujen suunnittelussa ja uudistamisessa kuin yh- 
teistuotannon käsite. Kirjoittajat määrittelevät yhteiskehittämisen lähestymistavaksi, 
jonka avulla kaksi taiuseampi julkinen toimija (esimerkiksi poliitikot, julkishallinnon 
johtajat ja henkilöstö) ja yksityinen toimija (esimerkiksi palvelujen käyttäjät ja heidän 
omaisensa, vapaaehtoiset kansalaisryhmät ja yksityiset yritykset) yrittää ratkaista 
yhteisen ongelman, haasteen tai tehtävän vaihtamalla ja hyödyntämällä tietoja, re- 
sursseja, osaamista ja ideoita, jotka lisäävät arvon muodostumista julkisen sektorin 
kontekstissa (Torfing ym. 2019). 

Yhteiskehittämistä kuvataan myös prosessina, jossa resursseja yhdistetään verkot- 
tuneessa palveluekosysteemissä, johon osallistuu useita toimijoita (Frow ym. 2016). 
Palveluekosysteemi käsitteenä määritellään varsin itsenäisesti toimivaksi ja itseään 

sääteleväksi järjestelmäksi, joka muodostuu toimijoista, jotka pystyvät integroimaan 
toimintaansa, jakavat yhteisiä institutionaalisia järjestelyjä ja tuottavat arvoa toisil- 
leen erityisesti palveluvaihdon kautta (Vargo & Lusch 2016). Kun perinteisessä toi- 
mitusketjussa arvoa muodostuu vain sen loppupäässä, palveluekosysteemin sisällä 
arvon muodostumista tapahtuu mukana oleville toimijoille jokaisessa vuorovaiku- 
tustilanteessa. Palveluekosysteemissä eri toimijat, kuten asiakkaat, yritykset ja palve- 
luntuottajat, keskittyvät tuottamaan arvoa, kun taas innovaatioekosysteemi yhdistää 
uutta tietoa, osaamista ja resursseja uusiksi ratkaisuiksi ja innovaatioiksi. (Valkokari 
2015). Yhteiskehittäminen innovaatioekosysteemissä on siten dynaaminen ja inte- 
raktiivinen tiedon, resurssien ja osaamisen integroinnin prosessi, jonka aikana siihen 
liittyvät toimijat luovat uudenlaista arvoa. 

Tutkijat ovat myös esittäneet kritiikkiä julkisen sektorin kontekstissa tapahtuvaa 
verkostomaista yhteiskehittämistä kohtaan. Usein yhteiskehittämisen hankkeissa ei 
ole selkeästi määriteltyjä tavoitteita kehittämiselle, vaan itse prosessia ja kansalaisten 
osallistumista korostetaan lopputuloksen sijasta (Voorberg ym. 2015). Valtaa käyttävi- 
en päättäjien voi olla vaikea jakaa valtaa kansalaisille, ja tehokkuuteen ja ennakoita- 
vuuteen pyrkivät virkamiehet pelkäävät arvaamattomia kansalaisia, joita ei voihallita 
(Torfing ym. 2019). Eri toimijoiden näkemykset eivät kohtaa, jolloin kumppanuuksia 
ei synny ja yhteiskehittämistä leimaa välinpitämättömyys ja turhautuminen (Brand- 
sen ym. 2018). Muita tunnistettuja haasteita ovat muun muassa koordinoidun vies- 
tinnän puute poliittisten päättäjien, johtajien ja operatiivisen tason välillä, lakeihin ja 
säädöksiin nojautuva toimintakulttuuri sekä kokonaisvaltaisen näkemyksen puuttu- 
minen tulevaisuuden kehitysvaihtoehdoista (Jäppinen 2015). Tutkijat ovat esittäneet 
verkostomallit joustavina ja muokkautuvina järjestelminä, mikä sopii hyvin yhteen 
yhteiskunnan kasvavan monimutkaisuuden kanssa. Tapaustutkimukset ovat kuiten- 
kin osoittaneet, että julkisen sektorin ulkoiset verkostot toimivat joissain tapauksissa 
hyvin ja toisinaan ne epäonnistuvat. (Pollit & Bouckaert 2017). 

Yhteiskehittämisen lähestymistapaa on hyödynnetty useilla julkishallinnon 
aloilla, mutta erityisesti terveydenhuollon ja opetuksen aloilla (Voorberg ym. 2015). 
Sosiaali- ja terveydenhuollossa yhteiskehittämisen lähtökohtana on palveluiden 
suunnitteleminen yhdessä asiakkaiden ja potilaiden kanssa heidän erityistarpeen- 
sa huomioon ottaen. Lähestymistavan avulla voidaan tunnistaa tarpeita ja mah- 
dollisuuksia aidossa käyttöympäristössä (Haukipuro ym. 2018). Yhteiskehittämisen 
osallistavilla toimilla on pyritty myös vahvistamaan yleisesti demokratiaa sekä edis- 
tämään sosiaali- ja terveyspalveluiden matalamman organisaatiorakenteen toteu- 
tumista. Julkisen sektorin yhteiskehittämisessä on otettava huomioon kansalaisten 
erilaiset roolit, kuten esimerkiksi: 1) Palaava asiakas julkisella sektorilla on joissain 
palveluissa merkki sen epäonnistumisesta (esimerkiksi toistuvat lääkärikäynnit sa- 
man sairauden vuoksi tai jatkuvat sosiaalipalveluiden toimet, joissa ei ole saatu ai- 
kaan asiakkaan kannalta kehitystä). 2) Vastentahtoiset tai pakotetut asiakkaat voivat 
olla julkisten palvelujen käyttäjiä (esimerkiksi päihdeongelmien takia sosiaalitoimen 
kohteeksi joutunut perhe). 3) Julkisten palvelujen käyttäjillä voi olla erilainen määri- 

telmä palvelun onnistuneesta lopputuloksesta (esimerkiksi yhteiskunnalle maksetta- 
vaksi jäävien kustannusten takia lääkäri ei määrä lääketieteellisesti perusteettomia, 
mutta potilaan toivomia tutkimuksia). 4) Käyttäjillä on useita rooleja, kuten julkisten 
palvelujen käyttäjät, palvelujen maksajat ja/tai kansalaiset (ks. esim. Lehtonen & Tuo- 
minen 2011; Osborne 2018). 

Julkisten sosiaali- ja terveyspalveluiden yhteiskehittämistä on kehitetty useissa 
aluekehitysrahaston ja kaupunkikehityksen hankkeissa (ks. esim. Fiksu Kalasatama, 
2015-2017; Yliopistosairaalat innovaatioalustana, 2016-2017; CoHeWe, 2018-2020; 
REDI SOTE, 2021-2023). Yhteiskehittäminen on käytännössä kehittämistarpeiden ja 
-mahdollisuuksien tunnistamista ja tavoitteellista työtä niiden ratkaisemiseksi yh- 
teistyöllä. Vuorovaikutusprosessin aikana toimijat lähestyvät samaa yhtenäistä pää- 
määrää eri näkökulmista ja saavat arvoa sen ratkaisemisesta eri tavoin. Lähestymis- 
tavan avulla pyritään joustavaan ja ketterään tapaan suunnitella, kehittää ja tuottaa 
palveluita. Yhteiskehittäminen on tehokkaimmillaan laajaa, monia sidosryhmiä ja 
tieteenaloja yhdistävää kehittämistä, jossa otetaan huomioon koko palveluekosystee- 
mi. Yhteiskehittämiseen osallistuvilla toimijoilla on oltava selkeä käsitys siitä, mitä 
ollaan kehittämässä, sekä kyky ja valmiudet tarjota muille riittävästi resursseja, tie- 
toa, taitoja tai ideoita, joita toisilta puuttuu. Sosiaali- ja terveyspalvelujen yhteiskehit- 
täminen edellyttää osallistuvilta toimijoilta muun muassa toisiaan arvostavaa vuo- 
rovaikutusta ja tasavertaista kohtaamista, epävarmuuden sietoa edetä sinnikkäästi 
tutkimuksessaan kohti tuntematonta, tavoitteiden ja resurssien reilua ja oikeuden- 
mukaista yhdistämistä, prosessin ohjaamista ja koordinointia sekä aitoa ympäristöä 
ratkaisun kehittämiseen (Kauppinen ym. 2020). 


Yhteiskehittämisen hallinnointi ja johtaminen 
Julkisen sektorin muuttaminen yhteiskehittämisen areenaksi edellyttää uusia ins- 
titutionaalisia malleja, jotka tuovat yhteen eri sidosryhmät, kuten poliittiset päättä- 
jät, julkiset ja yksityiset toimijat, luovat yhteistyötä hallinnollisten siilojen välille ja 
helpottavat julkisen ja yksityisen sektorin toimijoiden välistä monialaista yhteistyötä 
(Torfing ym. 2019). Onnistuakseen laaja-alainen yhteiskehittäminen innovaatioeko- 
systeemissä tarvitsee hallinnointia ja johtamista. 

Yhteiskehittämisen hallinnointiin viitataan usein moniselitteisellä termillä "or- 
kestrointi", ja se liitetään myös avoimien, mukautuvien ja verkostomaisten yhteisöjen 
hallintaan (ks. esim. Lappalainen ym. 2015). Orkestroivalla taholla, esimerkiksi julki- 
sella sote-organisaatiolla, on erityinen omaan toimintaan liittyvä intressi organisoida 
ja edistää yhteiskehittämisen eri toimintoja tietyn päämäärän saavuttamiseksi. Or- 
kestrointia pidetään tärkeänä osana innovaation ja sen eri vaiheiden edistämisessä, 
sillä orkestroijan on ratkaistava verkoston ongelmia ja jännitteitä sekä luotava uskoa 
visioon ja johdettava verkostoa esimerkillään (Launonen 2015). Leminen ym. (2014) 
katsovat, että orkestroija ohjaa ja tukee verkoston toimintaa sekä pyrkii luomaan 
luottamusta verkostoon yhteistyön edistämiseksi ja yhteisten tavoitteiden saavutta- 
miseksi. Orkestroijaa on luonnehdittu myös kapellimestariksi, arkkitehdiksi, pro- 

moottoriksi ja huutokaupanpitäjäksi (Wallin 2020; Lappalainen & Lappalainen 2015). 
Hurmelinna-Laukkanen ja Nätti (2018) ovat tunnistaneet kolme orkestroijatyyppiä: 
1) ”Pelaaja-orkestroijat” pyrkivät parantamaan kilpailuetuaan hyödyntämällä koor- 
dinoimiaan verkostoja. 2) ”Fasilitaattori-orkestroijat” pyrkivät edistämään sekä ver- 
koston sisäistä että koko verkoston yhteistyötä ja kehitystä. 3) ”Sponsori-orkestroijat” 
(pääomasijoittajat, teknologiakeskukset) ovat kiinnostuneita edesauttamaan verkos- 
totoimijoiden taloudellista tilannetta. Julkisen sektorin organisoima yhteiskehittämi- 
nen liittyy vahvasti edellä mainituista tyypeistä fasilitaattori-orkestrointiin, joka pe- 
rustuu puolueettomuuteen ja jossa pyritään edistämään koko verkoston tasa-arvoista 
tavoitetta. 

Julkisen sektorin yhteiskehittämisellä pyritään luomaan uutta arvoa julkisen sek- 
torin kontekstissa hajautettujen toimijoiden välisen yhteistyön avulla. Koska jokai- 
sella toimijalla on omat tavoitteensa arvonluonnin suhteen, yhteiskehittämisen joh- 
taminen voi olla haastavaa (Torfing ym. 2021). Hofstad ym. (2021) ovat tunnistaneet 
yhteiskehittämisen johtamisen haasteiksi seuraavat asiat: Yhteiskehittämisen johta- 
jat joutuvat käyttämään pehmeää valtaa, koska heillä ei ole muodollista maaraysval- 
taa muiden yksiköiden ja ulkoisten organisaatioiden toimijoihin. Yhteiskehittäminen 
tapahtuu hajautettujen toimijoiden välillä joustavissa ekosysteemeissä, jolloin esiin 
nousevista ongelmista ja konflikteista ei välttämättä saada johtamisen kannalta tär- 
keää tietoa. Eri yksiköillä ja organisaatioilla on omat johtajat, joilla on erilaiset tavoit- 
teet, joita täytyy koordinoida yhteisen päämäärän tavoittamiseksi. Yhteiskehittämi- 
sen luonteeseen kuuluvat iteratiiviset kokeilut ja epävarmuus lopputuloksesta, mikä 
vaikeuttaa johtajien mahdollisuuksia ohjata prosessin eri vaiheita. (Hofstad ym. 2021). 

Bason (2018) tarkastelee julkishallinnon johtajien uudenlaista roolia innovaation 
ja yhteiskehittämisen johtamisessa organisaation eri tasoilla. Vaikka hän näkee in- 
novoinnin olevan jokaisen tehtävä organisaatiossa, hän määrittelee neljä johtamis- 
positiota: visionääri (poliittinen johtaja), mahdollistaja (ylin johtaja), 360 asteen in- 
novaattori (keskijohtaja) ja tietämyksen insinööri (laitoksen johtaja). Hän ehdottaa, 
että julkiset organisaatiot rakentaisivat innovaatioekosysteemin, joka koostuu neljäs- 
tä ulottuvuudesta: osaamisesta, kapasiteetista, yhteiskehittämisestä ja rohkeudesta. 
Näiden ulottuvuuksien avulla voidaan parantaa organisaation kykyä luoda jarjestel- 
mällisesti uusia ideoita yhteiskunnan hyödyksi. Innovaatiojohtamisen ytimenä hän 
pitää visionääristä johtajuutta, jossa muotoillaan jännittävä tulevaisuus ja näytetään 
käytännössä, miten se luodaan (Bason 2018). 

Johtamisen tärkeänä tehtävänä on luoda yhteiskehittämisen ympäristö, jossa eri 
toimijat kokevat, että innovointia tuetaan (Lewis ym. 2018). Sorensenin ym. (2021) 
mukaan yhteiskehittämisen hallinnointi on enemmän johtajuutta kuin johtamista. 
Yhteiskehittämisen johtajuuteen kuuluu osallistujien sitouttaminen ja motivoimi- 
nen, vuorovaikutuksen edistäminen ja julkisen arvon tuottaminen (Sorensen ym. 
2021). Vaikka johtamisen ja johtajuuden välillä on monia päällekkäisyyksiä, johtami- 
nen voidaan määritellä pyrkimykseksi saavuttaa tavoitteet, jotka liittyvät organisaa- 
tion järjestelmien suunnitteluun, rakentamiseen ja ohjaamiseen, kun taas johtajuus 

voidaan määritellä organisaation suunnan määrittelemiseksi sovittamalla yhteen eri 
toimijoita sekä innostamalla ja motivoimalla heitä (Algahtani 2014). Torfing ym. (2019) 
ovat tunnistaneet eri tutkijoiden esittämiä johtamisen teorioita, jotka voisivat auttaa 
hahmottamaan laajemmin johtajuuden roolia yhteiskehittämisen käytäntöjen tuke- 
misessa ja hyödyntämisessä, kuten esimerkiksi deliberatiivinen poliittinen johtajuus 
(Lees-Marchment 2016), vuorovaikutteinen poliittinen johtajuus (Sorensen 2016), ho- 
risontaalinen johtajuus (Pearce & Conger 2003), hajautettu johtajuus (Denis ym. 2012) 
ja vuorovaikutteinen johtajuus (Crosby & Bryson 2010). (Torfing ym. 2019.) Näissä joh- 
tajuuden teorioissa korostuu selkeästi vuorovaikutuksen tärkeys ja sen edistäminen 
hajautettujen toimijoiden verkostossa. 

Pikkarainen ym. (2017) ovat tarkastelleet yhteiskehittämisen hallinnointia terve- 
ydenhuollon innovaatioekosysteemissä. Kirjoittajien mukaan verkottuneen inno- 
vaatiotoiminnan hallintaan osallistuu usein useita rinnakkaisia toimijoita, joilla on 
erilaisia rooleja. Erilaisia rooleja tarvitaan, jotta voidaan hallinnoida ja johtaa sote-or- 
ganisaatioiden asiantuntijoiden panosta ja sitoutumista, luoda tasa-arvoinen ja in- 
nostunut ilmapiiri sekä ymmärtää kaikki arvonluonnin näkökulmat loppukäyttäjistä 
kaupallisiin yrityksiin. (Pikkarainen ym. 2017). 

Aikaisempi kirjallisuus osoittaa selkeästi, että verkostomainen yhteiskehittämi- 
nen on laaja-alaista ja monipuolista, mikä asettaa haasteita sen hallinnoinnille ja joh- 
tamiselle. Hallinnointiin ja johtamiseen liittyy myös erilaisia rooleja julkisten organi- 
saatioiden eri tasoilla, jotka olisi määriteltävä ja ymmärrettävä tarkemmin. 


Tutkimuksen metodologiset ratkaisut 


Tämän tutkimuksen tarkoituksena on syventää ymmärrystä yhteiskehittämisen 
mahdollisuuksista palveluinnovaatioiden syntymisen edistäjänä ja vauhdittajana 
julkisella sosiaali- ja terveysalalla. Tutkimuksen lähestymistavaksi valittiin tapa- 
ustutkimus, koska tutkimuksen kohde on tosielämän ajankohtainen ilmiö, josta on 
olemassa erilaisia tulkintoja ja johon tutkijoilla on vain vähän kontrollia (Yin 2014). 
Tutkimusotteen avulla pyritään saamaan tapauksena olevasta CoHeWe -hankkeesta 
yksityiskohtaista ja intensiivistä tietoa, kuten tietoa ilmiöön liittyvän toiminnan sisäi- 
sistä lainalaisuuksista, mekanismeista, dynamiikasta ja prosesseista. 

Tutkimuksen tavoitteena on vastata seuraaviin tutkimuskysymyksiin: 

1. Miten yhteiskehittämistä johdetaan ja hallinnoidaan? 

2. Millaisia vaatimuksia johtamiselle ja hallinnoinnille on? 


Tutkimusaineisto kerättiin vuosina 2018-2020 toteutetun Co-Created Health and 
Wellbeing (CoHeWe) -hankkeen aikana. CoHeWe-hankkeen tavoitteena oli terveyt- 
tä ja hyvinvointia edistävien sekä sairauksia ennaltaehkäisevien asiakaskeskeisten 
sosiaali-, hyvinvointi- ja terveyspalveluiden kehittäminen ja käyttöönotto neljässä 

kaupungissa (Helsinki, Tampere, Oulu ja Vantaa). Yhteiskehittämisellä pyrittiin edis- 
tämään kaupunkien roolin muutosta palveluntuottajasta innovatiivisten asiakaskes- 
keisten palvelujen mahdollistajaksi sekä luomaan yrityksille uudenlaisia mahdolli- 
suuksia osallistua entistä tiiviimmin julkisten sote-palvelujen yhteiskehittämiseen 
aina palvelutarpeen kartoittamisesta lähtien. Hankkeessa toteutettiin yhteensä 35 
yhteiskehittämisen kokeilua, joihin osallistui 148 yritystä, 830 sote-ammattilaista 
sekä 1490 asiakasta. Yksi hankkeen keskeisistä tuloksista oli johtamisen ja hallin- 
noinnin tueksi luotu yhteiskehittämisen prosessimalli (kuvio 1), joka koostuu kolmes- 
ta päävaiheesta ja niiden osavaiheista. Prosessimallia testattiin ja kehitettiin edelleen 
yhteiskehittämisen kokeilusta saatujen kokemusten ja eri toimijoilta vastaanotetun 


palautteen perusteella. 


1 TARPEESTA HAASTEEKSI 
Palveluympäristön ymmärrystä 
syvennetään ja siitä nousevia 
imistarpeita aa tunnista- 


kehittä 
maan hyödyntämä! 
asiakkaita ja 

sote-ammattilaisia. 


ä erilaisia 


2 HAASTEESEEN VASTAAMINEN 
Sosiaali- ja terveyspalvelujen eri 
toimijat, kuten asiakkaat, ammatti- 
laiset ja palveluntarjoajat sekä 
yritykset määrittelevät ja muodostavat 


yhdessä ratkaisuehdotuksia sosiaali- 
ja terveeyspalveluihin ja palvelu- 
järjestelmään liittyviin 
suunnitteluhaasteisiin. 


3 HAASTEESTA RATKAISUKSI 
Aluksi yhteiskehittämiseen osallistu- 
vat toimijat määrittelevät kokeilun 
tavoitteet ja suunnittelevat kokeilun 
etenemisen. Tämän jälkeen he 
ideoivat, kehittävät ja testaavat 
ratkaisuehdotusta. Lopuksi ratkaisun 
odotetut vaikutukset arvioidaan ja 
raportoidaan. 


1.1 Kehittämistarpeen tunnistaminen 
Palveluympäristön ymmärrystä syvennetään 
ja siitä nousevia kehittämistarpeita pyritään 
tunnistamaan hyödyntämällä erilaisia 
asiakkaita ja sote-ammattilaisia. 


LO 


1.2 Ammattilaisen sitouttaminen 
Suunnitteluratkaisun kehittämistä varten 
tarvittava käyttöympäristä ja siellä toimivat 
ammattilaiset pyydetään ja sitoutetaan 
yhteiskehittämiseen mukaan mahdollisim- 
man varhaisessa vaiheessa. Sote-ammatti- 
laiset osallistuvat vuoropuheluun yritysten 
kanssa sekä ratkaisuehdotusten arviointiin 
ja valintaan. 


= 


2.1 Haasteen näkyväksi tekeminen 
Suunnitteluhaasteesta viestitään mahdolli- 
simman laajasti eri toimialoilla toimiville 
yrityksille. Viestinnässä hyödynnetään 
monipuolisesti erilaisia julkaisukanavia 
sekä yritysten suoraa kontaktointia. 
Haasteen taustalla olevia kehittämistarpeita 
voidaan avata yrityksille erilaisten asiakkaita 
kuvaavien visualisointien, yhteistyötilai- 
suuksien ja kehittämisympäristöön 
suuntautuvien tutustumiskäyntien avulla. 


~~ 


3.1 Kokeilun suunnittelu 

Kokelun tavoitteet, käytännön toteutus ja 
arviointi suunnitellaan yhteistyössä eri 
toimijoiden kanssa. Suunnitteluratkaisu 
kehitetään prototyypiksi, jota voidaan 
testata ja kehittää edelleen aidossa 
toimintaympäristössä yhdessä asiakkaiden 
ja sidosryhmien kanssa. 


n — 


1.3 Suunnitteluhaasteen muodostaminen 
Tunnistetuista kehittämistarpeista 
muodostetaan suunnitteluhaaste kerättyjen, 
analysoitujen ja priorisoitujen tarpeiden 
perusteella. Haasteen kuvaus ei saa olla liian 
rajaava vaan sen tulee jättää tilaa erilaisille 
ratkaisuvaihtoehdoille. 


2.2 Markkinavuoropuhelu 

Vertailemalla yritysten lähettämiä 
ratkaisuvaihtoehtoja luodaan kuvaa tarjolla 
olevista mahdollisuuksista. Tavoitteena on 
löytää erilaisia vaihtoehtoja haasteen 
ratkaisemiseksi. Markkinavuoropuhelu 
mahdollistaa tiedon vaihtamisen ja 
vuoropuhelun sote-ammattilaisten, 
yritysten, asiakkaiden ja muiden 
toimijoiden välillä. 


ee 


2.3 Suunnitteluhaasteen muodostaminen 
Ratkaisuehdotukset arvioidaan ennalta 
sovittuja arviointikriteereitä hyödyntämällä 
ja valitaan yritykset yhteiskehittämisen 
viimeiseen vaiheeseen eli toteuttamaan 
kokeiluja. Tehdään yrityksen kanssa 
sopimus kokeilun toteuttamisesta. 


3.2 Kokeilun toteutus 

Loppukäyttäjät, sote-alan ammattilaiset ja 
sote-palvelujen asiakkaat, testaavat 
prototyyppiä aidossa käyttöympäristössä. 
Kokeilun aikana kerätyn käyttäjäpalautteen 
perusteella suunnitteluratkaisua kehitetään 
edelleen vastaamaan paremmin 
loppukäyttäjien tarpeita ja sote-organisaa- 
tion palvelujärjestelmää koskevia toimin- 
nallisia tavoitteita. Testaamisen ja jatkoke- 
hittämisen vaiheet vuorottelevat. 


Ee 


3.3 Suunnitteluratkaisujen ja 
yhteiskehittämisen arviointi 
Suunnitteluratkaisuja arvioidaan kokeilun 
suunnitteluvaiheessa määriteltyjä 
arviointikriteerejä vasten (ks. kokeiluraport- 
tis. 21). Arvioinnissa tarkastellaan muun 
muassa, miten hyvin suunnitteluratkaisun 
odotetaan esitävän asiakkaiden terveyttä ja 
hyvinvointia, sekä miten se kytkeytyy 
sote-organisaation palvelujärjestelmää 
koskeviin toiminnallisiin ja taloudellisiin 
tavoitteisiin. Samalla arvioidaan koko 
yhteiskehittämisen prosessin toteutumista 
suhteessa siihen käytettyihin resursseihin. 


Kuvio 1. Yhteiskehittämisen prosessimallin päävaiheet ja niiden osavaiheet (Kauppinen ym., 


2020). 

Esimerkkejä hankkeen muista tuloksista ovat muun muassa yhteiskehitettyjen 
ratkaisuvaihtoehtojen arviointikriteeristö sekä yhteiskehittämisen kokeilun rapor- 
tointilomake. Yritysten suunnitteluhaasteeseen tarjoamat ratkaisuehdotukset arvi- 
oitiin haasteen muodostamisvaiheessa määritetyillä ja julkaistuilla arviointikritee- 
reillä (taulukko 1). Arviointikriteerejä hyödynnettiin myös, kun suunnitteluratkaisua 


testattiin ja arvioitiin aidossa käyttöympäristössä. 


Taulukko 1. Yhteiskehitettyjen ratkaisuvaihtoehtojen arviointimittaristo (Kauppinen ym., 2020). 


Arviointikriteerit 


Arviointikriteerien tarkennukset 


Palvelun vastaavuus 
haasteeseen 


Palvelun uutuusarvo 


Palvelun skaalautuvuus 


Palvelun tietoturvallisuus ja 
tietosuoja 


Palvelun tekninen toimivuus 


Palvelun saavutettavuus 


Palvelun käytettävyys 


Palvelun mahdolliset 
haittavaikutukset 


Palveluun liittyvät eettiset 
seikat 


Palvelun vaikutus asiakkaan 
terveyteen ja hyvinvointiin 


Palvelun vaikutus läheisiin 


Palvelun vaikutus 
yhteiskuntaan 


Palvelun vaikutus 
sote-organisaatioon 


Palvelun vaikutus 
kustannuksiin 


Yritysyhteistyön hyöty 
yrityksille 


Palvelu/tuote vastaa haasteessa asetettuihin vaatimuksiin, ja se 
sisältää lisäksi muita todennäköisesti hyödyllisiä toimintoja. 


Palvelu/tuote mahdollistaa uudenlaisia käytäntöjä tai näkökulmia. 


Palvelun/tuotteen liiketoimintamalli on vastuullinen ja kestävä. Palvelulla/tuot- 
teella on mahdollisuus kehittyä pysyväksi ratkaisuksi organisaatiossa. 


Tiedon saatavuudesta, luottamuksellisuudesta ja eheydestä on huolehdittu. 
Tietosuoja-asetus (GDPR) on huomioitu palvelussa / tuotteessa. 


Palvelun/tuotteen tekninen toimivuus on varmistettu testaamalla, ja se on doku- 
mentoitu. Mahdollisten häiriöiden varalle on olemassa suunnitelma. 


Palvelun/tuotteen kehittämisessä on huomioitu WCAG 2.1 
-standardin mukaiset saavutettavuusvaatimukset, ja siitä on saatavilla saavutet- 
tavuusseloste. 


Palvelun/tuotteen kehittämisessä on huomioitu esimerkiksi Nielsenin käytettä- 
vyysheuristiikat vuorovaikutuksen suunnitteluun. 


Palvelun/tuotteen käyttöön liittyy oletettavasti vähän mahdollisia haittavaiku- 
tuksia tai ne ovat vähäisiä (sis. myös virheellisen käytön aiheuttamat). 


Palvelun/tuotteen kehittämisessä, testaamisessa ja tuottamisessa on huomioitu 
eettiset näkökulmat. 


Palvelu/tuote oletettavasti vaikuttaa positiivisesti yksittäisen käyttäjän elämän- 
laatuun ja elinaikaan (verrattuna nykykäytäntöön), ja siitä on tutkimusnäyttöä. 
Palvelu/tuote oletettavasti vaikuttaa positiivisesti yksittäisen käyttäjän autono- 
miaan ja ihmisarvoon, ja siitä on tutkimusnäyttöä. 


Palvelu/tuote vähentää oletettavasti läheisten ja omaishoitajien kuormitusta. 


Palvelulla/tuotteella on oletettavasti positiivinen (kansan-/kunnallis-) talou- 
dellinen merkitys, eikä se lisää oletettavasti muun yhteiskunnan kuormitusta 
organisaation ulkopuolella. Palvelu/tuote oletettavasti vaikuttaa positiivisesti 
hoidon tasa-arvoisuuteen. 


Palvelun/tuotteen käyttöönotto vaikuttaa oletettavasti positiivisesti organi- 
saation työprosesseihin, ja se on yhteensopiva olemassa olevien laitteiden tai 
tietojärjestelmien kanssa eikä vaadi muutoksia niihin. Palvelun/tuotteen käyt- 
töönotto vähentää oletettavasti organisaation työntekijöiden kuormitusta eikä 
vaadi huomattavaa koulutusta. 


Käyttöönotto- ja ylläpitokustannukset eri osapuolille (organisaatio, yritys, 
loppukäyttäjä) on arvioitu etukäteen, ja niitä on helppo verrata nykykäytäntöön. 
Siitä on puolueetonta näyttöä. 


Yritykset pystyvät testaamaan palvelun/tuotteen teknistä toimivuutta, saa- 
vutettavuutta ja käytettävyyttä yhteiskehittämisprojektin aikana. Samalla he 
pystyvät syventämään ymmärrystään sote-alasta ja sen toimintaprosesseista. 


196 


Yhteiskehittäminen palveluinnovaatioiden edistäjänä sosiaali- ja terveysalalla - johtamisen ja 
hallinnoinnin näkökulma 


Yhteiskehittämisen lopuksi muodostettiin raportti (taulukko 2), joka esittelee mm. 
yhteiskehittämisen kokeiluun osallistuneet ja kokeilussa saadut tulokset. Tuloksia 
arvioidaan eri toimijoiden näkökulmasta, kuten julkisen organisaation, yrityksen ja 
kansalaisen. Lopuksi raportointilomakkeeseen kirjattiin johtopäätökset ja mahdolli- 
set jatkokehitystarpeet, -ideat ja -suunnitelmat. 


Taulukko 2. Yhteiskehittämisen kokeilun raportointilomake (Kauppinen ym., 2020). 


Kokeilu Kokeilun nimi Kokeilun kuvaus 
(Miksi kokeiltu, kokeilun vaiheet ja aikataulu) 


Kumppanuusverkosto | Kokeilun kumppanit Kokeiluun osallistuneet henkilöt kuten asiakkaat, 
(Eri toimijoiden roolit kokeilussa) |sote-ammattilaiset ja yrityksen edustajat (Luku- 
määrä, kokeilun kannalta keskeiset taustatiedot) 


Dokumentointi Kuvaus kokeilun seurannasta, dokumentoinnista ja arvioinnista 
(Mitä tutkittu, käytetyt palautteenkeruu-, testaus- ja tutkimusmenetelmät) 


Tulokset Kuvaus kokeilun tuloksena syntyneestä uudesta palvelusta, tuotteesta, prosessista tai 
toimintamallista 


Arviointi Kokeilulle asetettujen tavoitteiden toteutuminen 
(Yritysten näkökulma ja kaupungin näkökulma) 


Kokeilun ratkaisun vaikutukset: 


Terveys ja Loppukäyttäjät ja | Työntekijätja | Yhteensovit- Talous ja 


hyvinvointi | omaiset organisaatio | taminen ja skaalautuvuus 
teknologia 
Muu merkittävät arvioinnin havainnot (Yllätykset, todetut haittavaikutukset, havaitut 
uhkat) 
Johtopäätökset Kokeilussa ratkaisussa hyvää Kokeilussa ratkaisussa havaitut puutteet 


Jatkokehitystarpeet, -ideat ja -suunnitelmat (Mitä seuraavaksi?) 


Yhteystiedot Raportin täyttäjä(t) ja päiväys Lisätietoja/liitteet 


Informantit. Kaikissa laadullisissa tutkimuksissa informanteilla tulisi olla koke- 
musta tai tietoa tutkittavasta ilmiöstä, ja heidän tulisi sekä pystyä kertomaan tieto 
selkeästi ja tarkasti että haluta tehdä niin (Pearsall 1971). Tutkimuksen informantit 
osallistuivat tapauksena olevaan CoHeWe-hankkeeseen, jolloin heille muodostui 
käytännön kokemusta ja tietoa palveluiden tai tuotteiden monitoimijaisesta yhteis- 
kehittämisestä julkisen sektorin kontekstissa. Tutkimukseen osallistuneet informan- 
tit johtivat ja/tai suorittivat julkisen sosiaali- ja terveysalan työntekijöinä tehtäviä 
yhteiskehittämisen prosessissa, tai he osallistuivat julkisen sektorin ulkopuolisina 
toimijoina (esim. yritysedustajat) yhteiskehittämiseen kokeiluihin. 29 informanttia 
haastateltiin toukokuun 2019 ja toukokuun 2020 välisenä aikana. Informanteista 22 
oli sosiaali- ja terveysalan työntekijöinä johtanut ja/tai suorittanut yksittäisiä tehtäviä 
yhteiskehittämisen prosessissa ja seitsemän oli yritysedustajia. 

Aineiston keruu ja analysointi. Puolistrukturoitujen haastattelujen tekemiseen 
käytettiin haastattelurunkoa. Haastattelut toteutettiin etänä verkkoyhteyden väli- 
tyksellä, ja kukin haastattelu kesti 60-150 minuuttia. Haastattelujen aikana esitettiin 
tarkentavia jatkokysymyksiä (miksi, miten, milloin, selitä tarkemmin jne.). Avoimien 
kysymysten järjestys oli joustava, jotta mielenkiintoisia tutkimuslinjoja saatiin esiin 

ja jotta voitiin syventyä tärkeiksi osoittautuneisiin aiheisiin. Haastattelut nauhoitet- 
tiin ja purettiin analysointia varten. Tutkimusaineiston analysointi toteutettiin ai- 
neistolähtöisen, laadullisen sisällönanalyysin menetelmin. Sisällönanalyysi koostui 
kahdesta vaiheesta: tutkimusaineiston yksinkertaistamisesta ja arvoituksen ratkaise- 
misesta (Alasuutari 1995; Yin 2009; Silverman 2000; Silverman 2004). 


Tulokset 


Tutkimuksessa tarkasteltiin yhteiskehittämisen mahdollisuuksia palveluinnovaatioi- 
den syntymisen edistäjänä ja vauhdittajana julkisten sosiaali- ja terveyspalvelujen ke- 
hittämisen kontekstissa. Tapaustutkimuksen empiiriset löydökset vastaavat kahteen 
tutkimuskysymykseen, joita käsitellään alaluvuissa Miten yhteiskehittämistä johde- 
taan ja hallinnoidaan, sekä Millaisia vaatimuksia johtamiselle ja hallinnoinnille on. 


Miten yhteiskehittämistä johdetaan ja hallinnoidaan? 
CoHeWe-hankkeessa yhteiskehittämiseen osallistui sosiaali- ja terveysalan ammat- 
tilaisia organisaatioiden keskijohdosta ja operatiiviselta tasolta. Empiirisestä aineis- 
tosta tunnistettiin yhteiskehittämisen prosessin kolme erilaista johtamisen ja hal- 
linnoinnin tasoa (taulukko 3): 1) Kokonaisvastuu yhteiskehittämisen prosessista, 2) 
Vastuu yhteiskehittämisestä osana oman vastuualueen/osaston/tiimin toiminnan 
tavoitteita, 3) Vastuu yhteiskehittämisen viestinnästä ja käytännön järjestelyistä hoi- 
toyksikön sisällä. Vaikka kaikki johtamisen ja hallinnoinnin tasot olivat tunnistetta- 
vissa kaikissa hankkeen aikana toteutetuissa yhteiskehittämisen kokeiluissa, ne ja- 
kautuivat osallistuneiden toimijoiden ja organisaatioiden kesken eri tavoin kokeilusta 
riippuen. Käytännössä tunnistettujen tasojen mukaisista tehtävistä vastasi yksi hen- 
kilö, tai ne jakautuivat useamman henkilön tai jopa organisaation kesken. 

Taulukko 3. Sosiaali- ja terveyspalveluiden yhteiskehittämisen eri tasot johtamisen ja 
hallinnoinnin näkökulmasta. 


Kuvaus johtajan tai 
hallinnoijan roolista 
yhteiskehittämisessä 


Tehtävät yhteiskehittämisen prosessin eri vaiheissa 


1. Tarpeesta haasteeksi 


2. Haasteeseen 
vastaaminen 


3. Haasteesta ratkaisuksi 


Kokonaisvastuu 
yhteiskehittämisen 
prosessista 


Käynnistää uuden 
yhteiskehittämisen 
prosessin 
Yhteiskehittämisen 
prosessin ja sen vaiheiden 
aikatauluttaminen 
Suunnittelee ja organisoi 
uusien sote-palveluiden 
kehittämistarpeiden 
keräämisen 

Tunnistaa ja osallistaa 
yhteiskehittämiseen 
tarvittavat julkisen 
organisaation sisäiset 
ammattilaiset 

Kokoaa 
kehittämistarpeiden 
tulokset yhteen 
Järjestää 
suunnitteluhaasteen 
valmistelun ja arvioinnin 


e Julkaisee 
suunnitteluhaasteen 
Järjestää yritysten 
tarjoamien ratkaisujen 
arvioinnin 
Vastaa tarjous- ja 
sopimusasiakirjoista 
e Viestii johdon 
kanssa tulevasta 
yhteiskehittämisen 
kokeilusta 


e Suunnittelee 
yhteiskehittämisen 
kokeilun toteutuksen ja 
arvioinnin 

Tukee yhteiskehittämisen 
kokeilun toteutumista 
Tekee raportin 
yhteiskehittämisen 
kokeilun arvioinnin 
tuloksista 

Esittelee 
yhteiskehittämisen 
tulokset johdolle 


Vastuu yhteiskehittä- 
misestä osana oman 

vastuualueen /osas- 

ton/tiimin toiminnan 
tavoitteita 


Yhteyshenkilö 
testausympäristönä 
toimivan hoitoyksikön 

ja yhteiskehittämisen 
prosessista vastaavan 
henkilön välillä 

Informoi hoitoyksikön 
henkilökuntaa 
yhteiskehittämisen 
kokeilusta ja sen 
ajankohdasta 

Sitouttaa tarvittavat 
hoitoyksikön ammattilaiset 
tarpeiden tunnistamiseen 
ja haasteiden luomiseen 


Yhteyshenkilö 
testausympäristönä 
toimivan hoitoyksikön 
ja yhteiskehittämisen 
prosessista vastaavan 
henkilön välillä 
Sitouttaa tarvittavat 
hoitoyksikön 
ammattilaiset mukaan 
yritysten tarjoamien 
ratkaisujen arviointiin 


Yhteyshenkilö 
testausympäristönä 
toimivan hoitoyksikön 
ja yhteiskehittämisen 
prosessista vastaavan 
henkilön välillä 
Sitouttaa tarvittavat 
hoitoyksikön 
ammattilaiset kokeiluihin 
Varmistaa 
potilasturvallisuuden 
kokeilun aikana 
Ohjaa ja motivoi 
hoitohenkilökuntaa 
kokeilun aikana 


Vastuu yhteiskehittä- 
misen viestinnästä ja 
käytännön järjeste- 
lyistä hoitoyksikön 
sisällä 


Osallistaa terveydenhuollon 
asiakkaita ja potilaita yhteis- 
kehittämiseen 

Lähettää tiedusteluja ja 
muita pyyntöjä asiakkaille 
ja/tai omaisille. 


Lähettää tiedusteluja ja 
muita pyyntöjä asiakkaille 
ja/tai omaisille. 


e Vastaa 
yhteiskehittämisen 
kokeilun käytännön 
järjestelyistä 
hoitoyksikössä 
Avustaa kollegoita 
yhteiskehittämisen 
kokeilun aikana (esim. 
uusien testaajien 
kouluttaminen) 
Osallistaa asiakkaat 
mukaan testaukseen 
ja opastaa heitä uuden 
ratkaisun käytössä 
Viestittää 
yhteiskehittämisen 
kokeilusta asiakkaille ja 
omaisille 

1) Kokonaisvastuu yhteiskehittämisen prosessista. Tutkimuksessa havaittiin, että 
yhteiskehittämisprosessista kokonaisvastuussa oleva henkilö työskentelee yleensä 
julkisen sektorin hallinto- tai innovaatioyksikössä. Henkilöillä oli usein sosiaali- ja 
terveysalan tausta, jolloin heillä oli ymmärrystä operatiivisesta toiminnasta, vaikka 
he toimivatkin erillään siitä. Toisaalta oli myös henkilöitä, joilla oli muu koulutus- 
tausta. Taustalla ei kuitenkaan ollut tutkimuksen mukaan merkittäviä vaikutuksia 
itse rooliin, koska yhteiskehittämisestä kokonaisvastuussa oleva henkilö tarvitsee 
aina vahvan tuen kokeilun kohteena olevasta yksiköstä. Ilman yksikön johdon ja työn- 
tekijöiden tukea kehittämiskohteesta ei muodostu selkeää kuvaa ja kokeilun tulokset 
eivät muodosta uusia käytänteitä. Yhteiskehittämisestä kokonaisvastuussa olevan 
roolissa korostuu yhteistyön hallinnointi sisäisten ja toisaalta kokeiluun osallistuvien 
ulkoisten toimijoiden, kuten yritysten ja tutkimusorganisaatioiden, kanssa. Samalla 
rooli toimii eräänlaisena suodattimena ulkoisten ja sisäisten toimijoiden välillä, jotta 
yhteiskehittäminen ei kuormita liikaa kokeiluyksikön ydintoimintoja. Tutkimuksessa 
havaittiin myös, että roolin keskeinen tehtävä on varmistaa kokeilun jatkuva arviointi 
yhteiskehittämisen eri vaiheissa. Kokeilun tarkoituksenmukainen arviointi tuottaa 
uutta ymmärrystä, joka voidaan raportoida johtamisprosessiin päätöksenteon tueksi. 

Seuraavat kaksi tutkimuksessa tunnistettua tasoa olivat lähempänä toisiaan, ja usein 
molempia hoiti sama henkilö. Suuremmissa kokeiluissa ne sen sijaan voitiin jakaa eri 
henkilöiden kesken. Nämä roolit eivät myöskään ole aktiivisia koko yhteiskehittämispro- 
sessin ajan, vaan ne korostuvat yhteiskehittämisen alussa, kun kehittämishaasteet tun- 
nistetaan, ja toisaalta yksikössä tehtävän kokeilun aikana. 

2) Vastuu yhteiskehittämisestä osana oman vastuualueen/osaston/tiimin toiminnan 
tavoitteita. Useimmissa kokeiluissa tästä roolista vastasi innovaatio-orientoitunut 
sairaanhoitajien esihenkilö. Henkilö ymmärtää innovaatiotoiminnan hyödyt ja pyr- 
kii edistämään niitä omalla toiminnallaan ja motivoimaan muita henkilöitä yksikös- 
sä. Samalla henkilö varmistaa potilasturvallisuuden toteutumisen kokeilun aikana. 
Tutkimuksen mukaan haasteena on usein se, että yhteiskehittämiseen tarvittavien 
toimien edistämiseen ei ole myönnetty työaikaa. Tästä syystä yhteiskehittäminen 
voi tuntua ylimääräiseltä työltä, joka rasittaa yksikössä tapahtuvaa perustyötä. Tämä 
rooli on tärkeä yhteiskehittämisen onnistumisen kannalta, koska henkilö toimii yhte- 
yshenkilönä hoitoyksikön ja yhteiskehittämisen prosessista vastaavan henkilön välil- 
lä. Toisaalta tutkimuksessa havaittiin, että lääketieteellisen taustan omaavat henkilöt 
osallistuvat harvemmin tiiviisti yhteiskehittämisen johtamiseen ja hallinnointiin. 

3) Vastuu yhteiskehittämisen viestinnästä ja käytännön järjestelyistä hoitoyksikön 
sisällä. Tunnistetuista rooleista tämä on lähimpänä operatiivista toimintaa, jolloin on 
luonnollista, että henkilö on yhteydessä terveydenhuollon asiakkaisiin ja potilaisiin 
eri yhteiskehittämisen vaiheissa. Samalla henkilö vastaa yhteiskehittämisen kokeilun 
käytännön järjestelyistä hoitoyksikössä. 


200 


Yhteiskehittäminen palveluinnovaatioiden edistäjänä sosiaali- ja terveysalalla - johtamisen ja 
hallinnoinnin näkökulma 


Millaisia vaatimuksia johtamiselle ja hallinnoinnille on? 
CoHeWe-hankkeen aikana kerätystä empiirisestä aineistosta nousi esiin yhteiskehit- 
tämisen johtamiseen ja hallinnointiin liittyviä teemoja, jotka ovat keskeisiä edelly- 
tyksiä menestykselliselle yhteiskehittämiselle: 1) Yhteiskehittämiseen osallistuvien 
eri toimijoiden arvon muodostumisen ymmärtäminen ja tukeminen, 2) uudenlaisen 
innovaatiokulttuurin syntymisen tukeminen sekä 3) yhteiskehittämisellä vaikutta- 
minen. 

Yhteiskehittämisen johtamisen ja hallinnoinnin yksi keskeinen tavoite on tukea 
eri toimijoiden arvon muodostumista yhteiskehittämisen prosessissa. Eri toimijoiden 
arvon muodostumisen tukeminen edellyttää arvon muodostumisen ymmärtämistä 
eri näkökulmista. Vaikka tässä artikkelissa käytännön syistä rajoitutaan tarkastele- 
maan arvon muodostumista yritysten näkökulmasta, CoHeWe-hankkeessa ilmiötä 
pyrittiin ymmärtämään monipuolisemmin. Yritysten yhteiskehittämiseen tarjoa- 
mien suunnitteluratkaisujen kehitysvaiheet olivat ennen yhteiskehittämisen alkua 
keskenään hyvin erilaisia. Osa yrityksistä tarjosi hyvin valmiita suunnitteluratkaisu- 
ja, toisilla oli ajatus kehittää ne vasta yhteiskehittämisen aikana. Tämä vaikutti olen- 
naisesti yrityksen arvon muodostumisen lähtökohtiin. Empiirisen aineiston perus- 
teella tunnistettiin yritysten kolme erilaista suunnitteluratkaisun kehitysvaihetta ja 
niiden vaikutusta arvonmuodostumiseen yhteiskehittämisen prosessissa. Niitä on 
kuvattu seuraavassa taulukossa (taulukko 4). 

Taulukko 4. Yritysten asennoituminen yhteiskehittämistä kohtaan sote- 
innovaatioekosysteemissä ja siitä heille muodostuva arvo. 


Yrityksen palvelun 
kehitysvaihe yh- 
teiskehittämisen 
prosessin alkaessa 


Yritys kehittää alus- 
ta lähtien palvelun 
tai tuotteen julkisen 
organisaation tar- 
peen perusteella 


Yrityksen palvelu tai 
tuote on jo idea- tai 


prototyyppivai- 
heessa 


Yrityksen jo olemassa 
olevaan palveluun 
tai tuotteeseen 

tai teknologiaan 
liittyvä uusi idea tai 
laajennus 


Yrityksen jo valmiin 
palvelun tai tuotteen 
siirtäminen uuteen 
käyttöympäristöön 


Yrityksen 
asennoituminen 
yhteiskehittämistä 
kohtaan 


Suhtautuu julkiseen 
organisaatioon 
yksittäisenä asiak- 
kuutena 
Toimintatapa lähellä 
tavallista hankinta- 
prosessia 

Riskinä palvelun tai 
tuotteen kehityk- 
sen pysähtyminen 
yhteiskehittämisen 
jälkeen 


Kiinnostus laajaan 
innovointiin yhteis- 
kehittämisen aikana 
Palvelua tai tuotetta 
ei saada todennä- 
köisesti valmiiksi 
yhteiskehittämisen 
aikana 

Kiinnostus pitkäai- 
kaisempaan TKI-ke- 
hittämiseen julkisen 
organisaation tarpei- 
den pohjalta 


Rajallinen kiinnostus 
laajaan palvelun tai 
tuotteen uudel- 
leeninnovointiin 
yhteiskehittämisen 
aikana 

Hyvä mahdollisuus 
kehittää valmis 
palvelu tai tuote 
yhteiskehittämisen 
aikana 


Vähäinen kiinnostus 
laajaan palvelun tai 
tuotteen uudel- 
leeninnovointiin 
yhteiskehittämisen 
aikana 

Hyvä mahdollisuus 
edetä palvelun tai 
tuotteen kanssa laa- 
jempaan pilotointiin 
tai hankintaan 


Yhteiskehittämi- 
sen ensisijainen 
arvo yritykselle 


Rahallinen korvaus 
Referenssi kehitys- 
projektista 


Palvelun tai tuotteen 
validointi aidossa 
käyttöympäristössä 
Tietoa käyttöym- 
päristöstä ja sen 
prosessista, jolla voi- 
daan tukea TKI-kehi- 
tystä ja myyntiä 
Uusia kumppanuuk- 
sia ja verkostoja 


Palvelun tai tuotteen 
validointi aidossa 
käyttöympäristössä 
Tietoa käyttöym- 
päristöstä ja sen 
prosessista, jolla voi- 
daan tukea TKI-kehi- 
tystä ja myyntiä 

Uusi valmis palvelu 
tai tuote 

Referenssi yhteis- 
työstä julkisen orga- 
nisaation kanssa 
Uuden asiakkuuden 
syntyminen 


Uuden teknolo- 

gian esitteleminen 
julkisen sektorin 
toimijoille 

Palvelun tai tuotteen 
validointi aidossa 
käyttöympäristössä 
Uuden asiakuuden 
syntyminen 

Halu kasvattaa 
palvelun tai tuotteen 
myyntiä 

Saatu tieto tukee 
yrityksen pitkän aika- 
välin TKI-tavoitteita 


Uudenlaisen innovaatiokulttuurin syntymisen tukemisella viitataan yhteiske- 
hittämiseen uutena toimintamallina, jonka tavoitteena on arvon luominen, arvon 
jakaminen ja arvon lunastaminen. Nämä seikat perustuvat eri toimijoiden, kuten 
yritysten, yrittäjien, tutkimuksen, julkishallinnon sekä kolmannen sektorin toimijoi- 


den tiiviiseen vuorovaikutukseen. Uudenlainen toimintamalli mahdollistaa jatkuvan 
uudistumisen ja monialaisen innovaatiotoiminnan, mutta edellyttää yhteiskehittä- 
miseen olennaisesti liittyvän epävarmuuden sietämistä. Empiirisen tutkimuksen 
mukaan epävarmuus voi ilmetä eri toimijoille eri tavoin ja se voi liittyä esimerkiksi 
yhteiskehittämisen prosessille luonteenomaiseen ja epävarmuuden sietämistä edel- 
lyttävään piirteeseen (prosessin lopputulos eli suunnitteluratkaisu on yhteiskehittä- 
misen kohde, ja se muotoutuu vasta yhteiskehittämisen prosessin aikana; suunnit- 
teluratkaisua ei voida määritellä prosessin alussa). Lisäksi yritykset ovat huolissaan 
mahdollisesta kilpailuasetelman syntymisestä, joka saattaa vaarantaa aidon yhteis- 
kehittämisen toteutumisen, sillä se edellyttää luottamusta sekä tiedon ja resurssien 

jakamista. Eri toimijoiden epävarmuustekijöiden sietämistä voidaan tukea yhteiske- 
hittämisen johtamisen ja hallinnoinnin keinoin. Empiirisestä aineistosta tunnistet- 
tiin myös, että pysyvämmän innovaatiokulttuurin kehittämistä julkisella sote-alalla 
haastaa se, että yhteiskehittämisen hankkeisiin palkataan usein ihmisiä lyhytaikai- 
siin työsuhteisiin organisaation ulkopuolelta. Tämä estää sekä sisäisen että ulkoisen 
yhteiskehittämisen verkoston syntymisen ja uudenlaisten innovaatiota edistävien 
mallien pysyvän käyttöönoton. 

Yhteiskehitettyjen palvelujen vaikutuksia terveysjärjestelmään on arvioitava 
kriittisesti esimerkiksi haittojen, hyötyjen, toteutettavuuden, resurssien käytön ja 
oikeudenmukaisuuden näkökulmista. Empiirisessä tutkimuksessa havaittiin, että 
monet olemassa olevat sosiaali- ja terveyspalvelujen vaikuttavuuden arvioinnin me- 
netelmät ja viitekehykset ovat systemaattisia ja tehokkaita, ja ne tuottavat tarkkaa 
ja korvaamatonta arviointitietoa palvelujen vaikuttavuudesta esimerkiksi lääketie- 
teen- tai terveystieteen näkökulmista. Ne ovat kuitenkin usein liian raskaita ja vaati- 
vat liian paljon aikaa, resursseja ja syvällistä substanssiosaamista kokeiluluonteisen 
palvelu- ja tuotekehityksen näkökulmasta, jossa ei ole selkeää lopputulosta nähtä- 
vissä. Tutkimuksessa havaittiin, että yhteiskehittämisen tuloksia tulisi arvioida esi- 
merkiksi kestävään kehitykseen, taloudellisten tavoitteiden, asiakaskokemus ja hy- 
vinvointikysymysten osalta. Jotkut haastatettavat mainitsivat, että arvioinnissa tulisi 
ottaa huomioon asiakastason lisäksi myös yleisemmät yhteiskunnalliset vaikutukset. 
CoHeWe-hankkeessa kehitettiin ja hyödynnettiin arviointikriteeristöä (taulukko 1). 
Kaikki kaupungit hyödynsivät arviointikriteeristöstä seuraavia kohtia pyytäessään 
yrityksiltä vastauksia kehittämistarpeisiin yhteiskehittämisen kohdassa 2.1 (ks. ku- 
vio 1): a) Palvelun tai tuotteen kypsyysaste (idea, konsepti, prototyyppi, valmis tuote 
tai palvelu), b) uutuusarvo/innovatiivisuus, c) skaalautuvuus (liiketoimintamallin 
toimivuus ja mahdollisuus vakiintua pysyväksi ratkaisuksi), d) käytettävyys, e) kus- 
tannusvaikutus, f) tietoturva ja g) saavutettavuus. Yrityksiltä saatujen vastausten pe- 
rusteella yhteiskehittämisestä vastaava henkilö pystyi valitsemaan osan yrityksistä 
yhteiskehittämisen seuraavaan vaiheeseen eli markkinavuoropuheluun (ks. kuvio 
1). Yhteiskehittämisen kokeilujen lopuksi eri toimijat käyttivät eri arviointikriteeris- 
tön ulottuvuuksia arvioidessaan kehitettyjä palvelu- ja tuoteratkaisuja. Empiirises- 
tä aineistosta nousi esiin, että sote-palvelujen yhteiskehittämisen tueksi tarvitaan 
ketterämpiä ja kevyempiä vaikuttavuuden arvioinnin työkaluja ja menetelmiä, joil- 
la voidaan ohjata suunnitteluratkaisun yhteiskehittämistä ja kehittämisprosessia ja 
arvioida yhteiskehittämistä ja sen lopputuloksia. Esimerkiksi eräs haastateltava mai- 
nitsi haasteena sen, että kohdennettuja yhteiskehittämisratkaisuja varten tarvitaan 
erityisiä arviointimenetelmiä. Systemaattisesti johdettu ja hallinnoitu yhteiskehittä- 
misen prosessi luo edellytykset järjestelmälliseen tiedonkeruuseen ja objektiivisen 
vaikuttavuustiedon tuottamiseen. 

Laaja-alaiset toimintaympäristön muutokset, kuten resurssien riittävyys, kustannus- 
ten nousu sekä väestön ikääntyminen haastavat sosiaali- ja terveyspalveluita. Jousta- 
van, ketterän ja monitoimijaisen yhteiskehittämisen avulla on pyritty vahvistamaan 
sote-alan organisaatioiden innovaatiokyvykkyyttä. Yhteiskehittämisen mukauttami- 
nen osaksi kompleksisia sote-innovaatioekosysteemejä on kuitenkin vielä varhaisessa 
kehitysvaiheessa (ks. esim. Torfing ym. 2019). Ilman järjestelmällistä kehittämistyötä 
ja selkeitä johtamiskäytäntöjä yhteiskehittäminen jää yksittäisten kehittämishank- 
keiden tasolle, eikä siitä tule kestävää ja pysyvää lähestymistapaa laaja-alaiseen jul- 
kisten palvelujen innovointiin. 

Tämä tutkimus tarjoaa erityisessä monitoimijaisessa kontekstissa syvällistä tie- 
toa yhteiskehittämisen johtamisesta ja hallinnoinnista innovaatioekosysteemeissä 
toimivien julkisen sote-alan organisaatioiden näkökulmasta. Tämän tutkimuksen 
analyysistä saatiin sekä teoreettisia tutkimusavauksia että käytännöllistä tietoa. Kes- 
kittymällä julkisen sote-alan henkilöstön omaksumiin johtamis- ja hallinnointikäy- 
täntöihin yhteiskehittämisessä (esim. Pikkarainen 2017; Bason 2018; Sorensenin ym. 
2021; Torfing ym. 2021; Hofstad ym. 2021) oli mahdollista ymmärtää, miten eri julki- 
sen sote-organisaatioiden toimijat voivat toimia eri tasoilla ottaen laajemman hallin- 
nollisen tai keskittyneemmän roolin yhteiskehittämisessä. 

Mitä tulee teoreettiseen panokseen, tutkimuksessa kävi selväksi, että sote-alan 
organisaatioissa yhteiskehittämisen johtaminen ja hallinnointi tapahtuu eri tasoilla, 
jotka määriteltiin seuraavasti: 1) Kokonaisvastuu yhteiskehittämisen prosessista, 2) 
Vastuu yhteiskehittämisestä osana oman vastuualueen/osaston/tiimin toiminnan ta- 
voitteita, 3) Vastuu yhteiskehittämisen viestinnästä ja käytännön järjestelyistä hoito- 
yksikön sisällä. Tämä tulos on yhdenmukainen aiemman tutkimuksen kanssa, jossa 
on tunnistettu useita rinnakkaisia rooleja yhteiskehittämisen hallinnoinnissa (Pikka- 
rainen ym. 2017). Huomattavaa oli, että CoHeWe-hankkeessa toteutetuissa yhteiske- 
hittämisen kokeiluissa johtamisen ja hallinnoinnin tasot olivat joko yhden henkilön 
vastuulla tai ne oli jaettu usean henkilön kesken. Etenkin laajemmissa yhteiskehittä- 
misen hankkeissa on kuitenkin suositeltavaa erotella tasot eri henkilöiden tehtäviksi, 
millä voidaan edesauttaa yhteiskehittämisen vaiheiden menestyksekästä toteutumis- 
ta. Selkein tunnistetuista johtamisen ja hallinnoinnin tasoista oli kokonaisvastuu yh- 
teiskehittämisen prosessista, mikä ei ole yllättävää. Kahdella muulla tasolla oli kui- 
tenkin merkittävä rooli eri toimijoiden sitouttamisessa (potilaat, sote-ammattilaiset 
ja yritysten edustajat) ja yhteiskehittämisen vaiheiden toteutuksessa. 

Tutkimuksessa tunnistettiin myös kolme vaatimusta yhteiskehittämisen johtami- 
selle ja hallinnoinnille, jotka ovat keskeisiä edellytyksiä menestykselliselle yhteiske- 
hittämiselle: 1) Yhteiskehittämiseen osallistuvien eri toimijoiden arvon muodostumi- 
sen ymmärtäminen ja tukeminen, 2) uudenlaisen innovaatiokulttuurin syntymisen 
tukeminen sekä 3) yhteiskehittämisen vaikuttavuuden arviointi. Eri toimijoiden ar- 
von muodostumisen tukeminen yhteiskehittämisen sote-innovaatioekosysteemissä 

edellyttää arvon muodostumisen ymmärtämistä eri näkökulmista. Arvon muodos- 
tuminen motivoi toimijoita yhteiskehittämään innovaatioita. Kuten aikaisemmat tut- 
kimukset ovat osoittaneet, tarvitaan kestäviä ja pysyviä toimintamalleja, joissa yh- 
teiskehittäminen on sisäänrakennettuna julkisen sektorin toimintamalleihin (esim. 
Osborne 2018). Lisäksi tarvitaan toimintakulttuurin muutoksia. Yhteiskehittäminen 
haastaa myös perinteisen julkisen sektorin päätöksenteon. Keskustelua tulee jatkaa 
siitä, miten luodaan uutta ja avoimempaa monitoimijaista hallintomallia, joka tu- 
kee yhteiskehittämistä. Lisäksi on tärkeää, että uusien yhteiskehittämisen tuloksena 
kehitettyjen sosiaali- ja terveyspalvelujen vaikutuksia ihmisten terveyteen ja hyvin- 
vointiin arvioidaan kriittisesti esimerkiksi hyötyjen, haittojen, hyväksyttävyyden, to- 
teutettavuuden, resurssien käytön ja tasapuolisuuden näkökulmista. 

Käytännön näkökulmasta tutkimus antaa tietoa erilaisista johtamiseen ja hallin- 
nointiin liittyviä toimenpiteistä, joita tulee tehdä yhteiskehittämisen eri vaiheissa sen 
menestymisen ja vaikuttavuuden parantamiseksi. Lisäksi tutkimus lisää ymmärrystä 
erilaista yritystoimijoista ja heidän arvonmuodostumisesta yhteiskehittämisen pro- 
sessissa. 

Tutkimuksen tuloksissa on myös joitakin rajoitteita. Koska tutkimuksen metodo- 
logiseksi lähestymistavaksi valittiin laadullinen tapaustutkimus, ei tutkimustuloksia 
voida yleistää laajasti. Tutkimuksen tulokset antavat kuitenkin yksityiskohtaista tie- 
toa yhteiskehittämisen hallinnoinnista ja johtamisesta sote-alalla. Tutkimus tarjoaa 
näin ollen mahdollisuuksia tulevalle tutkimukselle, jonka avulla voidaan yksilöidä 
olennaisia kysymyksiä ja parantaa yhteiskehittämisen hallinnointia ja johtamista 
laajemmassa sote-innovaatioekosysteemissä. Tulevaisuudessa tarvitaan myös katta- 
vampia tutkimuksia, joissa tarkastellaan ylemmän johdon osallistumista ja merkitys- 
tä yhteiskehittämiselle. 

Fpilogi: Vauhtia sosiaali- ja terveysalan 
ekosysteemikehittämiseen 


Suomalaista sosiaali- ja terveydenhuolloin palvelujärjestelmää ja palveluita on kehi- 
tetty pitkään. Kehitystä on tapahtunut monella taholla ja tasolla. Keskusteluissa suu- 
rimman näkymän on saanut palvelujärjestelmän kehittäminen, onhan sitä yritetty 
tehdä koko 2000-luku usean hallituksen toimesta. Hieman pienemmällä huomiolla 
ovat olleet palveluprosessien, asiakaslähtöisyyden ja palvelujen kehittäminen, ol- 
koonkin, että tätäkin kehitystyötä on tehty suurella intohimolla palvelujen tuottajien 
keskuudessa. Teknologian ja digitalisaation edistyessä on havaittu, että kehittämi- 
seen on syytä ottaa laajasti mukaan myös sote-alan ulkopuolisia toimijoita. Palve- 
lujen kehittäjät ovatkin muodostaneet ekosysteemejä, joiden puitteissa on tavoiteltu 
systeemistä muutosta, mutta lähinnä on toistaiseksi aikaansaatu lähinnä palveluke- 
hittämistä. 

Keskustelu ekosysteemeistä ja erilaisten toimijoiden roolista ja yhteistyöstä käy 
kuitenkin kuumana. Ekosysteemistä on tullut puhekielessä monenlaisen yhteisen ja 
tulevaisuussuuntautuneen toiminnan nimittäjä. Aina ei ole kuitenkaan selvää, mistä 
puhutaan, kun puhutaan ekosysteemeistä. Kehittäjille ja poliitikoille tietynlainen vi- 
siointi ja hyvää tarkoittavien käsitteiden viljely on suotavaa, hehän usein tarkastelevat 
tavoiteltavan kehityksen suuntaa. Kuitenkin yhteistyötä tekevien ammattilaisten kes- 
ken epämääräisesti ja sattumanvaraisesti määrittyvät termit voivat aiheuttaa myös 
hämmennystä ja tarpeettomia väärinymmärryksiä. On siis syytä pysähtyä myös kä- 
sitteiden äärelle. 

Suomen sosiaali- ja terveyspalveluissa on tapahtunut historiallinen muutos, kun 
näiden palveluiden järjestämisvastuu on siirtynyt Helsinkiä lukuun ottamatta kun- 
nilta ja kuntayhtymiltä uusille, vuoden 2023 alussa toimintansa aloittaneille hy- 
vinvointialueille. Oleellista on huomata, että kyse on merkittävästä rakenteellisesta 
muutoksesta, mutta ei vielä välttämättä syvällisestä systeemisestä muutoksesta. 

Sosiaali- ja terveyspalveluiden rakenteellisella uudistuksella on hyvät tavoitteet 
alkaen hyvinvointi- ja terveyserojen kaventamisesta ja päätyen kustannusten hil- 
lintään tilanteessa, jossa väestön ikääntymisen myötä palvelutarve kasvaa. Hyvin- 
vointialueiden lyhyen historian aikana on tullut esiin monia haasteita, joista kenties 
merkittävin on erityisesti alkuvuosien taloudellinen paine. Uudistukseen liittyvät 
muutos- ja harmonisointikulut ovat suuret, minkä lisäksi sekä sosiaali- että tervey- 

denhuoltosektorilla on edelleen esimerkiksi koronakriisin tuottamaa hoito- ja hoiva- 
velkaa. Myös ikärakenne muuttuu monilla alueilla erittäin nopeasti kasvattaen pal- 
velutarvetta. Tuotantopuolen suurin ongelma lienee pula osaavasta työvoimasta, joka 
koskee julkisen sosiaali- ja terveydenhuoltoalan lisäksi laajemminkin sekä yksityisiä 
että julkisia aloja. 

Tämän kirjan yksi pääviesteistä on se, että sosiaali- ja terveyspalveluiden kehit- 
tämistä pitää jatkaa määrätietoisesti ja ekosysteemimaisesti ottaen mukaan kaik- 
ki toimijat. Palvelujärjestelmällä on nyt uusi rakenteellinen pohja, jonka tarjoamat 
mahdollisuudet on syytä käyttää täysimääräisesti. Samalla on tärkeää huomioida, 
että uusi rakenne itsessään ei ratkaise edellä kuvattuja ”ilkeiden ongelmien” vyyhtiä. 
Petteri Orpon hallitusohjelma ottaa lähtökohdaksi sen, että palvelujärjestelmää kehi- 
tetään Sanna Marinin hallituskaudella luodun rakenteen varaan. Voidaan arvioida, 
että tämä on hyvä asia, koska näin suurten haasteiden ratkaisemisessa tarvitaan kan- 
sallista yksituumaisuutta, linjakkuutta ja päättäväisyyttä. 

Hallitusohjelmassa on runsaasti kirjauksia sosiaali- ja terveydenhuollon kehittä- 
miseksi. Ne koskevat esimerkiksi painopisteen siirtoa kohti varhaisempaa tukea ja 
ennalta ehkäisyä, hyvinvointialueiden rahoituksen kehittämistä ja valtion ohjauk- 
sen uudistamista. Hallitus tukee myös hyvinvointialueiden keskinäistä oppimista 
mahdollisimman vaikuttavien ja kustannustehokkaiden hoito- ja työmuotojen levit- 
tämiseksi kansallisesti. Samalla se haluaa hyödyntää aiempaa vahvemmin markki- 
namekanismia esimerkiksi tuomalla käyttöön uudistetun Kela-korvauksen peruster- 
veydenhuollon vastaanottotoiminnassa. 

Sosiaali- ja terveydenhuoltoalalla tarvitaan aikaisempaa enemmän ihmis- ja asia- 
kaskeskeisyyttä, kokonaisvaltaista otetta sekä määrätietoista TKIO-työtä ja tiedol- 
la johtamista. Muutos ulottuu paitsi palveluiden kehittämiseen, mutta myös niiden 
tuottamiseen ja käyttämiseen. Tästä avautuu vielä laajempi näkökulma sosiaali- ja 
terveyspalveluihin ja niihin liittyvään osaamiseen: Suomea kohtaavan sosiaali- ja 
terveyspalveluiden hoitamisen haasteesta voi kummuta myös uudenlaista taloudel- 
lista toimeliaisuutta, kuten digitaalisia tuotteita ja palveluita sekä erilaisia tuotteis- 
tettuja ratkaisuita. Tämä edellyttää vahvaa vuorovaikutteista ja yhteistoiminnallista 
TKI-toimintaa, joka jäsentyy ekosysteemeissä. 

Olkoon siis tämä teos lähtölaukaus yhä vakavammalle ja vaikuttavammalle sosi- 
aali- ja terveysalan innovaatioekosysteemien kehittämiselle! 


Tampereella 14.9.2023 
Pasi-Heikki Rannisto 
Ulriika Leponiemi 


Nadja Nordling 
Jari Kolehmainen 

Sami Kauppinen toimii Laurea ammattikorkeakoulussa projektipäällikkönä ja on väi- 
töskirjatutkija. Hän on johtanut yli 15 vuoden ajan sekä kansallisia että kansainvälisiä 
TKI-hankkeita. Tutkimusintressit keskittyvät julkisen ihmiskeskeiseen suunnitteluun, 

Mika Kautonen toimii Tampereen yliopiston yhteiskuntatieteiden tiedekunnan Tie- 
don, tieteen, teknologian ja innovaatioiden tutkimuskeskuksen varajohtajana. Hän 
on toiminut yli 20:n innovaatiojärjestelmiin ja -politiikkaan liittyvän tutkimushank- 
keen johtajana sekä ollut kirjoittamassa noin 100 julkaisua. Hän johtaa kansainvälistä 
Globelics Academy-tohtorikesäkoulua. Parhaillaan Kautonen johtaa hanketta, jonka 
tavoitteena on perustaa Namibiaan Afrikan kestävän siviili-ilmailun osaamiskeskus. 
Nykyisin hänen kiinnostuksensa kohdistuu erityisesti kestävien siirtymien toteuttami- 
seen ja kestävää kehitystä edistävien innovaatioiden käytäntöön viemiseen. 

Kolehmainen Jari, HT, Tampereen yliopisto, johtamisen ja talouden tiedekunta 

Jari Kolehmainen työskentelee tutkimusjohtajana Tampereen yliopiston Johtamisen 
ja talouden tiedekunnassa Alueellisen kehittämisen tutkimusryhmä Sentessä. Hänellä 
on yli 20 vuoden kokemus alueelliseen innovaatiotoimintaan, osaamisperustaiseen 
alue- ja kaupunkikehittämiseen sekä elinkeino- ja innovaatiopolitiikkaan liittyvistä 
tutkimus- ja kehittämishankkeista. 

Sähköpostiosoite: jari.kolehmainen(tuni.fi 

Kork Anna-Aurora, HT, Vaasan yliopisto 

Anna-Aurora Kork toimii sosiaali- ja terveyshallintotieteen apulaisprofessorina Vaasan 
yliopiston Johtamisen yksikössä. Kork on kiinnostunut erityisesti julkishallinnon 
uudistamiseen ja terveydenhuollon kehittämiseen liittyvistä johtamisen kysymyksistä. 
Hän on työskennellyt lähes 15 vuotta erilaisissa tutkimus-, arviointi- ja kehittämis- 
hankkeissa, joiden teemat kytkeytyvät julkisten palvelujen tuloksellisuuteen, arvon- 

luontiin, osallistumiseen ja vaikuttavuuteen. 
Sähköpostiosoite: anna.kork@uwasa.fi 
ORCID: https://orcid.org/0000-0002-2658-0918 


Laihonen Harri, FT, KTM, Itä-Suomen yliopisto 

Harri Laihonen toimii professorina Itä-Suomen yliopiston Sosiaali- ja terveysjohtami- 
sen laitoksella. Erityisiä mielenkiinnon kohteita ovat tietojohtaminen ja suorituskyvyn 
kehittäminen. Ollut mukana suunnittelemassa ja toteuttamassa useita tutkimus- ja ke- 
hittämishankkeita, joissa on yhteistyössä yritysten ja julkisten organisaatioiden kanssa 
tarkasteltu tiedon ja sen johtamisen merkitystä organisaation suorituskyvyn kannalta 
ja kehitetty välineitä johtamisen tueksi. 

Sähköpostiosoite: harrilaihonen@uef-fi 

Leponiemi Ulriika, HT, Tampereen yliopisto, johtamisen ja talouden tiedekunta 
Ulriika Leponiemi toimii Tampereen yliopistossa tutkijatohtorina tutkimusalueinaan 
julkinen hallinto, julkisten palveluiden järjestäminen ja kehittäminen. Häntä kiinnos- 
tavat, miten julkiset palvelut voitaisiin järjestää tehokkaasti ja vaikuttavasti, paikal- 
linen päätöksenteko ja kuntalaiset huomioiden. Lisäksi Leponiemi toimii verkosto- 
johtajana TRANSFORM-tutkimusalustalla, jonka tehtävänä on kartuttaa ymmärrystä 
hyvinvointijärjestelmän kehitystarpeista ja luoda edellytyksiä paremmalle päätöksen- 
teolle. 

Sähköpostiosoite: ulriika.leponiemi@tuni_fi 

Linna Perttu, DI, M-Files Oy, Tampereen Yliopisto 

Perttu Linna työskentelee M-Files yrityksessä IT konsultoinnissa järjestelmäasiantun- 
tijana. Hän suoritti opintonsa Tampereen yliopiston Johtamisen ja talouden tiedekun- 
nassa. Ennen työllistymistään M-Filesille, hän työskenteli Tampereen yliopistolla eri 
hankkeissa, joissa kehitettiin muun muassa sosiaali- ja terveydenhuollon vaikutta- 
vuutta sekä innovaatioekosysteemien hallintaa ja johtamista. Diplomityön hän suoritti 
aiheenaan Tietojohtaminen vaikuttavuusperusteisen sosiaali- ja terveydenhuollon 
johtamisen tukena. 

Sähköpostiosoite: perttu.linna@hotmail.com 


Luojus Satu, FT, Laurea-ammattikorkeakoulu 

Yliopettaja Satu Luojus on tehnyt käyttäjäkeskeiseen suunnitteluun, yhteiskehittä- 
miseen ja käyttäjäkokemukseen liittyvää tutkimusta ja kehittämistyötä erilaisissa 
TKI-hankkeissa yli 15 vuotta. Tutkimuksellinen mielennon kohde monialaista inno- 
vaatiotoimintaa tukeva johtaminen ja organisaatiokulttuurin edistäminen. Vastaa 
Tulevaisuuden innovatiiviset digitaaliset palvelut (YAMK) -koulutuksen kehittämi- 
sestä ja toteuttamisesta. Opettaa digitaalisten palvelujen ja palveluekosysteemien 

suunnittelua, palvelumuotoilua sekä monialaisen innovaatiotoiminnan edistämistä 
organisaatioissa. 
Sähköpostiosoite: satu.luojus@laurea.fi 


Mäkinen Sari Maarit, LL, Pirkanmaan hyvinvointialue 

Sari Mäkinen toimii Pirkanmaan hyvinvointialueen Avopalveluissa Vastaanottotoi- 
minnan toimialuejohtajana. Hän on pitkänlinjan perusterveydenhuollon lääkärijoh- 
taja ja toiminut useissa kansallisissa kehittämistehtävissä. Mäkinen toimi vuosina 
2017-2022 Pirkanmaan sairaanhoitopiirin perusterveydenhuollon yksikön johtajana ja 
Kehys -kehitämme yhdessä hankeen hankejohtajana. 

Sähköpostiosoite: sari. makinen@pirha.fi 

Nadja Nordling toimii Pirkanmaan liitossa projektipäällikkönä yhteiskunnallisten tran- 
sitioiden ja tutkimuksen kaupallistamisen tehtävissä. Hän on työskennellyt useiden 
innovaatiojärjestelmiin ja -elosysteemeihin liittyvien hankkeiden parissa sekä ollut 
kirjoittamassa julkaisuja aihepiiristä, joihin lukeutuvat myös hänen esitarkastuspro- 
sessissa oleva transformatiivisia innovaatioekosysteemejä käsittelevä väitöskirjansa. 
Nordling toimii osana kansainvälisen Globelics Academy -tohtorikoulun sihteeristöä. 
Sähköpostiosoite: nadja.nordlingagmail.com 

tiedekunta 

Pasi-Heikki Rannisto toimii Tampereen yliopiston Johtamisen ja talouden tiedekun- 
nassa, tutkimusjohtajana sekä Johtamisen, hallinnon ja arvioinnin tutkimuskeskus 
TAUGO:n vetäjänä. Hän on osallistunut lukuisiin johtamisen arviointi- ja kehityshank- 
keisiin, viimeksi muun muassa Suomen koronajohtamisen sekä Helsingin ja Tampe- 
reen kaupunkien toimintamallien arviointeihin. Rannisto toimi vuosina 2017-2021 
Sosiaali- ja terveydenhuollon professorina sekä toimii SotEMBA:n ohjelmajohtajana. 
Sähköpostiosoite: pasi-heikki.rannistoOtuni.fi 

Rintamäki Timo, KTT, Tampereen yliopisto, johtamisen ja talouden tiedekunta 

Timo Rintamäki toimii Tampereen yliopiston Johtamisen ja talouden tiedekunnassa, 
vakuutuksen ja riskienhallinnan opintosuunnassa Tenure track -professorina sekä 
tutkimusryhmän johtajana. Hänen tutkimusteemojaan ovat mm. asiakaslähtöinen 
strategia ja arvonluomisen murros, joka vakuutusalalla näkyy esimerkiksi terveys- ja 
turvallisuusriskien ennaltaehkäisyn uusina malleina toimialat ylittävissä ekosystee- 
meissä. Timolla on myös monipuolista kokemusta palveluliiketoiminnan tutkimus- ja 
kehittämishankkeista. 

Roth Marco, TtM, Pirkanmaan hyvinvointialue, Tampereen yliopisto 

Marco Roth toimii kehityspäällikkönä Pirkanmaan hyvinvointialueella Integraation 
toimialueella päävastuualueena integraation tiedolla johtaminen sekä väitöskirjatutki- 
jana Tampereen yliopiston Johtamisen ja talouden tiedekunnassa 

Salunen Riitta, TtT, Pirkanmaan hyvinvointialue 

Riitta Salunen toimii Pirkanmaan hyvinvointialueella Integraation toimialueella, 
Jatkuvan kehittämisen vastuuyksikössä koordinointipäällikkönä. Hän on toiminut 
pitkään erilaisissa sosiaali- ja terveyspalveluiden kehittämistehtävissä. 
Sähköpostiosoite: riitta.salunen Opirha.fi 


Sillanpää Virpi, FT, Modulight Oyj 

Virpi Sillanpää on toiminut pitkään tutkimus- ja opetustehtävissä Tampereen yli- 
opistossa Johtamisen ja talouden tiedekunnassa, Tietojohtamisen yksikössä. Hän on 
tutkinut ja kehittänyt hyvinvointipalveluiden vaikuttavuuden mittaamista useissa eri 
hankkeissa. Maaliskuusta 2023 lähtien Sillanpää on työskennellyt teknologiayritys 
Modulight Oyj:n palveluksessa Senior Marketing Specialist tehtävässä. 

Jarmo Vakkuri toimii kunnallistalouden professorina, julkisen talousjohtamisen 
opintosuunnan vastuuprofessorina ja tutkimusryhmän johtajana Tampereen yliopis- 
ton johtamisen ja talouden tiedekunnassa. Hän tutkii mm. hybridihallintaa, julkisen 
hallinnon rakennemuutoksia ja kestävää kaupunkitaloutta. Hän on johtanut useita 
Suomen Akatemian rahoittamia tutkimushankkeita sekä arviointitutkimuksen hank- 
keita. Vakkuri toimii laajasti kotimaisissa ja kansainvälisissä tieteellisen asiantuntijan 
sekä julkisen hallinnon kehittämisen rooleissa. 

Sähköpostiosoite: jarmo.vakkuri@tuni.fi 

ulkisen sektorin sosiaali- ja terveysalan palvelujärjes- 

telmää kehitetään useiden samanaikaisten haasteiden 

ristipaineessa, joten tarvitaan kokonaisvaltaista systee- 
mistä muutosta. Tämän monialaisen kokoomateoksen 
tarkoituksena on selvittää, miten tutkimustiedon avulla 
voidaan lisätä TKIO-osaamista hyvinvointipalveluissa ja 
laajemminkin sote-ekosysteemissä. 

Kirja auttaa lukijaa analysoimaan, tulkitsemaan ja ymmär- 
tämään innovaatioekosysteemejä sekä sitä, miten niiden 
avulla voidaan vaikuttaa sosiaali- ja terveysalan kehitystar- 
peisiin. Teos tarjoaa katsauksen uudenlaisiin ekosysteemike- 
hittämisen tutkimusilmiöihin ja -menetelmiin, jotka huomi- 
oivat niin yhteiskunnallisten ongelmien monitahoisuuden 
kuin kontekstien ja ratkaisujen vaikutukset. 

Teos on suunnattu sote-innovaatioekosysteemeistä kiin- 
nostuneille lukijoille aina kolmannen sektorin toimijoista 
asiakkaisiin ja ammattilaisista tutkijoihin. Kirjassa kiinnite- 
tään erityistä huomiota siihen, että sote-innovaatioekosys- 
teemeihin kohdistuva kehittämistyö avautuisi laajalle ylei- 
sölle mahdollisimman ymmärrettävässä muodossa. Tutki- 
mustuloksia havainnollistetaankin kuvaamalla tutkimus- ja 
kehityshankkeissa toteutettuja case-esimerkkejä. 

